` al a 
fa 
A F 3 F n 


T Ā 
Tur. 


A, 
Ting 
B i 
aia N e i 
up A A 
The i 
zr 
| fi F 
a! 
pii 
4 
Fi; 
pi 


EAE AARAA AE TAEMA RT 


O MIE ŞI UNA DE NOPȚI 
Volumul XIII 


(Nopțile 869-922) 
Text integral 


Traducere şi note de Haralambie Grămescu 
OErc Press 


Textul actualei versiuni reproduce ediţia Le livre des Mille nuits et une nuit, traduction littérale et 
complete du texte arabe par le dr. J. C. Mardrus, Editions de la Revue Blanche, Paris, 1899, versiune 
coroborată cu traducerea în limba rusă Kniga tâsiaci i odnoi noci, perevod s arabskogo M. A. Salie, 
Gosudarstvennoe Izdatelstvo Hudojestvennoi Literaturi, Moskva, 1959, şi cu traducerea în limba 
germană Tausend und eine Nacht, aus dem Arabischen übertragen von Max Henning, Druck und 
Verlag von Philipp Reclam Jun, Leipzig, 1895. 


ÎNTÂLNIRILE LUI AL-RAŞID PE PODUL DE LA BAGDAD 
(continuare) 


După care, Al-Raşid se întoarse înspre cel de al treilea ins, care era 
preacinstitul şeic cel cu mâna darnică, şi îi spuse: 

— O, şeicule, te-am întâlnit ieri pe podul Bagdadului, şi ceea ce am văzut 
din filotimia, din chibzuinţa şi din umilinţa ta dinaintea lui Allah, m-a 
îmboldit să te cunosc mai de aproape. Şi sunt încredinţat că mijloacele de 
care i-a plăcut Atoateîmpărţitorului să se slujească spre a te cinsti cu 
darurile sale trebuie să fie cu totul osebite. Sunt ispitit până peste poate a le 
afla chiar de la tine; şi anume spre a mă împărtăşi din această plăcere am 
poruncit să vii aici. Vorbeşte-mi, aşadar, cu inima deschisă, spre a mă 
bucura şi eu, luând parte la fericirea ta cu mai deplină cunoaştere. Şi să fii 
încredinţat că, orice-ar fi să spui, eşti dintru început coperit de năframa 
ocrotirii şi a oblăduirii mele! 

lar şeicul cel cu mâna darnică răspunse, după ce sărută pământul dintre 
mâinile califului: 

— O, emire al drept-credincioşilor, am să-ţi deştern istorisirea întocmai a 
tot ce este vrednic de istorisit din viaţa mea. lar dacă povestea mea este 
uluitoare, puterea şi slava Stăpânului lumii este încă şi mai uluitoare! 

Şi istorisi precum urmează: 


Povestea şeicului cu mâna darnică 


Află, o, doamne al meu şi doamne al tuturor facerilor de bine, că eu, la 
viaţa mea, am meşterit în meseria de biet frânghier, răsucind cânepa, aşa 
cum o răsuciseră înainte de mine tătânele meu şi moşii mei. lar ceea ce 
dobândeam din meşteşugul acela de-abia ajungea să mă ajute a ne hrăni pe 
mine, pe soţia mea şi pe copiii mei. Ci, din lipsă de pricepere la altă 
meserie, mă mulţumeam, fără să prea cârtesc, cu puţinul pe care ni-l menea 
Atoateîmpărţitorul şi nu dam vina sărăciei mele decât pe lipsa mea de 
pricepere şi pe neiscusinţa minţii mele. Şi, în privinţa aceasta, nu mă 


înşelam; sunt dator să mărturisesc cu toată umilinţa dinaintea Stăpânului 
înţelepciunii. Ci, o, doamne al meu, înţelepciunea nu a fost vreodată harul 
frânghierilor, care răsucesc cânepa, iar locaşul ei de seamă nu putea să fie 
sub turbanul unui frânghier, care răsuceşte cânepa. Pentru aceea, oricum ar 
fi fost, nu aveam decât să mănânc pâinea lui Allah fără a mă ispiti de doruri 
mai de neîmplinit decât de-a păşi dintr-o săritură peste vârful muntelui Kaf. 

Or, într-o bună zi, cum stam în dugheana mea, cu o funie de cânepă prinsă 
pe după degetul cel gros de la picior, şi pe care tocmai o isprăvisem de 
răsucit, văzui doi oameni bogaţi din mahala, care aveau obiceiul de-a veni 
să stea pe lavita de dinaintea prăvăliei mele spre a tăifăsui de una şi de alta, 
bucurându-se de reveneala serii. lar aceşti doi fruntaşi din mahalaua mea 
erau buni prieteni şi le plăcea să tăinuiască între ei ba de una, ba de alta, 
depănându-şi mătăniile de chihlimbar. Ci niciodată nu li se întâmplase, în 
focul taifasului lor, să rostească vreo vorbă cu glas mai tare, ori să se 
depărteze de buna-cuviinţă pe care, în legăturile vieţii, prietenii sunt datori 
să o aibă faţă de prietenii lor. Ba chiar dimpotrivă! Când unul vorbea, 
celălalt asculta, şi tot aşa mereu. Ceea ce făcea ca tăifăsuiala lor să fie 
totdeauna cuminte, şi până şi eu, cu toată puţinătatea deşteptăciunii mele, 
izbuteam să mă aleg cu un ce câştig de la nişte vorbe atâta de cuminţi. 

Iar în ziua aceea, de îndată ce îmi deteră salamalecul lor, iar eu li-l întorsei 
precum se cuvenea, îşi luară locul obişnuit, dinaintea dughenei mele, şi îşi 
urmară o tăinuială pe care o începuseră încă de pe când se preumblau. Şi 
unul dintre ei, pe care îl chema Si Saad, îi spuse celuilalt, pe care îl chema 
Si Saadi: 

— O, prietene Saadi, nu ca să te înfrunt, ci, pe Allah! Un om nu poate fi 
fericit în lumea aceasta decât numai atâta cât are nişte bani şi nişte avuţii 
mari spre a trăi slobod de orice neajuns. Şi-apoi, săracii nu sunt săraci decât 
numai pentru că s-au născut în sărăcie, din tată în fiu, ori pentru că, născuţi 
în avuţii, le-au pierdut în risipe, în chiolhanuri, în vreo daravelă proastă ori 
numai în vreo năpastă dintre acelea faţă de care omul este neputincios. 
Oricum, o, Saadi, părerea mea este că săracii nu sunt săraci decât din 
pricină că nu izbutesc să adune o sumă de bani îndeajuns de mare ca să le 
îngăduie, prin vreo treabă negustorească pornită la vreme prielnică, să se 
îmbogăţească pe totdeauna. lar socotinţa mea este că dacă, ajungând în felul 
acesta bogaţi, ar da avuţiei lor o folosinţă potrivită, nu numai că ar rămâne 
bogaţi, ci ar ajunge chiar nemărginit de bogaţi, cu timpul. 

La care Si Saadi răspunse, zicând: 


— O, prietene Saad, nu ca să te înfrunt, ci, pe Allah! Îmi pare rău că nu 
sunt de părerea ta. Şi-apoi, este neîndoielnic că-i mai bine, îndeobşte, să 
trăieşti în avuţie decât în sărăcie. Însă avuţia, prin ea însăşi, nu are nimic ce 
ar putea să ispitească un suflet lipsit de patimi. Ea cel mult este de folos 
spre a face filotimii împrejurul nostru. Da câte neajunsuri nu are! Au nu 
ştim noi, pe chiar pielea noastră, vreo câteva, noi, care în fiece zi avem 
atâtea necazuri şi atâtea supărări? lar soarta prietenului nostru, Hassan, 
frânghierul de colea, nu-i ea, oare, mai de dorit decât a noastră, la urma 
urmei? Şi-apoi, o, Saad, calea pe care o arăţi tu spre a face ca un sărac să 
ajungă bogat nu mi se pare tot atâta de limpede ca ţie. Socot, într-adevăr, că 
această cale este tare supusă întâmplării, întrucât ţine de o mulţime de 
împrejurări şi de nişte noroace tot atâta de întâmplătoare ca şi ea, şi despre 
care ar fi cam prea mult de vorbit. Din parte-mi, socot că un om sărac, lipsit 
de la început de orice bun, are măcar tot atâtea putinţe de a ajunge bogat ca 
şi când ar avea ceva parale; vreau să zic că ar putea, fără vreun cheag 
bănesc dintr-un început, să ajungă nemăsurat de bogat de la o zi la alta, fără 
a se trudi deloc, numai dacă aşa i-a fost scrisă lui ursita. Drept aceea, găsesc 
că este tare zadarnic să agoniseşti mereu, cu gândul la niscaiva zile rele, 
întrucât zilele cele rele, ca şi cele bune, tot de la Allah ne vin, şi-i foarte rău 
a căuta să te zgârceşti cu bunurile pe care ni le meneşte Atoatedătătorul zi 
de zi, străduindu-te să pui prisosul de-o parte. Prisosul, o, Saad, dacă este, 
trebuie să meargă la sărmanii lui Allah; iar a-l păstra numai pentru tine 
înseamnă a fi lipsit de credință în dărnicia Atoateîmpărţitorului. În ceea ce 
mă priveşte, o, prietene, nu se află zi să nu mă scol din somn zicându-mi: 
„Bucură-te, ya Saadi, căci cine ştie care va să fie astăzi binefacerea 
Stăpânului tău!” Şi niciodată credinţa în Atoatedătătorul nu mi-a fost 
înşelată. Şi, drept aceea, niciodată în viaţa mea nu am muncit şi nici nu m- 
am îngrijat de ziua de mâine. Şi-aceasta-i socotinţa mea. 

Auzind vorbele prietenului său, preacinstitul Si Saad răspunse: 

— O, Saadi, văd bine că astăzi ar fi cu adevărat zadarnic să stăruiesc a-mi 
sprijini părerea împotriva ta. Drept aceea, în loc de-a ne ciorovăi fără de 
nădejde, mai degrabă am să fac o încercare ce poate că are să te 
încredinţeze de temeinicia felului meu de a privi viaţa. Vreau, aşadar, să 
pornesc fără de zăbavă în căutarea unui om într-adevăr sărac, născut dintr- 
un părinte tot atâta de calic ca şi el, căruia să-i dau, ca dar necântărit, o 
sumă mare de bani, care să-i slujească de cheag pentru început. Şi, întrucât 
omul pe care am să-l aleg va trebui să-şi fi dovedit cinstea, încercarea mea 


va să ne dovedească cine dintre noi doi are dreptate: dacă vei avea tu, cel 
care aştepţi toate numai de la noroc, ori dacă voi avea eu, cel care socot că 
trebuie să-ţi zideşti singur casa. 

Şi Si Saadi răspunse: 

— Chiar aşa, o, prietene! Şi, spre a-l găsi pe insul cel sărac şi cinstit despre 
care vorbeşti, nu avem trebuinţă să mergem prea departe. lacătă-l pe 
prietenul nostru, Hassan frânghierul, care chiar că îndeplineşte toate 
însuşirile cerute. lar dămicia ta nici n-ar putea să cadă pe un cap mai 
vrednic... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaizeci şi noua noapte 
Urmă: 


„„„Hassan frânghierul, care chiar că îndeplineşte toate însuşirile cerute. Iar 
dărnicia ta nici n-ar putea să cadă pe un cap mai vrednic. 

lar Si Saad răspunse: 

— Pe Allah! drept spui. Şi numai uitarea din parte-mi a făcut să vreau a 
căuta aiurea ceea ce aveam la îndemână. 

Pe urmă se întoarse înspre mine şi îmi spuse: 

— Ya Hassan, cunosc că ai o casă grea, cu multe guri şi cu mulţi dinţi, şi 
că niciunul dintre cei cinci copii cu care te-a hărăzit Atoatedătătorul nu este 
încă la vârsta de a te ajuta nici cât de cât. Cunosc, pe de altă parte, că şi în 
cazul în care nu este prea scumpă cânepa, la preţurile de-acuma din suk, tot 
trebuie să ai ceva parale ca s-o cumperi. Şi, ca să ai parale, trebuie să le fi 
agonisit. lar agoniselile nu sunt cu putinţă la o gospodărie ca a ta, unde 
veniturile sunt mai slabe decât cheltuielile. Aşa că, ya Hassan, spre a te 
ajuta să ieşi deasupra nevoii, vreau să-ţi dăruiesc două sute de dinari din 
aur, care să-ţi slujească de cheag spre a-ţi lărgi neguţătoria de frânghier. 
Spune-mi, dar, dacă socoţi că ai putea, cu aceşti două sute de dinari, s-o 
scoţi la capăt, făcând să rodească banul cu dibăcie şi cu chibzuinţă! 

lar eu, o, emire al drept-credincioşilor, răspunsei: 

— O, stăpâne al meu, alungească-ţi Allah viaţa şi facă El să capeţi însutit 
îndărăt ceea ce îmi dăruie mărinimia ta! Şi, întrucât te îndupleci a mă 
întreba, cutez să-ţi spun că sămânţa, pe pământul meu, cade într-un ogor al 
rodniciei şi că, fără a mă umfla prea tare în pene asupra putinţelor mele, 
chiar şi cu mult mai puţini bani în mână, mi-ar fi destul nu numai să ajung 


tot atâta de bogat ca şi cei mai de vază frânghieri din isnaful meu, da şi să 
ajung mai bogat, eu însumi, decât sunt laolaltă toţi frânghierii din cetatea 
Bagdadului, cât de plină de lume şi cât de mare este ea — dacă şi Allah m-o 
ajuta, de bună seamă — inşallah! 

lar Si Saad, tare mulţumit de răspunsul meu, îmi spuse: 

— Am mare nădejde în tine, ya Hassan! 

Şi scoase din sân o pungă pe care mi-o înmână şi îmi zise: 

— Ia punga aceasta. În ea se află cei două sute de dinari. Şi ajute-ne Allah 
să le dai folosinţă norocită şi chibzuită, şi să găseşti în ei sămânţa bogăției! 
Şi să ştii bine că eu şi cu prietenul meu, Si Saadi, am fi peste măsură de 
bucuroşi să auzim într-o zi că ai ajuns, în îmbelşugare, mai fericit decât eşti 
în neajutorinţe! 

Eu atunci, o, doamne al meu, luând punga, fusei până peste marginile 
năboiurilor de bucurie. Iar tulburarea mea fu atâta de mare, că nici nu mai 
izbutii să-mi fac limba a rosti vorbele de mulţumire, ce era de cuviinţă să le 
rostesc într-o împrejurare precum aceea; şi abia dovedii să am baremi atâta 
minte cât să mă plec până la pământ şi să iau pulpana mantiii 
binefăcătorului meu şi să mi-o duc la buze şi la frunte. Ci el se grăbi s-o 
tragă îndărăt cu gingăşie şi să-şi ia rămas-bun de la mine. Şi, însoţit de 
prietenul său, Si Saadi, se ridică spre a-şi urma preumblarea. 

În ceea ce mă priveşte, după ce ei se depărtară, gândul cel dintâi, care îmi 
veni în chip firesc în minte, fu să caut unde aş putea să pun mai bine punga 
cu cei două sute de dinari, ca să fie în deplină pază. Şi, întrucât în căsuţa 
mea amărâtă, alcătuită numai dintr-o odaie, nu aveam nici dulap, nici 
mirosnă de dulap, nici sipet, nici ladă, nici nimic de soiul acesta unde să 
ascund un lucru de ascuns, rămăsei cu totul nedumerit şi mă gândii o clipă 
să mă duc şi să îngrop banii aceia în vreun loc pustiu, afară din cetate, până 
oi găsi mijlocul de a-i face să rodească. Da mă răzgândii, cugetând că s-ar 
putea ca ascunzătoarea, din vreo năpastă, să fie dibuită de careva, ori chiar 
eu s-ar putea să fiu văzut de vreun plugar. Şi numaidecât îmi veni gândul că 
tot ce îmi rămânea mai bun de făcut era să ascund punga aceea în 
răsuciturile de la turbanul meu. Şi, pe clipă pe dată, mă sculai, închisei uşa 
de la dugheană şi îmi desfăşurai turbanul cât era de lung. Şi, dintru-ntâi, 
scosei din pungă zece gălbiori, pe care îi pusei deoparte spre cheltuială, iar 
pe ceilalţi, cu pungă cu tot, îi învăluii în răsuciturile cearceafului, punându-i 
taman la capătul lui. Şi strângând capătul acela, cu punga înnodată în el, 


împrejurul cealmalei, îmi întocmii turbanul la loc, în patru rotocoale 
desăvârşit răsucite. Şi-atunci, putui să răsuflu mai în largul meu. 

Or, după ce sfârşii treaba, deschisei iarăşi uşa de la dugheană şi zorii să mă 
duc la suk ca să mă rostuiesc cu toate de câte aveam trebuinţă. Începui 
dintru-ntâi cu a cumpăra o grămadă straşnică de cânepă, pe care o adusei la 
dugheană. După care, cum trecuse o bună bucată de vreme de când în casa 
mea nu se mai pomenise pic de carne, mă dusei la măcelărie şi cumpărai o 
spată de miel. Şi luai calea către casă, spre a-i duce nevesti-mii spata aceea 
de miel, să ne-o gătească deci cu pătlăgele roşii. Şi mă bucuram mai 
dinainte de bucuria copiilor când au să vadă bucatele acelea gustoase. 

Ci, o, doamne al meu, mândria mea era prea făloasă ca să rămână 
nepedepsită. Căci îmi pusesem spata aceea pe cap şi mergeam bălăbănind 
din mâini, cu gândurile răpite de visele mele de bogăţie. Şi iacătă că un 
erete flămând se repezi deodată pe spata de miel şi, până să apuc eu să ridic 
mâna ori să fac vreo mişcare, mi-o şi înşfacă, dimpreună cu turbanul şi cu 
tot ce se afla în turban, şi îşi luă zborul, ducând spata în plisc şi turbanul în 
gheare. 

lar eu, când văzui aşa, începui să scot nişte ţipete atâta de înfricoşate, încât 
şi oamenii, şi muierile, şi copiii de prin preajmă fură cuprinşi de tulburare şi 
îşi adăugară răcnetele lor la ale mele, spre a-l speria pe tâlhar şi a-l face să 
lase prada. Ci tipetele noastre, în loc de-a izbândi, nu făcură decât să-l 
stârnească pe erete a-şi spori bătăile din aripi. Şi pieri numaidecât în 
văzduhuri, cu avutul şi cu norocul meu. 

lar eu, tare pâclişit şi mohorât, fusei nevoit a mă hotărî să cumpăr alt 
turban, lucru care aduse încă un scăzământ în dinarii din aur, pe care 
avusesem grijă să-i scot din pungă, şi care acuma erau toată averea mea. Or, 
cum şi apucasem să cheltuiesc o bună parte din ei cu târguiala cânepii, ceea 
ce îmi mai rămăsese era departe de a-mi ajunge spre a mă îmbia să visez de 
aci înainte vreo nădejde mai temeinică în privinţa îmbogăţirii mele de 
mâine. Ci, hotărât, ceea ce îmi pricinui necazul cel mai mare şi îmi înnegură 
lumea dinaintea ochilor fu gândul că binefăcătorul meu, Si Saad, jalnică 
mulţumire are să mai încerce că şi-a ales atâta de rău omul căruia să-i 
încredinţeze rodirea banului său şi izbânda cercetării râvnite. Şi îmi ziceam, 
pe deasupra, că atunci când are să afle de nenorocirea păţaniei mele, are s-o 
socotească, poate, ca pe o născocire din parte-mi şi are să mă învăluie cu 
dosada lui. 


Oricum, o, doamne al meu, atâta cât mă mai ajutară cei câţiva dinari ce-mi 
rămăseseră de la furtişagul eretelui, nu avuserăm ce ne plânge prea tare în 
casă. Da când şi cei mai de pe urmă gologani se sfârşiră, repede căzurăm 
iarăşi în sărăcia de mai înainte şi mă pomenii iar în neputinţă de a mai scăpa 
din starea mea. Ci mă păzii cu mare grijă să cârtesc împotriva judeţelor 
celui Preaînalt şi gândeam: „O, bietule, Atoateîmpărţitorul ţi-a dăruit avere 
într-un ceas când o aşteptai cel mai puţin şi ţi-a luat-o aproape tot atunci, 
întrucât aşa i-a plăcut lui şi întrucât averea aceea era a lui! Pleacă-te 
dinaintea judeţelor sale şi supune-te vrerii lui!” Şi pe când eu rumegam 
asemenea gânduri, femeia mea, faţă de care nu putusem a mă opri să-i 
destăinuiesc pierderea ce-o avusesem şi pe ce cale îmi venise, era cu totul 
de neîmpăcat. Şi ca vârf la toată pacostea, întrucât, tot aşa, în tulburarea în 
care mă aflam, scăpasem să le spun şi vecinilor că odată cu pierderea 
turbanului pierdeam şi preţul a o sută nouăzeci de dinari din aur, vecinii 
mei, care îmi ştiau de multă vreme sărăcia, nu făcură decât să-şi râdă de 
vorbele mele, dimpreună cu copiii lor, încredinţaţi că pierderea turbanului 
îmi scrântise minţile. lar muierile, la trecerea mea, rosteau râzând: „Ia uite-l 
pe ăla care a lăsat să-i zboare şi minţile odată cu turbanul!” 

Şi-aşa! 

Or, o, emire al drept-credincioşilor, trecuseră vreo zece luni din ziua în 
care eretele îmi pricinuise nenorocirea aceea, când cei doi prealuminaţi 
prieteni, Si Saad şi Si Saadi, socotiră să vină şi să-mi ceară veşti despre 
folosinţa pe care o dasem celor două sute de dinari. Şi pe când veneau 
înspre mine, Si Saad îi spunea lui Si Saadi: 

— Mă gândeam mai în urmă cu vreo două zile la prietenul nostru, Hassan, 
facându-mi o mare plăcere de mulţumirea pe care o voi avea când am să te 
pun martor la izbânda cercetării noastre! Ai să vezi la el o schimbare, de de- 
abia avem să-l mai cunoaştem. 

Şi cum şi ajunseră aproape de tot de dugheană, Si Saadi răspunse, zâmbind 
a râde: 

— Mi se pare, pe Allah! o, prietene Saad, că mănânci cam de crud 
castravetele. În ceea ce mă priveşte, eu cu chiar ochiul meu îl şi zăresc pe 
Hassan stând, ca de obicei, cu cânepa dată pe după degetul cel gros de la 
picior, ci niciun fel de schimbare vădită nu-mi bate la ochi în făptura lui. 
Întrucât iacătă-l tot atâta de sărăcăcios îmbrăcat ca şi în trecut, şi singura 
osebire pe care o văd la el este că turbanu-i ceva mai greţos şi mai jegos 


decât acuma şase luni. De altminteri, uită-te şi tu şi ai să vezi că ceea ce 
spun nu poate fi tăgăduit. 

Cu asta, Si Saad, care se şi afla dinaintea prăvăliei mele, mă cercetă şi 
văzu şi el că starea mea era fără de nicio schimbare, şi că înfăţişarea mea 
era fără de nicio îmbunătăţire. lar cei doi prieteni intrară la mine şi, după 
salmalecurile obişnuite, Si Saadi îmi spuse: 

— Ei, Hassane, pentru ce ai faţa aceasta abătută şi chipul posomorât? Fără 
de îndoială că daravelile îţi aduc zbucium, şi schimbarea vieţii te mohorăşte 
oleacă! 

Iar eu, cu ochii în pământ, răspunsei: 

— O, stăpânii mei, Allah alungească-vă viaţa! ci ursita-i vrăjmaşa mea 
necontenit, iar năprasnele vremii de-acuma sunt mai rele decât ale 
trecutului. Cât despre încrederea pe care stăpânul meu, Si Saad, şi-a pus-o 
în robul său, apoi aceea a fost înşelată, nu, ce-i drept, din vina robului, ci 
din vina potrivniciei ursitei! 

Şi le istorisii păţania mea pe de rost, aşa precum ţi-am istorisit-o, o, emire 
al drept-credincioşilor. Ci nu este de niciun folos s-o mai spunem încă o 
dată. 

Când sfârşii cu povestea, văzui că Si Saadi mustăcea viclean, uitându-se la 
Si Saad cel tare dezamăgit. Şi urmă un răstimp de tăcere, după care Si Saad 
îmi spuse: 

— Hotărât, izbânda nu este aceea la care mă aşteptam. Ci nu am a-ţi face 
nicio mustrare, măcar că povestea cu eretele este cam ciudată, şi aş putea, 
pe drept temei, să n-o cred şi să te bănuiesc a te fi veselit, a fi benchetuit şi 
a te fi ospătat cu banii pe care ţi-i dasem spre cu totul altă folosinţă. 
Oricum, vreau să mai fac o dată încercarea cu tine şi să-ţi mai dau alţi 
dinari, tot atâţia cât şi întâia oară. Căci nu vreau ca prietenul meu, Saadi, să 
mă învingă chiar de la cea dintâi ispitire! 

Şi, rostind acestea, îmi numără două sute de dinari, spunându-mi: 

— Îmi place să socot că de data aceasta nu ai să mai ascunzi banii în 
turban... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaptezecea noapte 


Urmă: 


— Îmi place să socot că de data aceasta nu ai să mai ascunzi banii în 
turban. 

Şi cum îl şi prinsesem de mâini spre a le duce la buzele mele, mă părăsi şi 
plecă împreună cu prietenul său. 

Or, eu nu mă mai apucai de lucru după plecarea lor, ci încuiai degrabă 
prăvălia şi mă întorsei la mine acasă, ştiind că la ceasul acela nu era 
primejdie s-o găsesc pe nevastă-mea sau pe copii acolo. Şi pusei deoparte 
zece dinari din aur, din cei două sute, iar pe ceilalţi o sută nouăzeci îi 
înfaşurai într-o basma pe care o înnodai. Şi nu mai urma decât să găsesc un 
loc temeinic unde să ascund comoara. Şi-aşa că, după ce chibzuii îndelung, 
mă hotărâi s-o pun în fundul unei oale cu tărâţe, în care chitii că nimănuia 
nu are să-i dea prin cap să caute. Şi, după ce aşezai găvanul la loc în 
ungherul lui, plecai, pe când nevastă-mea se întorcea acasă să gătească de 
cină. 

Şi îi spusei, la plecare, că mă duc să târguiesc nişte câne- pă, da că am să 
mă întorc până la ceasul mesei. 

Or, pe când eu mă aflam la suk spre a face târguiala, un negustor de 
prafuri, din cele cu care îşi spală părul muierile când se duc la hammam, 
tocmai trecea pe uliţă şi facea zarvă cu strigătele lui. lar muierea mea, care 
de multă vreme nu se mai lăiase, îl chemă pe neguţător. Ci, întrucât nu avea 
niciun gologan, nu ştia cum să facă să plătească şi gândi, zicându-şi în sinea 
ei: „Oala ceea de tărâţe, care zace colea de multă vreme, nu ne este de 
niciun folos până una alta. Aşa că am să i-o dau neguţătorului în schimb pe 
praful de spălat pe cap.” Şi-aşa facu. lar neguţătorul, învoindu-se cu trocul, 
tocmeala fu încheiată. Şi luă găvanul, cu tot ce se afla în el. 

Iar eu, la vremea cinei, mă întorsei împovărat cu cânepă, atâta câtă puteam 
să car, şi o pusei într-o chiţimie pe care anume o întocmisem în casă. Pe 
urmă mă repezii, fără a mă da de gol, să arunc o ocheadă înspre chiupul în 
care se aflau noroacele mele. Şi văzui ce văzui. Şi o întrebai cu năprasnă pe 
muierea mea pentru ce luase chiupul de la locul lui obişnuit. lar ea îmi 
răspunse liniştită, istorisindu-mi schimbul cu pricina. Şi, dintr-odată, 
moartea cea roşie intră în sufletul meu. Şi căzui lat la pământ, ca un om 
cuprins de ameţeală. Şi strigam: 

— Alungat să fie Cel-bătut-cu-pietre, o, femeie! Ai schimbat şi soarta mea, 
şi soarta ta, şi soarta copiilor noştri, pe oleacă de praf de lăiat pe cap. De 
data aceasta suntem pierduţi fără de mântuire! 


Şi în puţine vorbe îi povestii cum sta treaba. lar muierea, în deznădejdea 
ei, începu să se văicărească, să se bată peste piept, să-şi smulgă părul şi să- 
şi rupă hainele. 

Şi tipa: 

— O, nenorocirea noastră din vina mea! Am vândut norocul copiilor noştri 
neguţătorului de prafuri de lăut, şi de care habar nu am cine e. Întrucât 
acuma a trecut întâia oară pe uliţa noastră şi nu am cum să-l mai găsesc 
vreodată, mai ales că o fi şi dat de punga noastră. 

Pe urmă, chibzuind oleacă, începu să mă mustre pentru lipsa mea de 
încredere în ea, într-o treabă atâta de grea ca aceea, spunându-mi că 
nenorocirea de bună seamă că ar fi fost ocolită dacă i-aş fi împărtăşit taina. 
Şi, de altminteri, ar fi prea lung, o, doamne al meu, să-ţi deapăn ţie, care 
prea bine ştii ce iscusită-i limba muierilor la necaz, toate câte i le aducea 
durerea atuncea în gură. Şi nu ştiam ce să mai fac ca s-o potolesc. Şi-i zisei: 

— O, fiică a socrului meu, domoleşte-te, rogu-te! Nu vezi că ai să-i 
stârneşti pe toţi vecinii cu ţipetele şi cu bocetele tale, şi chiar că nu este de 
nicio trebuinţă să mai afle şi ei de-a doua năpastă a noastră, când şi aşa nu 
le mai ajung vorbele de batjocură şi hlizelile de zeflemea şi de luat peste 
picior, din pricina eretelui? Şi, de data aceasta, chiar că are să li se facă de 
două ori mai mare bucuria de a-şi râde de prostia noastră! Încât este mai 
bine pentru noi, care am şi gustat din râsetele lor, să ţinem tăinuită pierderea 
de-acuma şi s-o îndurăm plini de răbdare, supunându-ne judeţelor celui 
Preaînalt. Şi-apoi să-l binecuvântăm că a binevoit să ne ia îndărăt din 
darurile sale numai o sută nouăzeci de galbeni, lăsându-ni-i pe aceştia zece, 
a căror folosinţă nu are să zăbovească a ne aduce oareşicare uşurare. 

Ci, oricât de bune să fi fost judecăţile mele, muierea degeaba se tot 
străduia să se lase în seama lor. Şi numai încetişor-încetişor izbutii s-o alin, 
spunându-i: 

— Suntem săraci, dreptu-i! Ci, la urma urmei, bogaţii ce au de la viaţă mai 
mult ca noi? Au nu răsuflăm şi noi tot din aburul pe care îl sorb ei? Au nu 
ne bucurăm tot de un cer şi tot de o lumină ca şi ei? Şi nu mor şi ei, până la 
urmă, ca şi noi? 

Şi tot vorbind aşa, o, doamne al meu, izbutii nu numai s-o liniştesc, ci să 
mă liniştesc şi pe mine. Şi îmi văzui de munca mea, cu un cuget tot atâta de 
limpede ca şi cum cele două afurisite de năpaste nici nu ni s-ar fi întâmplat. 

Ci tot mai rămânea un lucru ce mă râcâia: mă cuprindea spaima ori de câte 
ori mă întrebam cum am să dau faţă cu Si Saad, binefăcătorul meu, atunci 


când avea să vie şi să-mi ceară samă de cum am folosit cei două sute de 
dinari din aur. lar gândul acesta înnegura lumea şi viaţa dinaintea ochilor 
mei. 

Într-un sfârşit, sosi şi ziua cea atâta de înfricoşată, care mă punea de faţă 
cu cei doi prieteni. Iar Si Saad, dacă zăbovise atâta să vină şi să afle veşti 
despre mine, fără de nicio îndoială că, pesemne, i-o fi zis lui Si Saadi: „Să 
nu ne grăbim a merge la Hassan frânghierul. Căci cu cât avem să amânăm 
aceasta, cu atât are să fie el mai bogat şi cu atâta multumirea mea are să fie 
mai mare.” lar Si Saadi presupun că trebuie să-i fi răspuns: „Pe Allah! nu 
doresc nimic mai mult decât să fiu de un gând cu tine. Numai că tare socot 
că bietul Hassan are să mai aibă cale lungă de străbătut până ce să ajungă la 
locul unde îl aşteaptă belşugul. Da iacătă-ne că am ajuns. Şi are să ne spună 
chiar el cum stă cu daravelile!” 

Or, eu, o, emire al drept-credincioşilor, eram atâta de năuc, încât nu aveam 
decât un dor, şi-anume acela de-a o lua la fugă spre a mă ascunde de ochii 
lor; şi doream din toate puterile să văd pământul cum se cască şi cum mă 
înghite. Aşa că, atunci când ajunseră dinaintea prăvăliei, mă prefacui că nu- 
i văd şi lăsai mai departe să se pară că aş fi tare prins cu munca de 
frânghier. Şi nu ridicai ochii să mă uit la ei decât după ce îmi deteră 
salamalecul şi fusei nevoit să le răspund. Şi pentru ca ocara şi osânda mea 
să nu dureze mai mult, nu vrusei nici măcar să aştept ca ei să mă întrebe, ci 
mă întorsei înspre Si Saad şi îi istorisii, dintr-o răsuflare, cea de-a doua 
năpastă pe care o păţisem, adică trocul pe care femeia mea îl făcuse cu oala 
de tărâţe în care ascunsesem punga, pe oleacă de praf de lăut. Şi, după ce 
mă uşurai întrucâtva astfel, lăsai ochii în jos, mă aşezai la locul meu şi mă 
apucai iar de munca mea, petrecând iarăşi sculul de cânepă pe după degetul 
cel gros de la piciorul meu cel stâng. Şi gândeam:, Am spus ce aveam de 
spus. Şi numai Allah ştie ce are să urmeze!” 

Or, departe de a se supăra sau de a mă afurisi, facându-mă de mincinos şi 
de om de rea-credinţă, Si Saad izbuti să se stăpânească, fără a da în vileag 
nimica din ciuda ce-l fierbea văzând că ursita îi făcea în necaz cu atâta 
dârzie. Şi se mulţumi să-mi spună: 

— La urma urmei, Hassane, este cu putinţă ca tot ceea ce îmi băsmeşti să 
fie adevărat, şi-i chiar cu putinţă ca şi punga cea de-a doua să se fi dus, 
întocmai aşa cum s-a dus şi sora ei. Ci chiar că este oarecum de mirare că 
eretele şi neguţătorul de praf de lăut s-au brodit taman la ceasul anume când 
tu erai pierdut în visare ori taman când lipseai de acasă, spre a înşfăca astfel 


ceea ce era ascuns atâta de bine. Oricum, eu de-acuma mă las păgubaş de-a 
mă mai ispiti cu vreo altă încercare! 

Pe urmă se întoarse spre Si Saadi şi îi spuse: 

— Ci, o, Saadi, nu stăruiesc mai puţin a gândi că fără de bani nimica nu 
este cu putinţă, şi că un sărac tot sărac rămâne, câtă vreme cu munca lui n-a 
silit ursita să-i fie prielnică. 

Ci Si Saadi răspunse: 

— Mare greşeală săvârşeşti, o, preadarnicule Saad! Nu ai şovăit, spre-a 
face să izbândească părerea ta, să arunci patru sute de dinari, jumătate la un 
erete şi jumătate la un neguţător de prafuri de spălat pe cap. Ei bine, din 
parte-mi, eu nu am să fiu tot atâta de darnic ca tine. Ci nu vreau decât, la 
rându-mi, să încerc a-ţi dovedi că singur numai jocul ursitei este legea vieţii 
noastre, şi că singure numai judeţele sorții sunt temeiurile norocului ori ale 
nenorocului, pe care putem noi să ne bizuim. 

Pe urmă se întoarse înspre mine şi, arătându-mi o bucăţoaie de plumb, pe 
care o ridicase mai înainte de pe jos, îmi spuse: 

— O, Hassane, tu cel de care norocul a fugit până acuma, tare aş vrea să-ţi 
viu în ajutor, aşa cum a făcut prietenul meu cel darnic, Si Saad. Ci Allah nu 
m-a blagoslovit cu atâtea avuţii, şi tot ceea ce pot să-ţi dau este bucata 
aceasta de plumb, pe care fără de îndoială că a pierdut-o vreun pescar 
târându-şi pe jos năvoadele. 

La vorbele lui Si Saadi, prietenul său, Si Saad, începu să râdă cu hohote, 
gândind că acela vrea să-mi facă vreo şolticărie. Ci Si Saad nu luă seama şi 
îmi întinse cu un chip falnic bucata de plumb, zicându-mi: 

— Ia-o, şi lasă-l pe Si Saad să râdă. Întrucât are să vină o zi când bucata 
aceasta de plumb, dacă aşa are să fie voia sorții, ţi se va dovedi mai de folos 
decât tot argintul din zăcători. 

lar eu, ştiindu-l ce om de bine era Si Saadi, şi cât de mare era 
înţelepciunea lui, nu vrusei să-l supăr cumva făcând vreo împotrivire cât de 
cât. Şi luai bucata de plumb, pe care mi-o întindea, şi o băgai cu grijă la 
chimirul meu gol de orice gologan. Şi nu pregetai să-i mulţumesc fierbinte 
şi pentru urările, şi pentru gândurile lui bune. Şi-apoi cei doi prieteni mă 
părăsiră, spre a-şi urma preumblarea, pe când eu mă apucam iarăşi de 
munca mea. 

Şi seara, când mă dusei acasă şi când după cină mă dezbrăcai să mă culc, 
simţii deodată ceva care se rostogoli pe jos. Şi, după ce îl căutai şi îl găsii, 
văzui că era bucata de plumb, care alunecase din chimir. Şi fără a-i da nici 


cea mai mică luare-aminte, o pusei la întâmplare unde nimerii şi mă întinsei 
pe saltea, nezăbovind mult până ce... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaptezeci şi una noapte 


Urmă: 


„..Şi mă întinsei pe saltea, nezăbovind mult până ce să adorm. 

Or, în noaptea aceea, trezindu-se la un ceas tare devreme, cum îi era 
obiceiul, un pescar dintre megieşii mei, când îşi cercetă năvoadele, până a le 
lua în spinare, văzu că le lipsea o bucată de plumb, tocmai într-un loc unde 
lipsa plumbului era o lipsă tare păcătoasă pentru buna folosire a sculei lui 
de muncă. Şi cum nu avea alta la îndemână de pus în loc, şi cum nu era nici 
vreme de mers să cumpere din suk, dat fiind că toate prăvăliile erau închise, 
se văzu la mare ananghie, gândind că, dacă nu pleacă la pescuit cu două 
ceasuri până în ziuă, nu o să aibă cu ce să-şi îndestuleze a doua zi casa. Şi- 
atunci, se hotărî a-i spune nevesti-sii să se ducă, în pofida ceasului 
nepotrivit şi a supărării ce avea s-o pricinuiască, să-i scoale pe vecinii mai 
apropiaţi şi să le arate care-i necazul, rugându-i să-i caute vreo bucată de 
plumb, ca s-o pună în locul celei ce lipsea de la năvodul lui. 

Şi cum noi eram taman vecinii cei mai apropiaţi ai pescarului, femeia veni 
să bată mai întâi la poarta noastră, gândind în sine-şi, de bună seamă: „Hai 
să încerc să cer plumb de la Hassan frânghierul, măcar că ştiu de amar de 
vreme că anume chiar la el trebuie să te duci atunci când nu ai trebuinţă de 
nimic.” Şi bătu la poartă mai departe, până ce mă deşteptai. Şi strigai: 

— Cine-i la poartă? 

Ea răspunse: 

— Eu sunt, fata socrului pescarului Cutare, vecinul tău! O, Hassane, mi-e 
obrazul mohorât că te scol în felul acesta din somn, da-i vorba de unealta de 
muncă a tatălui copiilor mei şi mi-am silit sufletul la fapta aceasta lipsită de 
cuviinţă. lartă-ne, rogu-te! şi spune-mi, ca să nu te ţin prea mult afară din 
patul tău, nu cumva ai vreo bucată de plumb s-o împrumuţi soţului meu ca 
să-şi dreagă năvoadele? 

Şi pe dată îmi adusei aminte de plumbul ce mi-l dăduse Si Saadi, şi gândii: 
„Pe Allah, n-aş avea cum să mă folosesc mai bine de el decât făcându-i un 
bine vecinului meu, tatăl copiilor.” Şi-i răspunsei vecinei că aveam chiar o 


bucată ce s-ar putea potrivi, şi mă dusei să caut pe pipăite bucata cu pricina, 
şi o dădui nevesti-mii ca să i-o ducă chiar ea vecinei. 

Şi biata femeie, bucuroasă că nu venise degeaba şi că nu se întorcea acasă 
fără de izbândă, îi spuse femeii mele: 

— O, vecină a noastră, mare bine ne-a făcut în noaptea aceasta şeicul 
Hassan. Încât, în schimb, tot peştele pe care omul meu are să-l tragă la cea 
dintâi aruncătură a năvoadelor are să fie scris întru norocul vostru, şi-avem 
să vi-l aducem mâine. Pe capul nostru! 

Şi dete fuga să-i ducă bucata de plumb vecinului nostru pescarul, care 
numaidecât îşi drese cu el năvoadele şi plecă la pescuit, cu două ceasuri 
până-n ziuă, după obiceiul lui. 

Or, cea dintâi aruncătură de năvod întru norocul nostru nu-i aduse decât 
numai un peşte. Da peştele acela era lung de mai bine de un cot, şi gras pe 
măsură. Şi ni-l puse deoparte în coşul lui şi îşi văzu mai departe de pescuit. 
Ci, dintre toţi peştii pe care îi mai scoase, niciunul nu fu pe potriva celui 
dintâi, ca frumuseţe şi ca mărime. Şi-aşa că, atunci când îşi isprăvi 
pescuitul, grija lui cea dintâi, până a se duce să vândă în suk roada 
pescuitului, fu de a pune pe un strat de iarbă înmiresmată peştele menit 
nouă şi de a ni-l aduce, spunându-ne: 

— Facă-vi-l Allah cât mai plăcut şi cât mai gustos! 

Şi adăugă: 

— Mă rog vouă să primiţi darul acesta, măcar că nu este destul de falnic şi 
de potrivit. Şi iertaţi-ne pentru puţinătatea lui, o, vecinilor! Întrucât acesta-i 
norocul vostru şi-atâta a fost aruncătura mea dintâi de năvod. 

lar eu răspunsei: 

— Acesta-i un târg din care tu ieşi păgubit, o, vecine! Întrucât acuma-i 
întâia oară când se vinde un peşte de frumuseţea şi de preţul acesta pe o 
bucată de plumb, care de-abia dacă face un gologănuţ de aramă. Ci îl 
primim ca pe un dar din partea ta şi ca să nu te supărăm, întrucât ni-l aduci 
cu inima prietenoasă şi darnică. 

Şi mai schimbarăm câteva politeţuri de-acestea, apoi se duse. lar eu îi 
dădui soţiei mele peştele de la pescar, spunându-i: 

— Vezi tu, o, femeie, că Si Saadi n-a greşit când mi-a spus că o bucată de 
plumb ar putea să-mi fie mai de folos, dacă vrea Allah, decât tot aurul din 
Sudan? la uite un peşte cum nici emirii şi nici sultanii n-au văzut vreodată 
pe tablalele lor! 


lar soţia, măcar că tare bucuroasă la vederea peştelui, nu mă lăsă fără 
răspuns: 

— Aşa-i, pe Allah! Dar cum să fac să-l gătesc? Că noi nu avem nici grătar, 
şi nu avem nici baremi vreun vas îndestul de mare spre a-l găti întreg. 

Iar eu zisei: 

— Nu este nimica, noi tot avem să-l mâncăm, fie întreg, fie bucăţit! Aşa că 
nu-ţi mai face griji să-i jertfeşti înfăţişarea cea de pe dinafară, şi nu te sfii 
să-l tai în bucăţi ca să ni-l găteşti cu sos. 

Iar femeia, după ce îl despică pe din două, îi scoase măruntaiele şi văzu în 
mijlocul lor ceva ce strălucea cu o lumină vie. Şi scoase lucrul acela de 
acolo, îl spălă în găleată şi văzurăm că era o bucată de sticlă, mare cât un ou 
de porumbel, şi străvezie ca apa de izvor. Şi după ce ne uitarăm la ea o 
vreme, o dete copiilor, să se joace cu ea şi ca să n-o mai stânjenească pe 
mama lor, care gătea peştele cel minunat. 

Or, seara, la ceasul cinei, femeia mea băgă de seamă că, măcar că încă nu 
aprinsese opaițul, o lumină, pe care nu ea o aprinsese, lumina odaia. Şi se 
uită în toate părţile să vadă de unde venea lumina aceea, şi văzu că se 
revărsa din oul de sticlă, pe care copiii îl lăsaseră pe jos. Şi luă oul acela şi-l 
puse pe marginea prichiciului, la locul obişnuit al lămpii. Şi stam până peste 
fire de minunaţi, când văzurăm puterea luminii ce se revărsa din ea, şi 
strigai: 

— Pe Allah! o, fiică a socrului meu, iacătă că bucata de plumb a lui Si 
Saadi nu doar că ne hrăneşte, dar ne şi luminează, şi are să ne cruţe de- 
acuma înainte de cumpăratul uleiului pentru opaiţ. 

Şi, la lumina vrăjită a oului de sticlă, mâncarăm peştele cel gustos, 
sporovăind despre îndoitul chilipir din ziua aceea binecuvântată, şi 
preamărindu-l pe  Atoateîmpărţitorul pentru binefacerile sale. Şi ne 
culcarăm, în noaptea aceea, mulţumiţi de soarta noastră şi nedorindu-ne 
nimic mai mult decât ca lucrurile să ţie tot aşa. 

Or, a doua zi, zvonul despre sticla luminătoare, pe care o găsisem în 
pântecele peştelui, nu zăbovi, datorită limbii celei lungi a fiicei moşului 
meu, să se împrăştie în mahala. Şi nu peste mult soţia mea se pomeni că 
vine la ea o evreică, vecină de-a noastră, al cărei soţ era giuvaiergiu în suk. 
Şi, după salamalecurile şi urările de datină dintr-o parte şi din cealaltă, 
evreica, după ce măsură îndelung oul de sticlă, îi spuse nevesti-mii: 

— O, vecină Aişah, mulţumeşte lui Allah că m-a abătut azi pe la tine. 
Căci, dat fiind că îmi place bucata aceasta de sticlă, şi că mai am una 


aproape la fel cu care mă împodobesc uneori şi care ar face pereche cu 
aceasta de-aici, aş dori să ţi-o cumpăr, şi îţi dau pe ea, fără a mă precupeţi, o 
grămadă de bani: zece dinari din aur noi! 

Ci copiii noştri, când auziră că e vorba să li se vândă jucăria, se puseră pe 
plâns, rugându-se de mama lor să ţină oul pentru ei. lar ea, ca să-i 
potolească şi întrucât, de asemenea, oul acela ne ţinea loc de lampă, nu 
primi preţul cel atât de ispititor, spre marea ciudă a evreicei, care plecă tare 
mohorâtă. 

Estimp, mă întorsei şi eu acasă de la munca mea, iar soţia îmi povesti toate 
câte se petrecuseră. Şi-i răspunsei: 

— Hotărât, o, fiică a lui moşu-meu, dacă oul nostru de sticlă nu ar avea un 
anume preţ, fiica aceea de evrei nu ne-ar fi ispitit cu cei zece dinari ai ei. 
Aşa că mie mi se năzare gândul că are să se întoarcă iar cu ispita şi are să ne 
dea şi mai mult. Ci, urmând cele ce am să văd, am să mă ţin tare, ca să facă 
să ridice preţul. 

Şi acestea mă făcură să mă gândesc la vorbele lui Si Saad, care îmi 
prorocise că o bucată de plumb ar putea împlini neabătut avuţia unui om, 
dacă aşa i-ar fi ursita. Şi aşteptai cu toată nădejdea ca ursita mea să se arate, 
într-un sfârşit, după ce fugise de la mine atâta amar de vreme. 

Or, chiar în seara aceea, întocmai precum prepusesem, evreica, soţia 
giuvaiergiului, veni iarăşi la soţia mea; şi, după salamalecurile şi urările 
îndătinate, îi zise: 

— O, vecină Aişah, cum de poţi să arunci darurile Atoateîmpărţitorului? 
Că oare nu-i a le arunca, dacă nu vrei să primeşti pâinea pe care ţi-o întind 
pentru o bucată de sticlă? Ci întrucât este spre binele copiilor tăi, află că i- 
am spus soţului meu despre oul vostru, iar el, întrucât sunt însărcinată şi nu 
se cade ca dorinţa unei femei însărcinate să se întoarcă în ea neîmplinită, s-a 
învoit să mă lase a-ţi plăti douăzeci de dinari din aur, din aur nou, ca preţ pe 
bucata ta de sticlă! 

Ci soţia mea, pe care o povăţuisem în privinţa aceasta, răspunse: 

— Eh, uallah! o, vecină, tu mă faci să mă întorc eu în mine. Ci eu nu am 
niciun cuvânt în casă, numai fiul socrului meu este stăpân aici, şi peste tot 
ce se află aici, şi cu el se cade să vorbeşti. Aşteaptă-l, dară, să se întoarcă şi 
să-i spui preţul tău! 

Şi-aşa că, atunci când mă întorsei acasă, evreica îmi spuse şi mie ceea ce îi 
spusese soţiei mele, şi adăugă: 


— Îţi aduc pâinea copiilor tăi, bre omule, pentru o bucată de sticlă. Ci 
dorinţa mea de femeie însărcinată se cuvine să fie împlinită, iar soţul meu 
nu vrea să-şi împovăreze cugetul cu dorinţa unei femei însărcinate. Pentru 
aceea s-a învoit să mă lase a face târguiala şi vânzarea aceasta, cu aşa o 
pierdere mare pentru el. 

lar eu, o, doamne al meu, după ce o lăsai pe femeie să-mi înşiruie tot ce 
avusese de înşiruit, îmi luai un răgaz spre a-i răspunde şi sfârşii, drept orice 
răspuns, cu a mă uita la ea fără să rostesc vreo vorbă, clătinând numai din 
cap. 

Când văzu aşa, femeia se îngălbeni de tot la obraz, se uită la mine cu nişte 
ochi plini de iscodeli şi îmi zise: 

— Roagă-te întru Profetul tău, o, musulmanule! 

Iar eu răspunsei la fel: 

— Asupra-i fie rugăciunea şi pacea, o, necredincioaso, şi milele cele mai 
alese ale unuia singur Dumnezeu! 

Şi ea iarăşi: 

— Pentru ce ochiul acesta gol, o, părinte de copii, şi clătinarea aceasta din 
cap a neprimirii, dinaintea dărniciilor Atoateîmpărţitorului asupra casei tale, 
prin mijlocirea noastră? 

Eu răspunsei: 

— Dărmniciile lui Allah asupra drept-credincioşilor lui, o, fiică de 
necredincioşi, sunt de mult dincolo de orice preţ! Preamărit fie El, fără de 
mijlocirea acelora ce rătăcesc afară din calea cea dreaptă! 

lar ea îmi zise: 

— Atunci, nu vrei cei douăzeci de dinari din aur? 

Şi, după ce eu făcui iarăşi semnul de nevrere, îmi spuse: 

— Atunci, o, vecine, îţi dau pentru sticla ta cincizeci de dinari din aur! Eşti 
mulţumit? 

Şi iarăşi, cu chipul meu cel mai senin, dădui din cap a neprimire. Şi mă 
uitai... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaptezeci şi doua noapte 


Urmă: 


„„„Şi din nou, cu chipul meu cel mai senin, dădui din cap a neprimire. Şi 
mă uitai în altă parte. 


Atunci, soţia giuvaiergiului îşi strânse vălurile, ca a plecare, porni înspre 
uşă, făcu mişcarea de a deschide şi, parcă răzgândindu-se dintr-odată, se 
întoarse înspre mine şi îmi zise: 

— Ultimul cuvânt! O sută de dinari din aur! Şi nici baremi nu ştiu dacă 
soţul meu are să vrea să-mi dea atâta amar de bănet! 

Iar eu, atunci, catadicsii a-i răspunde şi îi spusei, nu fără o strâmbătură de 
adâncă nepăsare: 

— Nu că vreau să te văd cum pleci nemulțumită, o, vecină, da eşti tare 
departe de socoteală. Întrucât oul acesta de sticlă, pe care îmi dai preţul 
acela de râs, de o sută de dinari, este un lucru năzdrăvan, iar povestea lui 
este tot atâta de năzdrăvană ca şi el. Drept aceea, şi numai ca să vă fac 
plăcere, ţie şi vecinului nostru, şi ca nu care cumva să întorc dorinţa unei 
femei însărcinate, mă mărginesc să cer, ca preţ pentru oul de lumină, numai 
o sută de mii de dinari din aur, niciunul mai mult, niciunul mai puţin. Şi nu 
ai decât să-l iei ori să-l laşi, întrucât alţi giuvaiergii au să-mi dea şi mai 
mult, fiind mai ştiutori decât soţul tău asupra preţului adevărat al lucrurilor 
frumoase fără de pereche. Iar în ceea ce mă priveşte, mă jur dinaintea lui 
Allah Atoateştiutorul că nu am să mai întorc preţăluirea de-acuma, fie spre- 
a o spori, fie spre-a o scădea. Uassalam! 

Când auzi vorbele mele şi când le pricepu tâlcul, femeia nu mai găsi nimic 
de răspuns şi îmi zise, plecând: 

— Eu nu vând şi nici nu cumpăr. Ci bărbatul meu este capul. Dacă târgul o 
să-l ispitească, are să-ţi vorbească. Numai făgăduieşte-mi că o să ai răbdare, 
mai înainte de-a porni vreo tocmă cu alţii, să aştepţi până vede şi el oul de 
sticlă! 

Şi îi dădui făgăduinţa. Şi plecă. 

Or, eu, o, emire al drept-credincioşilor, după tocmeala aceea, nu mă mai 
îndoii că oul, pe care îl socoteam a fi de sticlă, n-ar fi vreo gemmă de mare, 
căzută din cununa vreunui sultan de sub ape. Şi, de altminteri, ştiam şi eu, 
ca toată lumea, ce comori zac în adâncuri, cu care se împodobese fetele 
mării şi domniţele mării. Şi chilipirul ce nimerise peste mine era spre a mă 
întări în credinţa mea. Şi îl preamări pe Atoateîmpărţitorul carele prin 
mijlocirea peştelui pescarului pusese în mâinile mele acel lucru minunat din 
podoabele copilelor mărilor. Şi hotărâi să nu mă clintesc de la preţul de o 
sută de mii de dinari, pe care i-l hotărâsem soţiei evreului, da gândeam că 
mai bine aş fi făcut să nu mă fi grăbit a hotărî aşa preţăluiala mea, când 
poate că aş fi izbutit să dobândesc şi mai mult de la giuvaergiu. Ci întrucât 


hotărâsem preţul cu atâta juruinţă, nu vrusei să mă dezic cumva şi mă legai 
să mă ţin de ceea ce hotărâsem. 

Şi, aşa cum socotisem, însuşi giuvaiergiul nu zăbovi să se înfăţişeze acasă 
la mine. Şi avea un chip mohorât, care chiar că nu-mi prorocea nimica bun, 
şi mai degrabă mă prevestea că puiul de lele avea să se slujească de toată 
viclenia lui spre a-mi fitui gemma ca pe nimica. lar eu, la rându-mi, stam cu 
ochii în patru, da cu chipul cel mai zâmbitor şi cel mai binevoitor, şi îl rugai 
să şadă jos pe rogojină. Şi, după salamalecurile şi urările îndătinate, îmi 
zise: 

— Nădăjduiesc, o, vecine, că la vremea aceasta cânepa nu este prea 
scumpă şi că neguţătoriile prăvăliei tale sunt binecuvântate! 

lar eu, pe acelaşi glas, răspunsei: 

— Binecuvântarea lui Allah nu este de lipsă la drept-credincioşii săi, o, 
vecine. Ci nădăjduiesc că neguţătoriile din sukul giuvaiergiilor îţi sunt 
prielnice. 

Iar el îmi spuse: 

— Pe viaţa lui Ibrahim şi a lui Iacub, o, vecine, se clatină! se clatină! Şi 
de-abia dacă avem cu ce să mâncăm o bucată de pâine şi-un pic de brânză. 

Şi vorbirăm mai departe aşa, o bună bucată de vreme, fără a pomeni de 
lucrul care numai la el ne era gândul, până ce evreul, văzând că nu scoate 
nimic de la mine pe calea aceasta, sfârşi cu a-mi spune, el cel dintâi: 

— Fiica socrului meu, bre vecine, mi-a vorbit despre un oarecare ou de 
sticlă, de altminteri fără mare preţ, ce slujeşte de jucărie copiilor tăi, şi ştii şi 
tu că unei femei, când este însărcinată, aşa cum este a mea, îi vin nişte 
dorinţe aşa ciudate şi anapoda. Ci beleaua-i că suntem nevoiţi a îndeplini 
asemenea marafeturi, măcar şi când ar fi de neîmplinit, altmintrelea lucrul 
jinduit ar putea să se pecetluiască pe trupul copilului şi să-l pocească. Şi, la 
întâmplarea de faţă, întrucât pofta soţiei mele s-a îndreptat asupra oului 
vostru de sticlă, tare mă tem că dacă nu i-o împlinesc am să văd oul cum se 
tipăreşte cu toată grosimea lui asupra nasului copilului nostru, la naştere, ori 
asupra altei cutare părţi încă şi mai gingaşe, şi pe care buna-cuviinţă nu-mi 
îngăduie să-i zic pe nume. Mă rog, dar, ţie, o, vecine, să-mi arăţi mai întâi 
oul de sticlă şi, dacă am să văd că nu îmi este cu putinţă să cumpăr unul la 
fel din suk, să binevoieşti a mi-l vinde, plătindu-ţi-l cu un preţ cumpătat, pe 
care să mi-l spui, fără a te bucura prea tare de împrejurare. 

Iar eu, la vorbele giuvaiergiului, răspunsei: 

— Ascult şi mă supun. 


Şi mă sculai şi mă dusei la copiii mei, care se jucau pe bătătură cu oul, şi 
li-l luai din mâini, în pofida ţipetelor şi a plânsetelor lor. Pe urmă mă 
întorsei în odaie, unde giuvaiergiul mă aştepta stând jos pe rogojină, şi 
închisei uşa şi ferestrele, aşa fel ca să fac un întuneric cât mai deplin, da 
cerându-mi iertăciune pentru purtarea mea. Şi după ce făcui aşa, scosei oul 
din sân şi îl pusei cât mai la vedere pe un tăbuiaş, dinaintea evreului. 

Şi pe dată odaia se lumină, de parcă s-ar fi aprins patruzeci de făclii. Iar 
evreul, la priveliştea aceea, nu se putu opri să nu strige: 

— Asta-i gemma lui Soleiman ben Daud, una dintre cele ce-i împodobesc 
cununa! 

Şi după ce se minună în felul acesta, îşi dete seama că spusese prea mult şi 
o întoarse, adăugând: 

— Da am mai avut una la fel în mâinile mele. Şi întrucât nu era lesne de 
vândut, m-am grăbit s-o dau în pierdere! Oh, vai, de ce-o fi trebuind acuma 
ca fiica socrului meu să fie însărcinată şi să mă silească să târguiesc un 
lucru care nu se poate vinde? 

Pe urmă îmi spuse: 

— Cât ceri, bre vecine, spre vânzarea oului acesta de mare? 

Şi răspunsei: 

— Nu este de vânzare, bre vecine! da aş putea să ţi-l dau, spre a nu o face 
cumva pe fiica socrului tău să se întoarcă în sineşi! Şi am şi hotărât preţul 
de vânzare. Şi nu am să-l mai întorc, martor mi-e Allah! 

Iar el îmi spuse: 

— Fii om cuminte, bre fecior de oameni de treabă, şi nu-mi prăpădi casa! 
Că de mi-aş vinde eu şi prăvălia, şi casa, şi de m-aş vinde şi pe mine în 
sukul telalilor, cu nevasta şi cu copiii mei la un loc, şi tot n-aş ajunge să 
încherb aşa o groază de bănet cât ai hotărât tu, de bună seamă că numai în 
chip de glumă! O sută de mii de dinari din aur, ya Allah? o sută de mii de 
dinari din aur, o, şeicule, niciunul mai mult, niciunul mai puţin? Păi tu ceri 
moartea mea! 

Iar eu, deschizând iarăşi uşa şi ferestrele, răspunsei liniştit: 

— O sută de mii de dinari, niciunul mai mult! de-aş ridica preţul, ar fi 
necinstit. Dar niciunul mai puţin! Ori iei oul, ori îl laşi! 

Şi adăugai: 

— Ba, de ştiam că oul acesta minunat este o gemmă dintre gemmele de 
mare din cununa lui Soleiman ben Daud — asupra-le fie rugăciunea şi pacea! 
—, nu o sută de mii de dinari ţi-aş fi cerut, ci de zece ori o sută de mii şi, pe 


deasupra, şi niscaiva gherdane şi giuvaieruri din prăvălia ta, ca dar pentru 
soţia mea, care a stârnit daravela dând în vileag lucrul găsit de noi. Aşa că 
socoteşte-te tare norocos că scapi cu preţul acesta de râs, bre omule, şi du-te 
de adu aurul! 

Iar giuvaiergiul, cu nasul tare alungit, văzând că nu mai are nimic de făcut, 
chibzui o vreme, pe urmă se uită la mine cu hotărâre şi spuse, scoțând un 
oftat lung: 

— Aurul este la poartă! Dă-mi gemma! 

Şi, rostind acestea, scoase capul pe fereastră şi strigă la un rob arap, ce sta 
în uliţă ţinând de căpăstru un catâr încărcat cu nişte saci: 

— Hei, Mubarak! suie sacii şi cântarul aici! 

lar arapul sui în casa mea sacii plini cu dinari, şi evreul îi spintecă unul 
după altul şi îmi cântări cei o sută de mii de dinari, atâta cât cerusem, 
niciunul mai mult, niciunul mai puţin. lar fiica socrului meu goli lada 
noastră cea mare de scândură, că numai atâta aveam, de toate catrafusele ce 
se aflau în ea, şi ne-o umplurăm cu aurul de la evreu. Şi-atunci numai scosei 
din sân, unde o pusesem în bună pază, gemma cea solomonică şi i-o dădui 
evreului, spunându-i: 

— Deie Allah s-o vinzi de zece ori mai scump decât ai cumpărat-o! 

Iar el începu să râdă cu gura până la urechi, spunându-mi: 

— Pe Allah! o, şeicule, nu este de vânzare. Este menită să împlinească 
pofta soţiei mele însărcinate. 

Şi îşi luă rămas-bun de la mine şi îmi arătă numaidecât lăţimea spetelor. 

Şi-atâta cu el! 

Dar în ceea ce îi priveşte pe Si Saad, pe Si Saadi şi norocul meu prin 
mijlocirea peştelui, iacătă! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 

Dar când fu cea de a opt sute şaptezeci şi treia noapte 

Urmă: 

...Dar în ceea ce îi priveşte pe Si Saad, pe Si Saadi şi norocul meu prin 
mijlocirea peştelui, iacătă! 

Când mă văzui aşa, de la o zi la alta, cu mult mai bogat decât şi-ar fi 
jinduit sufletul meu, şi înotând în aur şi în îmbelşugare, nu uitai nicidecum 


că nu eram, până la urma urmei, decât un fost frânghier sărac, fiu de 
frânghier, şi mulţumii Atoateîmpărţitorului pentru darurile sale, şi cugetai 


ce folosinţă se cădea să dau de aci înainte bogățiilor mele. Ci dintru-ntâi aş 
fi vrut să mă duc şi să sărut pământul dintre mâinile lui Si Saadi, spre a-i 
dovedi îndatorinţa mea, şi tot aşa să fac şi faţă de Si Saad, căruia, la urma 
urmelor, şi măcar că nu izbutise ca Si Saadi în gândurile cele bune, pe care 
mi le nutrise, tot lui îi datoram a fi ceea ce eram. Ci mă opri sfiala; şi, de 
altminteri, nici nu ştiam tocmai bine unde şedeau cu casa niciunul dintre ei 
doi. Fapt pentru care lăsai să-i aştept a veni aduşi de chiar îndemnul inimii 
lor spre a afla veşti despre frânghierul Hassan cel sărac — aibă-l Allah întru 
mila sa pe acela, dat fiind că iacătă-l răposat şi dat fiind că tinereţea lui a 
fost tare ticăloasă! 

Şi aşteptându-i, hotărâi să dau cea mai bună întrebuințare cu putinţă averii 
ce-mi fusese scrisă. lar fapta mea cea dintâi nu fu de a-mi cumpăra niscaiva 
haine făloase, ci de a mă duce să-i strâng pe toţi frânghierii cei săraci din 
Bagdad, care trăiau tot în starea de ticăloşie în care trăisem şi eu atâta amar 
de vreme, şi după ce îi adunai la un loc, le spusei: 

— Ilacătă că Atoateîmpărţitorul mi-a scris belşug şi mi-a trimis 
milosârdiile sale, atunci când eram cel mai nevrednic de ele. Şi drept aceea, 
o, fraţilor musulmani, ţin ca huzmeturile celui Preaînalt să nu rămâie strânse 
numai asupra unui cap, ci să puteţi a vă bucura şi voi de ele, după 
trebuinţele voastre. Încât, începând de astăzi, vă iau pe toţi în slujba mea, 
punându-vă să lucraţi pentru mine la treburile de frânghierie, încredinţându- 
vă că aveţi să fiţi plătiţi larg, după iscusinţa voastră, la sfârşitul zilei de 
muncă. În felul acesta, aveţi încredințarea de-a câştiga din belşug pâinea 
alor voştri, fără a fi vreodată înfricoşaţi de ziua de mâine. Şi iacătă pentru 
ce v-am strâns aici. Şi aceasta-i ceea ce aveam a vă spune. Ci cel mai darnic 
şi cel mai filotim numai unul Allah este! 

Iar frânghierii îmi mulţumiră şi mă preamăriră pentru gândurile mele bune 
faţă de ei şi primiră cele ce le făgăduiam. Şi de-atunci trudesc pe seama mea 
netulburaţi şi bucuroşi că viaţa lor şi a copiilor lor este la adăpost. Iar eu 
însumi, datorită isnafului acesta al nostru, nu făcui decât să-mi sporesc 
câştigurile şi să-mi chibzuiesc şi mai temeinic starea. 

Or, trecuse oarecare vreme din ziua în care părăsisem căsuţa mea cea 
veche şi săracă spre a mă aşeza în alta pe care o ridicasem cu multă 
cheltuială în mijlocul unor grădini, când Si Saad şi Si Saadi se gândiră, într- 
un sfârşit, să vină să mai afle veşti despre săracul de frânghier Hassan pe 
care îl ştiau. lar uimirea lor fu până peste poate când îi întrebară pe vecinii 
noştri, văzând prăvălia mea închisă, de parcă aş fi murit, şi când aceştia îi 


vestiră că nu numai că sunt tot în viaţă, ci şi că ajunsesem unul dintre 
neguţătorii cei mai bogaţi din Bagdad, că stau într-un sarai minunat, 
împrejmuit de grădini, şi că nu mi se mai spune Hassan frânghierul, ci Si 
Hassan cel Măreţ. 

Atunci, după ce dobândiră ştirile de trebuinţă despre locul unde se afla 
satul meu, porniră într-acolo şi nu peste mult ajunseră dinaintea porţii celei 
mari, care da înspre grădini. lar portarul îi pofti să străbată un crâng de 
portocali şi de lămâi împovăraţi de roadă şi care îşi aveau rădăcinile 
scăldate într-o apă vie, ce curgea necurmat printr-un şănţuleţ ce-şi avea 
obârşia la pârâu. lar când ajunseră în sala de primire, se şi aflau sub vraja 
revenelii, a umbrei de frunzare, a susurului de apă şi a cântecului de păsări. 

Iar eu, de îndată ce unul dintre robii mei mă vesti despre venirea lor, dădui 
fuga să le ies înainte şi vrusei să-i apuc de pulpana mantiei şi să le-o sărut. 
Ci nu mă lăsară şi mă sărutară de parcă aş fi fost frate cu ei, iar eu îi poftii 
atunci să ia loc în chioşcul ce se alungea înspre grădină, rugându-i să şadă 
la locul de cinste, ce le era datorat. lar eu şezui mai la o parte, aşa cum se 
cuvine. 

Şi după ce poruncii să li se aducă sorbeturi şi răcoritoare, le povestii tot ce 
mi se întâmplase, punct cu punct, fără a uita nici cel mai mic amănunt. Ci 
nu este de folos să le mai spunem pe toate încă o dată. Şi Si Saadi, peste 
măsură de bucuros, se întoarse înspre prietenul său şi îi spuse: 

— lacătă, o, Si Saad! 

Şi nu-i mai zise nimic. 

Şi încă nu se desmeticiseră din minunarea în care îi aruncase istorisirea 
mea, când doi dintre copiii mei, ce se jucau prin grădină, intrară deodată 
ţinând în mâini un cuib mare de pasăre, pe care îl dăduse jos, la rugămintea 
lor, din vârful unui curmal, robul ce le veghea jocurile. Şi rămaserăm tare 
uimiţi când văzurăm că acel cuib, în care se aflau câţiva pui de erete, era 
întocmit într-un turban. lar eu, după ce cercetai mai îndeaproape turbanul, 
cunoscui, fără putinţă de îndoială, că era chiar turbanul pe care mi-l 
şterpelise odinioară eretele cel hoţ. Şi mă înturnai înspre oaspeţii mei şi le 
spusei: 

— O, stăpânii mei, mai ţineţi minte turbanul pe care îl purtam în ziua în 
care Si Saad mi-a dăruit cele dintâi două sute de dinari? 

lar ei răspunseră: 

— Nu, pe Allah! nu prea-l mai ţinem minte! 

lar Si Saad adăugă: 


— Da eu hotărât că am să-l cunosc dacă cei o sută nouăzeci de dinari s-ar 
afla în el! 

Iar eu răspunsei: 

— O, stăpânii mei, să n-aveţi nicio îndoială! 

Şi ridicai puişorii, pe care îi dădui copiilor, şi desprinsei cuibul, şi 
desfăşurai turbanul în toată lungimea lui. Şi la capăt de tot, neatinsă şi 
înnodată întocmai cum o înnodasem eu, atârna punga lui Si Saad cu dinarii 
în ea. 

Şi cei doi oaspeţi ai mei încă nu-şi veniseră în fire din uluială, când unul 
dintre grăjdarii mei intră ţinând în mâini o oală de tărâţe, pe care o cunoscui 
numaidecât a fi oala pe care soţia mea o dăduse odinioară neguţătorului de 
prafuri de lăut pe cap. Şi grăjdarul îmi spuse: 

— O, stăpâne al meu, oala aceasta, pe care am cumpărat-o astăzi din suk, 
din pricină că uitasem să iau cu mine tainul calului pe care călăream, are în 
ea un săcuţ înnodat, pe care îl aduc în mâinile tale. 

Şi cunoscurăm cea de-a doua pungă a lui Si Saad. 

Şi din ziua aceea, o, emire al drept-credincioşilor, trăim tustrei ca prieteni, 
încredinţaţi de aci înainte de puterea ursitei şi minunaţi de căile de care se 
slujeşte ea spre a-şi împlini judeţele. 

Şi întrucât bunurile de la Allah se cuvine să ajungă la săracii săi, nu 
pregetai să mă folosesc de ele spre a face milele şi pomenile arătate la 
Sfânta Carte. Şi drept aceea m-ai văzut dând pomană cerşetorului, pe podul 
Bagdadului. 

Şi-aceasta-i povestea mea! 


După ce califul auzi istorisirea aceasta a şeicului cel filotim, îi spuse: 

— Hotărât, o, şeicule Hassan, căile ursitei sunt pline de minuni şi, ca 
dovadă în sprijinul celor ce mi-ai istorisit, vreau să-ţi arăt ceva! 

Şi se întoarse înspre vizirul vistieriei şi îi spuse câteva vorbe la ureche. Şi 
vizirul ieşi, ci spre a se întoarce iar peste câteva clipe, cu o cutioară în 
mână. Şi califul luă cutioara, o deschise şi îi arătă ce se afla în ea şeicului, 
care cunoscu pe dată gemma cea solomonică, pe care o vânduse 
giuvaiergiului. Şi Al-Raşid îi spuse: 

— Gemma a intrat în vistieria mea, chiar în ziua în care i-ai vândut-o 
giuvaergiului. 

Pe urmă se întoarse spre al patrulea ins, care era dascălul de şcoală cel 
beteag şi cu gura ruptă, şi îi spuse: 


— Povesteşte ceea ce ai să ne povesteşti. 
Şi omul, după ce sărută pământul dintre mâinile califului, spuse: 


Povestea dascălului de şcoală olog şi cu gura rupta 


În ceea ce mă priveşte, află, o, emire al drept-credincioşilor, că eu am 
intrat în viaţă ca dascăl de şcoală şi aveam sub mâna mea optzeci de băieţi. 
lar păţania mea cu băieţii aceia este de-a mirările. 

Sunt dator să încep cu a-ţi spune, o, doamne al meu, că eram aspru faţă de 
ei până peste marginile asprimii, şi crunt, şi neînduplecat, până într-atâta, 
încât chiar şi în recreaţie le ceream să-şi urmeze munca şi nu le dam drumul 
acasă decât la vreme de un ceas după asfinţitul soarelui. Şi chiar şi-atunci 
nu pregetam să-i priveghez, ţinându-mă pe urmele lor prin sukuri şi prin 
mahalale, spre a nu-i lăsa să se joace cu haimanalele care să-i fi stricat. 

Or, tocmai asprimea aceea fu pricina ce trase asupra capului meu 
năpastele, precum ai să vezi, o, emire al drept-credincioşilor. 

Într-adevăr, într-o bună zi, intrând în sala de cetire, la ceasul când toţi 
şcolarii mei erau strânşi acolo, îi văzui deodată cum se ridică toţi în picioare 
şi cum se minunează într-un glas: 

— O, învăţătorule, ce galben eşti astăzi la chip! 

lar eu rămăsei tare nedumerit; ci întrucât nu simţeam niciun rău lăuntric, 
ce-ar fi putut să-mi gălbenească chipul, nu fusei tulburat prea peste măsură 
de ştirea aceea şi începui lecţia ca de obicei, strigând la copii: 

— Începeţi, o, puşlamalelor! este ceasul de muncă! 

Ci iacătă că şcolarul priveghetor veni la mine cu o faţă tare îngrijorată şi 
îmi zise: 

— Pe Allah! o, învăţătorule, eşti tare galben la obraz astăzi, şi alunge 
Allah orice rău! Mai bine să ţin eu lecţia în locul tău astăzi, dacă eşti bolnav 
rău. 

Şi, totodată, şcolarii toţi, cu chipurile pline de mare îngrijorare, se uitau la 
mine cu milă, de parcă stam să-mi şi dau sufletul. Iar eu, până la urmă, mă 
simţii tare tulburat şi îmi zisei în sine-mi: „O, Cutare, pesemne că trebuie 
să-ţi fie tare rău fără să-ţi dai seama. Iar bolile cele mai rele sunt tocmai 
acelea ce intră în trup pe furiş, fără ca ivirea lor să se dea în vileag cu vreo 
greutate prea vădită.” Şi mă ridicai pe clipă pe dată, încredinţai clasa 


şcolarului priveghetor şi intrai în haremul meu, unde mă culcai iar, 
spunându-i soţiei mele: 

— Pregăteşte-mi ceea ce se pregăteşte spre a mă doftorici de boala 
gălbenelii! 

Şi rostii acestea scoțând nişte ofuri amarnice şi gemând, de parcă chiar aş 
fi fost sub puterea tuturor ciumelor şi a tuturor bolilor năprasnice. 

Estimp, şcolarul priveghetor bătu la uşă şi ceru îngăduinţă să intre. Şi îmi 
înmână optzeci de drahme, spunându-mi: 

— O, învăţătorule, şcolarii tăi cei cuminţi au pus mână de la mână spre a-ţi 
face darul acesta, pentru ca dăscăliţa noastră să poată să te îngrijească în 
toată înlesnirea, fără a se gândi la cheltuială. 

lar eu mă simtii tare înduioşat de purtarea învăţăceilor mei şi, spre a le 
arăta multumirea mea, le dădui o zi de vacanţă, negândind că povestea are 
să mai fie ticluită şi altă dată. Da cine poate să ghicească toată răutatea ce se 
ascunde în inima copiilor? 

În ceea ce mă priveşte, îmi petrecui toată ziua în spaime, măcar că vederea 
banilor ce-mi veniseră într-un chip atâta de neaşteptat îmi aducea oarecare 
mângâiere. lar a doua zi şcolarul priveghetor veni iar să mă vadă şi, când 
mă zări, strigă: 

— Izgonească Allah de la tine orice rău, o, dascăle al nostru! Da tu eşti 
încă şi mai galben astăzi decât ieri! Odihneşte-te! odihneşte-te! Şi nu te mai 
îngrija de nimic!... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaptezeci şi patra noapte 


Urmă: 


— Izgonească Allah de la tine orice rău, o, dascăle al nostru! Da tu eşti 
încă şi mai galben astăzi decât ieri! Odihneşte-te! odihneşte-te! Şi nu te mai 
îngrija de nimic! 

lar eu, tare tulburat de vorbele ticălosului de copil, îmi zisei în mine: 
„Îngrijeşte-te bine, o, dascăle, îngrijeşte-te bine, pe cheltuiala învăţăceilor 
tăi!” Şi cugetând aşa, îi spusei monitorului: 

— Ai să ţii tu lecţia, ca şi cum aş fi eu acolo! 

Şi mă pomii să gem şi să mă văicăresc de mila mea. lar băiatul, lăsându- 
mă în starea aceea, dete fuga la ceilalţi şcolari ca să le spună cum stă treaba. 


lar starea aceea de lucruri dăinui o săptămână întreagă, după care 
privighetorul îmi mai aduse alte optzeci de drahme, spunându-mi: 

— lacătă obolul şcolarilor tăi cei cuminţi, pentru ca dăscăliţa noastră să 
poată să te îngrijească bine. 

lar eu mă simţii încă şi mai înduioşat decât întâia oară şi zisei în sine-mi: 
„O, Cutare, boala ta este boală binecuvântată, într-adevăr, dacă îţi aduce 
atâta bănet fără de trudă şi fără de necaz, şi dacă, la urma urmei, nu te face 
să înduri nimic. Deie Allah s-o ţii cât mai mult, spre folosul tău cel mai 
mare!” 

Şi din ceasul acela hotărâi să mă prefac cuprins de boală, încredintat în 
cele din urmă că lăuntrurile mele nu erau cu adevărat atinse, şi zicându-mi: 
„Niciodată lecţiile tale nu au să-ţi aducă atâta cât boala de-acum.” Şi, 
începând din clipita aceea, fu rândul meu să-i fac pe ceilalţi să creadă în 
ceea ce nu era. Şi de fiecare dată când priveghetorul venea să mă vadă, îi 
spuneam: 

— Am să mor de nemâncare, întrucât stomahul meu nu vrea să primească 
hrana! 

Or, lucrul nu era deloc adevărat, întrucât niciodată nu mai mâncasem cu 
atâta poftă şi nu-mi fusese mai bine. 

Şi trăii mai departe aşa un răspăs de vreme, până când un şcolar intră peste 
mine taman în clipita în care mă pregăteam să mănânc un ou. Şi cea dintâi 
mişcare a mea, când îl văzui, fu aceea de a ascunde oul în gură, de teamă 
că, găsindu-mă taman mâncând, să nu dibăcească adevărul şi să-şi dea 
seama de făţărnicia mea. lar oul, care era fierbinte, mă făcea să îndur nişte 
dureri de neîndurat. lar afurisitul de copil, care fără de nicio îndoială că 
trebuia să fi priceput cum stă treaba, în loc să plece, stărui să se uite la mine 
cu o privire plină de milă şi spunându-mi: 

— O, învăţătorule, ce umflat eşti la obraz şi ce rău trebuie să te doară! De 
bună seamă că acolo trebuie să fie un buboi. 

Pe urmă, cum îmi ieşeau ochii din cap de-atâta chin, şi nu răspundeam 
nimic, îmi zise: 

— Trebuie să-l spargem! Trebuie să-l spargem! 

Şi se repezi la mine, dând să-mi înfingă un ditamai acul în obraz. Ci eu 
atunci sării degrabă în picioare şi o luai la fugă înspre bucătărie, unde 
scuipai oul, care îmi şi arsese năprasnic obrazul. Şi ca urmare a arsurii 
aceleia, o, emire al drept-credincioşilor, se îmboboti o umflătură de- 
adevăratelea în obrazul meu, de mă făcu să văd moartea roşie. Şi trimisei 


după bărbier, care îmi crestă obrazul, ca să stoarcă băşica. Şi în urma acelei 
tăieturi am rămas cu gura ruptă şi strâmbă. 

Şi-aşa a fost cu această ruptură şi cu poceala gurii mele. Da în ceea ce 
priveşte ologirea mea, iacătă! 

Când mă mai întremai oleacă de urmările arsurii, mă întorsei la şcoală, 
unde, mai abitir ca oricând, fusei aspru şi crâncen faţă de şcolarii mei, a 
căror răzmeriţă trebuia curmată. Şi când purtarea vreunuia dintre ei lăsa cât 
de cât de dorit, nu pregetam să-l pedepsesc cu bătaia cu varga. Aşa că sfârşii 
prin a-i deprinde să mă cinstească până într-atâta, încât, dacă mi se întâmpla 
să strănut, îşi lăsau numaidecât cărţile şi caietele, ridicându-se smirnă în 
picioare, cu mâinile încrucişate, şi se temeneau dinaintea mea până la 
pământ, strigându-mi într-un glas: 

— Binecuvântarea! Binecuvântarea! 

lar eu răspundeam, cum se cuvine: 

— lar asupra-vă iertarea! lar asupra-vă iertarea! 

Şi-i mai învăţai, tot aşa, o mulţime de alte lucruri, care de care mai de 
folos şi tot pe atâta de pilduitoare. Căci nu voiam ca să se cheltuiască 
zadarnic banii pe care părinţii mi-i dădeau pentru dăscălirea lor. Şi 
nădăjduiam că astfel am să fac din ei oameni de treabă şi neguţători de 
vază. 

Or, într-o zi îi dusei la preumblare, în ziua menită preumblării, oleacă mai 
departe decât de obicei. Şi dat fiind că umblasem cam mult, eram toţi 
amarnic de însetaţi. Şi cum tocmai ajunsesem la un put, mă hotărâi să cobor 
spre a-mi stinge setea cu apa proaspătă din fântână şi să scot, dacă voi 
putea, şi o găleată pentru şcolari. 

Şi-aşa, dat fiind că puţul nu avea frânghie, luai toate turbanele învăţăceilor 
şi, întocmind o frânghie îndeajuns de lungă, mă legai cu ea pe după mijloc 
şi le poruncii şcolarilor să mă coboare în fântână. lar ei mă ascultară 
numaidecât. Şi mă văzui atârnat la gura puţului. lar ei mă coborâră cu grijă 
mare, de frică să nu mă lovesc de ghizduri cu capul. Şi iacătă că trecerea de 
la căldură la răcoare şi de la lumină la întuneric mă făcu să strănut! Şi nu 
putui să-mi opresc strănutul. lar învăţăceii mei, fie fără de voie, fie din 
deprindere, fie din răutate, dădură toţi deodată drumul coardei şi, aşa cum 
făceau la şcoală, îşi încrucişară braţele pe piept şi strigară toţi laolaltă: 

— Binecuvântarea! Binecuvântarea! 

Ci eu nu putui să le mai răspund, în împrejurarea aceea, dat fiind că mă 
prăbuşeam greu în afundul puţului. Şi cum apa nu era prea adâncă, nu mă 


înecai, da îmi frânsei picioarele amândouă şi umărul, pe când şcolarii, 
înspăimântați de fapta lor rea sau de necugetarea lor, nu ştiu bine, o luară la 
fugă slobozindu-şi picioarele în vânt. lar eu scoteam nişte urlete de durere 
atâta de năprasnice, încât nişte drumeţi, abătându-se înspre partea aceea, mă 
traseră afară din puț. Şi cum eram într-o stare jalnică, mă puseră pe un 
măgar şi mă aduseră acasă, unde gogii vreme multă. Ci nu mă mai zviduii 
de betegelile mele. Şi nu putui să mă mai apuc de meseria de dascăl de 
şcoală. 

Şi pentru aceea, o, emire al drept-credincioşilor, am fost nevoit să cerşesc, 
spre a-i ajuta să-şi ţie zilele femeia şi copiii mei. 

Şi-aşa ai putut să mă vezi tu şi să mă miluieşti atâta de darnic pe podul 
Bagdadului. 

Şi-aceasta-i povestea mea! 


Şi după ce dascălul de şcoală cel calicit şi cu gura pocită sfârşi de istorisit 
pricina ologirii şi a beteşugurilor sale, Massrur spătarul îl ajută să se 
întoarcă la locul lui. Iar orbul care cerea să fie bătut pe pod veni pe pipăitele 
dinaintea califului şi, la porunca ce i se dete, istorisi şi el ceea ce avea de 
istorisit. Şi spuse: 


Povestea orbului care cerea să fie palmuit pe pod 


Află, o, emire al drept-credincioşilor, că, în ceea ce mă priveşte, eu, pe 
vremea tinereţelor mele, eram cămilar. Şi, datorită trudei şi a strădaniilor 
mele, izbutisem să ajung stăpân pe optzeci de cămile, toate bunuri ale mele. 
Şi le dam cu chirie în caravane, pentru daraveli neguţătoreşti prin ţări 
străine, ori la vremea hagialâcului, ceea ce îmi aducea câştiguri mari şi 
făcea să-mi sporească an de an averea şi câştigurile. Şi, zi de zi, dorinţa mea 
de a ajunge şi mai bogat creştea odată cu agoniselile, şi nu mă mai gândeam 
la nimic decât cum să ajung cămilarul cel mai bogat din Irak. 

Or, într-o bună zi, pe când mă întorceam de la Bassra fără nimic pe cele 
optzeci de cămile ale mele, cu care drumeţisem la cetatea aceea, ducând 
mărfuri către ţara Indului, şi făcând popas la o oază spre a le adăpa şi a le 
lăsa să pască prin preajmă, văzui că vine înspre mine un derviş. Şi dervişul 
acela mă întâmpină cu o faţă prietenoasă şi, după salamalecurile dintr-o 
parte şi din cealaltă, şezu jos lângă mine. Şi puserăm merindele noastre 
laolaltă şi, după datinile pustiei, luarăm cina împreună. După care ne 


apucarăm să tăifăsuim ba de una, ba de alta, şi să ne cercetăm asupra 
drumurilor noastre şi unde ne călătoream. Şi îmi spuse că se ducea la 
Bassra, iar eu îi spusei că mă duceam la Bagdad. Şi, când încrederea se 
înstăpâni între noi, îi spusei despre rosturile şi despre agoniselile mele, şi îi 
povestii despre visurile mele de bogăţie şi de îmbelşugare. 

Iar dervişul, lăsându-mă să vorbesc până la capăt, se uită la mine zâmbind 
şi îmi zise: 

— O, stăpâne al meu, Baba-Abdallah, câte strădanii mai risipeşti spre a 
ajunge la un cap atâta de puţin pe măsura sudorilor, când uneori este destul 
o cotitură de drum pentru ca ursita să te facă, într-o clipeală de ochi, nu doar 
mai bogat decât toţi cămilarii din Irak, ci mai puternic decât toţi sultanii de 
pe pământ la un loc! 

Pe urmă adăugă: 

— O, stăpâne al meu, Baba-Abdallah, ai auzit vreodată povestindu-se 
despre comori ascunse şi despre bogăţiile de pe sub pământ? 

lar eu răspunsei: 

— De bună seamă, o, dervişule, am auzit ades povestindu-se despre 
comori ascunse şi despre bogăţiile de pe sub pământ. Şi toţi ştim că oricare 
dintre noi poate într-o zi, dacă aşa-i judeţul sorții, să se trezească mai avut 
decât toţi sultanii. Şi nu se află plugar care, plugărindu-şi ogorul, să nu 
viseze că are să vie o zi când să nimerească şi el peste piatra pecetluită a 
vreunei comori straşnice, şi nu se află pescar care să nu ştie, când îşi aruncă 
în apă năvoadele, că are să vie o zi când are să scoată şi el mărgăritarul ori 
gemma de mare, ce are să-l facă să răzbată până peste marginile belşugului. 
Aşa că, o, dervişule, nu sunt nicidecum neştiutor, dar sunt încredinţat, de 
altminteri, că oamenii din breasla ta cunosc taine şi vorbe de o putere mare! 

Iar dervişul, la vorbele acestea, încetă de a mai răscoli nisipul cu cârja lui, 
se uită iarăşi la mine şi îmi spuse: 

— O, stăpâne al meu, Baba-Abdallah, mă cam chitesc că astăzi nu ai avut 
o întâlnire tocmai proastă, când m-ai întâlnit, şi socot că ziua aceasta este 
pentru tine chiar ziua întorsăturii de drum când te afli dinaintea ursitei. 

Iar eu îi spusei: 

— Pe Allah! o, dervişule, am s-o întâmpin cu dârjie şi cu ochii plini şi, 
orice-ar fi să-mi aducă, am să primesc cu inimă mulţumitoare! 

El îmi spuse: 

— Atunci, ridică-te, o, săracule, şi vino după mine! 


Şi se sculă în picioare şi porni înaintea mea. lar eu mă luai după el, 
gândind: „Hotărât, chiar că aceasta este ziua sorții mele! De când o tot 
aştept!” Şi ajunserăm, peste un ceas de mers, într-o vale destul de lungă, cu 
o intrare atâta de strâmtă, încât cămilele mele de-abia puteau să treacă prin 
ea una câte una. Ci în curând locul se lărgi odată cu valea şi ne pomenirăm 
la poalele unui munte atâta de peste putinţă de trecut, încât nu era a ne teme 
că vreo făptură omenească ar putea vreodată să ajungă la noi prin partea 
aceea. lar dervişul îmi spuse: 

— lacătă-ne că am ajuns acolo unde trebuia să ajungem. Opreşte-ţi 
cămilele şi pune-le să se culce pe burtă, pentru ca, atunci când are să vină 
ceasul de a le împovăra cu ceea ce ai să vezi, să nu ne mai canonim cu ele. 

lar eu răspunsei că ascult şi că mă supun, şi mă apucai să îndemn cămilele 
să se culce pe burtă, toate, una câte una, în ocolul cel larg, ce se întindea la 
poalele muntelui. După care pornii după derviş şi îl găsii cu un amnar în 
mână, dând foc la o grămadă de vreascuri uscate. Şi, de îndată ce flacăra 
izbucni din grămada de vreascuri, dervişul aruncă în foc un pumn de tămâie 
tare, rostind nişte vorbe din care nu înţelesei niciun tâlc. Şi numaidecât se 
ridică în văzduh un stâlp de fum, pe care dervişul îl despică în două cu 
cârja. Şi pe dată o stâncă mare, dinaintea căreia ne aflam, se despărţi în 
două şi ne lăsă să vedem o deschizătură largă, acolo unde, în clipa de mai 
înainte, fusese zid neted şi înalt... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaptezeci şi cincea noapte 


Urmă: 


...O stâncă mare, dinaintea căreia ne aflam, se despărţi în două şi ne lăsă să 
vedem o deschizătură largă, acolo unde, în clipa de mai înainte, fusese zid 
neted şi înalt. 

lar înlăuntru se înşiruiau nişte movile din aur bătut de nestemate, ca 
movilele de sare ce se văd pe malul mării. lar eu, la vederea acelei comori, 
mă repezii la cel dintâi morman de aur, cu iuţeala şoimului când se repede 
pe porumbel, şi începui să umplu un sac pe care îl şi înşfăcasem. Ci dervişul 
începu să râdă şi îmi zise: 

— O, săracul de tine! te apuci de o treabă nu tocmai bine răsplătită! Au tu 
nu vezi că dacă îţi umpli sacii cu bani din aur ai să-i faci prea grei ca povară 
pentru cămilele tale? Umple-i mai degrabă cu grămezile acelea de 


nestemate, pe care le vezi ceva mai încolo, şi din care numai una preţuieşte 
mai mult decât fiecare dintre mormanele de aur, fiind totodată de o sută de 
ori mai uşoară decât un galben de acesta. 

Iar eu spusei: bă 

îmi zise: 

— Nu mai 
avem decât să încuiem vistieria şi să plecăm. 

Şi, rostind acestea, intră pe după stâncă şi îl văzui cum se îndreaptă înspre 
un chiup mare din aur meşteşugit, ce se afla pe un sprijin din lemn de 
sandal. Şi în sinea mea îmi ziceam: „Pe Allah! mare păcat că nu am cu mine 
optzeci de mii de cămile, să le încarc pe toate cu nestematele şi cu galbenii, 
şi cu argintăriile de aici, în locul celor numai optzeci câte am!” 


Or, aşadar, îl văzui pe derviş că se apropie de chiupul cel scump şi îi saltă 
capacul. Şi ia din el o ulcică din aur, pe care şi-o pune în sân. Şi, întrucât mă 
uitam la el cu un fel de întrebare în ochi, îmi spuse: 

— Asta-i un nimic! E nişte alifie pentru ochi! 

Şi nu-mi mai spuse altceva. Şi, întrucât îmboldit de ispită voiam la rându- 
mi să mă duc să iau şi eu din alifia aceea bună pentru ochi, el mă opri, 
spunând: 

— Pentru astăzi, este destul, şi-i vremea să ieşim de aici. 

Şi mă împinse înspre ieşire, şi rosti nişte vorbe pe care nu le pricepui. Şi 
numaidecât cele două părţi ale stâncii se alipiră iar şi, pe locul deschizăturii 
căscate, se făcu un perete tot atâta de neted, de parcă ar fi fost tăiat chiar din 
piatra muntelui. 

Şi dervişul se întoarse înspre mine şi îmi spuse: 

— O, Baba-Adballah, acum avem să ieşim din valea aceasta. Şi, de îndată 
ce avem să ajungem la locul unde ne-am întâlnit, avem să împărţim pleanul 
între noi, după deplină dreptate, şi avem să ne luăm fiecare partea frăţeşte. 

Şi cu asta îmi îndemnai cămilele să se scoale. Şi ne strecurarăm în bună 
rânduială pe acolo pe unde intrasem în vâlcea, şi merserăm împreună până 
la drumul de caravane, unde urma să ne despărţim spre a pleca fiecare în 
drumul său, eu înspre Bagdad, iar dervişul înspre Bassra. Ci, pe drum, îmi 
ziceam, gândindu-mă la împărţeala cu pricina: „Pe Allah! dervişul acesta 
cere cam prea mult pentru cât a făcut. Dreptu-i că el mi-a dezvăluit comoara 
şi că el a deschis-o, mulţumită ştiinţei lui vrăjitoreşti, pe care Sfânta Carte o 
afuriseşte! Da fără cămilele mele ce-ar fi putut să facă? Ba poate că şi fără 
mine de faţă treaba nu ar fi izbândit, întrucât comoara de bună seamă că 
trebuie să fie scrisă întru numele, întru norocul şi întru ursita mea! Mă 
gândesc, dar, că, dacă-i dau patruzeci de cămile încărcate cu nestematele 
acestea, sunt pungăşit de chilipirul meu, eu, care m-am ostenit să încarc 
sacii, pe când el se hodinea zâmbind; şi, până la urma urmelor, eu sunt 
stăpânul cămilelor. Nu sunt dator, aşadar, să-l las să facă împărţeala cum 
vrea el. Şi-am să mă cam pricep eu să-i bag minţile în cap.” 

Încât, atunci când veni ceasul împărţelii, îi spusei dervişului: 

— O, sfinte dervişule, tu, cel care, după chiar poruncile isnafului tău, 
trebuie să te îngrijezi tare puţin de bunurile lumeşti, ce-ai să faci cu 
patruzeci de cămile încărcate cu povara pe care o ceri cam pe nedrept ca 
preţ pentru călăuzelile tale? 


Şi dervişul, departe de a se supăra de vorbele mele, sau a se mohorî, cum 
mă aşteptam, îmi răspunse cu glas liniştit: 

— Baba-Abdallah, adevăr grăieşti când spui că sunt dator a fi un om ce se 
îngrijeşte tare puţin de bunurile acestei lumi. Încât, nu pentru mine cer 
partea ce mi se cade dintr-o împărţeală dreaptă, ci spre a o dărui, străbătând 
lumea, pe la toţi săracii şi pe la toţi dezmoşteniţii. În ce priveşte ceea ce 
numeşti nedrept, cugetă, ya Baba-Abdallah, că, şi cu de-o sută de ori mai 
puţin decât ceea ce ţi-am dat, tot ai fi omul cel mai bogat din Bagdad. Şi uiţi 
că nimica nu mă silea să-ţi pomenesc despre comoară, şi că puteam să ţin 
taina numai pentru mine? Lasă, dar, la o parte lăcomia şi mulţumeşte-te cu 
ce ţi-a dat Allah, fără a căuta să mai cârteşti asupra înţelegerii noastre! 

Eu atunci, măcar că încredinţat de strâmba temeinicie a lăcomiei şi 
neîndoindu-mă de urâciunea jindurilor mele, schimbai tâlcul şi la faţă, şi la 
dos, şi răspunsei: 

— O, dervişule, m-ai dumirit în ceea ce priveşte greşeala mea. Ci 
îngăduie-mi a-ţi aduce aminte că tu eşti un derviş desăvârşit, care nici habar 
nu ai de meşteşugul de a mâna cămilele, şi nu ştii decât să-l slujeşti pe cel 
Preaînalt. Uiţi, dar, la ce năpaste te primejduieşti voind să mâni atâtea 
cămile dedate cu glasul stăpânului lor. Dacă mi-ai da crezare, ai lua cât mai 
puţine cu putinţă, chiar de-ar fi să te întorci mai târziu la comoară, şi să le 
încarci iar cu nestemate, de vreme ce poţi să descui şi să încui intrarea în 
peşteră când îţi place. Aşa că ascultă-mi sfatul şi nu-ţi primejdui sufletul cu 
osteneli şi cu griji cu care nu eşti deprins. 

Iar dervişul, de parcă nu s-ar fi văzut în stare să nu-mi îndeplinească vreo 
voie, răspunse: 

— Mărturisesc, o, Baba-Abdallah, că nu m-am gândit deloc dintru-ntâi la 
ceea ce îmi aduci tu aminte acuma, şi iacătă-mă până peste poate de 
îngrijorat asupra urmărilor acestei călătorii, singur cu toate cămilele acelea. 
Alege, dar, dintre cele patruzeci de cămile ce mi se cuvin, pe cele douăzeci 
pe care ţi-o plăcea să le alegi şi lasă-mi-le pe celelalte douăzeci care rămân. 
Apoi du-te sub ocrotirea lui Allah! 

lar eu, măcar că tare uluit de-a vedea la derviş o atâta de mare uşurinţă în a 
se lăsa dus cu vorba, mă repezii să aleg mai întâi cele patruzeci de cămile ce 
mi se cuveneau de la împărţeală, apoi pe celelalte douăzeci pe care dervişul 
îmi îngăduia să le iau. Şi, după ce îi mulţumii pentru tot binele ce-mi 
făcuse, îmi luai rămas-bun de la el şi pornii la drum înspre Bagdad, pe când 
el îşi îndemna cele douăzeci de cămile înspre Bassra. 


Or, nici nu făcusem câţiva paşi pe drumul Bagdadului, că Şeitan îmi şi 
suflă zavistia şi cârteala în inimă. Şi începui să deplâng pierderea celor 
douăzeci de cămile, şi încă şi mai mult avuţiile ce le aveau încărcate pe 
spinările lor. Şi îmi zisei: „Pentru ce mă păgubeşte de cele douăzeci de 
cămile ale mele dervişul acesta afurisit, când este stăpân pe comoară şi când 
poate să scoată din ea toate bgăţiile pe care le doreşte?” Şi, dintr-odată, îmi 
oprii vitele şi o luai la fugă după derviş, strigându-l din toate puterile, şi 
făcându-i semne să-şi oprească vitele şi să mă aştepte. Iar el îmi auzi glasul 
şi se opri. Şi, când ajunsei lângă el, îi spusei: 

— O, dervişule, fratele meu! nu pot să te las aşa de uşor, întrucât sunt 
mohorât foarte în privinţa ta, din pricina grijii ce-o am pentru tihna ta. Şi nu 
am vroit a mă hotărî să mă despart de tine fără a te ruga să mai chibzuieşti 
încă o dată cât de anevoie sunt de mânat douăzeci de cămile încărcate cu 
povară, mai cu seamă atunci când eşti, ca tine, o, dervişule, fratele meu, un 
om nedeprins cu meseria şi cu astfel de treburi. Crede-mă, mult mai bine ți- 
ar veni dacă nu ai păstra cu tine decât cel mult zece cămile, descotorosindu- 
te de celelalte zece asupra unui ins ca mine, care nu trudeşte mai mult dacă 
are grijă de o sută ori numai de una! 

lar vorbele mele chiar că dobândiră tocmai izbânda la care jinduiam, 
întrucât dervişul, fără de nicio împotrivire, îmi îngădui să iau cele zece 
cămile pe care i le ceream, în aşa fel că nu-i mai rămaseră decât zece, iar eu 
mă văzui stăpân pe şaptezeci de cămile cu poverile lor, care întreceau ca 
bogății averile tuturor sultanilor de pe pământ la un loc. 

Or, după asta, s-ar socoti, o, emire al drept-credincioşilor, că ar fi urmat să 
am de ce să fiu mulţumit. Eh, ba deloc! Iar ochiul meu rămase gol ca şi mai 
înainte, dacă nu şi mai rău, iar lăcomia mea nu făcu alta decât să sporească 
odată cu agoniselile. Şi mă apucai să-mi îndoiesc cererile, rugăminţile şi 
sâcâielile, spre a-l dăuli pe derviş să pună capac dămiciei sale, 
înduplecându-l să-mi lase şi cele zece cămile ce-i mai rămăseseră. Şi îl 
îmbrăţişai, şi îi sărutai mâinile, şi făcui atâtea şi-atâtea, până ce el nu avu 
tăria să se împotrivească şi mă vesti că sunt ale mele toate, spunându-mi: 

— O, Baba-Abdallah, fratele meu, dă o folosinţă bună bogățiilor care îţi 
vin de la Atoateîmpărţitorul şi adu-ţi aminte de dervişul ce te-a întâlnit la 
cotitura sorții tale... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 

— O, Baba-Abdallah, fratele meu, dă o folosinţă bună bogățiilor care îţi 
vin de la Atoateîmpărţitorul şi adu-ţi aminte de dervişul ce te-a întâlnit la 
cotitura sorții tale. 

Or, eu, o, doamne al meu, în loc de a fi până peste poate de mulţumit că 
ajunsesem stăpân pe toată saxanaua de nestemate, fusei îmboldit de lăcomia 
ochiului meu să mai cer încă şi altceva. Şi tocmai altceva acesta avea să-mi 
prilejuiască prăpădul. Într-adevăr, îmi veni în minte că ulcica de aur în care 
se afla alifia şi pe care dervişul, înainte de a ieşi din peşteră, o scosese din 
chiupul cel scump, trebuia să fie şi ea, ca toate celelalte, tot a mea. Întrucât 
îmi ziceam: „Cine ştie ce puteri o avea alifia aceea! Şi-apoi am tot dreptul 
să iau ulcica, întrucât dervişul poate să-şi ia din peşteră altele la fel oricând 
i-o plăcea!” Şi gândul acesta mă hotărî să-i vorbesc. Şi-aşa că, pe când 
venea să mă sărute luându-şi bun-rămas de la mine, îi zisei: 

— Allah fie cu tine! o, fratele meu, dervişule, da ce vrei tu să faci cu ulcica 
aceea de alifie, pe care ţi-ai ascuns-o în sân? Şi cam ce-ar putea face cu 
alifia aceea un derviş care, de obicei, nu se foloseşte nici de alifii, nici de 
mireasmă de alifii, nici de umbră de alifii? Dă-mi mai bine ulcica aceea 
mie, ca s-o duc laolaltă cu celelalte, drept amintire de la tine! 

Or, de data aceasta, mă aşteptam ca dervişul, înciudat de stăruința mea, să 
nu mai vrea a-mi da şi ulcica. lar eu stam gata să mă prilejuiesc de nevrerea 
lui spre a i-o lua cu sila, dat fiind că eram mai tare decât el, şi încă cu mult. 
lar dacă s-ar fi împotrivit, îl zdrobeam numaidecât acolo în pustietatea 
aceea. Ci, împotriva oricărei aşteptări, dervişul îmi zâmbi cu bunătate, 
scoase ulcica din sân şi mi-o întinse cu gingăşie, spunându-mi: 

— "Ţine, iacătă ulceaua, o, Abdallah, fratele meu, şi deie Allah ca ea să 
izbutească a-ţi sătura dorinţa cea de pe urmă! De altminteri, dacă socoţi că 
mai pot face şi altceva pentru tine, nu ai decât să vorbeşti, şi iacătă-mă-s 
gata să te mulţumesc. 

Or, eu, de cum mă văzui cu ulceaua în mână, o deschisei şi, privind ce se 
află în ea, îi spusei dervişului: 

— Allah fie cu tine, o, dervişule, fratele meu, împlineşte-ţi dărniciile şi 
spune-mi care-s foloasele şi însuşirile alifiei acesteia, pe care eu nu o 
cunosc! 

Şi dervişul răspunse: 

— Cu tot dragul inimii! 


Şi adăugă: 

— Află, dar, de vreme ce aşa îmi ceri, că alifia aceasta a fost plămădită de 
degetele ginnilor cei de sub pământ, care au pus în ea o vrajă năzdrăvană. 
Într-adevăr, dacă se unge cineva cu oleacă din alifie împrejurul ochiului 
stâng şi pe pleoapă, unsoarea face ca să i se arate dinainte toate tainiţele în 
care se află comorile pământului. Da dacă ungerea cu alifia s-a făcut, din 
nenorocire, pe ochiul cel drept, dintr-odată insul acela rămâne orb de 
amândoi ochii deodată. lacătă care este puterea şi care este folosinţa acestei 
alifii, o, Baba-Abdallah, fratele meu! Uassalam! 

Şi, grăind aşa, dete iarăşi să-şi ia bun-rămas de la mine. Ci eu îl prinsei de 
mânecă şi îi spusei: 

— Pe viaţa ta! Mai fă-mi cel de pe urmă bine şi unge-mă chiar tu cu alifia 
pe ochiul stâng, întrucât ştii să faci lucrul acesta mai bine ca mine, şi sunt 
până peste poate de nerăbdător de-a pune la încercare puterea unsorii pe 
care am ajuns stăpân. 

lar dervişul nu voi să se lase cumva prea mult rugat şi, tot binevoitor şi 
liniştit, luă oleacă de alifie pe vârful degetului şi mi-o unse împrejurul 
ochiului stâng şi pe pleoapa stângă, spunându-mi: 

— Acuma deschide ochiul acesta stâng şi închide-l pe cel drept! 

Şi deschisei ochiul stâng, cel oblojit, o, emire al drept-credincioşilor, şi îmi 
închisei ochiul drept. Şi numaidecât toate lucrurile cele văzute ochilor mei 
obişnuiţi pieriră, spre a face loc la nişte privelişti puse unele peste altele, cu 
peşteri de sub pământ şi cu peşteri de sub ape, cu trunchiuri de copaci uriaşi 
scobiţi la rădăcina lor, cu încăperi săpate în stâncă, şi cu tainiţe de toate 
soiurile. Şi toate erau pline cu comori de pietre rare, de gherdane, de 
giuvaieruri, de năstrăpate, de argintării, de toate culorile şi de toate felurile. 
Şi văzui metalurile în zăcămintele lor, argintul neprihănit şi aurul nepipăit, 
pietrele de cleştaruri în zăcătorile lor, şi vinele cele scumpe, cu care este 
încins pământul. Şi nu contenii să mă tot uit şi să mă tot minunez decât 
atunci când simţii că ochiul meu cel drept, pe care eram silit să-l ţin închis, 
ostenise şi-mi cerea să-l deschid. Atunci, îl deschisei şi numaidecât lucrurile 
priveliştii dimprejur veniră de se aşezară singure iarăşi la locul lor obişnuit, 
şi toate vedeniile datorate puterii alifiei magiceşti pieriră depărtându-se. 

Şi încredinţându-mă astfel de adevărul în privinţa puterii năzdrăvane a 
alifiii, când ar fi unsă pe ochiul stâng, nu putui a mă împiedica să mă 
îndoiesc în privinţa puterii ungerii ei pe ochiul drept. Şi îmi zisei în sinea 
mea: „Tare socot că dervişul este plin de şiretenie şi de făţărnicie, şi că nu a 


fost atâta de filotim cu mine şi atâta de binevoitor decât ca să mă înşele la 
urmă. Căci nu este cu putinţă ca o alifie să dovedească două puteri atâta de 
potrivnice, folosind-o la fel, numai schimbând locul.” Şi, râzând, îi spusei 
dervişului: 

— Hei, uallah! o, taică al şiretlicurilor, tare socot că râzi de mine acuma! 
Căci nu este cu putinţă ca o alifie să dovedească nişte puteri atâta de 
potrivnice una faţă de cealaltă. Ci mai degrabă chitesc, de vreme ce tu chiar 
nu le-ai încercat asupra ta, că, ungând ochiul drept, alifia aceasta ar avea 
puterea de a-mi aduce la îndemână comorile pe care mi le-ar arăta ochiul 
cel stâng. Ce zici? Poţi să vorbeşti deschis. Şi, de altminteri, fie că-mi dai 
dreptate, fie că ba, eu tot vreau să pun la încercare pe ochiul meu puterea 
dreptace a alifiei, ca să nu mai am bănuieli. Te rog, dară, să mi-o ungi pe 
ochiul cel drept, fără de zăbavă; întrucât trebuie să pornesc la drum până-a 
amurgi soarele. 

Ci, pentru întâia oară de la întâlnirea noastră, dervişul avu o mişcare de 
supărare şi îmi zise: 

— Baba-Abdallah, rugămintea ta este nesăbuită şi vătămătoare, iar eu nu 
mă pot hotărî să-ţi fac rău, după ce ţi-am făcut bine. Nu mă sili, aşadar, cu 
îndărătnicia ta, să te ascult într-o treabă de care ai să te căieşti toată viaţa! 

Şi adăugă: 

— Să ne despărţim, aşadar, ca fraţii şi fiecare să se du că în drumul lui. 

Ci eu, o, doamne al meu, nu-l slăbii deloc şi fusei tot mai încredinţat că 
împotrivirile ce le făcea nu aveau alt rost decât să mă împiedice de-a avea 
sub mâna mea, în deplină stăpânire, comorile pe care puteam să le văd cu 
ochiul stâng. Şi îi zisei: 

— Pe Allah, o, dervişule, dacă nu vrei să mă despart de tine cu inima rău 
mohorâtă, şi numai dintr-o pricină atâta de lesnicioasă, după toate cele atâta 
de scumpe câte mi-ai dăruit, nu ai decât să mă ungi la ochiul drept cu alifia, 
întrucât eu nu ştiu cum să fac. Şi, de altminteri, nu am să-ţi dau drumul 
decât cu învoiala aceasta. 

Atunci, dervişul păli cu totul la chip, iar obrazul lui căpătă o înfăţişare de o 
asprime pe care nu i-o ştiam, şi îmi zise: 

— Te orbeşti cu chiar mâna ta. 

Şi luă oleacă de alifie şi mi-o unse împrejurul ochiului drept şi pe pleoapa 
dreaptă. Şi nu mai văzui decât neguri cu amândoi ochii mei, şi ajunsei orbul 
pe care îl vezi, o, emire al drept-credincioşilor! 


Şi, simţindu-mă în starea aceasta înfricoşată, îmi venii deodată în minţi şi 
strigai, întinzând mâinile înspre derviş: 

— Mântuieşte-mă de orbie, o, fratele meu! 

Ci nu căpătai niciun răspuns. lar el rămase surd la rugăminţile mele 
fierbinţi şi la ţipetele mele, şi îl auzii cum pornea cămilele la drum şi cum 
se depărta, ducând ceea ce fusese partea şi soarta mea. 

Eu, atunci, mă lăsai să cad la pământ şi şezui prăbuşit un lung răstimp de 
vreme. Şi de bună seamă că aş fi murit de durere şi de tulburare pe locul 
acela, dacă o caravană care se întorcea a doua zi de la Bassra nu m-ar fi 
cules şi nu m-ar fi dus la Bagdad. 

Şi de-atunci, după ce am văzut trecând pe sub mâna mea norocul şi 
puterea, m-am văzut adus la starea aceasta de cerşetor pe căile milei. lar 
căinţa pentru lăcomia şi pentru nechibzuinţa mea faţă de binefacerile 
Atoateîmpărţitorului mi-a intrat în inimă şi, spre a mă pedepsi singur, mi- 
am hotărât osânda de-a fi plătit cu câte o palmă de mâna oricărui ins ce şi-ar 
face pomană cu mine. 

Şi-aceasta-i povestea mea, o, emire al drept-credincioşilor. Şi ţi-am 
istorisit-o fără a ascunde nimic din nelegiuirea mea şi din ticăloşia patimilor 
mele. Şi iacătă-mă gata să primesc o palmă de la mâna fiecăruia dintre 
preacinstiţii aci de faţă, măcar că aceasta nu este nicidecum o pedeapsă 
îndestulă. Ci milos fără de margini este singur numai unul Allah! 


După ce ascultă istorisirea aceasta a orbului, califul îi spuse: 

— O, Baba-Abdallah, hotărât! nelegiuirea ta este o nelegiuire mare, iar 
nesaţul ochiului tău este un nesaţ de neiertat! Ci eu gândesc că pocăinţa şi 
umilinţa ta dinaintea celui Preamilos i-au şi adus iertarea. Şi, pentru aceea, 
doresc ca de acuma înainte, spre a nu te mai vedea cum înduri osânda 
obştească, pe care ţi-ai hotărât-o, să-ţi fie viaţa pusă la adăpost din vistieria 
mea. Şi, drept aceea, vizirul vistieriei are să-ţi dea în fiecare zi câte două 
drahme din haznaua mea, spre a-ţi duce zilele. Şi aibă-te Allah întru mila 
lui! 

Şi porunci ca tot atâta să i se verse şi dascălului cel beteag şi cu gura ruptă. 
Şi-i opri lângă sine spre a-i cinsti, potrivit cinului lor, cu toată fala ce se 
cuvenea, pe tânărul stăpân al iepei bălane, şeicul Hassan, şi pe călăreţul pe 
urma căruia se cântau cântece indieneşti şi chinezeşti. 


— Ci să nu cumva să crezi, o, mult-norocitule sultan, urmă Şeherezada, că povestea aceasta ar fi de 
asemuit, mai de aproape ori mai de departe, cu cea a domniţei Zuleica! 


Iar sultanul Şahriar necunoscând povestea aceea, Şeherezada spuse: 


POVESTEA CU DOMNIȚA ZULEICA 


Mi s-a povestit, o, doamne al vremilor, că se afla în scaunul de domnie al 
califilor, la Damasc, un sultan din neamul omeiazilor, care avea de vizir un 
om dăruit cu înţelepciune, cu pricepere şi cu harul vorbirii, şi care, citind 
cărţile celor de demult şi hronicele şi scrierile poeţilor, ţinea minte tot ce 
citea, şi ştia, când trebuia, să-i povestească stăpânului său povestirile ce fac 
viaţa dulce şi vremea desfătătoare. Or, într-o bună zi, văzând că sultanul, 
stăpânul său, era cam mohorât, se hotărî să-l înveselească şi îi spuse: 

— O, doamne al meu, m-ai întrebat adesea despre întâmplările din viaţa 
mea şi despre cum am trăit până a nu fi ajuns rob al tău şi vizir al puterii 
tale. Iar până acuma am tot ocolit să răspund, de teamă să nu par prea 
băgăreţ sau plin de înfumurare, şi ţi-am istorisit mai degrabă lucruri ce li s- 
au întâmplat altora, nu mie. Astăzi însă aş vrea, măcar că buna-cuviinţă ne 
opreşte a ne da de pildă pe noi înşine, să-ţi povestesc întâmplarea ciudată 
care mi-a pecetluit toată viaţa şi de pe urma căreia datorez faptul de-a fi 
răzbătut până la pragul măreției tale. 

Şi, văzând că stăpânul său se şi arăta plin de luare-aminte, istorisi astfel 
povestea, spunând: 


M-am născut, o, doamne şi cunună a capului meu, în cetatea aceasta 
preafericită a Damascului, dintr-un tată pe care-l chema Abdallah, şi care 
era unul dintre negustorii cei mai de vază din toată ţara Şamului. Şi nimic 
nu s-a precupeţit pentru învăţătura mea, întrucât am luat învătătură de la 
dascălii cei mai iscusiţi în cercetarea teologiei, a legilor, a algebrei, a 
poeziei, a astronomiei, a caligrafiei, a aritmeticii şi a datinilor credinţei 
noastre. Şi tot aşa am învăţat toate limbile câte se vorbesc în cuprinsul 
stăpânirii tale, de la o mare până la cealaltă, aşa că, dacă aş străbate într-o zi 
lumea, din dorul de-a călători, să-mi poată fi de folos prin ţările oamenilor. 
Şi astfel am învăţat eu, pe lângă toate graiurile limbii noastre, şi vorbirile 
persanilor, ale grecilor, ale tătarilor, ale kurzilor, ale indienilor şi ale 
chinezilor, şi când, datorită trudei desăvârşite a dascălilor mei, îmi întipării 
în minte tot ceea ce învăţasem, mă dădeau drept exemplu şcolarilor leneşi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaptezeci şi şaptea noapte 


Micuța Doniazada se sculă de pe chilimul unde sta ghemuită şi o sărută pe soră-sa şi îi zise: 

— O, Şeherezada, mă rog ţie, grăbeşte de ne istoriseşte povestea pe care ai început-o, cea cu 
domniţa Zuleica. 

Iar Şeherezada spuse: 

— Cu tot dragul inimii şi ca pe o cinstire datorată sultanului nostru dăruit cu purtări alese. 

Şi spuse: 


Vizirul sultanului de la Damasc îşi urmă astfel istorisirea pe care o 
povestea stăpânului său: 

După ce, o, doamne al meu, mulţumită osârdiei dascălilor mei, învăţai 
toate ştiinţele de pe vremea mea, şi graiurile limbii noastre, precum şi 
vorbirile persanilor, ale grecilor, ale tătarilor, ale kurzilor, ale indienilor şi 
ale chinezilor, şi când, datorită trudei desăvârşite a dascălilor mei, îmi 
întipării în minte tot ceea ce învăţasem, părintele meu, liniştit în privinţa 
sorții mele, văzu fără de amărăciune cum i se apropie ceasul scris ca soroc 
oricărei făpturi. Şi, până a se săvârşi întru mila Domnului, mă chemă lângă 
sine şi îmi grăi: 

— O, fiul meu, iacătă că Atoatedespărţitoarea are să reteze legătura mea 
cu viaţa, iar tu ai să rămâi fără de un cap călăuzitor pe marea întâmplărilor. 
Ci, lăsându-te singur, mă mângâi cu gândul că, mulţumită creşterii pe care 
ai căpătat-o, ai să ştii cum să zoreşti apropierea ursitei prielnice. Ci, o, 
copilul meu, niciunul dintre fiii lui Adam nu poate să ştie ce-i păstrează 
soarta şi nicio chibzuinţă nu poate să înfrunte hotărârile din Cartea Ursitei. 
Dacă, dar, o, fiul meu, are să vină o zi când vremile s-ar întoarce împotriva 
ta şi când viaţa ţi s-ar înnegura rău, nu ai decât să te duci în grădina acestei 
case şi să te agăţi de creanga cea mai groasă din copacul cel bătrân, pe care 
îl ştii. Iar ea are să te mântuie! 

Şi tatăl meu, după ce rosti aceste cuvinte ciudate, muri în pacea Domnului, 
fără a avea vreme să-mi spună mai multe ori a mai lămuri în vreun fel o 
atare povaţă. lar eu, cât ţinură zilele de înmormântare şi de jale, nu contenii 
să tot cuget la cuvintele acelea atâta de neaşteptate din partea unui om 
înţelept şi temător de Allah, cum fusese părintele meu în toată viaţa lui. Şi 
mă tot întrebam: „Cum de s-a putut ca tatăl meu să mă sfătuiască, împotriva 
poruncilor Cărţii celei Sfinte, să-mi dau moartea prin ştreang, în caz de 


năpastă, mai degrabă decât să mă încredinţez în seama Stăpânului tuturor 
făpturilor? Acesta-i un lucru ce trece dincolo de orice înţelegere.” 

Pe urmă, încet-încet, amintirea acestor cuvinte mi se şterse din minte şi, 
cum îmi plăceau petrecerile şi risipa, de cum mă văzui în fruntea moştenirii 
bogate, de care aveam parte, nu zăbovii să mă dedau la toate ispitele. Şi trăii 
un şir de ani în dârdora nebuniei şi a risipelor, până într-atâta că sfârşii prin 
a-mi toca toată averea părintească, şi într-o zi mă trezii gol cum ieşisem din 
pântecele maicii mele. Şi îmi zisei, muşcându-mi degetele: „O, Hassane, fiu 
al lui Abdallah, iacătă-te ajuns la ticăloşie din vina ta şi nu din răutatea 
vremilor. Şi nu-ţi mai rămâne, drept orice bun, decât casa aceasta cu grădina 
ei. Şi ai să fii silit să le vinzi, ca să-ţi mai ţii zilele o vreme. După care ai să 
ajungi la cerşetorie, întrucât prietenii tăi au să te părăsească şi niciunul nu 
are să dea vreun împrumut cuiva care şi-a irosit avutul cu chiar mâinile lui!” 

Şi atunci, îmi adusei aminte de vorbele cele de pe urmă ale părintelui meu, 
vorbe pe care, de data aceasta, le găsii chibzuite, zicându-mi: „Hotărât! este 
mai bine să mor spânzurat decât să cerşesc milă pe drumuri!” 

Şi, cugetând astfel, luai o frânghie groasă şi coborâi în grădină. Şi, hotărât 
să mă spânzur, mă îndreptai înspre copacul pomenit, căutai creanga cea mai 
groasă şi, când ajunsei la ea, aşezând două pietre mari la rădăcina pomului 
cel bătrân, legai frânghia de ea cu un capăt. Iar cu celălalt capăt întocmii un 
laţ pe care mi-l petrecui pe după gât; şi, cerând iertare de la Allah pentru 
fapta mea, mă aruncai în jos de pe cele două pietre. Şi mă bălăngăneam 
spânzurat, când creanga, îndoindu-se de greutatea mea, trosni şi se rupse de 
la trunchi. Şi căzui la pământ împreună cu ea, mai înainte ca viaţa să-mi fi 
părăsit trupul. 

Şi când mă trezii astfel din leşinul în care mă aflam, şi când pricepui că nu 
eram mort, mă simţii tare umilit că irosisem atâta încordare de voinţă ca să 
ajung la neizbânda aceasta de la urmă. Şi mă şi ridicam ca să iau de la capăt 
fapta mea nelegiuită, când văzui o piatră cum cade din pom, şi luai seama 
că piatra aceea strălucea pe pământ ca un cărbune aprins. Şi, spre uluirea 
mea cea mare, băgai de seamă că, acolo unde mă prăbuşisem, pământul era 
aşternut cu pietre de-acestea sclipitoare, şi din care încă mai cădeau din 
pom, chiar de acolo de unde se rupsese creanga. Şi mă suii iarăşi pe cele 
două pietroaie şi mă uitai mai îndeaproape la ciot. Şi văzui că în locul acela 
creanga nu era întreagă, ci era scorboroşită, iar din scorbură lunecau pietrele 
acelea ce erau numai diamante şi smaralde şi alte nestemate de toate 
culorile. 


La priveliştea aceea, o, doamne al meu, pricepui tâlcul cel limpede al 
cuvintelor părintelui meu şi mi le repetai în gând cu înţelesul lor cel 
adevărat, aducându-mi aminte că tătâne-meu, departe de-a mă sfătui să mă 
spânzur, mă povăţuise numai să mă agăţ de creanga cea groasă a copacului, 
ştiind de la bun început că ea are să se rupă sub greutatea mea şi că are să 
dea la iveală comoară pe care chiar el, gândind la niscaiva zile rele, o 
grămădise anume pentru mine în trunchiul cel gol al copacului bătrân. 

Şi, cu inima plină de bucurie, dădui fuga în casă să caut un topor şi să 
despic mai larg ruptura. Şi văzui că tot trunchiul urieşesc al copacului cel 
bătrân era scobit şi era umplut până la rădăcină cu diamante, şi rubine, şi 
peruzele, şi mărgăritare, şi smaralde, şi cu toate neamurile de gemme de pe 
pământ şi din ape. 

Eu, atunci, după ce îl preamării pe Allah pentru binefacerile sale, şi după 
ce binecuvântai în inima mea pomenirea tatălui meu, a cărui înţelepciune 
cugetase la nebuniile mele şi îmi pusese deoparte mântuirea aceasta 
nenădăjduită, mă scârbii de viaţa mea de mai înainte şi de năravurile mele, 
şi de chiolhanuri şi de risipe, şi mă hotărâi să mă fac om de omenie şi de 
chibzuială. Şi, dintru-ntâi, nu vrusei să mai trăiesc într-o cetate ce fusese 
martoră la toate trăsnăile mele şi mă hotărâi să mă duc în împărăţia Persiei, 
înspre care mă trăgea cu o ispită de neînfrânt cetatea cea vestită a Şirazului, 
despre care adeseori îl auzisem pe tatăl meu povestind ca despre o cetate în 
care erau îngemănate toate strălucirile minţii şi toate dulceţile vieţii. Şi îmi 
zisei: „O, Hassane, în cetatea aceea a Şirazului ai să te aşezi ca negustor de 
pietre scumpe şi ai să cunoşti oamenii cei mai plăcuţi de pe pământ. Şi, cum 
ştii să vorbeşti persieneşte, nu are să-ţi fie deloc greu!” 

Şi făcui numaidecât ceea ce hotărâsem să fac. Şi Allah îmi scrise bună 
pace şi, după o călătorie lungă, ajunsei fără de necazuri la cetatea Şiraz, 
unde domnea sultanul cel mare, Sabur-Şah. 

Şi descălecai la hanul cel mai bine ţinut din cetate, unde luai cu chirie o 
odaie frumoasă. Şi, fără a-mi mai lăsa răgaz să mă odihnesc, îmi schimbai 
îmbrăcămintea de drum cu nişte haine noi şi tare frumoase şi plecai să mă 
preumblu pe ulițele şi prin sukurile cetăţii aceleia strălucite. 

Or, pe când tocmai ieşeam din geamia cea mare de farfuriu, care îmi 
bucurase inima cu frumuseţea ei şi mă cufundase în focul rugăciunii, zării 
un vizir dintre vizirii sultanului Sabur-Şah venind înspre mine. Şi mă zări şi 
el, şi se opri dinaintea mea, privindu-mă vrăjit, de parcă aş fi fost un înger. 
Pe urmă se apropie de mine şi îmi spuse: 


— O, tu, cel mai frumos dintre flăcăi, din ce ţară eşti? Întrucât văd de pe 
hainele tale că eşti străin în cetatea noastră! 

lar eu răspunsei, temenindu-mă: 

— Sunt de la Damasc, o, stăpâne al meu, şi am venit la Şiraz spre a mă 
şlefui pe lângă locuitorii săi! 

Iar vizirul, auzind vorbele mele, se bucură nemărginit şi mă strânse în 
braţe şi îmi zise: 

— O, ce vorbe frumoase ai în gura ta, o, fiul meu! Câţi ani ai? 

Iar eu răspunsei: 

— Robul tău are şaisprezece ani! 

Iar el se bucură încă şi mai mult, întrucât se trăgea dintre soţii lui Loth, şi 
îmi spuse: 

— Frumoşi ani, o, copilul meu! frumoşi ani! lar dacă nu ai altceva mai bun 
de făcut, vino cu mine la sarai să te înfăţişez sultanului nostru, căruia îi plac 
chipurile frumoase, şi are să te căftănească printre cămăraşii lui. Şi, hotărât! 
ai să fii fala cămăraşilor şi cununa lor! 

Iar eu spusei: 

— Pe capul şi pe ochii mei, ascult şi mă supun! 

Atunci, el mă prinse de mână. Şi făcurăm drumul împreună, tăifaisuind ba 
de una, ba de alta. Şi tare se mai mira când mă auzea cum vorbesc 
persieneşte, limbă care nu era a mea, uşor şi curat. Şi se minuna de 
înfăţişarea şi de hainele mele strălucite. Şi îmi spuse: 

— Pe Allah! dacă toţi tinerii din Damasc sunt ca tine, cetatea aceea este un 
colţ de rai, iar bucata de cer de deasupra Damascului este chiar raiul! 

Şi ajunserăm în felul acesta la saraiul sultanului Sabur-Şah, şi mă duse 
dinaintea sultanului, şi chiar că sultanul zâmbi la vederea mea şi îmi spuse: 

— Obrazul acesta de la Damasc fie binevenit în saraiul meu! 

Şi mă întrebă: 

— Cum te cheamă, o, flăcău frumos? 

lar eu răspunsei: 

— Robul tău, Hassan, o, doamne al vremilor! 

Şi dacă mă auzi vorbind în felul acesta, se bucură şi se lumină, şi îmi grăi: 

— Niciun nume nu s-ar fi potrivit mai bine cu un chip ca al tău, o, Hassan! 

Şi adăugă: 

— Te căftănesc cămăraş al meu, pentru ca ochii mei să se bucure în fiecare 
dimineaţă de vederea ta! 


Iar eu sărutai mâna sultanului şi îi mulţumii pentru bunătatea pe care mi-o 
dovedea. Iar vizirul mă luă şi mă duse să-mi schimb hainele, şi mă îmbrăcă 
chiar el cu haine de cămăraş. Şi îmi dete cea dintâi învăţătură de cum să mă 
port în slujba mea cea nouă de copil de casă. Şi nu ştiam cum să-i 
mărturisesc îndatorinţa mea pentru toată grija ce-mi arăta. Şi mă luă sub 
oblăduirea lui. Şi ajunsei prietenul său. Şi, la rându-le, toţi ceilalţi copii de 
casă, care erau toţi tineri şi tare frumoşi, se împrieteniră cu mine. lar viaţa 
mea se vestea dulce în saraiul acela, care îmi şi dăduse atâta bucurie şi îmi 
făgăduia atâtea gingaşe desfătări. 

Or, până atunci, o, doamne al meu, femeia nu însemnase chiar nimic în 
viaţa mea. Ci avea să-şi facă în curând ivirea. Şi, odată cu ea, avea să se 
ivească în viaţa mea... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaptezeci şi opta noapte 


Urmă: 


...Or, până atunci, o, doamne al meu, femeia nu însemnase chiar nimic în 
viaţa mea. Ci avea să-şi facă în curând ivirea. Şi, odată cu ea, avea să se 
ivească şi încurcătura în viaţa mea. 

Într-adevăr, trebuie să mă grăbesc a-ţi mărturisi, o, doamne al meu, că 
ocrotitorul meu îmi spusese, încă din prima zi: 

— Află, o, scumpul meu, că este oprit tuturor cămăraşilor de la cele 
douăsprezece odăi, ca şi tuturor dregătorilor de la sarai, şi musaipilor, şi 
paicilor, să preumble noaptea prin grădinile saraiului, de la un anume ceas. 
Întrucât, începând de la ceasul acela, grădinile sunt hărăzite numai pentru 
femeile din harem, ca să poată să vină acolo să se bucure de reveneală şi să 
tăifăsuiască între ele. Şi dacă vreunul, spre nenorocirea lui, ar fi prins în 
grădină la ceasul acela, şi-ar primejdui capul. 

lar eu mă chibzuisem straşnic să nu alerg niciodată după o primejdie ca 
aceea. 

Or, într-o seară, furat de răcoarea şi de dulceaţa adierii, mă lăsai răpit de 
somn pe o bancă din grădină. Şi nu ştiu câtă vreme şezui aţipit acolo. Iar în 
somnul meu auzeam nişte glasuri de femei care spuneau: „Of! e un înger! e 
un înger! e un înger! Of, ce frumos e! ce frumos e! ce frumos e!” Şi mă 
trezii deodată. Şi nu văzui nimic, decât beznă. Şi pricepui că visasem. Şi 
mai pricepui că, dacă aş fi prins la ora aceea în grădini, tare m-aş primejdui 


să-mi pierd capul, în pofida bunăvoinţii ce stârnisem în sufletul sultanului şi 
al vizirului său. Şi, plin de spaimă la gândul acesta, sării în picioare, spre a 
fugi la sarai până a nu apuca să fiu zărit în locurile acelea oprite. Ci iacătă 
că un glas de femeie ieşi deodată din negură şi din tăcere, spunându-mi cu 
un tremur de râs: 

— Încotro, încotro, o, frumosule trezit? 

lar eu, mai tulburat decât dacă aş fi fost fugărit de toate străjile de la 
harem, dădui să-mi slobozesc picioarele în vânt, negândind decât să ajung 
degrabă la sarai. Ci, până să fac câţiva paşi la cotitura unei cărări, sub luna 
ce ieşea dintr-un nor, văzui ivindu-se o femeie numai frumuseţe şi 
strălucire, stând în picioare dinaintea mea şi zâmbind, cu doi ochi mari de 
gazelă îndrăgostită. Iar înfăţişarea ei era falnică, precum împărătească îi era 
privirea. lar luna ce strălucea pe cerul lui Allah nu era atâta de strălucitoare 
ca faţa ei. 

Iar eu, dinaintea acelei iviri, din rai coborâtă, fără de îndoială, nu putui să 
fac altminteri decât să mă opresc. Şi, plin de tulburare, lăsai ochii în jos şi 
şezui cu o înfăţişare cuminte. lar ea îmi spuse, cu glasul ei ispititor: 

— Încotro te duceai aşa de grăbit, o, lumină a ochilor? Şi cine te poate sili 
să fugi aşa? 

Iar eu răspunsei: 

— O, domniţă! dacă eşti din saraiul acesta, nu ai cum să nu ştii temeiurile 
ce mă împing a mă depărta atâta de grabnic de locurile acestea. De bună 
seamă, ştii, într-adevăr, că le este oprit bărbaţilor să întârzie în grădini, peste 
un anume ceas, şi că este cu primejdia pierderii capului a încălca această 
popreală. Lasă-mă, dar, rogu-te fierbinte, să mă depărtez, până nu apucă 
paznicii să mă zărească! 

Iar tânăra domniţă, râzând întruna, îmi spuse: 

— O, răcoare a inimii, te-ai trezit cam târzior să pleci! Ceasul despre care 
vorbeşti a trecut de mult. Şi, în loc de-a căuta să fugi, ai face mai bine să-ţi 
petreci aici cât ţi-a mai rămas din noapte, şi are să-ţi fie o noapte 
binecuvântată, o noapte de lumină! 

Ci eu, încă şi mai tulburat, şi tremurând şi mai tare, nu mă gândeam decât 
la fugă şi mă văicăream, spunând: 

— O, pierirea mea-i fără de scăpare! O, fiică de oameni buni, o, stăpână a 
mea, oricine ai fi, nu-mi pricinui moartea cu ispita farmecelor tale! 

Şi dădui să scap. Ci ea mi se aşeză în cale, întinzând mâna stângă, iar cu 
mâna dreaptă îşi trase iaşmacul cu totul la o parte şi îmi spuse, oprindu-se 


din râs: 

— Uită-te, aşadar, la mine, o, tinere fără de minte, şi spune-mi dacă poţi să 
întâlneşti în orice seară una mai frumoasă ori mai tânără ca mine? Da-abia 
am împlinit optsprezece ani şi niciun bărbat nu m-a atins. lar obrazul meu, 
care nu-i chiar urât la privire, niciun bărbat până la tine nu a putut să se 
laude că l-ar fi întrezărit. Aşa că m-ai batjocori amarnic dacă tot ai mai 
căuta să fugi de mine. 

Iar eu îi spusei: 

— O, sultana mea, hotărât! tu eşti luna plină a frumuseţii şi, măcar că 
noaptea pizmaşă ascunde ochilor mei o parte dintre farmecele tale, atâta cât 
întrezăresc ajunge ca să mă vrăjească! Ci, te rog fierbinte, pune-te o clipă în 
starea mea şi ai să vezi cât de jalnică şi de gingaşă-i. 

lar ea îmi răspunse: 

— Mă învoiesc cu tine, o, miez al inimii, că, într-adevăr, starea ta-i 
gingaşă; ci gingăşia ei nu vine nicidecum de la primejdia pe care o înfrunţi, 
ci chiar de la făptura care o pricinuieşte. Întrucât tu habar nu ai cine sunt eu, 
nici care este cinul meu la sarai! Iar în ceea ce priveşte primejdia pe care o 
înfrunţi, apoi primejdia aceea ar fi pentru oricare altul afară de tine, de 
vreme ce te iau sub apărarea şi sub ocrotirea mea. Spune-mi, aşadar, cum te 
cheamă, cine eşti şi care sunt slujbele tale la sarai! 

Iar eu răspunsei: 

— O, stăpâna mea, sunt Hassan din Damasc, cămăraşul cel proaspăt al 
sultanului Sabur-Şah şi oblăduitul vizirului sultanului Sabur-Şah. 

lar ea se minună: 

— A! tu eşti preafrumosul Hassan, cel care i-a sucit minţile urmaşului lui 
Loth! O, ce fericire să te am în noaptea aceasta numai pentru mine, o, 
iubitule! Vino, inima mea, vino! Şi încetează de-a mai otrăvi ceasurile de 
dulceaţă şi de har cu negrele gânduri! 

Şi după ce grăi aşa, copila cea frumoasă mă trase cu putere înspre ea, şi îşi 
alintă obrazul de al meu, şi îşi lipi buzele de buzele mele, cu patimă. Iar eu, 
o, doamne al meu, măcar că atunci pentru întâia oară mi se întâmpla o atare 
treabă, simţii la atingerea aceea cum viază năprasnic în mine copilul tătâne- 
său şi, cuprinzând-o cu zvâcnet în braţe pe fetişcana pierită, luai puiul şi-l 
adusei dinaintea cuibului. Ci, la vederea lui, în loc să se cutremure luând 
foc, copila mi se smulse dintr-odată din braţe şi mă împinse repezit, dând un 
țipăt de spaimă. Şi de-abia apucai să-mi trag puiul acasă, că şi văzui pe dată 


cum ies dintr-un tufiş de trandafiri zece copilandre care alergară înspre noi, 
râzând să moară. 

Şi, la ivirea lor, o, doamne al meu, înţelesei că văzuseră tot şi că auziseră 
tot, şi că tânăra cu pricina se veselise pe seama mea, şi că nu se slujise de 
mine decât în bătaie de joc, cu scopul vădit de-a le face să râdă pe soaţele 
sale. Şi, de altminteri, într-o clipeală de ochi, toate fetişcanele se şi aflau 
împrejurul meu, chicotind şi topăind ca nişte căprioare neastâmpărate. Şi, în 
potopul hohotelor lor de râs, se uitau la mine cu nişte ochi sclipind de 
vicleşug şi de ispită, şi-i spuneau celei ce mă amăgise: 

— O, Kaiiria, sora noastră, ai fost grozavă! Oh, ai fost grozavă! Şi ce 
frumos mai era copilandrul! şi ce vioi! 

Iar alta spuse: 

— Şi iute! 

Iar alta spuse: 

— Şi zgondos! 

Iar alta spuse: 

— Şi gingaş! 

Iar alta spuse: 

— Şi frumos! 

Iar alta spuse: 

— Şi fălos! 

Iar alta spuse: 

— Şi arătos! 

Iar alta spuse: 

— Şi zorit! 

Iar alta spuse: 

— Şi uluitor! 

Iar alta spuse: 

— Un sultan. 

Şi, totodată, se porniră pe nişte hohote lungi de râs, pe când eu stam până 
peste poate de stânjenit şi de tulburat. Întrucât, o, doamne al meu, eu în 
viaţa mea nu privisem o femeie în faţă şi nici nu mă aflasem în tovărăşia 
femeilor. lar acelea de-acolo erau de o neruşinare şi de o lipsă de sfiiciune 
ce nu-şi aveau seamăn în hronicile neobrăzării. Şi stam acolo, în vâlvora 
chicotelilor lor, descumpănit, ruşinat şi cu nasul alungit până la picioare, ca 
un năvleg. 


Ci, deodată, din tufişul de trandafiri, ieşi, ca luna la răsăritul ei, o a 
douăsprezecea copilandră, a cărei ivire făcu să se curme numaidecât toate 
râsetele şi toate glumele. Iar frumuseţea sa era sultană şi făcea să se plece la 
trecerea ei toate florile. Şi veni înspre ceata noastră, care se desfăcu la 
apropierea ei; se uită la mine îndelung şi îmi spuse: 

— Hotărât, o, Hassan din Damasc, cutezanţa ta este o cutezanţă mare, iar 
năvălirii tale asupra tinerei domniţe de aici i se cade pe drept osânda. Şi, pe 
viaţa mea! Ce păcat de tinereţea şi de frumuseţea ta! 

Atunci, fetişcana care numai ea fusese pricina întâmplării aceleia, şi pe 
care o chema Kaiiria, veni şi sărută mâna celei ce rostise asemenea vorbe, şi 
îi zise: 

— O, Zuleica, stăpână a noastră, pe viaţa ta cea scumpă! iartă-i pornirea de 
adineoari, care nu-i decât dovada năvălniciei lui. Iar soarta îi este în mâinile 
tale! Aşa încât se cade a-l părăsi, ori a-i aduce mântuire acestui prea-frumos 
năvălitor, acestui făptuitor de tâlhării asupra tinerelor fete fecioare! 

lar cea pe care o chema Zuleica şezu o clipă pe gânduri şi răspunse: 

— Bine, de data aceasta să-l iertăm, de vreme ce chiar tu, care ai suferit 
încercarea de tâlhărie, pui mărturie pentru el. Să-i fie lăsat capul şi să fie 
slobozit de primejdia în care se află! Ba chiar, spre a le ţine minte pe fetele 
ce l-au slobozit, se cade să ne străduim a-i face oleacă mai dulce păţania din 
noaptea aceasta. Să-l luăm, aşadar, cu noi şi să-l ducem în iatacurile noastre, 
pe care până acuma niciun bărbat nu le-a prihănit cu suflarea lui. 

Şi, grăind astfel, făcu semn uneia dintre fetele ce-o însoțeau, care pieri 
îndată, uşoară, pe sub chiparoşi, spre a se întoarce peste o clipită, aducând 
în braţe o grămadă de mătăsării. 

Şi desfăcu la picioarele mele mătăsurile acelea, care alcătuiau o rochie 
minunată de femeie; şi, cu toatele, mă ajutară s-o petrec peste hainele mele. 
Şi, străvestit aşa, mă cufundai frumos în ceata lor. Şi, trecând printre copaci, 
ajunserăm la iatacurile haremului. 

Or, când intrarăm în sala de primire a haremului, toată numai din marmură 
străcurată şi învârstată cu mărgăritare şi cu peruzele, fetele îmi spuseră la 
ureche că sala aceea era încăperea în care fata sultanului avea obicei să-şi 
primească musafirele şi prietenele. Şi, tot aşa, îmi dezvăluiră că fata 
sultanului nu era alta decât chiar domnita Zuleica. 

Şi băgai de seamă că în mijlocul acelei săli atâta de frumoase şi atâta de 
goale se aflau douăzeci de preşuri mari de atlaz, aşezate roată peste chilimul 
cel mare. Şi toate fetişcanele, care nu conteniseră o clipă să-mi facă pe furiş 


tot felul de ispiteli şi să-mi arunce nişte ocheade pârjolite, se duseră să şadă 
rânduite frumos pe acele preşuri de atlaz, poftindu-mă să şed şi eu în 
mijlocul lor, faţă în faţă cu chiar Zuleica, domniţa, care mă privea cu nişte 
ochi ce-mi străpungeau sufletul. 

Atunci, Zuleica porunci răcoritoarele, şi şase alte roabe, tot atât de 
frumoase şi de bogat îmbrăcate, se iviră într-o clipită şi începură a ne 
împărţi nişte ştergare de mătasă pe nişte tipsii din aur, pe când altele zece 
veneau pe urma lor cu nişte farfuriuri mari, care şi numai cu înfăţişarea lor 
erau o răcoreală. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaptezeci şi noua noapte 
Urmă: 


...pe când altele zece veneau pe urma lor cu nişte farfuriuri mari, care şi 
numai cu înfăţişarea lor erau o răcoreală. 

Şi ne puseră dinainte farfuriurile în care se aflau sorbeturi cu gheaţă, lapte 
prins, dulceţuri de chitră, felii de castraveți şi lămâi. lar domniţa Zuleica 
gustă ea mai întâi şi, tot cu lingurita de aur pe care o dusese la buzele sale, 
mă îmbie cu un pic de dulceaţă şi cu o felie de chitră, apoi cu încăo 
linguriţă de lapte prins. Pe urmă linguriţa aceea trecu de mai multe ori din 
mână în mână, până ce toate fetele se înfruptară din bunătăţurile acelea 
minunate, în mai multe rânduri, cât nu mai rămase nimic în farfuriuri. Şi 
atunci, roabele ne aduseră o apă bună, în nişte cupe de cleştar. 

lar taifasul nu zăbovi a se încinge, de parcă am fi băut toate soiurile de 
vinuri. lar eu mă minunam de cutezanţa vorbelor de pe buzele acelor copile, 
care râdeau în hohote ori de câte ori vreuna dintre ele slobozea vreo 
năzdrăvănie straşnică şi vârtoasă pe socoteala copilului tătâne-său, a cărui 
vedere le înveselise peste măsură. Iar nurlia de Kaiiria, asupra căreia fusese 
îndreptată tâlhăria mea, de vreme ce fusese tâlhărie, nu-mi mai păstra nicio 
umbră de supărare şi se aşezase faţă în faţă cu mine. Şi se uita la mine 
surâzând, şi îmi da de înţeles prin graiul ochilor că mă ierta pentru 
năvălnicia mea din grădină. Iar eu, la rându-mi, îmi ridicam ochii înspre ea 
din vreme în vreme, pe urmă îi coboram repede, de îndată ce băgam de 
seamă că ea avea privirile asupra mea; căci, în pofida tuturor strădaniilor ce 
le încercam spre a face să mi se ivească oarecare linişte pe faţă, tot mai 
păstram, înconjurat de acele fetişcane fără seamăn, o stânjenenlă tare 


supărătoare. lar domniţa Zuleica şi soaţele sale, care vedeau limpede starea 
mea, încercau la rându-le, cu tot soiul de zâmbre, să-mi stârnească 
îndrăzneala. lar Zuleica, până la urmă, zise: 

— Oare când, o, prietene al nostru, Hassan din Damasc, ai să iei o faţă mai 
slobodă şi mai voioasă? Au crezi cumva că fetele acestea neprihănite sunt 
nişte mâncătoare de carne de om? Şi nu ştii că nicio primejdie nu te paşte în 
iatacurile fetei sultanului, unde niciun hadâmb nu ar cuteza vreodată să intre 
fără de îngăduinţă? Uită, aşadar, pe-o clipă, că vorbeşti cu domniţa Zuleica 
şi închipuie-te la o clacă de taclale cu nişte fete de rând ale vreunor 
neguţători din Şiraz. Aşa că saltă fruntea, o, Hassane, şi priveşte-le în faţă 
pe toate aceste tinerele minunate. Şi, după ce ai să le cercetezi cu cea mai 
mare luare-aminte, grăbeşte de ne spune, cu toată slobozenia şi fără a te 
teme că ne-ai supăra, care-i aceea dintre noi care îţi place cel mai mult! 

Or, vorbele acestea ale domniţei Zuleica, o, doamne al vremilor, în loc să- 
mi dea inimă şi suflet, nu făcură decât să-mi sporească tulburarea şi 
fâstâceala, şi nu mă pricepui decât să îngaim nişte cuvinte bâlbâite, simțind 
roşeaţa sfiiciunii cum mi se suie în obraz. Şi aş fi vrut, în clipita aceea, să se 
caşte pământul şi să mă înghită. lar Zuleica, văzându-mi zăpăceala, îmi 
spuse: 

— Văd, o, Hassane, că ţi-am cerut un lucru care te pune în încurcătură. 
Întrucât, fără de nicio îndoială, te temi că, mărturisindu-ţi plăcerea pentru 
una, să nu le superi pe toate celelalte şi să le stârneşti împotriva ta. Ei bine, 
greşeşti, dacă o teamă ca aceasta îţi întunecă gândurile. Află, aşadar, că eu 
şi cu soaţele mele suntem atâta de prietene, şi că între noi sunt nişte legături 
sufleteşti atâta de strânse, încât un bărbat, orice-ar face cu vreuna dintre noi, 
nu ar putea să ne strice prietenia. Aşa că alungă-ţi din inimă temerile care o 
fac atâta de chibzuită, cercetează-ne cu toată slobozenia şi, chiar dacă ai voi 
să rămânem toate goale dinaintea ta, spune-ne fără de sfială şi avem să ne 
supunem, pe capetele şi pe ochii noştri! Ci numai grăbeşte de ne spune 
care-i cea aleasă de tine. 

Eu atunci, o, doamne al meu, chemai în ajutor cât mi se mai întorsese din 
bărbăţie după atâtea îmbărbătări şi, măcar că soaţele Zuleicăi erau 
desăvârşit de frumoase şi i-ar fi fost cam anevoie până şi ochiului cel mai 
priceput să facă vreo osebire între ele, şi măcar că, pe de altă parte, domniţa 
Zuleica era ea însăşi pe puţin tot atâta de minunată ca şi fetişcanele sale, 
inima mea jinduia fierbinte după aceea care, cea dintâi, o făcuse să bată 
atâta de năprasnic în grădină, sclipitoarea şi dulcea Kaiiria, mult-iubitoarea 


de copilul tătâne-său. Ci mă ferii straşnic, în pofida oricărei ispite, să-mi 
dezvăluiesc simţămintele acelea, care, cu toate vorbele liniştitoare ale 
Zuleicăi, tare ar mai fi putut să tragă asupra capului meu ciuda celorlalte 
fecioare. Şi mă mulţumii, după ce le cercetai pe toate cu cea mai mare 
luare-aminte, să mă întorc înspre domniţa Zuleica şi să-i spun: 

— O, stăpână a mea, se cade să încep cu a-ţi spune că nu aş putea să 
asemui farmecele tale cu cele ale soaţelor tale, căci nu se asemuie 
strălucirea lunii cu sclipirea stelelor. Şi-aşa-i frumuseţea ta, faţă de care 
ochii nu ar putea să aibă priviri decât pentru ea. 

Şi, rostind cuvintele acestea, nu putui să mă opresc a nu repezi o 
aruncătură de ochi plină de înţeles înspre Kaiiria cea dulce, în aşa fel ca s-o 
fac să priceapă că numai buna-cuviinţă îmi şoptea măgulirea aceea faţa de 
domnită. 

lar după ce auzi răspunsul meu, Zuleica îmi spuse zâmbind: 

— Ai fost strălucit, o, Hassane, măcar că linguşeala este vădită. Aşa că 
acuma, când eşti mai slobod la grai, grăbeşte de ne dezvăluie afundul inimii 
tale, spunându-ne care este, dintre toate aceste fete, aceea ce te ispiteşte cel 
mai mult! 

Şi, la rându-le, fetişcanele îşi împreunară rugăminţile cu cea a domniţei, 
spre a mă îndemna să le dezvăluiesc gândul meu. Şi, dintre toate, tocmai 
Kaiiria se arăta cea mai înflăcărată de dorinţa de a mă face să vorbesc, ea, 
cea care îmi ghicise gândurile tainice. 

Eu atunci, o, doamne al meu, alungând şi ce-mi mai rămăsese din toată 
sfiiciunea, mă înduplecai faţă de atâtea stăruinţe sporite ale fetelor şi ale 
stăpânei lor, mă întorsei înspre Zuleica şi îi spusei, arătând-o cu o mişcare 
de mână pe tânăra Kaiiria: 

— O, sultana mea, iacătă, chiar aceasta-i cea pe care o râvnesc! Aşa, pe 
Allah! chiar înspre dulcea Kaiiria merge dorul meu cel mai mare. 

Or, nici nu sfârşisem eu bine de rostit vorbele acestea, că toate fetele şi 
izbucniră laolaltă în nişte hohote lungi de râs, fără ca pe feţele lor înflorite 
să se ivească nici cel mai mic semn de ciudă. Şi gândeam în sufletul meu, 
privindu-le cum îşi dedeau coate şi mureau de râs: „Ce poveste ciudată mai 
este şi povestea aceasta! Oare acestea-s femei ca toate femeile şi fete ca 
toate fetele? Oare de când au deprins făpturile de felul lor atâta nepărtinire 
şi atâta virtute, ca să nu se gelozească şi să nu se zgârie pe ochi dinaintea 
izbânzii uneia dintre semenele lor? Pe Allah! nişte surori nu s-ar purta cu 


atâta gingăşie şi cu atâta lipsă de zavistie faţă de surorile lor. Iacătă un lucru 
ce întrece priceperea mea.” 

Ci domniţa Zuleica nu mă lăsă prea mult cufundat în această nedumerire şi 
îmi zise: 

— Minunat! minunat! o, Hassan din Damasc! Pe viaţa mea! tinerii din ţara 
ta au gust ales, ochi iscusit şi pricepere. Şi sunt tare bucuroasă, o, Hassane, 
că i-ai dat întâietate prietenei mele, Kaiiria. Ea este prietena inimii mele şi-i 
cea mai îndrăgită. Şi n-ai să te căieşti de alegerea ta, o, craiule! De 
altminteri, nici nu ai de unde să ştii tot preţul şi toată însemnătatea celei 
alese, căci noi toate, aşa cum ne vezi, n-am putea năzui, nici pe de aproape, 
nici pe de departe, să fim asemuite cu ea întru frumuseți, întru desăvârşirile 
trupului şi întru farmecele minţii. Şi chiar că noi suntem roabele ei, măcar 
că din ce se vede s-ar putea amăgi cineva. 

Pe urmă toate la rând începură s-o firitisească pe prea minunata de Kaiiria 
şi s-o laude pentru biruinţa pe care o dobândise. lar ea nu se dovedi 
nicidecum neajutorată la vorbă, ci dete la fiecare dintre soaţele sale 
răspunsul cuvenit, pe când eu eram până peste măsură de uluit. 

După care Zuleica luă o alăută din preajma sa şi o puse în mâinile 
preaiubitei sale Kaiiria, spunându-i: 

— Suflet din sufletul meu, se cade să-i arăţi drăguţului tău un pic din ceea 
ce ştii, ca nu cumva să socoată că ţi-am fi înflorit noi harurile. 

Şi mult-dulcea Kaiiria luă alăuta din mâinile Zuleicăi, o struni şi, după un 
început vrăjitor, cântă încetişor, însoţindu-se de sunetul strunelor: 


Sunt ucenica dragostei. Nebună, 

M-a învăţat gingaşele alinturi 

Şi a binevoit cu drag să pună 

Comori de vise-n sufletu-mi, şi jinduri, 

Pe care să le-nchin acum buimacă, 
Orice-ar fi scris din veci să mi se-ntâmple, 
Acestui căprior care mă seacă 

Cu scorpionii negri ce se joacă 

În jurul preafrumoaselor lui tâmple. 


Cât voi trăi sub soare şi sub stele, 

Am să-l iubesc cum n-au iubit crăiese, 
Căci port credinţă-n veci iubirii mele, 
Flăcăului ce inima-l alese. 


O, voi îndrăgostiţi, să nu-şi deşerte 
Iubirea voastră frunza fermecată! 
Păstraţi-o pururi tânără şi verde — 

Un bun pierdut, pe veci de veci se pierde 
Şi nu se mai găseşte niciodată. 


Cât despre mine, fac mărturisirea 

Că sunt pe veci de veci îndrăgostită 

De căprioru-acesta ca iubirea 
Ivindu-se din vis, desăvârşită, 

Ca din şoptirea unui zvon de frunze. 

Şi nu mai ştiu nici temeri, nici prefaceri. 
Privirea lui cu străluciri ascunse 
Până-n adâncul inimii-mi pătrunse 
Precum tăişul paloşului ager. 


Pe tânăra lui frunte de lumină 

Condeiul frumuseţii înseşi scrise 
Încondeiata vrăjilor deplină 

În floarea unor linii nedezise. 

Iar ochii lui, blagosloviţi de soartă, 
Sunt plini de-un farmec fără-asemănare, 
Că inima de vraja lor stă moartă 

Sub arcul nemilos, care se-ncoardă 

Cu negrele-i săgeți ucigătoare. 


O, tu, cel fără care n-am putere 

Să mai trăiesc, şi nu mai am cu cine 

În suflet să te schimb, că mi te cere 
Sufletu-mi tot, hai la hammam cu mine, 
Să te slujesc cu dor, iubitul meu, 

Sub străluciri de marmură albastră! 
Să ardă narduri în căţui mereu, 

Să umple sala aburii, iar eu 

Pe pieptul tău să cânt iubirea noastră. 


Când sfârşi de cântat, întoarse ochii înspre mine cu atâta duioşie, încât, 
uitându-mi dintr-odată şi de întreaga sfială, şi de faptul că se aflau de faţă 


fiica sultanului şi soaţele ei cele chicotitoare, mă aruncai la picioarele 
Kaiiriei, potopit de iubire şi până peste marginile desfătării. Şi, dacă simţii 
mireasma ce se revărsa din hainele ei moi, şi căldura trupului ei deasupra 
mea, mă năpădi o beţie, de-o cuprinsei deodată în braţe şi începui s-o sărut 
peste tot pe unde puteam, cu năprăsnicie, în vreme ce ea se alinta ca o 
turturică. Şi nu-mi venii în fire decât când auzii chicotelile de râs, pe care le 
scoteau fetele văzându-mă dezlănţuit ca un berbec pus la posteală din ceasul 
berbeciei lui... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute optzecea noapte 
Urmă: 


...nu-mi venii în fire decât când auzii chicotelile de râs, pe care Ie scoteau 
fetele văzându-mă dezlănţuit ca un berbec pus la posteală din ceasul 
berbeciei lui. 

După asta, începură să mănânce şi să bea, şi să spună la nebunii, şi să-şi 
facă pe dedesubt tot soiul de semne şi de şotii, până ce intră o roabă bătrână, 
care dete de veste întregei liote că în curând avea să se lumineze de ziuă. Şi 
toate răspunseră laolaltă: 

— O, doică a stăpânei noastre, vestea ce ne-ai adus-o este asupra capului 
şi a ochilor noştri! 

Iar Zuleica se ridică, spunându-mi: 

— Este vremea, o, Hassane, să mergem la odihnă. Iar tu poţi să te bizui pe 
ocrotirea mea spre a ajunge să te bucuri de iubita ta, căci nu am să 
precupeţesc nimic spre a te ajuta să ajungi la împlinirea dorurilor tale. Ci, 
până una alta, avem să te ajutăm să ieşi fără zarvă din harem. 

Şi şopti câteva vorbe la urechea bătrânei sale mance, care mă privi o 
clipită în ochi şi mă luă de mână spunându-mi să merg după ea. Iar eu, după 
ce mă temenii dinaintea acelui stol de porumbiţe, şi după ce repezii o 
aruncătură de ochi pătimaşă înspre dulcea Kaiiria, mă lăsai călăuzit de 
bătrână, care mă duse printr-un şir de bolte şi printr-o sumedenie de cotituri, 
şi mă scoase la o portiţă de la care avea cheia. Şi deschise portiţa aceea. Şi 
mă strecurai afară, şi văzui că mă aflu dincolo de împrejmuirile saraiului. 

Or, se şi luminase de ziuă, iar eu grăbii să mă întorc la sarai pe poarta cea 
mare, de-a dreptul, în aşa fel ca să fiu zărit de străjeri. Şi dădui fuga în odaia 
mea, unde, de cum trecui pragul, îl văzui pe oblăduitorul meu, vizirul cel 


coborâtor din Loth, care mă aştepta până peste poate de nerăbdător şi de 
îngrijorat. Şi se ridică repede când mă văzu intrând, şi mă strânse în braţe şi 
mă sărută cu drag, spunându-mi: 

— O, Hassane, inima mea era cu tine, şi eram tare tulburat în privinţa ta. 
Şi n-am închis ochii deloc toată noaptea, gândindu-mă că, străin cum eşti în 
Şiraz, înfrunţi primejdiile de noapte din partea puşlamalelor care colcăie pe 
ulite. Of, scumpule, unde ai fost, departe de mine? 

lar eu mă ferii cu grijă să-i povestesc întâmplarea ori să-i spun că îmi 
petrecusem noaptea cu nişte femei, şi mă mulţumii numai să-i răspund că 
mă întâlnisem cu un negustor de la Damasc, aşezat la Bagdad, care tocmai 
pleca la Bassra cu toată casa lui, şi că mă oprise la el toată noaptea. Iar 
oblăduitorul meu fu nevoit să-mi dea crezare şi se mulţumi să scoată câteva 
oftaturi şi să mă mustre prieteneşte. Şi-atâta cu el! 

Cât despre mine, îmi simţeam inima şi mintea legate de farmecele nurliei 
de Kaiiria, şi îmi petrecui toată ziua aceea şi toată noaptea prefirându-mi 
prin minte până şi cele mai mici amănunte ale întâlnirii noastre. lar a doua 
zi încă mai eram cufundat în amintirile mele, când un hadâmb veni să bată 
la uşa mea şi să-mi spună: 

— Aici locuieşte, oare, domnia sa, Hassan din Damasc, cămăraşul 
stăpânului nostru, sultanul Sabur-Şah? 

lar eu răspunsei: 

— La el te afli! 

EI, atunci, sărută pământul dintre mâinile mele şi se ridică apoi spre a-şi 
scoate din sân un sul de hârtie, pe care mi-l înmână. Şi plecă precum venise. 

lar eu, numaidecât, desfaşurai hârtia şi văzui că pe ea se aflau aceste 
rânduri, însemnate cu o scriitură şerpuită: 

„Dacă tânărul căprior din țara Şamului va veni în noaptea aceasta, pe 
lumină de lună, să se preumble mlădiu pe sub ramuri, are să dea ochii cu o 
tânără căprioară, zaifă de iubire, topită toată de dorul lui, care-i va spune, 
în graiul său, cât de tulburată este în inima ei că a fost cea aleasă dintre 
căprioarele pădurii, şi cea mai dorită dintre soaţele sale.” 

Şi, o, doamne al meu, la citirea acelei scrisori mă simtii beat fără de vin. 
Întrucât, măcar că pricepusem, din cea dintâi seară, că ispititoarea de 
Kaiiria avea o anume pomire spre mine, nu mă aşteptam nicidecum la o 
dovadă ca aceasta din partea dragostei sale. Aşa că, de îndată ce izbutii să- 
mi stăpânesc fiorii, mă înfăţişai dinaintea vizirului, oblăduitorul meu, şi îi 
sărutai mâna. Şi, după ce dobândii în felul acesta bunăvoința lui, îi cerui 


îngăduinţa de a mă duce să-l văd pe un derviş din ţara mea, de curând sosit 
de la Mecca, şi care mă poftise să-mi trec noaptea cu el. Şi, după ce mi se 
dete îngăduinţa, mă întorsei în odaia mea şi alesei dintre nestematele ce le 
aveam smaraldele cele mai frumoase, rubinele cele mai curate, diamantele 
cele mai albe, mărgăritarele cele mai mari, peruzelele cele mai gingaşe, 
safirele cele mai desăvârşite şi, pe un fir din aur, le întocmii într-un şirag de 
mătănii. Şi, de îndată ce noaptea se aşternu peste grădini, mă înmiresmai cu 
mosc curat şi mă dusei fără de niciun zgomot la crânguri, pe portiţa cea 
tainică, pe unde ştiam drumul şi pe care o găsii deschisă anume pentru 
mine. 

Şi ajunsei la chiparoşii sub care mă lăsasem furat de somn în seara dintâi, 
şi aşteptai cu sufletul sugrumat venirea mult-iubitei. Iar aşteptarea îmi ardea 
sufletul, iar ceasul întâlnirii noastre mi se părea că nu are să mai vină. Şi 
iacătă că deodată, sub razele de lună, o albeaţă uşoară lunecă printre 
chiparoşi, iar Kaiiria cea ispititoare se ivi dinaintea ochilor mei răpiți. Şi mă 
închinai la picioarele ei, cu faţa la pământ, fără a putea să rostesc un cuvânt, 
şi şezui aşa până ce, cu glasul ei de izvor şoptit, îmi spuse: 

— O, Hassan al dragostei mele, ridică-te şi, în locul acestei tăceri dulci şi 
pătimaşe, dă-mi dovezi adevărate despre iubirea ta pentru mine! Este, oare, 
cu putinţă, o, Hassane, ca tu chiar să mă fi găsit mai frumoasă şi mai 
vrednică de dorit decât pe toate însoţitoarele mele, fetele acelea dulci, 
mărgăritarele acelea neatinse, şi chiar decât pe domniţa Zuleica? Ar trebui 
să mai aud încă o dată din gura ta toate acestea spre a-mi crede urechilor. 

Şi, grăind astfel, se plecă înspre mine şi mă ajută să mă ridic. lar eu îi luai 
mâna şi o dusei la buzele mele pătimaşe, şi îi spusei: 

— O, sultană a sultanelor, iată mai întâi pentru tine un şirag de mătănii din 
ţara mea, să-i depeni pietrele de-a lungul zilelor tale de viaţă fericită, 
aducându-ţi aminte de robul ce ţi l-a dăruit. Şi, odată cu şiragul acesta de 
mătănii, un biet dar mărunt, primeşte şi mărturia dragostei pe care stau gata 
să o fac legiuită dinaintea cadiului şi a martorilor. 

Iar ea îmi răspunse: 

— Ce bucuroasă sunt că ţi-am stârnit atâta dragoste, o, Hassane, pentru 
care îmi supun sufletul la primejdiile acestei nopţi. Ci, vai, nu ştiu dacă 
inima mea se cade să se bucure de biruinţa ei, ori dacă n-ar trebui să privesc 
întâlnirea noastră ca pe începutul unor năpaste şi al unor necazuri în viaţa 
mea. 


Şi, grăind astfel, îşi plecă fruntea pe umărul meu, în vreme ce suspinele îi 
scuturau pieptul. Şi îi spusei: 

— O, stăpâna mea, pentru ce vezi lumea atâta de neagră dinaintea ochilor 
tăi, în noaptea aceasta de lumină? Şi pentru ce chemi asupra capului tău 
năpastele, izvodind atâtea presimţiri greşite? 

lar ea îmi spuse: 

— Deie Allah, o, Hassane, ca aceste presimţiri să fie greşite! Ci să nu 
cumva să socoţi că ar fi neîntemeiată teama care, în ceasul acesta al 
întâlnirii noastre atâta de dorite, vine să ne tulbure bucuria. Of, spaimele 
mele sunt mult prea temeinice. 

Şi tăcu un răstimp, apoi îmi spuse: 

— Află, aşadar, o, tu, cel mai iubit dintre iubiţi, că domniţa Zuleica te 
îndrăgeşte tainic şi că e gata să-ţi mărturisească dintr-o clipă în alta 
dragostea ei. Or, cum ai să întâmpini tu o mărturisire ca aceea? lar 
dragostea pe care spui că o ai pentru mine va putea ea să dureze împotriva 
falei de-a o avea ca iubită pe cea mai frumoasă şi pe cea mai falnică fiică de 
sultan? 

Ci eu îi curmai vorba, spre a mărturisi: 

— Da, pe viaţa ta! o, ispititoare Kaiiria, tu ai să fii pururea mai presus 
decât domniţa Zuleica în inima mea! Şi de-ar da Allah să ai o potrivnică 
încă şi mai falnică, ai vedea atunci că nimic nu ar putea să clatine 
statornicia inimii mele robite de frumuseţea ta! Şi chiar dacă sultanul Sabur- 
Şah, tatăl domniţei Zuleica, nu ar avea niciun fiu care să-l moştenească, şi i- 
ar lăsa scaunul de domnie al Persiei aceluia ce s-ar însura cu fata lui, eu ți- 
aş jertfi un noroc ca acela, o, tu, cea mai vrednică de iubit dintre toate 
fecioarele! 

Iar Kaiiria se minună, spunând: 

— O, Hassan, bietule, ce orbire pe tine! Au tu uiţi că eu nu sunt decât o 
roabă în slujba domniţei Zuleica? Dacă la mărturia ei de dragoste tu ai să 
răspunzi cu o neprimire, ai să tragi supărarea ei asupra capului meu şi 
asupra capului tău, şi amândoi avem să fim pierduţi fără de scăpare. Aşa că 
este mai bine, spre folosul nostru, să te supui celei mai tari. Aceasta-i 
singura cale de scăpare. lar Allah are să-şi pună balsamul pe inima 
mâhniţilor. 

lar eu, departe de a mă învoi cu povata ei, mă simţii până peste poate de 
supărat de-a fi măcar bănuit de atâta nevolnicie, încât să mă dau biruit faţă 


de nişte socoteli ca acelea, şi mă răzvrătii, strângând-o pe ispititoarea 
Kaiiria în braţele mele: 

— O, rod al darurilor cele mai alese ale Atoateziditorului, nu-mi chinui 
sufletul cu vorbe atâta de grele. Şi, de vreme ce primejdia atârnă asupra 
capului tău vrăjitor, hai să fugim amândoi în ţara mea. Acolo se află nişte 
pustietăţi unde nimeni n-ar mai putea să ne afle urmele. lar eu, datorită 
Atoateîmpărţitorului, sunt destul de bogat spre a te ţine să trăieşti în toate 
strălucirile, fie şi la capătul lumii celei locuite de oameni! 

La vorbele acestea, iubita mea se lăsă dulce să cadă în braţele mele şi îmi 
spuse: 

— Ei bine, Hassane, nu mă mai îndoiesc de dragostea ta şi vreau să te scot 
din amăgirea în care anume te-am lăsat să aluneci spre a-ţi pune la încercare 
simţămintele. Află, aşadar, că nu sunt nicidecum aceea pe care o crezi tu, nu 
sunt nicidecum Kaiiria, prietena domniţei Zuleica. Domnița Zuleica sunt 
chiar eu, iar aceea pe care o credeai a fi domniţa Zuleica este chiar prietena 
mea, Kaiiria. Şi nu am ticluit acest vicleşug decât spre a mă încredința şi 
mai bine de dragostea ta. De altminteri, vei avea numaidecât adeverirea 
spuselor mele. 

Şi, după vorbele acestea, rosti o chemare, şi din umbra chiparoşilor se ivi 
aceea pe care o credeam a fi domniţa Zuleica, şi care, de fapt, era prietena 
ei de inimă, Kaiiria. Şi veni să-i sărute mâna stăpânei sale, şi să se 
temenească dinaintea mea precum cere datina. lar domniţa cea ispititoare 
îmi spuse: 

— Acum, o, Hassane, dacă ştii că mă cheamă Zuleica şi nicidecum Kaiiria, 
ai să mă mai iubeşti tot atâta şi vei mai avea tu pentru o domniţă simţăminte 
tot atâta de dulci cum aveai pentru o prietenă de rând de-a domnitei? 

Iar eu, o, doamne al meu, nu pregetai să dau răspunsul de cuviinţă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute optzeci şi una noapte 


Urmă: 


„„„lar eu, O, doamne al meu, nu pregetai să dau răspunsul de cuviinţă, 
spunându-i Zuleicăi că nu puteam pricepe potopul de fericire ce mă 
copleşea şi nici pe ce cale mi se putuse cuveni ca ea să binevoiască a-şi 
coborî privirile până la robul de mine, şi, în felul acesta, să-mi facă soarta 


mai de pizmuit decât cea a fiilor celor mai mari sultani. Ci ea îmi curmă 
vorba, spre a-mi spune: 

— O, Hassane, să nu te minunezi deloc de ce am făcut pentru tine. Oare nu 
te-am văzut eu cum dormitai noaptea sub pomi, în lumina lunii? Or, din 
ceasul acela, inima mea a fost înrobită de frumuseţea ta şi nu mai pot, fără 
a-mi zdrobi zborul inimii, să fac altceva decât să fiu a ta. 

Cu asta, şi în vreme ce preabuna Kaiiria se preumbla nu departe de noi 
spre a veghea împrejurimile locului, dădurăm zăgazuri slobode râului 
înflăcărării noastre, ci fără ca nimica nelegiuit să se petreacă. Şi ne trecurăm 
noaptea sărutându-ne şi stând de vorbă drăgăstos, până ce prietena veni să 
ne dea de ştire că era vremea să ne despărţim. Ci, până a nu pleca, Zuleica 
îmi spuse: 

— O, Hassane, să te gândeşti mereu la mine! Îţi făgăduiesc că am să-ţi arăt 
în curând cât îmi eşti de drag. 

lar eu mă aruncai la picioarele ei spre a-i mărturisi îndatorinţa mea faţă de 
toate hatârurile ce-mi dăruia. Şi ne despărţirăm cu lacrimile simţirii în ochi. 
Şi ieşii din grădină prin aceleaşi întortocheturi ca şi întâia oară. 

Or, a doua zi, nădăjduiam cu tot sufletul un semn de la mult-iubita mea, 
care să-mi dea temei a mă bizui pe o nouă întâlnire în grădini. Ci ziua trecu 
fără a aduce împlinirea nădejdii mele celei mai scumpe. Şi nu izbutii să 
închid ochii în noaptea aceea, neştiitor cum eram asupra pricinii acelei 
tăceri. Şi, în ziua următoare, în ciuda faptului că se afla lângă mine 
oblăduitorul meu, ce se străduia să ghicească pricina frământărilor mele, şi 
în pofida vorbelor pe care mi le spunea ca să mă veselească, vedeam numai 
negru dinaintea ochilor şi nu vrusei să mă ating de niciun fel de mâncare. 
Şi, la lăsatul serii, coborâi înspre grădini, până când ceasul de poprire încă 
nu sosise, şi, spre marea mea nedumerire, văzui că toate crângurile erau 
pline de străjeri şi, gândindu-mă la vreo întâmplare năprasnică, dădui fuga 
îndărăt în odaia mea. Şi când ajunsei acolo, îl găsii pe hadâmbul domniţei 
aşteptându-mă. Şi tremura tot, şi nu avea o înfăţişare deloc liniştită că se 
afla în odaia mea, de parcă din toate colţurile urmau să sară nişte inşi 
înarmaţi spre a-l face bucățele. Şi îmi dete repede un sul de hârtie, asemeni 
cu cel pe care mi-l mai adusese, şi plecă zorit. 

Iar eu desfăşurai sulul şi citii cele ce urmează: „Află, o, miez de duioşie, că 
tânăra căprioară era să fie prinsă de vânători, după ce s-a despărţit de 
căpriorul ei cel frumos. lar acuma este păzită de vânătorii care au năpădit 
toată pădurea. Aşa că ia bine seama să nu care cumva să te duci noaptea, 


pe lumină de lună, să-ţi cauţi căprioara. Ci mai degrabă caută-ţi scăparea 
şi fereşte-te de vicleşugurile prigonitorilor noştri. Şi, mai ales, nu te lăsa 
cuprins de deznădejde, orice-ar fi să se întâmple şi orice-ai putea să auzi 
zilele acestea. Şi nici măcar moartea mea să nu care cumva să te facă să-ţi 
pierzi judecata şi să ajungi să uiţi chibzuinţa. Vassalam!” 

La citirea acelei scrisori, o, doamne al vremilor, spaima şi grijile mele 
ajunseră până peste fire, şi mă lăsai cuprins de vălmăşagul gândurilor 
zbuciumate. Încât atunci când, a doua zi, se răspândi în sarai zvonul, ca o 
bătaie de aripi de cucuvea, despre moartea pe cât de repede, pe-atâta de 
greu de priceput a domniţei Zuleica, durerea mea şi ajunsese până peste 
margini şi, fără de nicio vorbă, mă prăbuşii leşinat în braţele oblăduitorului 
meu, cu capul lunecându-mi înaintea picioarelor. 

Şi rămăsei într-o stare soră cu moartea, vreme de şapte zile şi şapte nopţi, 
după care, mulţumită îngrijirilor pline de luare-aminte, pe care nu mi le 
precupeţi oblăduitorul meu, mă întorsei la viaţă; ci cu sufletul plin de jale şi 
cu inima cuprinsă pe totdeauna de sila de viaţă. Şi neputând să îndur a mai 
rămâne în saraiul acela cernit de jalea morţii mult-iubitei mele, mă hotărâi 
să fug în taină, la cel dintâi prilej, spre a mă afunda în sihăstriile unde nu se 
află nicio suflare în afară de cea a lui Allah şi de iarba cea sălbatică. 

Şi, de îndată ce se aşternură negurile nopţii, strânsei tot ce aveam mai de 
preţ, ca diamante şi nestemate, gândind: „Mai bine-ar fi fost să fi vrut ursita 
să mor spânzurat de creanga copacului cel bătrân, la Damasc, în grădina 
părintelui meu, decât să trăiesc o viaţă de jale şi de durere mai amară ca 
smirna!” Şi mă folosii de o fipsă a oblăduitorului meu spre a mă strecura 
afară din sarai şi din cetatea Şirazului, căutând singurătăţile, departe de 
sălaşurile oamenilor. 

Şi mersei fără de oprire toată noaptea aceea, şi toată ziua următoare, până 
ce, spre seară, la un popas pe care îl făcui pe marginea drumului, la un şipot 
de apă, auzii în urma mea un galop de cal şi văzui la câţiva paşi, sosind 
lângă mine, un călăreț tânăr, cu o faţă care, luminată de roşeaţa soarelui în 
asfinţit, mi se păru mai frumoasă decât a îngerului Radwan. Şi era îmbrăcat 
cu nişte haine strălucite, cum nu poartă decât emirii şi fiii de crai. Şi se uită 
la mine, făcându-mi numai din mână semnul de bun-întâlniş al cuviinţei, 
fără a rosti şi vorbele îndătinate ale salamalecului obişnuit între musulmani. 
Iar eu, întorcându-i în acelaşi fel semnele, gândeam: „Ce păcat că tânărul 
acesta minunat este un necredincios!” Şi, în pofida gândurilor acestea, îl 
poftii să se odihnească şi să-şi adape calul, spunându-i: 


— Doamne, fie-ţi prielnică răcoarea serii, iar apa aceasta fie-i plăcută 
ostenelii calului tău de soi ales! 

lar el zâmbi a râde la cuvintele acestea şi, sărind din şa, îşi legă calul cu 
frâul lângă şipotul de apă, veni înspre mine şi, deodată, mă cuprinse în braţe 
şi mă sărută cu o patimă nespusă. lar eu, uluit, mă uitai la el mai cu luare- 
aminte şi dădui un strigăt mare când cunoscui în flăcăiandrul acela pe mult- 
iubita mea Zuleica, pe care o credeam sub piatra mormântului. 

Şi acuma, o, doamne al meu, cum aş putea să-ţi spun bucuria ce-mi umplu 
sufletul când o găsii iarăşi pe Zuleica? Întrucât mai degrabă mi-ar creşte 
părul pe limbă până să apuc a-ţi da o părere despre tăria voioşiei ce ne 
umplu inimile în acele clipe fericite. Ci să mă mărginesc a-ţi spune că, după 
ce şezurăm îndelung unul în braţele celuilalt, Zuleica îmi povesti toate câte 
se petrecuseră, în toate zilele acelea ale durerii mele proaspete. Şi atunci, 
pricepui că, fiind pârâtă la sultan, tatăl său, se văzuse pusă sub o pază aspră 
şi că, atunci, hotărâtă să îndure orice în locul vieţii ce i se rânduise, se 
prefăcuse moartă şi, cu ajutorul tainic al prietenei sale de inimă, izbutise să 
fugă din sarai, să-mi pândească toate drumurile, să mă urmeze de departe şi, 
încredinţată astfel pentru totdeauna de iubirea mea, voia să trăiască 
împreună cu mine, departe de măreţii, şi să se dăruiască întru totul numai 
slujirii fericirii mele. Şi atunci, ne petrecurăm noaptea noastră în dulceaţa 
împărtăşită, sub ochiul cerului. Şi-a doua zi încălecarăm amândoi pe acelaşi 
cal şi luarăm drumul ce ducea înspre ţara mea. Şi Allah ne scrise bună pace, 
şi ajunserăm bine-sănătoşi la Damasc, unde soarta mă aduse dinaintea ta, o, 
doamne al vremilor, şi mă ajută să ajung vizirul măririi tale. Şi-aceasta-i 
povestea mea. lar Allah este mai ştiutor! 


— Ci să nu care cumva să socoţi, o, preafericitule sultan, urmă Şeherezada, că povestea aceasta a 
domniţei Zuleica ar putea să fie asemuită cât de cât cu istorisirile scoase din Divanurile cele nurlii 
ale tinereţii zurlii. 

Şi, fără a-i lăsa vreme sultanului Şahriar să-şi dea părerea despre povestea cu domniţa Zuleica, 
spuse: 


DIVANURILE NURLII ALE TINEREŢII ZURLII 


Flăcăiaşul cel căpăţânos şi sora lui cea cu picior mic 


Se povesteşte — ci numai unul Allah este atoateştiutor — că într-un sat ca 
toate satele, dintr-o ţară ca toate ţările, trăia un om cinstit şi supus vrerii 
Celui Preaînalt, şi care avea o soţie minunată şi temătoare de Cel 
Atotputermnic, şi de la care dobândise — datorită binecuvântării — doi copii, 
un băiat şi o fată. Iar băiatul se născuse cu un cap îndărătnic şi pietros, iar 
fata, cu un suflet dulce şi cu nişte picioruşe tare gingaşe. Iar când amândoi 
copiii ajunseră la o vârstă, tatăl lor muri. Ci, la ceasul morţii, o chemase pe 
soţia sa şi îi spusese: 

— O, Cutărică, te povăţuiesc cu toată stăruința să veghezi asupra 
băiatului, lumina ochilor noştri, să nu care cumva să-l bombăni, orice-ar 
face, să nu care cumva să-l înfrunţi, orice-ar spune, şi mai cu seamă să-l laşi 
totdeauna să facă aşa cum o vrea, în orice împrejurare ar fi din viaţa lui — 
fie-i ea cât mai lungă şi cât mai îmbelşugată! 

Şi, după ce soţia îi dete făgăduinţa, plângând, bărbatul muri fericit şi 
nemaidorindu-şi nimica. 

lar mama nu pregetă să se poarte întocmai după povata cea din urmă a 
soţului ei, răposatul. Şi, la oarecare vreme, se culcă şi ea să moară — că 
numai unul singur Allah este pururea viu! — şi o chemă pe fiică-sa, sora 
băiatului, şi îi spuse: 

— Fata mea, să ştii că răposatul tată-tău — aibă-l Atoatemilosârdnicul întru 
mila sa! — m-a pus să jur, când a murit, că nu am să înfrunt niciodată voile 
fratelui tău. Or, juruieşte-mi-te şi tu, la rându-i, ca să mor liniştită, că ai să 
urmezi povata aceasta! 

Iar fata făcu legământul faţă de maică-sa, care muri mulţumită, întru tihna 
Domnului ei. 

Or, de îndată ce mama fu îngropată, băiatul se duse la soră-sa şi îi spuse: 

— Ascultă, o, fiică a tatălui meu şi a mamei mele! Vreau pe clipă şi pe 
dată să strângem în casă tot ceea ce avem ca bunuri sub mâna noastră, toate 


lucrurile, toate roadele, toţi bivolii, toate caprele şi, într-un cuvânt, tot ce 
ne-a lăsat tatăl nostru, şi să dăm foc la toată casa, cu tot ce se află în ea. 

Iar fata, plină de spaimă, făcu ochii mari şi se rugă, uitând de povaţă: 

— O, frăţioare, păi dacă ai să săvârşeşti una ca asta, noi ce ne facem? 

Iar el răspunse: 

— Ce-mi pasă mie! 

Şi făcu precum zisese. Grămădind totul în casă, puse foc. Şi arse tot 
avutul, se prăpădi tot, până-n temelie. lar băiatul, băgând de seamă că soru- 
sa izbutise să mai ascundă felurite lucruri pe la vecini, spre a le scăpa de 
pârjol, porni să scotocească toate casele acelea, pe care le dibăci ţinându-se 
de urmele lăsate de picioarele cele micuţe ale soră-sii. Şi, găsind lucrurile, 
le dete foc, unul după altul, şi lor, şi la tot ce se afla în ele. Ci gospodarii, cu 
ochii bulbucaţi, se înarmară cu furci şi se repeziră şi după frate, şi după 
soră, să-i ucidă. lar fata, moartă de frică, îi spuse: 

— Vezi, o, fratele meu, ce-ai făcut? Să fugim! of, să fugim! 

Şi o luară amândoi la fugă, slobozindu-şi picioarele în vânt. 

Şi fugiră ei vreme de o zi şi-o noapte, şi izbutiră să scape de cei care le 
voiau moartea. Şi ajunseră la o moşie mare, unde secerătorii strângeau 
roadele. Şi, spre a-şi câştiga pâinea, amândoi se rugară să fie primiţi a ajuta 
la secerat; şi, după feţele lor luminoase, fură primiţi. 

Or, peste vreo câteva zile, băiatul, văzându-se rămas singur acasă cu cei 
trei copii ai vătafului moşiei, îi luă pe aceştia cu un potop de alinturi spre a 
se împrieteni cu ei şi le spuse: 

— Haideţi pe arie să ne jucăm de-a îmblăcitul grâului! 

Şi plecară, tuspatru, ţinându-se de mână, la aria cu pricina. lar băiatul, spre 
a începe joaca, se făcu el mai întâi a fi grâul, iar copiii se veseliră 
îmblăcindu-l, ci fără a-i face vreun rău, numai atâta cât să se poată juca 
jocul. Şi-acuma veni şi rândul lor să fie grâu. Şi se făcură grâu. lar băiatul îi 
luă la îmblăcit chiar ca pe nişte grâne. Şi îi îmblăci atâta de straşnic, până 
ce-i facu zob. Şi muriră, pe arie acolo. Şi gata cu ei! 

Cât despre fată, sora băiatului, apoi aceasta, când băgă de seamă lipsa 
fratelui său, se gândi că acela, pesemne, era în dârdora săvârşirii vreunei 
fapte stricăcioase. Şi începu să-l caute, şi până la urmă îl găsi desăvârşind 
zobeala celor trei copii, fiii vătafului. 

Şi, când văzu treaba, fata îi spuse: 

— Repede, să fugim, o, fratele meu, repede, să fugim! lacătă ce-ai făcut 
iar! Şi tare bine o mai duceam pe moşia aceasta! Da hai repede, să fugim! 


să fugim! 

Şi, înşfacându-l de mână, îl sili s-o ia la fugă împreună cu ea. Şi, întrucât 
acuma băiatul îşi venise în minţile lui, se lăsă târât. Şi porniră. lar când tatăl 
copiilor se întoarse acasă şi, căutându-şi copiii, îi găsi făcuţi zob pe arie, şi 
când băgă de seamă că fratele şi sora pieriseră, strigă, întorcându-se înspre 
argaţii lui: 

— Trebuie să dăm fuga după ticăloşii aceia doi, care iacătă cum au 
mulţumit facerii de bine şi găzduirii noastre, omorându-mi tustrei copiii! 

Şi se înarmară cumplit cu săgeți şi cu bâzdoace, şi porniră pe urmele 
fratelui şi ale surori-sii, ţinând aceleaşi cărări ca şi ei. Şi, la căderea nopţii, 
ajunseră la un copac grozav de mare şi de înalt, sub care se culcară, ca să 
aştepte să se facă ziuă. 

Or, fratele şi sora se aciuaseră chiar în vârful acelui copac. Şi, când se 
deşteptară, în zori, văzură sub copac toţi inşii care se luaseră după ei şi care 
încă mai dormeau. lar băiatul îi spuse soră-sii, arătându-i-l pe vătaf, 
părintele celor trei copii: 

— Îl vezi pe găliganul ăla care doarme colo? Eh, am să-mi fac nevoile pe 
capul lui! 

Iar sora, în spaima ei, îşi dete un dos de palmă peste gură şi spuse: 

— O, pieirea noastră-i fără de scăpare! Să nu faci una ca asta, frăţiorul 
meu! Ei încă nu ştiu că suntem ascunşi deasupra capetelor lor şi, dacă stai 
cuminte, au să se ducă şi avem să scăpăm. 

Ci el zise: 

— Ba! 

Şi adăugă: 

— Trebuie să-mi fac cheful asupra capului găliganului ăla! 

Şi se ciuci pe creanga cea mai de sus, şi făcu ce făcu peste faţa vătafului, 
pe care îl năclăi. Şi-aşa! 

lar omul, simțind treaba, sări din somn şi îl zări în vârful pomului pe 
băiatul care se ştergea liniştit cu nişte frunze. Şi, până peste marginile 
mâniei, înşfacă arcul şi îşi slobozi săgețile înspre frate şi înspre soră-sa. Ci, 
întrucât copacul era tare înalt, săgețile nu ajungeau până la băiat, că se 
opreau prin ramuri. Atunci, îşi trezi oamenii şi le spuse: 

— Tăiaţi copacul! 

Iar fata, când auzi vorbele acelea, îi spuse băiatului, fratele său: 

— Vezi? Suntem pierduţi! 

El întrebă: 


— Cine ţi-a spus? 

Ea răspunse: 

— O, ce chinuri avem să îndurăm, din pricina celor ce-ai făcut! 

El spuse: 

— Încă nu suntem în mâna lor! 

Şi, tot atunci, o pasăre uriaşă rokh, care trecând pe acolo îi zărise, se repezi 
asupra-le şi îi luă pe amândoi în gheare. Şi îşi văzu de zbor cu ei, în vreme 
ce copacul se prăvălea sub loviturile de secure, iar vătaful, păcălit, plesnea 
de turbare şi de mânie înfundată. 

Cât despre pasărea rokh, apoi ea se ridică mai departe în văzduhuri, 
ţinându-i în gheare pe frate şi pe soră. Şi tocmai se pregătea să se ducă să-i 
lase jos pe vreun loc mai la îndemână, aşteptând pentru aceasta numai să 
străbată un braţ de mare, peste care zbura, când băiatul îi spuse fetei, sora 
lui: 

— Soro, am s-o gâdilesc pe pasărea aceasta la coadă! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute optzeci şi doua noapte 


Urmă: 


„„„băiatul îi spuse fetei, sora lui: 

— Soro, am s-o gâdilesc pe pasărea aceasta la coadă! 

Iar fata, cu inima zvâcnind de spaimă, strigă cu glas tremurat: 

— O, te rog fierbinte, frăţiorul meu, să nu faci una ca asta, să nu faci una 
ca asta! Că are să ne lase din gheare şi avem să ne prăbuşim! 

El spuse: 

— Am mare poftă s-o gâdil pe pasărea aceasta la coadă! 

Ea spuse: 

— Avem să murim! 

El zise: 

— Trebuie! Şi gata! 

Şi făcu întocmai precum spusese. lar pasărea, gâdilată, făcu o tumbă în 
lături, atâta de neplăcută îi fu povestea, şi dete drumul la ceea ce ţinea în 
gheare, adică fratelui şi surorii. 

Şi amândoi căzură în mare. Şi se duseră până la fundul mării, care era 
cumplit de adâncă. Da cum ştiau să înoate, izbutiră să se ridice iar la faţa 
apei şi să ajungă la țărm. Ci nu vedeau nimic şi nu desluşeau nimic, de 


parcă s-ar fi 
aflat în toiul 
unei nopţi 
negre. Întrucât 
ţara în care se 
aflau era ţara 
beznelor. 

lar băiatul, 
fără a  şovăi, 
căută pe pipăite 
nişte pietre şi 
izbi două una 
de alta, până ce 
începură să 
scapere. Şi 
strânse O 
mulţime de 
vreascuri, şi le 
făcu o grămadă 
mare, pe care o 
aprinse cu , 
ajutorul celor 
două pietre. Şi 
când toată 
grămada luă 
foc, văzură 
limpede. Ci, tot 
atunci, auziră un muget înfricoşător, ca dintr-un potop de gâtlejuri de bivoli 
împreunate într-un singur glas. Şi, la lumina focului, văzură că venea înspre 
ei, năprasnică, o gulă neagră şi urieşească, răcnind din toată beregata ei 
căscată ca o genună: 

— Cine-i acela care s-a încumetat să facă lumină în ţara pe care eu am 
menit-o beznelor? 

Şi tare frică-i mai fu surorii de aceasta. Şi-i spuse cu glas stins băiatului, 
fratele ei: 

— O, fiu al tatălui meu şi al mamei mele, hotărât că de data aceasta avem 
să murim. Oh, mi-e tare frică de gula asta! 


Şi se ghemui în el, gata să moară şi leşinată de tot. Ci băiatul, fără a-şi 
pierde firea o clipită, se ridică în picioare, puse piept gulei şi luă una câte 
una crengile aprinse din jăratic şi începu să le arunce drept în gura cea larg 
deschisă a gulei. Şi după ce, în felul acesta, aruncă şi cea mai de pe urmă 
bucată de jăratic, gula cea înfricoşătoare plesni pe din două. Şi soarele 
străluci iarăşi peste ţara aceea menită beznelor. Căci numai gula, 
întumându-şi spatele cel urieşesc înspre soare, îl oprea să lumineze 
pământul. Şi iacă-aşa cu spinarea gulei! 

Ci în ceea ce îl priveşte pe sultanul acelor pământuri, iacătă! Când sultanul 
ce domnea peste acele pământuri văzu iarăşi soarele strălucind, după atâţia 
ani trecuţi în beznă neagră, pricepu că gula cea cumplită este moartă şi ieşi 
din saraiul lui, urmat de străjeri spre a se duce să-l caute pe viteazul ce 
scăpase ţara de sub împilare şi de sub întuneric. Şi, ajungând la ţărmul 
mării, văzu de departe grămada de lemne fumegând încă şi îşi îndreptă paşii 
într-acolo. lar sora, dacă văzu cum venea toată oastea aceea înarmată, în 
frunte cu Măria Sa, sultanul, strălucind, fu cuprinsă de o mare spaimă şi îi 
spuse lui frate-său: 

— O, fiu al tatălui meu şi al mamei mele, să fugim! Of, să fugim! 

Iar el întrebă: 

— Pentru ce să fugim? Şi cine ne ameninţă? 

Ea spuse: 

— Allah fie asupra-ţi! haide repede, până nu ne ajung oamenii aceia, care 
vin înspre noi! 

Ci el spuse: 

— Iaca ba! 

Şi nici nu se clinti. 

Iar sultanul ajunse cu ceata lui la grămada fumegândă şi găsi gula făcută 
fărâme. Şi văzu lângă ea un papucel mititel de fetiţă. Or, acela era papucul 
pe care sora îl scăpase din picioruş când fugise să se adăpostească lângă 
frate-său, pe după o stâncărie, unde băiatul se dusese să se culce spre a se 
odihni oleacă. Iar sultanul le spuse oamenilor săi: 

— De bună seamă, acesta este papucul aceluia care a ucis-o pe gulă şi ne-a 
scăpat de întunericime! Căutaţi-l bine şi aveţi să-l găsiţi! 

Iar fata auzi vorbele acelea şi se încumetă să iasă de după movilă şi să se 
ducă înspre sultan. Şi se aruncă la picioarele lui, cerându-i semnul de 
ocrotire. lar sultanul văzu în piciorul ei papucul pereche cu cel pe care îl 
găsise. Şi o ridică pe fată, şi o sărută, şi îi zise: 


— O, copilă binecuvântată, chiar tu ai ucis gula cea cumplită? 

Ea răspunse: 

— Ba fratele meu, o, Măria Ta! 

El întrebă: 

— Şi unde-i voinicul acela? 

Ea răspunse: 

— Nu are să-i facă nimenea niciun rău? 

El spuse: 

— Dimpotrivă! 

Atunci, fata se duse în spatele stâncii şi îl luă de mână pe băiat, care se lăsă 
îndrumat de ea. Iar fata îl aduse dinaintea sultanului, care îi spuse: 

— O, frunte a vitejilor şi cunună a lor, ţi-o dau pe singura mea fată de 
soţie, iar eu o iau de soţie pe fetişcana aceasta cu picior mititel, al cărei 
papuc l-am găsit aici. 

lar băiatul spuse: 

— Nu stă nimica împotrivă! 

Şi toţi văcuiră în desfături, în bucurii şi în huzururi. 


Pe urmă Şeherezada spuse: 


Belciugul de la gleznă 


Se zice, între cele câte se zic, că erau odată într-o cetate trei fete tinerele, 
surori după tată, dar nu şi după mamă, şi care trăiau împreună torcând 
înspre a-şi ţine zilele. Şi tustrele erau ca nişte lune, da cea mică era cea mai 
frumoasă, şi cea mai dulce, şi cea mai fermecătoare, şi cea mai dibace ca 
îndemânare, întrucât ea singură torcea mai mult decât amândouă surorile 
celelalte la un loc, iar ceea ce torcea era mai bine lucrat şi mai fără de cusur 
cel mai adesea. Şi toate acestea le făceau zavistioase pe cele două surori ale 
ei, care nu-i erau surori după mamă. 

Or, într-o zi, se duse la suk şi, cu banii pe care-i pusese de-o parte de pe 
urma vânzării inului ei, îşi cumpără o glastră micuță de alabastră, pe care-o 
găsise pe plac, ca să şi-o pună dinainte, cu o floare în ea, atunci când îşi 
toarce inul. Da când se întoarse acasă cu ghivecelul în mână, cele două 
surori începură să-şi râdă şi de ea, şi de cumpărătura ei, facând-o de 
risipitoare şi de zăpăcită. lar ea, tare tulburată şi tare ruşinată, nu ştiu ce să 


spună şi, spre a-şi potoli ciuda, luă un trandafir şi-l puse în ghivecel. Şi şezu 
jos dinaintea ghiveciului şi a trandafirului, şi începu să-şi toarcă inul. 

Or, glăstruţa de alabastră, pe care o cumpărase torcătoarea cea tinerică, era 
o glăstruţă năzdrăvană. lar când stăpâna sa voia să mănânce, glăstruţa îi 
rostuia nişte bucate gustoase; iar când voia să se îmbrace, îi da nişte haine 
minunate; iar când avea vreo dorinţă cât de cât, i-o împlinea. Ci copila, de 
frică să nu le facă şi mai pizmaşe pe surorile sale, care nu-i erau surori după 
mamă, se feri cu mare grijă să le dezvăluie puterile ghiveciului ei de 
alabastră. Şi, faţă de ele, se prefăcea că trăieşte la fel ca ele şi că se îmbracă 
la fel ca ele, ba chiar şi mai sărăcăcios. Da când surorile nu erau acasă, se 
închidea în odaia ei, singurică, îşi punea ghivecelul de alabastră dinainte, îl 
mângâia încetişor şi-i spunea: 

— O, ghivecelul meu! o, ghivecelul meu! astăzi vreau cutare şi cutare 
lucru! 

Şi numaidecât glăstriţa de alabastră îi făcea rost de tot ce-i ceruse, şi rochii 
frumoase, şi tot felul de zaharicale. Şi, singură-singurică, numai cu ea, 
copila se îmbrăca în rochii de mătase şi de zarafir, se împodobea cu 
giuvaieruri, îşi punea inele pe toate degetele, brățări la încheieturile 
mâinilor şi la gleznele picioarelor, şi mânca nişte zumaricale tare bune. 
După care ghivecelul de alabastră făcea să piară totul. Iar copila îl punea la 
loc iarăşi şi se apuca să-şi toarcă inul faţă de surorile ei, cu ghivecelul 
dinainte, şi cu trandafirul. 

Şi trăi aşa o bună bucată de vreme, săracă faţă de surorile ei pizmaşe, şi 
bogată faţă de sine însăşi. 

Or, într-o bună zi, sultanul cetăţii, cu prilejul prăznuirii lui, dete nişte 
ospeţe mari la saraiul său, la care fură poftiţi toţi locuitorii. Iar cele trei fete 
fură şi ele poftite. Iar cele două surori mai mari se împodobiră cu tot ce 
aveau mai acătărea, şi îi spuseră surorii lor mai mici: 

— Tu să stai aici, ca să păzeşti casa. 

Ci, de cum plecară ele, copila se duse în odaia ei şi îi spuse ghiveciului de 
alabastră: 

— O, ghivecelul meu, în seara aceasta vreau de la tine o rochie de mătase 
verde, o hăinuţă de mătase roşie şi o mantie de mătase albă, tot ce ai tu mai 
strălucit şi mai vrăjitor, şi nişte inele frumoase pentru degetele mele, şi nişte 
verigi cu peruzele pentru mâinile mele, şi nişte belciuge cu diamante pentru 
picioarele mele. Şi mai dă-mi, de asemenea, tot ce trebuieşte ca să fiu cea 
mai frumoasă la sarai, în seara aceasta. 


Şi căpătă tot ce ceruse. Şi se dichisi, şi se duse la saraiul sultanului, şi intră 
în harem, unde nişte ospeţe aparte erau orânduite femeilor. Şi copila fu ca 
luna în mijlocul stelelor. Şi nimenea nu o cunoscu, nici măcar surorile ei, 
până într-atâta strălucirea hainelor îi sporise frumuseţea firească. Şi toate 
femeile veneau să se minuneze dinaintea ei, şi se uitau la ea cu nişte ochi 
pieriţi. lar ea le primea minunările ca o domniţă, cu dulceaţă şi cu gingăşie, 
aşa fel că vrăji inimile şi le făcu pe toate femeile să se îndrăgostească de ea. 

Ci când sărbătoarea fu aproape de sfârşit, copila, nevoind ca surorile să 
ajungă acasă înaintea ei, se folosi de o clipită, când cântăreţele atrăseseră 
toată luarea-aminte înspre ele, şi se strecură afară din harem şi ieşi din sarai. 
Ci, în graba fugii, îi căzu, din goană, unul dintre belciugele cu diamante de 
la glezne într-un jgheab ca un şanţ, ce slujea la adăpatul cailor sultanului. 
lar ea nu băgă de seamă pierderea acelei verigi de la gleznă, şi se întoarse 
acasă, unde sosi înaintea surorilor sale. 

Or, a doua zi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute optzeci şi treia noapte 


Urmă: 


..„.Or, a doua zi, când grăjdarii duseră caii fiului sultanului să-i adape la 
adăpătoare, niciunul dintre caii fiului sultanului nu voi să se apropie de 
adăpătoare. Şi, toţi la fel, se traseră îndărăt speriaţi, cu nările umflate şi 
sforăind amarnic. Căci văzuseră ceva ce strălucea şi arunca stele pe fundul 
apei. lar grăjdarii îi mânară iar să se apropie de apă, fluierându-le stăruitor, 
ci fără a izbuti să-i înduplece; întrucât caii trăgeau îndărăt de frânghie, 
închiondorându-se şi zvârlind din copite. Atunci, grăjdarii cercetară 
adăpătoarea şi deteră de veriga cu diamante, care căzuse de la glezna 
copilei. 

lar fiul sultanului, care după obiceiul lui priveghea la îngrijirile ce se 
dădeau cailor săi şi la ţesălatul lor, când cercetă veriga cu diamante, pe care 
i-o arătaseră grăjdarii, se minună de gingăşia gleznei pe care veriga trebuia 
s-o înconjoare şi gândi: „Pe viaţa capului meu! Nu se află gleznă de femeie 
atâta de gingaşă, încât să fie cuprinsă într-o verigă atâta de mică!” Şi suci 
veriga în toate chipurile, şi văzu că nestematele erau atâta de frumoase, 
încât până şi cea mai mică dintre ele preţuia cât toate gemmele ce 
împodobeau cununa sultanului, părintele său. Şi îşi zise: „Pe Allah! trebuie 


s-o iau de soţie pe făptura care are o gleznă atâta de vrăjită şi care-i stăpâna 
acestei brățări.” Şi se duse pe clipă pe dată să-l scoale pe tatăl său şi să-i 
arate brăţara, spunându-i: 

— Vreau s-o iau de soţie pe făptura care are o gleznă atâta de vrăjită şi 
care-i stăpâna acestei brățări. 

Şi sultanul îi răspunse: 

— O, fiul meu, nu stă nimica împotrivă. Da treaba aceasta o priveşte pe 
mama ta şi se cade să vorbeşti cu ea. Întrucât eu nu mă pricep deloc, iar ea 
se pricepe! 

Şi fiul sultanului se duse la maică-sa şi, după ce îi arătă veriga şi îi povesti 
cum stă treaba, îi spuse: 

— Numai tu, o, maică a mea, poţi să mă însori cu făptura care are o gleznă 
atâta de vrăjită, şi de care mi s-a legat inima. Întrucât tatăl meu mi-a spus că 
te pricepi, şi că el nu se pricepe! 

lar maică-sa îi răspunse: 

— Ascult şi mă supun. 

Şi se sculă în picioare, şi îşi chemă femeile, şi plecă împreună cu ele s-o 
caute pe stăpâna brăţării. 

Şi străbătură toate casele din cetate, şi intrară în toate haremurile, 
încercând pe picioarele tuturor femeilor şi ale tuturor fetelor belciugul acela 
pentru gleznă. Ci toate picioarele se dovediră prea mari pentru strâmteţea 
podoabei. Şi, după cincisprece zile de căutări zadarnice şi de încercări, 
ajunseră la casa celor trei surori. Şi sultana, cu chiar mâinile sale, încercă 
brăţara de diamante la gleznele celor trei fete, şi dete un țipăt mare de 
bucurie când văzu că brăţara se potrivea de minune la glezna surorii celei 
mici. 

Şi sultana o sărută pe copilă; iar celelalte jupâniţe, care o însoțeau pe 
sultană, o sărutară şi ele. Şi o luară de mână şi o duseră la sarai, unde nunta 
ei cu fiul sultanului fu hotărâtă numaidecât. Şi se sărbători nunta, care avea 
să dureze patruzeci de zile şi patruzeci de nopti. 

Or, în ziua cea din urmă, după ce copilandra fu dusă la hammam, surorile 
sale, pe care le luase cu ea ca să-şi împartă cu ele bucuria şi ca să le facă 
jupâniţe mari la sarai, o îmbrăcară şi o pieptănară. Şi cum fata, crezătoare în 
dragostea pe care i-o arătau, le dezvăluise taina şi puterile ghivecelului de 
alabastră, nu le fu anevoie să capete de la ghiveciul cel năzdrăvan toate 
rochiile, toate podoabele şi toate giuvaierurile ce trebuiau spre a o împodobi 
pe proaspăta mireasă cum nu mai fusese împodobită vreodată o fată de crai 


ori de sultan. Şi, când sfârşiră de-a o pieptăna, îi prinseră în pletele cele 
frumoase nişte ace mari de diamant, ca nişte pene albe de erodiu. 

Or, nici nu apucară ele bine să pună şi cel de pe urmă ac la locul lui, că 
tânăra mireasă se şi preschimbă deodată într-o turturea cu un moţ pe cap. Şi 
îşi luă zborul cu bătăi de aripi pe fereastra saraiului. Întrucât acele pe care 
surorile i le înfipseseră în păr erau nişte ace vrăjitoreşti, dăruite cu puterea 
de a preschimba fetele în turturele. Şi numai zavistia le făcuse pe cele două 
surori să ceară asemenea ace de la ghivecelul de alabastră. 

Iar cele două surori, care la ceasul acela fuseseră singure cu mezina lor, se 
feriră să-i povestească fiului sultanului adevărul. Şi se mulţumiră să-i spună 
că sora lor ieşise pe-o clipită din odaie şi că nu se mai întorsese. Iar fiul 
sultanului, văzând că mireasa lui nu se mai iveşte, puse să fie căutată în 
toată cetatea şi în toată împărăţia. Ci căutările nu duseră la nimic. lar pieirea 
copilandrei îl cufundă în jale şi în amărăciune. Şi iacă-aşa cu necăjitul 
fecior de sultan, mistuitul de dor! 

lar turtureaua venea în toate dimineţile şi în toate serile şi se aşeza la 
fereastra soţului ei cel tânăr, şi îngurluia cu glas trist, îndelung, îndelung. Iar 
feciorului sultanului i se părea că îngurluitul ei răspundea la jalea lui; şi o 
îndrăgi cu o dragoste mare. Şi, într-o zi, văzând că turturica nu-şi ia zborul 
când se apropie de ea, întinse mâna şi o prinse. Iar ea începu să se zbuciume 
în mâinile lui şi să se scuture îngurluind mai departe cu jale. Iar el începu s- 
o mângâie încetişor, să-i netezească penele şi s-o alinte pe cap. Şi iacătă că 
simţi sub degetele lui, pe când o alinta pe cap, nişte bolduri mici şi tari, ca 
nişte capete de ace. Şi le scoase încetişor, unul câte unul, de sub motul 
turturelei. Şi, când trase şi cel mai de pe urmă ac, turturica se scutură şi se 
făcu iar fată. 

Şi trăiră amândoi în huzururi, mulţumiţi şi înfloritori. Iar cele două surori 
rele muriră de pizmă şi de o aprindere a sângelui. lar Allah le dărui celor 
doi îndrăgostiţi o puzderie de copii, tot atâta de frumoşi ca şi părinţii lor. 


Iar Şeherezada, în noaptea aceea, mai spuse: 


Povestea cu ţapul şi cu fata sultanului 


Se povesteşte, printre câte se povestesc, că a fost odată într-o cetate din 
ţara Indului un sultan pe care Allah, carele este singur mare şi darnic, îl 
făcuse tată a trei domniţe ca nişte lune, desăvârşite din toate privinţele şi o 


desfătare pentru ochiul celui ce se uita la ele. Iar sultanul, părintele lor, care 
le îndrăgea până peste fire, gândi, de cum ajunseră la vremea măritişului, să 
le găsească nişte soţi care să fie vrednici a le preţui cum li se cuvenea şi să 
le facă fericite. Şi, drept aceea, o chemă pe sultană, soţia lui, şi îi spuse: 

— lată că fetele noastre tustrele, mult-iubitele tatălui lor, au ajuns la 
vremea măritişului, iar atunci când pomul se află la primăvara lui se cuvine 
ca, sub primejdia de a nu se usca, să se încunune cu flori vestitoare de roade 
frumoase. Drept aceea, ni se cade să găsim pentru fetele noastre nişte soţi 
care să le facă fericite. 

Iar sultana spuse. 

— Gândul este minunat! 

Şi după ce se sfatuiră între ei asupra celor mai bune căi de a ajunge la acel 
scop, hotărâră să-i pună pe pristavii obşteşti să dea de ştire, peste tot întinsul 
împărăției, cum că cele trei domniţe se aflau la anii de măritat şi că toţi 
feciorii de emiri şi de mai-mari, ba şi de oameni fără dregătorii, ori chiar şi 
de oameni de rând, erau chemaţi să se înfăţişeze, la zi hotărâtă, sub 
ferestrele saraiului. Întrucât sultana îi spusese soţului ei: 

— Norocul în căsnicie nu ţine nici de bogăţie, nici de obârşie, ci numai de 
judeţul Celui Atotputernic. Mai bine-i, aşadar, să lăsăm soarta să aleagă 
chiar ea pe soţii fetelor noastre. Iar ele nu vor avea, atunci când va veni ziua 
să aleagă, decât să-şi arunce fiecare năframa pe fereastră, peste grămada de 
peţitori. lar cei peste care au să cadă cele trei năframe au să fie soţii celor 
trei fete ale noastre. 

Iar sultanul răspunsese: 

— Gândul este minunat! 

Şi-aşa făcură. 

Încât, atunci când ziua pristăvită de crainicii domneşti veni, şi când 
meidanul ce se întindea sub zidurile saraiului se umplu de mulţimea de 
peţitori, fereastra se deschise şi fata cea mare a sultanului, ca o lună, se ivi 
cea dintâi cu năframa în mână. Şi fata aruncă năframa. lar vântul o duse şi o 
lăsă pe capul unui emir tânăr, strălucit de frumos. 

Pe urmă, cea de-a doua fată a sultanului se ivi la fereastră, ca o lună, îşi 
aruncă năframa, care căzu pe capul unui crai tânăr, tot atâta de zarif şi tot 
atâta de cilibiu ca şi cel dintâi. 

Iar cea de-a treia fată a sultanului de la Ind îşi aruncă şi ea năframa asupra 
mulţimii. lar năframa se roti o clipită, şi-apoi coborî spre a se agăța drept în 
coarnele unui ţap, ce se vânzolea şi el printre peţitori. Ci sultanul, măcar că 


o făgăduise cu sfinţenie pe fiică-sa oricui o fi să fie de faţă şi asupra căruia 
avea să cadă năframa, socoti încercarea ca neîmplinită şi porunci să fie luată 
de la capăt. Şi tânăra domniţă îşi aruncă iarăşi în văzduh basmaua care, 
după ce se opri între două adieri de vânt, deasupra meidanului, căzu cu 
iuţeală şi de-a dreptul iarăşi pe coarnele ţapului. Iar sultanul, până peste 
poate de nedumerit, socoti ca neîmplinit şi acest al doilea judeţ al sorții, şi o 
puse pe fiică-sa să ia de la capăt iarăşi încercarea. lar năframa, a treia oară, 
se roti o vreme în văzduh, şi se duse apoi de se lăsă drept pe capul cel 
încornorat al ţapului... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute optzeci şi patra noapte 
Urmă: 


„..lar năframa, a treia oară, se roti o vreme în văzduh, şi se duse apoi de se 
lăsă drept pe capul cel încornorat al ţapului. 

La priveliştea aceea, ciuda sultanului, părintele copilei, ajunse până peste 
poate, şi Măria Sa strigă: 

— Nu, pe Allah! mai degrabă s-o văd că îmbătrâneşte fecioară în saraiul 
meu decât s-o văd cum ajunge soţia unui ţap împuţit! 

Ci, la vorbele acestea ale tatălui său, copila începu să plângă; şi lacrimile 
curgeau şiroaie pe obrajii ei; şi, până la urmă, spuse, între două suspine: 

— De vreme ce aşa mi-e ursita, o, părinte al meu, pentru ce vrei s-o opreşti 
din calea ei? Pentru ce te aşezi între mine şi orânda mea? Au nu ştii că 
fiecare făptură îşi poartă ursita legată la gât? Iar dacă soarta mea este legată 
de acest ţap, pentru ce mă opreşti să-i fiu soţie? 

Şi, la rându-le, cele două surori ale ei, care pe sub ascuns erau tare 
zavistioase pe ea, din pricină că era cea mai tânără şi cea mai frumoasă, îşi 
împreunară nemulţumirea cu a ei, chitind că măritişul copilei cu acel tap 
avea să le răzbune până peste aşteptările lor. Şi tustrele făcură atâta zarvă, 
că sultanul, tatăl lor, îşi dete până la urmă îngăduinţa la un măritiş atâta de 
ciudat şi de anapoda. 

Şi se dete poruncă numaidecât ca nunțile celor trei domniţe să fie făcute cu 
toată vâlva cerută şi urmând făloşiile îndătinate. Şi toată cetatea fu luminată 
şi împodobită, vreme de patruzeci de zile şi patruzeci de nopţi, cât se deteră 
petreceri mari şi ospeţe falnice, cu danţuri şi cu cântece. Şi bucuria nu mai 
contenea să stăpânească în inimile toate, şi ar fi fost deplină dacă fiecare 


oaspete nu ar fi fost oleacă îngândurat de urmările unei atare uniri, între o 
domniţă fecioară şi un tap cu o înfăţişare de ţap mai amarnic decât toţi ţapii. 
Şi, în răstimpul zilelor acelea de pregătire a nopţii de nuntă, sultanul şi soţia 
sa, la fel ca şi femeile vizirilor şi ale dregătorilor, îşi trudiră limba, vrând s-o 
facă pe copilă să-şi schimbe gândul de a-şi săvârşi măritişul cu o dihanie 
atâta de urât mirositoare, cu ochiul de foc şi cu beleaua înfricoşătoare. 

Ci domniţa, la toţi şi la toate, răspundea de fiecare dată cu vorbele acestea: 

— Fiecare îşi poartă ursita legată la gât, iar dacă ursita mea este de a fi 
soţia unui ţap, nimenea nu va putea să se pună împotrivă. 

Or, când veni şi noaptea de împlinire, domniţa fu dusă, cu surorile ei, la 
hammam. După care fură împodobite, meremetisite şi pieptănate. Şi fiecare 
fu dusă în odaia de nuntă, ce-i fusese pregătită. Şi fu poftit după fiecare 
domniţă soţul ce-i fusese scris de ursitoare. Şi se petrecu ce se petrecu, cu 
amândouă surorile mai mari! 

Ci, în ceea ce-i priveşte pe domniţa cea mică şi pe tap, soţul ei, iacătă! De 
îndată ce ţapul fu poftit în odaia copilei şi fu închisă uşa după el, ţapul 
sărută pământul dintre mâinile soţiei sale şi, scuturându-se deodată, îşi 
lepădă blana de ţap şi se preschimbă într-un flăcău frumos ca îngerul Harut. 
Şi veni lângă fată şi o sărută între ochi, pe urmă pe vârful bărbiei, pe urmă 
pe gât, pe urmă cam mai peste tot şi îi spuse: 

— O viaţă a sufletelor, să nu care cumva să încerci a afla cine sunt! 
Ajungă-ţi să ştii că sunt mai puternic şi mai bogat decât tatăl tău, sultanul, şi 
decât cei doi soţi, fiii socrilor celor două surori ale tale. Şi-i multă vreme de 
când dragostea de tine sălăşluia în inima mea, şi nu am izbutit decât acuma 
să ajung până la tine. Şi dacă mă găseşti potrivit ţie, şi dacă vrei să mă 
păstrezi, nu ai decât să-mi faci o făgăduinţă! 

Iar copila, care îl găsi pe flăcăul cel frumos întru totul potrivit şi întocmai 
pe gustul ei, răspunse: 

— Şi care este făgăduinţa ce trebuie să-ţi fac? Spune-mi-o, iar eu am s-o 
îndeplinesc oricât de grea ar fi să fie, din dragoste pentru ochii tăi. 

El spuse: 

— Lucrul este lesne, ya setti. Îţi cer numai să-mi fagăduieşti că nu ai să 
dezvăluieşti niciodată nimănuia puterea pe care o am de a mă schimba cum 
îmi place. Întrucât dacă vreodată cuiva numai i-ar trece prin minte că eu 
sunt când ţap, când făptură omenească, aş pieri pe dată şi ţi-ar fi anevoie să 
mai dai de urma mea. 

Iar copila îi făgădui, cu toată încredințarea, şi adăugă: 


— Mai bine să mor decât să pierd un soţ atâta de frumos ca tine! 

Atunci, nemaiavând nicio pricină întemeiată de a sta bănuielnici, se lăsară 
să lunece pe şleaul pornirii lor fireşti. Şi se iubiră cu o iubire mare, şi 
petrecură, în noaptea aceea, o noapte de binecuvântare, buză pe buză şi 
picior pe picior, în desfătări curate şi în schimburi vrăjite. Şi nu-şi curmară 
zbegurile şi trudele decât odată cu ivirea zorilor. lar flăcăul se ridică dintre 
albiturile copilei şi îşi luă iarăşi chipul său dintâi de tap bărbos, cu coarne, 
cu copite despicate, cu belea năprasnică şi cu tot ce mai urmează. Şi din 
toate câte se petrecuseră nu mai rămase nimic, afară de câteva picături de 
sânge pe ştergarul cinstei. 

Or, dimineaţa, când veni, cum e datina, să afle veşti despre copila sa şi să 
cerceteze cu chiar ochiul ei ştergarul cinstei, mama domniţei rămase până 
peste măsură de uluită văzând că cinstea fetei era zugrăvită pe ştergar şi că 
împlinirea trebii era vădită. Şi văzu că fiică-sa era dulce şi fericită, şi că la 
picioarele ei, pe covor, sta ţapul şi rumega înţelepţeşte. Şi, dacă văzu aşa, 
dete fuga să-l aducă şi pe sultan, soţul ei, părintele domniţei, care văzu ceea 
ce văzu şi nu rămase întru nimica mai puţin uluit ca sultana. Şi îi spuse 
fiicei sale: 

— O, copila mea, adevăratu-i? 

Ea răspunse: 

— Adevăratu-i, tată! 

El întrebă: 

— Şi nu ai murit de ruşine şi de durere? 

Ea răspunse: 

— Pe Allah! pentru ce să fi murit, când soţul meu a fost atâta de gingaş şi 
atâta de dulce? 

lar mama domniţei întrebă: 

— Şi atunci, nu ai a te plânge de nimic? 

Ea spuse: 

— De nimic! 

Atunci, sultanul spuse: 

— De vreme ce nu se plânge de soţul ei, înseamnă că este fericită cu el. Şi 
asta-i tot ce putem să-i dorim fetei noastre! 

Şi o lăsară să trăiască în tihnă cu ţapul, soţul ei. 

Or, peste o bucată de vreme sultanul, cu prilejul praznicului său, orândui o 
întrecere mare pe câmpul meidanului, sub ferestrele saraiului. Şi-i pofti la 
întrecerea aceea pe toţi dregătorii de la saraiul său, precum şi pe cei doi soţi 


ai fetelor sale. Ci pe ţap sultanul nu-l pofti, ca să nu se facă batjocura 
privitorilor. 

Şi întrecerea începu. lar călăreţii, pe bidiviii lor, care mâncau pământul, 
năvăliră răcnind amarnic şi zvârlindu-şi geridele. Iar cei ce se dovediră mai 
presus de toţi fură cei doi soţi ai domniţelor. Şi mulţimea privitorilor îi şi 
preamărea cu urale de-a valma, când intră pe meidan un călăreț strălucit, 
care numai cu înfăţişarea lui şi îi şi făcea să-şi plece fruntea pe toţi 
luptătorii. Şi îi chemă la întrecere, unul după altul, pe cei doi emiri biruitori 
şi, de la cea dintâi lovitură cu geridul, îi şi trânti jos din şa. Şi fu slăvit de 
uralele mulţimii, ca biruitor în ziua aceea. 

Şi-aşa, când tânărul călăreț trecu pe sub ferestrele saraiului, salutându-l pe 
sultan cu geridul său, cum cere obiceiul, cele două domniţe îi aruncară nişte 
priviri pline de ură. Cea mai mică însă, cunoscând în el pe chiar soţul său, 
nu lăsă a i se ivi nimic pe faţă, spre a nu-şi da taina în vileag; ci luă un 
trandafir din plete şi i-l aruncă. Iar sultanul şi sultana, cât şi surorile o 
văzură şi rămaseră până peste poate de supăraţi. 

lar în cea de-a doua zi, întrecerea se urmă iarăşi pe meidan. Şi iarăşi 
tinerelul cel frumos şi necunoscut fu biruitorul zilei. Şi, când trecu pe sub 
ferestrele saraiului, cea mai mică dintre domniţe îi aruncă făţiş o iasomie, 
pe care şi-o luase din păr. lar sultanul şi sultana, precum şi cele două surori 
o văzură şi rămaseră peste măsură de sugrumaţi. lar sultanul îşi zise în sine: 
„lacătă că acuma neruşinata aceasta de fată îşi mărturiseşte în ochii tuturora 
simţămintele faţă de un venetic, şi nu se mulţumeşte că ne-a făcut să vedem 
neagră lumea, măritându-se cu ţapul pierzaniei!” Iar sultana îi aruncă nişte 
priviri poncişe. lar cele două surori îşi scuturară hainele, de silă, uitându-se 
la ea. 

Iar în cea de-a treia zi, când biruitorul în cea de pe urmă înfruntare, care 
fusese tot călăreţul cel frumos, trecu pe sub ferestrele saraiului, tânăra 
domniţă, soţia ţapului, îşi luă din păr, spre a i-o arunca, o floare de 
tamariscă. Întrucât nu putuse a se stăpâni văzându-l pe soţul ei atâta de 
strălucitor. 

La priveliştea aceea, mânia sultanului şi nemulţumirea sultanei, dar şi 
ciuda celor două surori răbufniră cu năprăsnicie. lar ochii sultanului se 
făcură roşii, şi urechile îi tremurară, şi nările i se umflară. Şi o luă pe fiică- 
sa de plete şi voi s-o omoare şi s-o spulbere de pe pământ. Şi zbieră la ea: 

— A, dezmăţată afuristă, nu te-ai multumit numai să aduci un tap în 
neamul meu, ci iacătă că acuma îi stârneşti faţă de toată lumea pe venetici şi 


le aţâţi dorinţele după tine. Mori, dară, şi izbăveşte-ne de ticăloşia ta! 

Şi se pregătea să-i sfarme capul de lespezile de marmură. Şi săraca 
domniţă, cuprinsă de spaimă văzându-şi moartea dinaintea ochilor, nu se 
putu opri, aşa de scump lucru şi drag este sufletul, să nu strige: 

— Am să spun adevărul! Cruţă-mă şi am să spun adevărul! 

Şi, fără a-şi mai trage sufletul, povesti lui tătâne-său, mumână-sii şi 
surorilor tot ce i se întâmplase cu ţapul, şi ce era cu ţapul, şi cum era ţapul 
când tap, când făptură omenească. Şi le spuse că era chiar soţul ei călăreţul 
acela frumos, ce ieşise biruitor la întreceri. 

Şi-aşa! 

lar sultanul, şi soţia sultanului, şi cele două fete ale sultanului, surorile 
tinerei domniţe, rămaseră năuci de uimire şi se minunară de ursita fetei. Şi- 
atâta cu ei! 

Ci în ceea ce îl priveşte pe tap, apoi acesta pieri. Şi nu mai fu nici ţap, nici 
flăcău frumos, nici mireasmă de ţap, nici pomeneală de flăcău. Iar tânăra 
domniţă, după ce îl aşteptă în zadar zile în şir şi nopţi în şir, pricepu că el nu 
are să se mai ivească, şi umbla tot tristă, şi îndurerată, plânsă şi fără de 
nădejde... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute optzeci şi cincea noapte 


Urmă: 


...Ci în ceea ce îl priveşte pe tap, apoi acesta pieri. Şi nu mai fu nici ţap, 
nici flăcău frumos, nici mireasmă de tap, nici pomeneală de flăcău. Iar 
tânăra domniţă, după ce îl aşteptă în zadar zile în şir şi nopţi în şir, pricepu 
că el nu are să se mai ivească, şi umbla tot tristă, şi îndurerată, plânsă şi fără 
de nădejde. 

Şi trăi ea aşa o bună bucată de vreme, în bocete necurmate şi în istovire, 
nevoind să primească nicio mângâiere şi nicio tihnă. Şi răspundea la toţi 
câţi încercau s-o facă să-şi uite amarul: 

— Degeaba, că sunt făptură cea mai năpăstuită, şi am să mor, de bună 
seamă. 

Ci, până a nu muri, voi să ştie singură de se mai află pe toată întinderea 
pământului lui Allah o femeie la fel de părăsită de soartă ca ea, şi la fel de 
năpăstuită. Şi hotărî dintru-ntâi să plece la drum şi să le iscodească pe toate 
femeile din toate cetăţile pe unde avea să umble. Pe urmă părăsi gândul 


acesta dintâi şi puse să se zidească, cu cheltuieli mari, un hammam strălucit, 
ce nu-şi avea seamăn în toată împărăţia Indului. Şi trimise crainici să dea de 
veste în toată împărăţia că intrarea la hammam avea să fie fără de plată 
pentru toate femeile câte vor vrea să vină să se scalde acolo, ci numai dacă 
fiecare femeie ce se va prileji de această treabă îi va povesti fetei sultanului, 
spre a o însenina, nenorocirea cea mai mare sau jalea cea mai mare, ce-i va 
fi întunecat viaţa. Cât despre cele ce nu aveau nimic de felul acesta spre 
povestit, apoi acelea nu aveau îngăduinţa de a intra în hammam. 

Încât nu zăboviră a începe să curgă înspre hammamul domniţei toate 
necăjitele din împărăție, toate părăsitele de soartă, năpăstuitele de toate 
culorile, nevolnicele de toate soiurile, cele ce erau văduve şi cele ce erau 
despărțite, şi toate câte fuseseră lovite, într-un chip ori într-altul, de răutatea 
vremilor ori de prăpădurile vieţii. Şi fiecare, înainte de a se scălda, îi 
povestea fetei sultanului tot ce îndurase mai jalnic în viaţa ei. Unele îi 
povestiră cu câte lovituri le cinsteau soţii lor, iar altele vărsau lacrimi 
înşiruind povestea văduviei lor, pe când altele îşi spuneau amărăciunea de 
a-şi vedea soţul cum îndrăgeşte pe vreo potrivnică de-a lor, cumplită şi 
bătrână, ori pe vreo arăpoaică cu buze de cămilă; ba unele găsiră nişte vorbe 
tare înduioşătoare spre a înşira povestea morţii vreunui fiu singur la părinţi, 
ori a vreunui soţ tare iubit. Şi un an se scurse astfel la hammam, în dârdora 
istorisirilor negre şi a bocetelor. Ci domniţa nu găsi nicio femeie, în 
mulţimea de femei pe câte le văzuse, a cărei jale să poată fi asemuită cu a ei 
ca tărie şi ca adâncime. 

Şi tot mai mult se cufunda în jale şi în deznădejde. 

Şi iacătă că într-o zi intră în hammam o biată bătrână, tremurând sub 
răsuflarea morţii, şi care se sprijinea într-o cârjă spre a păşi. Şi veni la fata 
sultanului, şi îi sărută mâna, şi îi spuse: 

— Necazurile mele, ya setti, sunt mai multe decât anii câţi i-am trăit, şi mi 
s-ar usca limba până să apuc a sfârşi să ţi le istorisesc. Drept care nu am să- 
ţi spun decât necazul cel mai din urmă, care mi s-a întâmplat, şi care, de 
altminteri, este cel mai mare dintre toate, întrucât numai lui nu i-am 
priceput nici tâlcul, nici pricina. lar necazul acesta mi s-a întâmplat chiar 
ieri, pe cale. Şi dacă tremur aşa dinainta ta, ya setti, tremur numai din 
pricină că am văzut ce-am văzut. Or, iacătă. Află, ya setti, că toată averea pe 
care o am nu este decât numai cămaşa aceasta albastră de stambă, pe care o 
vezi pe mine. Şi cum era de trebuinţă să fie numaidecât spălată, spre a-mi fi 
cu putinţă să mă înfăţişez într-un chip cuviincios la hammamul milei tale, 


mă gândii să mă duc pe malul vreunei ape curgătoare, în vreun loc pustiu, 
unde să-mi fie îngăduit a mă dezbrăca fără a fi zărită de cineva, şi să-mi 
spăl cămaşa. lar treaba se petrecu fără de necazuri, şi îmi isprăvisem de 
spălat cămaşa şi o întinsesem pe pietroaie la soare, când văzui cum venea 
înspre mine un catâr fără catârgiu, încărcat cu două burdufuri pline cu apă. 
lar eu, socotind că şi catârgiul are să se ivească numaidecât, zorii să mă 
îmbrac iarăşi cu cămaşa care nu era decât pe jumătate zvântată, şi lăsai 
catârul să treacă. Ci întrucât nu vedeam nici catârgiu, nici umbră de 
catârgiu, rămăsei tare nedumerită, gândindu-mă la catârul acela fără de 
stăpân, ce se ducea bălăngănind din cap pe ţărmul râului, neabătut de la 
drumul şi de la ţinta lui. Şi mă împinse ispita să mă scol în picioare şi să mă 
iau pe urmele lui, de departe. Şi ajunse dinaintea unei măguri, nu departe de 
malul apei, şi se opri să bată în pământ cu copita. Şi de trei ori bătu aşa cu 
copita de la piciorul lui al drept. Şi, la cea de a treia bătaie, măgura se 
întrecrăpă, iar catârul o luă în jos pe o vale dulce, înspre miezul măgurii. lar 
eu, cu toată uluiala mea până peste poate, nu putui să-mi opresc sufletul de 
a se lua după catârul acela. Şi intrai pe urma lui în hruba de sub pământ. Şi 
nu avusei mult până ce să ajung într-o bucătărie mare, care pesemne că era, 
fără de nicio îndoială, bucătăria vreunui sarai de sub pământul acela. Şi 
văzui nişte cratiţe roşii şi frumoase, rânduite cu grijă pe plitele cuptoarelor, 
şi care cântau revărsând o mireasmă de cea mai aleasă, ce-mi umflă toate 
jindurile inimii şi îmi înfioră nările. Şi o poftă mare îmi răscoli lăuntrurile, 
iar sufletul meu fu amarnic momit să guste din bucatele acelea minunate. Şi 
nu putui să-mi înfrân jindurile sufletului. Şi, cum nu vedeam nici bucătar, 
nici ajutor de bucătar, nici pe nimeni de la care să cer ceva în numele lui 
Allah, mă dusei la cratiţa ce revărsa mireasma cea mai plăcută şi-i săltai 
capacul. Şi un abur tare mirositor mă învălui; ci un glas strigă la mine 
deodată din fundul cratiţei: „Hei, hei! Hei, hei! aceasta-i pentru stăpâna 
noastră! Nu pune mâna, că mori!” Iar eu, cuprinsă de spaimă, lăsai capacul 
să cadă la loc pe cratiţă şi fugii din bucătărie. Şi ajunsei în altă sală, oleacă 
mai mică, unde pe nişte tăvi erau orânduite tot felul de dulciuri alese, şi 
nişte plăcinte plăcut aromitoare, şi o grămadă de alte lucruri de cel mai ales 
soi, numai bune de mâncat. lar eu, nemaiputând să-mi înfrân îndemnurile 
sufletului, întinsei mâna spre o tavă şi luai o plăcintă, caldă încă, şi moale. 
Şi iacătă că mă lovi ceva peste mână, şi lăsai plăcinta; iar un glas care ieşea 
din mijlocul tăvii strigă la mine: „Hei, hei! hei, hei! acestea-s pentru stăpâna 
noastră! Nu pune mâna, că mori!” lar înfricoşarea mea ajunse până peste 


fire, şi o luai la fugă drept înainte, tremurând toată pe picioarele mele cele 
bătrâne, care se topeau sub mine. Şi, după ce trecui printr-un şir de săli, şi- 
apoi prin alt şir de săli, mă pomenii dintr-odată într-o sală mare, zidită 
boltit, de-o mândreţe şi de-o bogăţie ce nu avea nimica de pizmuit nici la 
saraiurile sultanilor, ba dimpotrivă! Şi, în mijlocul acelei săli, era un havuz 
mare plin cu apă străcurată. lar împrejurul havuzului erau patruzeci de 
jeţuri, dintre care unul era mai înalt şi mai strălucit decât celelalte. Şi nu 
văzui pe nimenea în sala aceea, în care nu se afla decât răcoare şi 
desăvârşire. Şi şedeam acolo de-o bună bucată de vreme, minunându-mă de 
toată frumuseţea aceea, când, în toiul tăcerii, urechile-mi tresăriră la o zarvă 
ca aceea pe care o fac copitele unui ciopor de capre pe pietre. Şi, neştiind 
cam ce treabă s-ar fi putut să fie, mă ghemuii degrabă pe după un divan ce 
se afla lângă un perete, în aşa fel ca să pot să văd fără ca să fiu văzută. lar 
zarva de copite tocănind pe podea se apropie de sală, şi văzui în curând cum 
intrară în încăpere patruzeci de ţapi cu nişte bărbi lungi. lar ţapul cel de la 
urmă era călare pe cel de dinaintea lui. Şi se duseră cu toţii de şezură 
rânduiţi frumos, fiecare dinaintea câte unui jeţ, împrejurul havuzului. Iar cel 
care călărea pe soţul său se dete jos din spinarea celui care îl purta, şi se 
duse de şezu dinaintea jeţului cel mare. Pe urmă toţi tapii se temeniră 
înaintea lui, cu capul pe podea, şi şezură aşa un timp, fără a se mişca. Pe 
urmă se sculară iarăşi cu toţii deodată şi, odată cu căpetenia lor, se scuturară 
de trei ori. Şi tot atunci blănile lor de ţapi căzură de pe ei. Şi văzui patruzeci 
de feciori ca nişte lune, iar cel mai frumos dintre ei era căpetenia. Şi intrară 
în havuz, cu căpetenia lor în frunte, şi se scăldară în apă. Şi ieşiră de acolo 
cu nişte înfăţişări ca de iasomie, care îl binecuvântau pe Zămislitorul lor. Şi 
se duseră de şezură în jeţuri, goi toţi cu frumuseţea lor. Şi, pe când eu mă 
uitam la flăcăul ce şedea pe jetul cel mare, şi mă minunam în inima mea de 
înfăţişarea lui, văzui deodată nişte lacrimi mari cum îi picurau din ochi. Şi 
nişte lacrimi la fel cădeau şi din ochii celorlalţi feciori, da nu chiar atâta de 
multe. Şi toţi începură să ofteze, spunând: „O, stăpâne al nostru! o, stăpâne 
al nostru!” Iar flăcăul, căpetenia lor, suspina: „O, domniţă a gingăşiei şi a 
frumuseţii!” Pe urmă auzii nişte gemete ce ieşeau din pământ, se revărsau 
din boltă, răzbăteau din ziduri, din uşi şi din toate lucrurile, rostind cu jale şi 
cu durere tot vorbele astea: „O, stăpână a noastră! o, sultană a gingăşiei şi a 
frumuseţii!” Şi, după ce plânseră şi suspinară, şi oftară vreme de un ceas, 
flăcăul se ridică şi spuse: „Când ai să vii? Că eu nu pot să ies! O, sultana 
mea, când ai să vii, întrucât eu nu pot să ies?” Şi coborî de pe jeţul său şi 


intră iarăşi în blana lui de ţap. Şi toţi la fel coborâră de pe jeţurile lor şi 
intrară iarăşi în pieile lor de ţapi. Şi se duseră aşa cum veniseră. Iar eu, când 
nu mai auzii pe lespezi zgomotul copitelor lor, mă sculai din ascunzătoare şi 
plecai şi eu precum venisem. Şi nu putui să răsuflu în voie decât când mă 
văzui afară de sub pământ. Şi-aceasta-i, o, domniţă, povestea mea. Or, ea 
este nenorocirea cea mai mare din viaţa mea. Întrucât nu numai că nu am 
putut să-mi satur din cratiţe şi de pe tablale ispitele, ci nici n-am priceput 
nimic din toate minunăţiile câte le-am văzut acolo sub pământ. Şi tocmai 
aceasta-i nenorocirea cea mai mare din viaţa mea! 

Iar când baba îşi sfârşi astfel povestea, fata sultanului, care o ascultase cu 
inima zvâcnind, nu se mai îndoi că ţapul care călărea pe tovarăşul său, şi 
care era flăcăul cel mai frumos, n-ar fi cumva mult-iubitul ei, şi era să 
moară de tulburare. Şi când, într-un sfârşit, izbuti să vorbească, îi spuse 
bătrânei: 

— O, maică a mea, Allah cel Milosârdnic nu te-a mânat aici decât pentru 
ca bătrâneţele tale să-ţi fie fericite de pe urma mea. Întrucât de-acuma 
înainte ai să-mi fii ca o maică a mea, şi tot ceea ce stăpâneşte mâna mea va 
fi şi sub mâna ta. Ci, fie-ţi milă! dacă ai vreo îndatorinţă faţă de binefacerile 
lui Allah asupra capului tău, ridică-te pe clipă pe dată şi du-mă la locul unde 
l-ai văzut pe catâr intrând cu cele două burdufuri. Şi nu-ţi cer să vii cu mine, 
ci numai să-mi arăţi unde este locul! 

lar bătrâna răspunse că ascultă şi că se supune. Şi, când luna se ridică peste 
terasa hammamului, plecară amândouă şi se duseră pe malul râului. 

Şi văzură în curândă vreme catârul ce venea înspre ele, încărcat cu cele 
două burdufuri ale lui pline cu apă. Şi se luară după el, de departe, şi îl 
văzură cum bătea cu copita la poala măgurii, şi cum se afundă în hruba de 
sub pământ, deschisă dinainte-i. Iar fata sultanului îi spuse bătrânei: 

— Tu aşteaptă-mă aici! 

Ci bătrâna nu voi nicicum s-o lase să intre singură în hrubă, şi se tinu după 
ea, în pofida spaimei. 

Şi intrară în hruba de sub pământ, şi ajunseră în bucătărie. Şi din toate 
cratiţele cele roşii şi mândre, orânduite frumos pe plite, şi care cântau cu 
dulceaţă, se revărsau nişte miresme de soiul cel mai ales, care umflau 
foalele inimii, înfiorau nările şi risipeau grijile din sufletele necăjite. Iar 
capacele cratiţelor se ridicau singure la trecerea lor, şi nişte glasuri răsunau 
voioase, zicând: 

— Bun venit stăpânei noastre, bun venit! 


lar în cea de-a doua sală văzură tablalele orânduite, în care se aflau 
dulciuri minunate, şi clătite presărate cu zahăr, şi nişte lucruri atâta de bune 
şi atâta de ispititoare, încât îl săturau numai cu înfăţişarea lor pe cel ce le 
privea. Şi din toate tăvile şi din afundul căpisterelor cu pâinea proaspătă 
nişte glasuri voioase se învălurau la trecerea lor: 

— Bun venit! bun venit! 

Şi până şi aerul dimprejurul lor parcă ridica nişte freamăte de fericire şi 
răsuna de strigăte de bucurie. 

lar bătrâna, dacă văzu şi auzi toate acestea, îi spuse fetei sultanului, 
arătându-i intrarea înspre bolțile ce duceau la sala cea mare: 

— O, stăpâna mea, iată pe aici trebuie să intri. lar eu am să te aştept colea, 
căci locul slujnicelor este la bucătărie şi nu în sălile scaunului împărătesc! 

Iar domniţa porni singură, prin acele bolte, şi ajunse în sala cea mare, pe 
care i-o zugrăvise bătrâna, în vreme ce la trecerea ei glasurile făceau să se 
audă nişte cântări de bun venit. Şi în loc să se ascundă pe după divan, cum 
făcuse... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute optzeci şi şasea noapte 


Urmă: 


...Iar domniţa porni singură, prin acele bolte, şi ajunse în sala cea mare, pe 
care i-o zugrăvise bătrâna, în vreme ce la trecerea ei glasurile făceau să se 
audă nişte cântări de bun venit. Şi în loc să se ascundă pe după divan, cum 
făcuse bătrâna, domniţa se duse de şezu pe jeţul cel falnic, ce se înălța la 
locul de cinstire, pe marginea havuzului. Şi nu mai făcu nimic alta decât îşi 
trase iaşmăcuţul peste faţă. 

Or, de-abia se aşezase ea astfel, ca o sultană în jetul său, că un vuiet tare 
dulce se auzi, nicidecum ca de nişte copite bocănind pe podele, ci ca un pas 
uşor, ce venea în fugă vestindu-l pe stăpânul său. Şi, ca un diamant, intră 
voinicul. 

Şi se petrecu ceea ce se petrecu. 

lar în inimile celor doi îndrăgostiţi bucuria urmă după vârtejuri. Şi se 
îmbrăţişară aşa cum un iubit se îmbrăţişează cu iubita lui, pe când din boltă 
şi din ziduri, şi din toate ungherele sălii răsunau dulce cânturile, şi se înălţau 
glasurile slujnicelor întru slava fetei sultanului. 


Şi, după o bucată de vreme petrecută de cei doi îndrăgostiţi în desfături şi 
în huzururi vrăjite, se întoarseră la saraiul sultanului, unde sosirea lor fu 
întâmpinată cu bucurie, şi de rudele lor, ca şi de toţi cei mici şi cei mari, în 
vâlvora chiuiturilor şi a cântecelor, şi a împodobirii întregii cetăţi de către 
târgoveţii ei. 

Şi de-atunci trăiră mulţumiţi şi înfloritori. Ci numai unul singur Allah este 
cel mai mare! 


Iar Şeherezada, întrucât nu se simţea obosită în noaptea aceea, mai spuse: 


Povestea cu fiul sultanului şi cu broasca-ţestoasă 


Se povesteşte, între câte se povestesc, că în vechimea vremilor şi în 
curgerea veacurilor şi a clipelor a fost un sultan puternic, pe care 
Atoateîmpărţitorul îl dăruise cu trei copii. Şi pe aceşti trei copii, care erau 
nişte flăcăi neînfricaţi şi nişte luptători viteji, îi chema: pe cel mai mare, 
Şater-Ali; pe cel de al doilea, Şater-Hossein; iar pe cel mai mic, Şater- 
Mohammad. lar acesta, cel mai mic, era de departe cel mai frumos, cel mai 
viteaz şi cel mai mărinimos dintre cei trei fraţi. lar tatăl lor îi iubea cu o 
dragoste la fel, într-atâta că hotărâse să le lase la fiecare, după moartea lui, o 
parte aşijderea din bunurile şi din împărăţia sa. Întrucât era om drept şi 
cinstit. Şi nu voia să-î căpătuiască pe unul în paguba celorlalţi. 

lar când flăcăii ajunseră la vârsta de însurătoare, sultanul, părintele lor, 
rămase încurcat şi şovăind, şi, spre a se sfătui cu careva, îl chemă pe vizirul 
său, un om înţelept, cinstit şi plin de socotinţă, şi îi spuse: 

— O, vizire al meu, tare aş vrea să găsesc nişte soţii pentru cei trei feciori 
ai mei, care sunt la vârsta de a se însura, şi te-am chemat ca să capăt un sfat 
de la tine în privinţa aceasta. 

Iar vizirul cugetă vreme de un ceas, pe urmă săltă capul şi răspunse: 

— O, doamne al vremilor, asta-i o treabă tare gingaşă! 

Pe urmă adăugă: 

— Norocul şi nenorocul sunt învăluite în nevăzut; şi nimenea nu ar putea 
să siluiască judeţele ursitei. Drept aceea gândul meu este că tustrei feciorii 
stăpânului nostru, sultanul, să lase în seama sorții lor de a le alege soțiile. 
Şi, pentru aceasta, tot ceea ce au mai bun de făcut cei trei coconi este de a 
se sui pe terasa palatului, cu arcurile şi cu săgețile lor. Şi, acolo, să fie legaţi 
la ochi, şi să fie puşi să se învârtească pe loc de mai multe ori. După care, 


fiecare dintre ei să tragă cu o săgeată înspre partea faţă de care s-a oprit. lar 
casele pe care au să cadă săgețile să fie cercetate; iar stăpânul nostru, 
sultanul, să cheme pe fiecare dintre stăpânii acelor case şi să le ceară de 
soţie fata pentru coconul cu săgeata, dat fiind că fata aceea i-a fost scrisă 
astfel întru norocul său de către ursită. 

Când auzi vorbele acestea ale vizirului său, sultanul îi spuse: 

— O, vizire al meu, sfatul tău este un sfat minunat, iar povaţa ta este 
primită. 

Şi trimise numaidecât după cei trei fii ai săi, care tocmai se întorceau de la 
vânătoare, îi vesti de înţelegerea hotărâtă în privinţa lor între el şi vizir şi se 
sui cu ei pe terasa palatului, urmat de toţi vizirii şi de toţi dregătorii. 

lar cei trei coconi, care se suiră pe terasă ducându-şi fiecare arcurile şi 
tolbele, îşi aleseră câte o săgeată şi îşi apucară arcurile. Şi fură legaţi la 
ochi. 

Şi, cel dintâi, fiul cel mai mare al sultanului, după ce fu pus să se 
învârtească pe loc, îşi aţinti săgeata înspre partea faţă de care se afla întors. 
lar săgeata zvârlită din coarda slobozită năprasnic zbură prin văzduhuri şi 
ajunse de căzu pe casa unui emir mare. 

Şi, la rându-i, cel de-al doilea fiu al sultanului îşi slobozi săgeata, care 
ajunse de căzu pe terasa baş-căpeteniei oştilor împărăției. 

Iar cel de-al treilea fiu al sultanului, care era beizadea Şater-Mohammad, 
îşi slobozi săgeata înspre partea spre care se afla întors. Şi săgeata ajunse de 
căzu pe o casă pe al cărei stăpân nu-l ştia nimenea. 

Şi plecară să cerceteze cele trei case cu pricina. Şi se văzu că fata emirului 
cel mare şi fata capului oştirii erau două fetişcane ca nişte lune. Iar părinţii 
lor fură peste măsură de bucuroşi să le mărite cu cei doi feciori ai 
sultanului. Ci când se duseră să cerceteze şi casa cea de-a treia, care era 
casa unde căzuse săgeata lui Şater-Mohammad, văzură că nu era locuită 
decât de o broască-ţestoasă mare şi singuratică. 

lar sultanul, părintele lui Şater-Mohammad, şi toţi vizirii şi emirii, şi 
musaipii se uitară la broasca aceea mare, care trăia singură-singurică în casa 
aceea, şi se minunară ca de-o minune. Ci, întrucât nici nu era de visat măcar 
o clipită de a i-o da de soţie lui beizadea Şater-Mohammad, sultanul hotărî 
că trebuie să se ia de la cap iarăşi încercarea. Şi, ca urmare, coconul cel 
tânăr se sui iarăşi pe terasă, ducându-şi pe umăr arcul şi tolba, şi, dinaintea 
tuturor celor de faţă, îşi slobozi a doua oară săgeata asupra norocului său. Şi 


săgeata, dusă de ursită, ajunse de căzu taman chiar pe casa locuită de 
broasca aceea mare şi singuratică. 

La priveliştea aceasta, sultanul rămase până peste fire de nedumerit şi îi 
spuse beizadelei: 

— Pe Allah, o, fiul meu, mâna ta nu are astăzi asupra-i binecuvântarea. 
Roagă-te întru Prorocul! 

Iar coconul cel tânăr răspunse: 

— Mântuirea şi binecuvântările, şi toate milele să fie asupra lui, asupra 
soţilor lui şi asupra drept-credincioşilor lui! 

Iar sultanul adăugă: 

— Cheamă în ajutor numele lui Allah şi slobozeşte-ţi săgeata pentru cea 
de-a treia încercare! 

Iar coconul cel tânăr spuse: 

— În numele lui Allah cel fără de margini Milosârdnic, Atoatefacătorul- 
de-bine! 

Şi, încordându-şi arcul, slobozi a treia oară săgeata, care ajunse, dusă de 
ursită, de căzu încă o dată tot pe casa în care trăia, în singurătate, broasca 
aceea mare. 

Când văzu, fără putinţă de tăgadă, că încercarea era atâta de limpede şi de 
vădită în folosul broaştei-ţestoase, sultanul hotărî ca fiul său, beizadea 
Şater-Mohammad, să rămână neînsurat. Şi îi zise: 

— O, fiul meu, întrucât broasca aceasta nu este nici de neamul, nici de 
soiul, nici de legea noastră, este mai bine ca tu să nu te însori deloc, până ce 
Allah are să ne trimită milele sale! 

Ci Şater-Mohammad strigă spunând: 

— Pe harurile Prorocului — cu el fie rugăciunea şi pacea! —, vremea 
burlăciei mele a trecut; şi, întrucât broasca-ţestoasă mi-a fost scrisă de 
ursită, primesc să mă însor cu ea. 

Iar sultanul, până peste măsură de uluit, răspunse: 

— Hotărât, o, fiul meu, broasca aceea ţestoasă ţi-a fost scrisă de ursită; ci 
de când, oare, fiii lui Adam îşi iau de soţii broaşte-ţestoase? Acesta-i un 
lucru de-a mirărilea! 

Ci beizadeaua răspunse: 

— Eu pe broasca aceasta o vreau de soţie şi pe niciuna alta! 

Iar sultanul, care îşi iubea feciorul, nu voi să-l supere cumva, nici să-i facă 
vreun necaz, şi, schimbându-şi hotărârea, îşi dete învoirea la căsătoria aceea 
ciudată. 


Şi se porniră nişte petreceri mari, şi nişte ospeţe mari, şi nişte zaiafeturi 
mari, cu danţuri şi cu cântece, în cinstea nunţii coconilor Şater-Ali şi Şater- 
Hossein, cei doi fii mai mari ai sultanului. lar când cele patruzeci de zile şi 
patruzeci de nopţi cât ţinură petrecerile pentru fiecare nuntă se scurseră, cei 
doi coconi intrară în iatacurile soțiilor lor, pentru noaptea de nuntă, şi îşi 
împliniră însurătoarea cu deplină fericire şi bărbăţie. 

Ci, când fu rândul nunţii coconului cel mic, Şater-Mohammad, cu soţia lui, 
broasca-ţestoasă cea singuratică, amândoi fraţii mai mari, şi amândouă 
soțiile celor doi fraţi, şi părinţii, şi toate femeile emirilor şi ale dregătorilor 
nu voiră să vină la sărbătorire, şi nu cruţară nimic spre a face acea 
sărbătoare cât mai jalnică şi mai mohorâtă. Încât coconul cel mic fu umilit 
în sufletul său şi îndură tot felul de jigniri, atât de la privirile, cât şi de la 
rânjetele şi întoarcerile de spate ale tuturora. Ci în ce priveşte ceea ce se 
petrecu în noaptea nunţii, când domnişorul intră la soţia sa, nimeni nu putu 
să ştie nimic. Întrucât totul se petrecu sub vălul pe care numai ochii lui 
Allah pot să-l străbată. Şi tot aşa fu şi în noaptea următoare şi, de altminteri, 
în toate celelalte nopţi. Şi toată lumea se minuna că o legătură ca aceea 
putuse să se înfăptuiască! Şi nimenea nu pricepea cum un fiu de-al lui 
Adam putea să sălăşluiască alături de o broască-ţestoasă, fie ea chiar şi 
mare cât un chiup de cel mai mare. Şi iacă-aşa cu nunta lui beizadea Şater- 
Mohammad cu soţia sa, broasca-ţestoasă. 

Ci iacătă că anii, grijile domniei şi tulburările de tot felul, fără a mai socoti 
şi durerea ce-i pricinuise însurătoarea fiului său cel mic, îi gârboviră 
sultanului spinarea şi îi subţiară oasele. Şi slăbi, şi se gălbeji, şi îşi pierdu 
pofta de mâncare. lar vederea i se topi odată cu puterile; şi ajunse aproape 
orb de-a binelea. 

Când cei trei fii, care îl iubeau pe părintele lor aşa cum îl iubeau, văzură 
starea în care se afla sultanul, chibzuiră să nu mai lase grija sănătăţii sale în 
seama femeilor din harem, care erau nişte neştiutoare şi nişte bântuite de 
eresuri; şi se sfătuiră asupra căilor cele mai bune de folosit spre a-i întoarce 
tatălui lor puterile, odată cu sănătatea. Şi veniră la el şi, după ce îi sărutară 
mâna, îi spuseră: 

— O, taică la nostru, iacătă că faţa ta îngălbeneşte, şi că pofta ta de 
mâncare scade, şi că vederea îţi slăbeşte. Iar dacă lucrurile au să urmeze tot 
aşa, nu o să mai avem decât a ne sfâşia hainele, în durerea noastră de a ne 
pierde şi noi odată cu tine, care eşti sprijinul şi îndrumarea noastră! Se cade, 
dar, să asculţi de sfatul nostru, întrucât suntem fiii tăi, iar tu eşti părintele 


nostru. Or, noi am chibzuit ca de-aci înainte soțiile noastre să-ţi gătească 
mâncarea, şi nicidecum femeile din haremul tău. Căci soțiile noastre sunt 
tare pricepute la bucătăreală şi au să-ţi facă nişte bucate care să-ţi întoarcă 
pofta de mâncare, şi odată cu pofta să-ţi întoarcă puterile, şi odată cu 
puterile, sănătatea, şi odată cu sănătatea să-ţi aducă îndărăt strălucirea 
vederii şi tămăduirea ochilor tăi bolnavi. 

lar sultanul fu nespus de înduioşat de grija aceasta a fiilor săi şi le 
răspunse: 

— Reverse-şi Allah asupra-vă milele sale, o, fii ai tătânelui vostru! Da 
treaba aceasta are să fie o supărare cam prea mare pentru soțiile voastre... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute optzeci şi şaptea noapte 


Urmă: 


— Reverse-şi Allah asupra-vă milele sale, o, fii ai tătânelui vostru! Da 
treaba aceasta are să fie o supărare cam prea mare pentru soțiile voastre. 

Ci ei strigară, spunând: 

— Cum supărare? Da, oare, nu sunt ele roabele tale? Şi ce altceva au de 
făcut mai degrabă decât să gătească bucatele pentru întremarea ta? Şi ne-am 
gândit, o, tată, că pentru tine ar fi cel mai bine ca fiecare dintre ele să-ţi facă 
o tavă cu bucate, gătite de ele, aşa ca sufletul tău să poată să-şi aleagă dintre 
tăvi pe aceea ce-ţi va fi cea mai pe plac ca înfăţişare, ca mireasmă şi ca 
gust. Şi, în felul acesta, sănătatea are să ţi se întoarcă, iar ochii au să ti se 
zviduiască. 

Iar sultanul îi sărută şi le spuse: 

— Voi ştiţi mai bine decât mine ceea ce mi se cuvine! 

Şi, ca urmare a acestei înțelegeri care îi bucură până peste marginile 
bucuriei, cei trei coconi se duseră la soțiile lor şi le porunciră să 
pregătească, fiecare, câte o tavă cu bucate care să fie minunate ca înfăţişare 
şi ca mirosnă. Şi fiecare dintre ei stârni mândria soţiei sale, spunându-i: 

— Trebuie ca tatăl nostru să aleagă bucatele gătite în casa noastră, şi nu pe 
cele gătite în casa fraţilor mei! 

Şi, estimp, cei doi fraţi mai mari nu conteneau să-şi râdă de fratele lor 
mezin, întrebându-l cu mare batjocură cam ce-ar putea să trimită soţia lui, 
broasca-ţestoasă, spre a face să se întoarcă pofta de mâncare a tatălui lor şi 


spre a-i îndulci cerul gurii. Ci el nu răspundea la întrebările şi la iscodelile 
lor decât cu un zâmbet cuminte. 

Cât despre soţia lui Şater-Mohammad, care era broasca-ţestoasă cea 
singuratică, apoi ea nu aştepta decât un prilej ca acela spre-a arăta de ce era 
în stare. Şi, pe clipă pe dată, se apucă de lucru. Şi începu cu a o trimite la 
soţia fiului cel mai mare al sultanului pe slujnica sa de credinţă, cu sarcina 
de a-i cere să binevoiască a strânge, pentru ea, broasca, toate căcărezele de 
şobolani şi de şoareci de prin casă, dat fiindcă ea, broasca, avea numaidecât 
trebuinţă de ele spre-a drege orezul, umpluturile şi celelalte bucate, şi că ea 
niciodată nu se folosea de alte mirodenii decât de acestea. Iar soţia lui Şater- 
Ali, când auzi una ca asta, îşi zise: „Nu, pe Allah! Ferească-mă sfântul să 
dau căcărezele de şobolani şi de şoareci, pe care mi le cere afurisita aceea 
de broască-ţestoasă. Întrucât o să pot să mă cam folosesc şi eu de ele, ca 
mirodenii, mai bine decât ea!” Şi îi răspunse slujnicei: 

— Îmi pare rău să răspund cu un refuz. Ci, pe Allah! Căcărezele pe care le 
am de-abia dacă îmi ajung mie! 

Şi slujnica se întoarse acasă, aducând răspunsul acesta stăpână-sii, 
broasca-ţestoasă. 

Atunci, broasca se puse pe râs; şi se cutremură de bucurie. Şi o trimise pe 
slujnica de credinţă şi la soţia celui de-al doilea fiu al sultanului cu sarcina 
de a-i cere tot găinaţul de la găini şi de la porumbei, pe care îl avea la 
îndemână, întrucât, chipurile, ea, broasca, ar fi având o grabnică trebuinţă 
de aşa ceva spre a presăra bucatele ce le gătea pentru sultan. Ci slujnica se 
întoarse la stăpână-sa cu mâna goală şi cu nişte vorbe jignitoare pe limbă, 
din partea soţiei lui Şater-Hossein. lar broasca, dacă o văzu pe slujnică cu 
mâna goală, şi dacă auzi vorbele cele jignitoare, pe care le aducea pe limbă 
din partea soţiei celui de-al doilea fiu al sultanului, se înfioră de voioşie şi 
de mulţumire, şi se puse pe un râs, de se prăbuşi pe spate. 

După care găti bucatele, aşa cum ştia ea, le orândui pe tavă, puse tava într- 
un coş de răchită şi acoperi totul cu un ştergar de in mirosind a trandafir. Şi 
o trimise pe slujnica ei de credinţă să ducă tava la sultan, pe când, la rândul 
lor, cele două soţii ale beizadelor îşi trimiteau tăvile lor cu nişte roabe. 

Şi iacătă că veni şi ceasul mesei; iar sultanul şezu jos dinaintea celor trei 
tablale; ci, de îndată ce fu ridicat capacul de pe tava celei dintâi domniţe, o 
miasmă se revărsă, spurcată şi siloasă, de căcăreze de şoarece, în stare să-l 
înăbuşe şi pe un elefant. Iar sultanul fu atâta de rău izbit de miasma aceea, 
încât îşi întoarse capul şi se prăbuşi ametit, cu picioarele sub barbă. Iar fiii 


lui se repeziră împrejurul său, şi îl stropiră cu apă de trandafiri, şi îl 
vânturară, şi izbutiră a-l face să-şi vină în fire. Şi-atunci, aducându-şi 
aminte de pricina ameţelii sale, nu putu să se oprească a-şi lăsa mânia să 
răbufnească împotriva noră-sii şi s-o copere cu toate afurisirile. 

Şi, de la o vreme, ajunseră de-l domoliră, şi făcură câte şi mai câte până ce 
îl înduplecară să guste şi din tava a doua. Ci, de îndată ce o dezveliră, o 
miasmă cruntă şi împuţită umplu sala, de parcă s-ar fi ars acolo găinaţul 
tuturor orătăniilor din cetate. Şi miasma aceea pătrunse în beregăţile, în 
nasul şi în ochii bolnavi ai prăpăditului de sultan, care gândi că de data 
aceasta avea să ajungă orb de-a binelea şi să-şi dea duhul. Ci toţi se repeziră 
să deschidă ferestrele şi să ducă de-acolo tablaua, pricină a răului întreg, şi 
să aprindă tămâie şi smirnă spre a curăța aerul şi a risipi miasma aceea 
urâtă. 

Iar după ce sultanul îngreţoşat trase oleacă de aer curat în piept şi izbuti să 
grăiască, strigă: 

— Da ce rău le-am făcut eu soțiilor voastre, o, copiii mei, de-l chinuie aşa 
pe un bătrân şi-i sapă groapa de viu? Aceasta-i o nelegiuire neiertată la 
Allah! 

Şi cei doi coconi, soţii celor care gătiseră tablalele, îşi lăsară nasul în jos şi 
răspunseră că aceasta-i o treabă care trece de înțelegerea lor. 

Şi, estimp, coconul cel tânăr, Şater-Mohammad, veni să-i sărute mâna 
părintelui său şi îl rugă să-şi uite silele ce simţise, spre a nu se mai gândi 
decât la plăcerea pe care avea s-o aibă de la cea de a treia tavă. Iar sultanul, 
când auzi aşa, fu cuprins de o mânie şi de o supărare până peste poate, şi 
strigă: 

— Au ce spui tu, o, Şater-Mohammad? Şi tu-ţi baţi joc de părintele tău 
bătrân? Eu acuma să mă ating de bucatele gătite de broasca-ţestoasă, când şi 
cele gătite de nişte degete de femei sunt atâta de greţoase şi atâta de 
înfricoşătoare? Văd bine că v-aţi jurat tustrei să faceţi să se verse fierea din 
mine şi să mă faceţi să-mi sorb moartea dintr-o înghiţitură. 

Ci coconul cel mic se aruncă la picioarele părintelui său şi îi jură, pe viaţa 
lui şi pe adevărul cel sfânt al credinţei, că tablaua cea de-a treia are să-l facă 
să-şi uite necazurile, şi că el, Şater-Mohammad, se leagă să înghită toate 
bucatele dacă n-au să fie pe placul tatălui său. Şi îl rugă fierbinte, şi îl 
îndemnă, şi stărui cu atâta căldură şi cu atâta smerenie să-i facă hatârul de a 
se uita la tavă, că sultanul, până la urmă, se lăsă înduplecat şi-i făcu semn 


unuia dintre robi să ridice capacul de pe cea de a treia tablă, rostind însă 
rugăciunea: „Mă adăpostesc întru Allah cel Atoateocrotitorul!” 

Ci iacătă că, odată capacul ridicat, se revărsă de pe tablaua broaştei o 
aromă închipuită din cele mai dulci mirosne de bucătărie, şi-atâta de aleasă, 
şi-atâta de plăcut pătrunzătoare, că, tot atunci, se şi deznodară băierile 
inimii sultanului, şi i se deschiseră florile boşogilor, şi i se înfiorară 
vânturătoarele nărilor, şi i se întoarse pofta de mâncare, cea de atâta vreme 
pierită, şi i se deschiseră ochii, şi i se limpezi vederea. Şi ca trandafirul i se 
făcu obrazul, şi hodinită icoana chipului. Şi se pomi să mănânce fără de 
răgaz, vreme de un ceas. După care bău dintr-un sorbet minunat cu mosc şi 
cu îngheţată mărunţită, şi, de plăcere, râgâi de câteva ori nişte râgâieli 
pornite din afundul pântecelui său mulţumit. Şi, simțindu-se până peste 
poate de voios şi de îndestulat, îi mulţumi Atoateîmpărţitorului pentru 
darurile sale, zicând: „Al Gamdu lillah!” 

Şi nu mai ştia cum să-i mărturisească fiului său cel mic mulţumirea ce-o 
avea de la bucatele gătite de broasca-ţestoasă, soţia acestuia. lar Şater- 
Mohammad primi laudele sfios, spre a nu-i face pizmaşi pe fraţii lui şi a-i 
stârni împotrivă-i. Şi îi spuse tatălui său: 

— Aceasta, o, tată al meu, nu este decât o parte din harurile soţiei mele! 
Ci, cu voia lui Allah, are să vină o zi când soţiei mele are să-i fie dat să-şi 
merite şi mai bine firitiselile tale! 

Şi îl rugă, de vreme ce era mulţumit, să îngăduie ca pe viitor numai 
broasca-ţestoasă să aibă grija de a-i pregăti tăvile cu bucate, în fiecare zi. lar 
sultanul primi, spunând: 

— Din toată inima mea părintească şi plină de dragoste, o, copilul meu! 

Şi cu mâncărurile acelea se întremă iarăşi pe deplin. lar ochii i se zviduiră 
Şi ei. 

Şi, spre a sărbători vindecarea sa şi întoarcerea vederii, sultanul dete o 
petrecere mare la sarai, cu un ospăț falnic, la care îi pofti pe toţi cei trei fii 
ai săi cu soțiile lor. Iar domniţele se gătiră cât putură mai bine, ca să se arate 
dinaintea sultanului într-un chip care să facă fala soţilor şi să le lumineze 
obrazul dinaintea părintelui lor. 

Iar broasca-ţestoasă se găti şi ea spre a-i lumina obrazul soţului ei în faţa 
lumii, cu frumuseţea podoabelor şi cu hainele-i zarife. Şi, după ce fu 
dichisită întocmai precum voise, o trimise pe slujnica ei de credinţă la 
cumnată-sa cea mare s-o roage să-i împrumute, ei, broaştei-ţestoase, gâsca 
cea mai mare, pe care o avea în poiată, întrucât dorea, ea, broasca, să se 


ducă la sarai călare pe acea pasăre bună de călărit. Ci domniţa îi dete 
răspuns, prin mijlocirea limbii slujnicei, că dacă ea, domniţa, ar avea o 
gâscă atâta de frumoasă, s-ar folosi ea însăşi de o asemenea pasăre. lar 
broasca, la răspunsul acesta, se prăvăli pe spate de râs şi o trimise pe 
slujnică la cea de-a doua domniţă, cu sarcina de a-i cere, numai cu 
împrumut pe-o zi, ţapul cel mai mare, pe care îl avea. Ci slujnica se întoarse 
la stăpână-sa aducându-i pe limbă un refuz însoţit de vorbe amare şi de 
cleveteli neplăcute. Şi broasca se stâlci şi se cutremură de râs, şi fu până 
peste poate de înveselită şi de bucurată. 

Şi, când veni ceasul petrecerii, şi când femeile sultanului se rânduiră 
frumos, sub porunca stăpânei lor, dinaintea uşii celei mari de la harem, spre 
a le întâmpina pe cele trei soţii ale fiilor sultanului, văzură deodată un nor 
de pulbere, ce se apropia cu mare repeziciune. Şi, din mijlocul acelui nor, se 
ivi în curând o gâscă urieşească, ce zbura la faţa pământului, cu picioarele 
zvâcnind, cu gâtul întins şi cu aripile zbătute, şi ducând-o cocoţată amarnic 
în spinare-i, şi cu faţa răvăşită de spaimă, pe cea dintâi domniţă. Şi, 
numaidecât după ea, călare pe un ţap ce behăia şi zvârlea din copite, 
îngălată şi colbuită toată, se ivi şi cea de-a doua domniţă. 

Şi, la priveliştea aceea, şi sultanul, şi soţia sa rămaseră până peste poate de 
îmbufnaţi, şi se făcură vineţi la chip, de ruşine şi de supărare. Iar sultanul 
izbucni împotriva lor în boscorodeli şi în mustrări, spunându-le: 

— lacătă-vă că nu sunteţi mulţumite de a-mi fi voit moartea prin greață şi 
otrăvire, mai vreţi să mă faceţi şi de râsul lumii, şi să ne umiliţi şi să ne 
necinstiţi pe toţi în ochii norodului! 

Iar sultana, şi ea, le primi cu nişte vorbe scorţoase şi cu nişte ochi poncişi. 
Şi nu se ştie ce s-ar fi întâmplat, de nu s-ar fi dat de veste chiar atunci de 
apropierea alaiului celei de-a treia domniţe. lar inima sultanului şi a soţiei 
sale se umplură de spaimă; întrucât îşi ziceau: „Dacă aşa a fost alaiul celor 
două domniţe dintâi, care-s de spiţa noastră de făpturi omeneşti, cum are să 
fie alaiul celei de-a treia, care-i din neamul broaştelor-ţestoase?” Şi chemară 
într-ajutor numele lui Allah, zicând: „Nu este ajutor şi mântuire decât întru 
Allah, carele este mare şi puternic!” Şi aşteptară năpasta, ţinându-şi 
răsuflarea... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute optzeci şi opta noapte 


Urmă: 


...Ẹi aşteptară năpasta, ţinându-şi răsuflarea. 

Şi iacătă că ceata celor dintâi vestitori se ivi pe meidan, dând de ştire 
sosirea soţiei coconului Şater-Mohammad. Şi îndată se şi văzură patru saizi 
frumoşi, îmbrăcaţi cu atlazuri şi cu nişte mantii strălucite, cu mânecile 
fluturând, care veneau, cu nişte vergele lungi în mână, strigând: 

— Faceţi loc domniţei! 

Şi palanchinul, acoperit cu stofe scumpe şi frumos colorate, se ivi purtat pe 
umeri de nişte arapi tuciurii, şi veni de se opri în josul scării de la intrare. Şi 
coborî din el o domniţă înveşmântată în strălucire şi în frumuseţe, pe care 
nimeni nu o cunoştea. Şi, cum se aşteptau să vadă coborând tot aşa şi 
broasca-ţestoasă, crezură că domniţa aceea era însoţitoarea broaştei. Da 
dacă o văzură că suie numai ea scara şi că palanchinul se îndepărtează, fură 
cam nevoiţi să cunoască în ea pe soţia lui Şater-Mohammad, şi s-o 
întâmpine cu toate cinstirile datorate cinului ei şi cu toată dragostea 
cuvenită. lar inima sultanului se umflă de drag la vederea frumuseţii, a 
gingăşiei, a iscusinţei, a purtării ei alese şi a farmecului a tot ce se revărsa 
din ea, şi până şi din paşii ori din mişcările ei cele mai mărunte. 

Şi, întrucât venise ceasul de a se aşeza la ospăț, sultanul îi pofti pe fiii săi 
şi pe soțiile fiilor săi să ia loc împrejurul lui şi al sultanei. Şi începu masa. 

Or, felul cel dintâi de bucate aduse pe tablale fu, precum este datina, o tavă 
mare de orez fiert în unt. Ci, până a avea vreme careva să ia o înghiţitură, 
domniţa cea frumoasă apucă tava şi şi-o turnă pe toată în cap. Şi, tot atunci, 
toate boabele de orez se preschimbară în mărgăritare, care se revărsară de-a 
lungul pletelor domniţei şi se împrăştiară împrejurul ei, şi căzură pe podea 
cu un zuruit vrăjit. 

Şi, până să apuce cei de faţă să se dezmeticească din uluiala lor dinaintea 
unei minuni atâta de strălucite, domniţa luă un castron mare, plin cu nişte 
ciorbă verde şi grasă de mulukhia, şi şi-o turnă de-a valma pe cap. lar 
ciorba cea verde se preschimbă pe dată într-un potop de smaralde precum 
cea mai frumoasă apă, ce se revărsară de-a lungul pletelor şi al hainelor ei şi 
ajunseră de se împrăştiară împrejuru-i, îngemănându-şi culorile lor 
frumoase cu albeaţa neprihănită a mărgăritarelor de pe podea. 

lar priveliştea acelor minuni îi ului până peste poate pe sultan şi pe 
musafirii săi. Iar slujnicele se repeziră să aducă la masă alte tablale cu orez 
şi cu ciorbă de mulukhia. lar celelalte două domniţe, îngălbenind de-a 
binelea de pizmă, nu voiră să rămână cumva atâta de şterse sub izbânda 


cumnatei lor şi apucară şi ele, la rându-le, farfuriurile cu bucate. lar cea mai 
mare apucă tava cu orez, pe când cea de-a doua luă castronul cu ciorba cea 
verzuie. Şi şi le turnară fiecare pe cap. lar orezul rămase orez în părul uneia 
şi începu să se scurgă greţos pe capul pe care îl îngălă cu unt. Iar ciorba cea 
verde rămase ciorbă şi se scurse pe părul şi pe faţa, şi pe hainele celei de-a 
doua, învăluind-o pe toată într-o năclăială verde, ca într-o ocară de vacă, 
scârboasă şi cleioasă, până peste poate. 

Iar sultanul, la priveliştea aceea, rămase îngreţoşat până peste marginile 
îngreţoşării şi ţipă la cele două nurori mai mari ale sale să se scoale de acolo 
şi să iasă din sală, departe de ochii lui. Şi le dete de înţeles că nu mai voia 
să le vadă de-aci înainte, nici măcar să nu le mai simtă mireasma. lar ele se 
sculară, pe clipă pe dată, şi plecară din faţa lui, cu soţii lor, ruşinate, umilite 
şi siloase. Şi-atâta cu ele! 

Ci în ceea ce îi priveşte pe domniţa cea minunată şi pe beizadea Şater- 
Mohammad, soţul ei, apoi aceştia rămaseră numai ei în sală cu sultanul, 
care îi sărută şi îi strânse la piept cu bucurie, şi le spuse: 

— Numai voi sunteţi copiii mei! 

Şi dori să-şi scrie pe dată scaunul de domnie pe numele fiului său cel mic, 
şi porunci să se adune toţi emirii şi toţi vizirii, şi scrise de faţă cu ei scaunul 
de domnie pe capul lui Şater-Mohammad, ca lăsată şi ca moştenire, singur 
lui, fără ceilalţi urmaşi ai sultanului. Şi le spuse celor doi: 

— Voiesc ca de aici înainte să locuiţi cu mine, în sarai, întrucât fără voi aş 
muri numaidecât. 

lar ei răspunseră: 

— A asculta înseamnă a ne supune! lar dorinţa ta este asupra capului şi 
asupra ochilor noştri! 

lar domnita cea năzdrăvană, ca nu care cumva să fie ispitită a-şi mai lua 
vreodată chipul de broască-ţestoasă, care ar fi putut să işte vreo tulburare 
neplăcută bătrânului sultan, dete poruncă slujnicei sale să-i aducă pe dată 
carapacea pe care o lăsase acasă. Şi când avu carapacea în mâinile sale, o 
arse şi o făcu cenuşă. Şi de-atunci rămase pe totdeauna sub chipul de 
domniţă. Şi slavă lui Allah, carele a dăruit-o cu un trup fără de cusur, 
minune a ochilor! 

lar Atoateîmpărţitorul îi coperi mai departe cu milele sale şi le dărui o 
puzderie de copii. Şi trăiră mulţumiţi şi înfloritori. 


lar Şeherezada, dacă văzu că sultanul o ascultă nu fără plăcere, mai spuse, în noaptea aceea, 
povestea cu: 


Fata neguţătorului de boabe de năut 


Mi s-a povestit, printre câte mi s-au povestit, că era odată în cetatea Cairo 
un neguţător de boabe de năut, cinstit şi prețuit de toţi, pe care 
Atoatedătătorul îl dăruise cu trei fete şi alt nimica să-i ducă stirpea mai 
departe. Şi, măcar că îndeobşte fetele nu aduc cu ele vreo binecuvântare, 
neguţătorul de năut primise cu împăcare darul Zămislitorului său; şi îşi 
iubea fetele cu o iubire mare. Şi-apoi, fetele erau ca nişte lune, iar cea mai 
mică le întrecea pe cele două surori ale ei, şi la frumuseţe, şi la farmec, şi la 
gingăşie, şi la cuminţenie, şi la deşteptăciune, şi la desăvârşiri. lar pe micuta 
aceea o chema Zeina. 

Or, în fiecare dimineaţă, cele trei fete se duceau la o meşteră care le învăţa 
meşteşugul cusutului de horbote pe mătăsuri şi pe catifeluri. Căci 
vânzătorul de năut, părintele lor, omul acela de treabă, dorise ca fetele lui să 
aibă o creştere aleasă, aşa ca ursita să poată să scoată în calea măritişului lor 
niscaiva feciori de negustori mari, şi nu nişte fii de precupeţi de rând ca el. 

Şi, în fiecare dimineaţă, când se duceau la meştera lor de horbote, fetele 
treceau pe sub fereastra fiului sultanului, cu mijlocul lor mlădiu, cu 
înfăţişarea lor de domniţe şi cu cele şase perechi de ochi babilonici, ce 
răzbăteau în toată frumuseţea prin iaşmacul ce-l purtau peste obraz. 

Iar fiul sultanului, în fiecare dimineaţă, când le vedea că vin, le striga de la 
fereastră, cu un glas aţâţător: 

—  Salamaleikum asupra fetelor precupeţului de boabe de năut! 
Salamaleikum asupra celor trei slove drepte ale alfabetului! 

lar cea mai mare şi cea mai mijlocie răspundeau totdeauna cu un zâmbet 
uşor din ochi, la urarea fiului sultanului; cea mai mică însă nu răspundea 
deloc şi îşi vedea de drumul ei, fără ca măcar să-şi ridice capul. Da dacă fiul 
sultanului stăruia, cerând de pildă veşti despre boabele de năut şi despre 
preţul pe piaţă al boabelor de năut, şi despre vânzarea boabelor de năut, şi 
despre cât de bune sau cât de rele sunt boabele de năut, şi despre sănătatea 
neguţătorului de boabe de năut, atunci, fata cea mică, numai ea, răspundea, 
fără ca baremi să se ostenească a-i arunca o privire şahzadelei: 

— Da ce-i între boabele de năut şi tine, o, faţă de năut? 

Şi tustrele pufneau în râs şi-şi vedeau de drumul lor. 

Or, fiul sultanului, care era îndrăgostit cu patimă de fata cea mai mică a 
neguţătorului de boabe de năut, micuța Zeina, nu mai contenea să se 


amărască de batjocura, de nepăsarea şi de nezorul ei la dorurile lui. Şi, într- 
o zi, când fata îşi râse de el mai tare ca de obicei, în răspunsul la întrebările 
lui, văzu că nu are să dobândească nimica de la ea cu vorbe dulci şi hotărî 
să-i plătească umilind-o şi pedepsind-o. 

Şi-aşa, cum era fiu de sultan şi avea putere deplină asupra sufletelor, 
porunci să vină la el neguţătorul de boabe de năut şi îi spuse: 

— Eşti chiar tatăl celor trei fete? 

Iar precupeţul, tremurând, răspunse: 

— Da, pe Allah! ya sidi. 

Iar fiul sultanului îi spuse: 

— Păi, bre omule, vreau ca mâine, la ceasul de rugăciune, să te întorci 
aici, dinaintea mea, îmbrăcat şi gol totodată, râzând şi plângând în aceeaşi 
clipită, şi călare în vreme ce ai să mergi pe picioarele tale. Şi dacă, spre 
nenorocul tău, ai să-mi vii aşa cum eşti, fără a-mi mulţumi cererile, ori dacă 
ai să mă mulţumeşti cu una, da nu ai să le îndeplineşti şi pe celelalte două, 
pieirea ta va fi fără zăbavă, iar capul tău are să-ţi zboare de pe grumaji! 

Şi bietul precupeţ de boabe de năut sărută pământul şi plecă gândind: 
„Aceasta, cu adevărat, este o treabă până peste poate! Iar pieirea mea este 
fără de izbavă, hotărât!” 

Şi, galben de-a binelea la chip, ajunse la fetele sale, cu burdihanul 
pântecelui întors pe dos şi cu nasul alungit până la picioare. 

Iar fetele îi văzură îngrijorarea şi necazul, iar cea mai mică, tinerica Zeina, 
îl întrebă: 

— Pentru ce, o, părinte al meu, te văd atâta de galben la chip, iar lumea s-a 
înnegurat dinaintea feţei tale? 

Şi el răspunse: 

— O, fata mea, am în lăuntrurile fiinţei mele o năpastă, iar în piept, o 
apăsare! 

lar tânăra îi zise vânzătorului de boabe de năut, tatăl ei: 

— Povesteşte-mi năpasta, o, taică, întrucât poate că în felul acesta are să ţi 
se curme apăsarea şi are să ţi se uşureze pieptul!... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute optzeci şi noua noapte 


Urmă: 


...poate că în felul acesta are să ţi se curme apăsarea şi are să ţi se uşureze 
pieptul! 

lar el îi povesti tot necazul, de la început până la sfârşit, fără a uita niciun 
amănunt. Ci nu este de nicio trebuinţă să-l mai spunem şi noi încă o dată. 

Când auzi povestea necazului tatălui său şi când înţelese pricina supărării, 
a schimbării la chip şi a apăsării din pieptul lui, se porni pe-un râs, da un 
râs, de era să leşine de râs. Pe urmă se întoarse înspre el şi îi spuse: 

— Aşadar, numai atâta era, o, taică al meu? Pe Allah! Atuncea, fii fără de 
păs şi fără de grijă, şi ţine-te de poveţele mele în necazul acesta! Şi are să-i 
vie rândul şi fiului sultanului, nimicură ăla, să-şi muşte degetele şi să crape 
de ciudă. lacă-aşa! 

Şi chibzui o clipă, şi zise: 

— În ceea ce priveşte porunca dintâi, nu ai decât să te duci la vecinul 
nostru, pescarul, şi să-l rogi să-ţi vândă un năvod de-al lui. Şi să-mi aduci 
năvodul acela, şi am să-ţi fac o mantie pe care să ţi-o pui pe trup, după ce ai 
să-ţi lepezi toate hainele. Şi, în felul acesta, ai să fii şi gol, şi îmbrăcat 
totodată. Iar în ce priveşte cea de-a doua poruncă, nu ai decât, atunci când ai 
să te duci la palatul sultanului, să iei cu tine o ceapă. Şi să te freci cu ea la 
ochi, încă din prag. Şi ai să şi plângi, şi ai să şi râzi în aceeaşi clipită. Şi, 
într-un sfârşit, în ce priveşte cea de-a treia poruncă, du-te, o, taică al meu, la 
vecinul nostru, asinarul, şi roagă-l să-ţi dea împrumut mânzul lui de măgar 
fătat anul acesta. Şi să iei măgăruşul cu tine şi, când ai să ajungi la fiul 
sultanului, neisprăvitul acela, să încaleci pe măgăruş şi, întrucât picioarele 
tale au să atingă pământul, ai să mergi totodată pe picioarele tale, pe măsură 
ce măgăruşul are să meargă sub tine. Şi, în felul acesta, ai să fii şi călare, şi 
pe jos totodată! Şi-aceasta-i povaţa mea! Ci Allah este cel mai puternic, şi 
singur el este înţelept! 

Când vânzătorul de boabe de năut, tatăl mintoasei Zeina, auzi vorbele 
acelea ale fetei sale, o sărută pe fată între ochi şi îi spuse: 

— O, fiică a tatălui tău şi a mamei tale, o, Zeina, cine aduce pe lume fete 
ca tine acela nu mai moare! Slavă Aceluia carele ţi-a pus atâta 
deşteptăciune şi atâta minte în cap! 

Şi, pe clipă pe dată, lumea i se însenină dinaintea ochilor, grijile i se 
spulberară din inimă şi pieptul i se umflă. Şi mâncă oleacă, şi bău un ulcior 
cu apă, şi se duse să facă tot ce-l învățase fiică-sa. 

Şi-a doua zi, când totul fu gata, cum trebuia, neguţătorul de boabe de năut 
se duse la sarai şi intră la fiul sultanului, cu chipul şi cu înfăţişarea cerute, 


îmbrăcat şi gol totodată, râzând şi plângând într-aceeaşi clipită, mergând pe 
jos şi tot atunci călărind, pe când măgăruşul speriat începuse să zbiere şi să 
se vântuie în mijlocul sălii de primire. 

La priveliştea aceea, fiul sultanului se mânie şi se îmbufnă până peste fire 
şi, neputând nicicum să-l pună pe neguţătorul de năut să îndure pedeapsa cu 
care îl probozise, dat fiind că omul îndeplinise poruncile ce i se dase, simţi 
că-i plesneşte băşica fierii din ficat. Şi se jură în sineşi că acum are să-şi 
plătească asupra chiar a fetei, şi că are s-o nimicească fără de scăpare. Şi îl 
izgoni pe neguţătorul de boabe de năut şi începu să chibzuiască în ce fel să- 
şi împlinească răutăţile asupra fetei. Şi-aşa cu el! 

Ci în ceea ce o priveşte pe tinerica de Zeina, cum era tare mintoasă şi cum 
avea un ochi care vedea departe, iar nasul ei adulmeca mersul întâmplărilor, 
îi cam dete prin gând, din felul cum taică-său îi zugrăvise starea de furie a 
fiului sultanului, că afurisitul de băiat are să se ia de ea într-un chip 
primejdios. Şi îşi zise: „Până a se lua el de noi, ia să ne luăm noi de el!” Şi 
se sculă în picioare şi se duse să caute un meşter de arme tare priceput în 
meseria lui, şi îi zise: 

— Vreau să-mi întocmeşti, o, taică al mâinilor dibace, o platoşă toată 
numai din oţele, pe măsura mea, şi nişte pulpare, şi nişte brăţare, şi un coif 
tot din oţel. Da-i numaidecât ca aceste lucruri să fie făcute în aşa fel, încât 
la cea mai uşoară mişcare în mers şi la cea mai uşoară atingere să scoată un 
zangăt ascuţit şi un vuiet înfricoşător. 

lar meşterul răspunse că ascultă şi că se supune, şi nu zăbovi mult până ce 
să-i făurească lucrurile cerute, întocmai aşa precum fuseseră poruncile. 

Or, când se lăsă noaptea, tinerica Zeina se străvesti cumplit îmbrăcând 
hainele de fier şi luă în buzunar o pereche de foarfece şi un brici de 
bărbierit, şi înşfăcă în mână o furcă ascuţită, şi plecă la sarai, întrarmată 
astfel. 

Şi, când văzură de departe cum venea viteazul acela înfricoşător, străjerul 
de la poartă şi paicii palatului o luară la fugă în toate părţile. Şi, înlăuntrul 
saraiului, robii înspăimântați de vuietul asurzitor, pe care îl scoteau 
feluritele părţi ale hainelor de fier, şi de înfăţişarea cruntă a celui ce le purta, 
şi de ţăpoiul pe care îl rotea pe sus, urmară pilda străjerului porţii şi a 
paicilor şi deteră zor să se pitească fiecare, cu burta lipită de pământ, prin 
vreun ungher bine ferit. Şi, în felul acesta, fata precupeţului de boabe de 
năut, neîntâlnind nicio piedică şi nici cea mai uşoară năzăreală de 


împotrivire, răzbătu fără de supărare până la odaia în care şedea, de obicei, 
licheluţa aceea de fecior al sultanului. 

Iar fiul sultanului, când auzi tot zăngănitul năprasnic şi când văzu că intră 
peste el acela care îl stârnea, fu cuprins, la vederea lui, de o spaimă mare şi 
gândea că are să vadă ivindu-se vreun efrit răpitor de suflete. Şi îngălbeni 
de tot, începu să dârdâie şi să clănţăne din dinţi, şi se prăbuşi pe podea, 
strigând: 

— O, preaputernicule efrit răpitor de suflete, cruţă-mă, şi Allah are să te 
cruţe! 

Ci fata îi răspunse, luând un glas cumplit: 

— Leagă-ţi cleanţa şi fălcile, o, puşlamao, că de nu, îţi înfig furca aceasta 
în ochi! 

Iar băiatul, înfricoşat, strânse din buze şi din fălci şi nu cuteză nici să mai 
scoată vreo vorbă, nici să mai facă vreo mişcare. lar fata precupeţului de 
boabe de năut se duse la el, pe când băietanul sta aşa pe podea, nemişcat şi 
pierit; şi, scoțând foarfecele şi briciul de bărbierit, îi rase jumătate de 
mustăcioară şi jumătate de barbă din partea stângă, jumătate de păr din 
partea dreaptă şi amândouă sprâncenele. După care îl mânji pe faţă cu 
balegă de măgar şi-i băgă o bucată în gură. Şi, când sfârşi, plecă aşa cum 
venise, fără a cuteza cineva să i se aţină în cale. Şi se întoarse fără de niciun 
necaz acasă, unde se dezbrăcă repede de hainele de sârmă şi se culcă lângă 
surorile sale, ca să doarmă un somn bun până dimineaţa. 

Şi, în ziua aceea, ca de obicei, cele trei surori, după ce se spălară şi se 
pieptănară, şi se dichisiră, plecară de-acasă spre a se duce la meşteriţa lor 
întru ale chindiselilor. Şi, ca în toate dimineţile, trecură pe sub fereastra 
fiului sultanului. Şi îl văzură cum sta, după năravul lui, acolo la fereastră, ci 
cu faţa şi cu capul înfololite într-o basma, în aşa chip, că numai ochii i se 
vedeau. Şi tustrele, altmintrelea de cum le era felul obişnuit de-a se purta 
faţă de el, se uitară la fiul sultanului cu stăruinţă şi cu marghioleli. Iar fiul 
sultanului îşi zise: „Nu ştiu, da socot că se cam dau pe brazdă! Poate că, 
datorită basmalei care îmi învăluie capul şi faţa, se face că ochii mi se arată 
mai frumoşi!” Şi strigă înspre ele: 

— Hei, voi cele trei litere drepte ale alfabetului, o, puiandre ale inimii 
mele, salamaleikum asupra voastră, tustrele! Ce vă mai fac boabele de năut 
în dimineaţa aceasta? 

lar cea mai mică dintre cele trei surori, tinerica Zeina, săltă capul spre el şi 
îi răspunse pentru surorile ei: 


— Hei, uallah! şi asupra ta să fie salamalecul, o, chip înfofolit! Ce-ţi mai 
fac în dimineaţa aceasta partea stângă a bărbii şi mustăţile, şi ce-ti mai face 
jumătatea cea dreaptă a capului, şi ce-ţi mai fac sprâncenele, şi ţi-a fost pe 
gust balega de măgar, o, drăguţule? Deie Allah să ai o mistuire plăcută la 
inima ta! 

Şi, după ce grăi acestea, o luă la fugă împreună cu surorile sale, chicotind 
de râs şi făcând din depărtare înspre fiul sultanului nişte semne de zeflemea 
şi de batjocoră. Şi-aşa! 

Şi, când auzi şi văzu toate astea, fiul sultanului pricepu, fără de vreo 
îndoială, că efritul de cu noapte nu fusese altul decât fata precupeţului de 
boabe de năut. Şi, mânios peste măsură, simţea cum fierea din beşica lui i se 
suie la nas şi se jurui că ori are să-i vie de hac fetişcanei, ori moare. Şi, 
ticluind un gând, aşteptă un răstimp ca să-i crească la loc barba, mustăţile, 
sprâncenele şi părul, şi-apoi porunci să vie dinainte-i precupeţul de boabe 
de năut, tatăl potrivnicei cea tinerea; şi precupeţul îşi zise, mergând înspre 
saraiul împărătesc: „Cine ştie, de data aceasta, ce belea mă mai aşteaptă din 
partea puşlamalei aceleia?” Şi ajunse cam nu prea înseninat dinaintea fiului 
sultanului, care îi spuse: 

— Ia ascultă, bre! vreau să mi-o dai de soţie pe fata ta, cea de-a treia, de 
care sunt îndrăgostit amarnic! Şi, de-ai să cutezi să nu vrei, are să-ţi zboare 
căpăţâna de pe grumaz! 

Iar precupeţul de boabe de năut răspunse: 

— Nu stă împotrivă nimica! Ci fiul sultanului nostru îngăduiască-mi 
numai un răspas scurt de vreme, ca să mă duc s-o întreb şi pe fata mea, 
înainte de a o mărita! 

Iar el răspunse: 

— Du-te şi întreab-o, dar să ştii bine că, dacă n-o să vrea, are să guste ca şi 
tine moartea cea neagră! 

Şi năucitul de precupeţ de boabe de năut se duse la fiică-sa şi-i povesti 
cum stă treaba, şi spuse: 

— O, fata mea, aceasta-i o năpastă de neabătut! 

Ci copilandra începu să râdă şi-i zise: 

— Pe Allah! o, taică, nu-i în treaba aceasta niciun fel de năpastă şi nici 
măcar mireasmă de năpastă. Întrucât căsătoria aceasta este o binecuvântare 
pentru mine, şi pentru tine, şi pentru surorile mele, fetele acestea. Iar eu îmi 
dau învoirea. 


Şi precupeţul de boabe de năut se duse să ducă răspunsul fetei la fiul 
sultanului, care se înfioră de bucurie şi de mulţumire. Şi dete poruncă să se 
facă fără de zăbavă pregătirile de nuntă, care începură numaidecât. Şi-aşa 
cu el! 

Ci în ceea ce o priveşte pe copilandră, apoi ea se duse să caute un cofetar 
priceput în meşteşugul de a face păpuşi de zahăr şi îi spuse: 

— Vreau de la tine să-mi faci o păpuşă toată de zahăr, care să fie de 
mărimea mea şi să semene cu mine, şi să aibă culoarea mea, cu părul făcut 
din fire de zahăr, şi cu nişte ochişori negri, şi cu o guriţă şi un năsuc 
drăgălaşe şi cu nişte sprâncene lungi şi subţirele, cu tot ce trebuie peste tot. 

Şi cofetarul, care avea nişte degete foarte îndemânatice, îi ticlui o păpuşă 
pe măsura şi pe asemănarea ei, atât de bine lucrată, că nu-i lipsea decât 
graiul spre a fi o fiică de-a lui Adam. 

Or, când veni noaptea de împreunare a nunţii, fata, ajutată de surorile ei, 
care ajunseră domniţele sale de fală, îşi petrecu cămaşa peste trupul păpuşii, 
pe care o culcă în pat, în locul ei, şi coborî asupra-i pologul patului. Şi le 
dete surorilor sale poveţele de trebuinţă, şi se duse să se culce în odaie în 
dosul patului. 

Şi, când veni ceasul de împreunare, cele două fete, surorile mintoasei 
Zeina, ieşiră înaintea soţului şi îl poftiră în odaia de nuntă. Şi, după ce îi 
făcură urările de cuviinţă şi îl dădăciră cum să se poarte cu sora lor, 
adăugară: 

— Este gingaşă şi ţi-o încredinţăm! Şi-i drăgălaşă şi dulce, şi nu o să ai a 
te plânge de ea! 

Apoi îşi luară rămas-bun de la el şi îl lăsară singur în odaie. 

Şi fiul sultanului, aducându-şi aminte atunci toate jignirile câte îl făcuse să 
le îndure fata procupeţului de boabe de năut, şi toate mâniile strânse în el 
împotriva ei, şi toate umilinţele lui, şi toate batjocurile cu care îl năpădise, 
se apropie de copila pe care o socotea că e culcată sub polog, şi care îl 
aştepta nemişcată. Şi îşi trase deodată sabia cea mare din teacă, şi-i arse o 
izbitură din toate puterile lui, de-i zbură capul făcut ţăndări în toate părţile. 
lar una dintre bucăţi îi intră în gura pe care o ţinea deschisă, revărsând un 
potop de sudalme asupra celei căsăpite. Şi simţi gustul de zahăr, şi se 
minună cu minunare mare, şi strigă: „Pe viaţa mea! iacătă că după ce m-a 
făcut, pe când era vie, să mănânc balega amară a măgarilor, mă face acuma, 
când a murit, să gust dulceaţa cea mai aleasă a cărnii ei.” 


Şi, încredinţat că retezase capul unei făpturi atâta de dulci, îşi lăsă durerea 
să răbufnească şi vru să-şi spintece pântecele cu sabia ce-i slujise să 
ţăndărească păpuşa. 

Ci deodată copilandra cea vie ieşi din ascunzătoarea ei şi, pe la spate, îl 
apucă de mână şi îl sărută, spunându-i: 

— Să ne iertăm, iar Allah are să ne ierte şi EI! 

Iar fiul sultanului îşi uită toate necazurile când văzu zâmbetul fetişcanei 
celei dulci, pe care o jinduise atâta. Şi o iertă, şi-o iubi. 

Şi trăiră în spornicie, lăsând o puzderie de urmaşi. 


lar Şeherezada, nesimţindu-se deloc ostenită în noaptea aceea, îi mai povesti sultanului Şahriar 
povestea următoare, care-i povestea cu Dezlegătorul. 


Dezlegătorul 


Se povesteşte că trăia odată, în prăvălia lui, din cetatea Damascului, din 
tara Şamului, un tânăr neguţător care era ca luna în cea de-a paisprezecea 
noapte a ei, atâta de frumos şi atâta de ispititor, încât niciuna dintre cele ce 
târguiau în suk nu putea să steie împotriva frumuseţii lui minunate. Căci, cu 
adevărat, flăcăul era o bucurie pentru ochiul care îl privea şi o osândă 
pentru sufletul celui ce-l vedea. Şi anume despre el a zis poetul: 


Stăpân îmi e sultanul frumuseţii, 
Iar în făptura-i, parcă plămădită 
De însuşi Ziditorul lumii, creţii 
Sunt toți de fală, pentru că-i zidită 
Fără prihană şi desăvârşită. 


Înfăţişarea-i dulce-i şi gingaşă, 

Pe cât îi este inima de crudă; 

Iar ochii-i lungi, cu geană pătimaşă, 
Stârnesc război, zavistie şi ciudă 
Acelora ce-ar vrea să nu le pese 
De-atăâtea haruri şi mândreţi alese, 
Şi pun pojaruri, jinduri şi roşeaţă 
Şi-n inimile cele mai de gheață. 


Cârlionţate, pletele-catran 


Ca scorpionii-s; mijlocu-i subţire 
Precum e ramul arborelui ban, 
Ca bambusul, mlădiul peste fire. 


Bine-ntocmite-s şoldurile-i coapte, 
Ce tremură, când calcă-n mersu-i lin, 
Precum iaurtul crud al unui lapte 

În strachina vreunui beduin. 


Or, într-o bună zi, flăcăul şedea, ca de obicei, la geamlăâcul prăvăliei sale, 
cu ochii lui mari şi negri şi cu ispita chipului său, când intră o hanâmă ca să 
facă vreo târguială. lar el o întâmpină cu cinstire şi se porni între ei 
tocmeala asupra vânzării şi a cumpărării. Ci, peste o clipită, hanâma, 
înrobită cu totul de farmecele lui, îi spuse: 

— O, chip de lună, am să viu şi mâine să te văd. Şi ai să fii mulţumit de 
mine! 

Şi îl lăsă, după ce cumpără oarece, plătind fără a se precupeţi, şi plecă în 
calea ei. 

Şi, aşa cum făgăduise, veni iar la prăvălie, a doua zi, la acelaşi ceas. Da 
ţinea de mână o copilandră cu mult mai tânără decât ea, şi mai drăgălaşă, şi 
mai ispititoare, şi mai lipicioasă. lar neguţătorul cel tânăr, când o văzu pe 
noua venită, nu mai avu ochi decât pentru ea şi nu o mai luă în seamă pe 
cea dintâi, de parcă nici nu o mai vedea. lar aceasta, până la urmă, îi spuse: 

— O, chip binecuvântat, pe Allah! nu ai ales rău. Şi, dacă vrei, am să 
slujesc de mijlocitoare între tine şi fetişcana aceasta, care este chiar fata 
mea. 

Iar flăcăul spuse: 

— Binecuvântarea se află în mâna ta, o, prea-aleasă hanâmă! Hotărât, pe 
Prorocul! — asupra lui fie rugăciunea şi pacea! — dorul meu este până peste 
poate pentru copilanda aceasta, fiica ta. Ci, vai! dorul nu este împlinit 
aievea şi, dacă stau să judec din cele ce se văd, fiica ta este prea bogată 
pentru mine. 

Ci ea se împotrivi, spunând: 

— Pe Prorocul! o, fiul meu, nu este nimica! Întrucât avem să te iertăm de 
zestrea pe care soţul este dator s-o scrie pe numele soţiei, şi luăm pe seama 
noastră toate angaralele nunţii şi toate cheltuielile. Aşa că nu ai decât să te 
învoieşti şi ai să dobândeşti un culcuş bun, o pâine caldă, un trup proaspăt şi 
bunăstare! Întrucât, atunci când dai de o făptură atâta de frumoasă ca tine, o 


iei aşa cum este, fără a-i mai cere altceva decât să se poarte cu volnicie la 
ceea ce ştii, vârtos, dârz şi îndelung. 

Iar flăcăul răspunse: 

— Nu este nimica împotrivă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute nouăzecea noapte 


Urmă: 


„„.„Vârtos, dârz şi îndelung. 

Iar flăcăul răspunse: 

— Nu este nimica împotrivă. 

Şi, acolo pe loc, căzură la învoială în toate privinţele, şi se hotărî ca nunta 
să se sărbătorească în cel mai scurt răstimp, fără de slujbe şi fără de 
mosafiri, fără de meterhanale, fără de dănţuitoare şi de cântărețe, şi fără de 
preumblări şi alaiuri. 

Şi, la ziua hotărâtă, se trimise după cadiu şi după martori. Şi fu scris 
senetul, precum învaţă Legea. lar mama, de faţă cu cadiul şi cu martorii, îl 
pofti pe flăcău în odaia de nuntă şi îl lăsă singur cu soţia sa, spunându-i: 

— Bucuraţi-vă de norocul vostru, o, copiii mei! 

Şi, în noaptea aceea, nu se mai află în toată cetatea Damascului, din ţara 
Şamului, o pereche mai frumoasă decât a celor doi tineri îmbrăţişaţi, care se 
potriveau unul cu celălalt ca două jumătăţi dintr-o migdală. 

Şi-a doua zi, după o noapte petrecută în desfătări, mirele se sculă şi se duse 
să-şi facă spălările cele de datină la hammam. După care se duse la prăvălia 
lui, ca de obicei, şi şezu acolo până la închiderea sukului. Iar atunci se sculă 
şi plecă la casa lui cea nouă, la nevastă-sa. 

Şi intră la harem, şi se duse drept la odaia de nuntă, unde în ajun se 
dedulcise cu atâtea lucruri minunate. Şi iacătă că, sub pologul patului, soţia 
lui, cu pletele desfăcute, dormea lipită de un copilandru cu obrazul 
neadumbrit de-un fir de păr, şi care o strângea cu patimă la piept. 

La priveliştea aceea, lumea se înnegură pe chipul mirelui, care se buluci 
afară din odaie spre a se duce s-o caute pe soacră-sa şi s-o aducă să vadă 
ceea ce era de văzut. Şi chiar că dete de soacră-sa, care sta în pragul odăii şi 
care, atunci când îl văzu galben la chip şi tare tulburat, îi zise: 

— Ce ai, o, fiul meu? Roagă-te întru Prorocul! 

Iar el răspunse: 


— Asupra lui fie rugăciunea şi pacea! Ce e asta, o, maică? Ce este ceea ce 
văd eu în pat? Mă adăpostesc întru Allah împotriva vicleniilor Celui bătut 
cu pietre? 

Şi scuipă năprasnic pe jos, ca asupra cuiva ce-ar fi fost la picioarele sale. 
Iar soacra spuse: 

— Şi pentru ce, o, fiul meu, toată mânia aceasta şi toată tulburarea 
aceasta? Oare din pricină că soţia ta este cu altcineva? Ci, pe vredniciile 
Prorocului! au tu socoţi că poate cineva să se hrănească, oare, cu văzduhul 
vremurilor? Şi socoti că ţi-am dat-o pe fata mea de soţie, fără a-ţi cere 
nimica de zestre şi de diată, ca tu acuma să te-apuci să-i osândeşti purtarea 
şi să-i strici toanele? Da asta-i un naz mare din partea ta, fiul meu! Întrucât 
mai degrabă ar trebui să-ţi spui că două femei ca noi nu ar fi izbândit să-şi 
trăiască zilele dacă nu ar fi fost slobode să facă ce vor! Acuma pricepi? 

Iar mirele, buimăcit de toate câte auzea, nu izbuti decât să îngaime: 

— Mă adăpostesc întru Allah! El este Atotmilosârdnicul! 

lar soacra urmă: 

— Ce, tot te mai plângi? Păi, copile al meu, dacă felul nostru de a trăi nu 
îţi este pe plac, nu ai decât să ne arăţi cât îţi sunt de late spetele! 

La vorbele acestea, tinerelul, până peste măsură de mânios, strigă, în aşa 
fel ca să fie auzit şi de mamă, şi de fiică: 

— Mă despărţesc de ea! pe Allah şi pe Prorocul! mă despărţesc! 

Şi, tot atunci, de sub polog, tânăra nevastă se ridică trosnindu-şi oasele şi, 
auzind rostirea despărţeniei, îşi trase degrabă iaşmacul peste faţă, ca să nu 
mai stea dezvelită dinaintea aceluia care de aci încolo nu mai era pentru ea 
decât un străin. Şi, odată cu ea, ieşi de sub polog şi făptura cu care şezuse 
îmbrăţişată atât de drăgăstos. Or, făptura aceea, care de departe semăna cu 
un băieţandru fără barbă, era, numai văzându-i valul părului desfăşurat 
deodată, de-i ajungea până la glezne, era o copilă. 

Şi, pe când bietul tinerel sta înţepenit de uluială, doi martori, pe care 
soacra îi ascunsese în dosul unei perdele, se iviră şi spuseră: 

— Am auzit rostirea de despărţenie şi adeverim că te-ai despărţit de soţia 
ta! 

lar mama îi spuse, râzând: 

— Eh, fiul meu, nu-ţi mai rămâne decât să pleci! Şi, ca să nu te duci cu o 
părere greşită, află că fetişcana de colea, şi care era culcată cu soţia ta, este 
fata mea cea mai mică. lar ceea ce ai gândit tu este un păcat pe sufletul tău! 
Da să mai ştii că soţia ta a fost mai întâi măritată cu un tinerel care-i era 


drag şi care o avea şi el dragă. Ci, într-o zi, s-au certat şi, în toiul dihoniei, 
ginerele meu i-a spus fetei mele: „Mă despărţesc de trei ori!” Şi tu ştii că 
acesta-i jurământul de despărţenie cel mai greu şi cel mai sfânt. Iar acela 
care l-a rostit nu poate să se mai însoare cu soţia lui de până aci, dacă i-ar 
veni cheful într-o zi, decât dacă soţia lui leagă alt măritiş cu alt bărbat, care, 
la rându-i, s-o lase şi el. Şi-aşa că aveam trebuinţă de un dezlegător, fiul 
meu. Şi l-am căutat multă vreme pe dezlegătorul acela, fără a-l găsi. Şi, 
până la urmă, am dat de tine. Şi am priceput, de cum te-am văzut, că ai să 
fii un dezlegător desăvârşit. Şi te-am ales. Şi s-a petrecut ceea ce s-a 
petrecut. Uassalam! 

Şi, cu asta, îl împinse afară din casă şi încuie poarta, în vreme ce soţul 
dintâi, de faţă cu tot acelaşi cadiu şi tot aceiaşi martori, scrise al doilea senet 
de căsătorie cu soţia lui dintâi. 


— Şi-acesta-i, o, norocitule sultan, povestea cu Dezlegătorul. Ci ea-i departe de-a fi la fel de 
desfătătoare ca povestea căpeteniei de agii. 


Povestea cu căpetenia de agii 


Era odinioară la Cairo un kurd, venit în Egipt pe vremea domniei 
sultanului cel atotbiruitor, Saladin — aibă-l Allah întru milele sale! Şi kurdul 
acela era un ins cumplit de voinic, cu nişte mustăţi mari şi cu o barbă, de i 
se suia până la ochi, şi cu nişte sprâncene, de-i cădeau peste ochi, şi cu nişte 
smocuri de păr, de-i ieşeau din nas şi din urechi. Iar chipu-i era atâta de 
amarnic, încât ajunse repede căpetenie de agii. lar puşlamalele din mahala 
numai cât ce-l vedeau de departe şi o şi luau la fugă, slobozindu-şi 
picioarele în vânt, mai sprinteni decât dacă ar fi zărit ivindu-se vreo gulă. 
lar mamele îşi speriau copiii spunându-le că au să-l cheme pe kurd, atuncea 
când aceştia nu erau cuminţi. Într-un cuvânt, era spaima mahalalei şi a 
cetăţii. 

Or, într-o bună zi, zdrahonul simţi cum îl apasă singurătatea şi se gândi că 
tare bine ar fi, seara, când se întoarce acasă, să găsească şi el nişte carne 
proaspătă bună de luat în gură. Şi aşa că se duse să caute o peţitoare şi-i 
zise: 

— Vreau să-mi iau femeie. Da am păţit multe şi ştiu câte belele aduc 
îndeobşte femeile cu ele. Drept aceea, întrucât doresc să am cât mai puţine 
încurcături cu putinţă, vreau să-mi găseşti o fată fecioară, care să nu se fi 
depărtat vreodată de poalele maică-sii şi care să fie gata a trăi cu mine într-o 


casă alcătuită 
numai dintr-o 
odaie. Şi pun 
învoiala ca 
niciodată să nu 
iasă din casa şi 
din odaia aceea. 
Şi ia vezi dacă 
poţi ori dacă nu 
poţi să găseşti o 


atare fată! 
lar  peţitoarea 
răspunse: 
— Pot! Şi 
pune jos 
arvuna! 


lar căpetenia 


de agii îi dete | 


un dinar drept 
arvună şi plecă 
în calea lui. Iar 
pețitoarea se 
sculă în 
picioare ŞI 
porni să caute 
fata cu pricina. 
Şi după mai 


i 


multe zile de căutări şi de umblete, de întrebări şi de răspunsuri, găsi până 
la urmă o fată ce se învoi să trăiască deci cu kurdul, fără să iasă vreodată 
din casa alcătuită numai dintr-o odaie. Şi peţitoarea se duse să-i dea de ştire 
căpeteniei de agii despre izbânda strădaniilor ei, şi îi spuse: 

— Cea pe care ţi-am găsit-o este o fată fecioară, care nu s-a dezlipit 
vreodată de lângă maică-sa şi care mi-a spus, când i-am arătat dorinţa ta: 
„Ori că am să trăiesc cu căpetenia cea vitează, ori că stau aici încuiată cu 
maică-mea, tot aia-i!” 

Iar kurdul fu mulţumit foarte de răspuns şi o întrebă pe peţitoare: 

— Şi cum este fata? 


Ea răspunse: 

— Este grasă şi durdulie, şi albă! 

El spuse: 

— Aşa-mi place! 

Şi-aşa că, întrucât şi tatăl fetei se învoia, şi mama fetei se învoia, şi fata se 
învoia, şi kurdul se învoia, nunta fu sărbătorită fără de zăbavă. lar kurdul, 
taică al acelor mustăţi vajnice, o aduse pe fata aceea grasă şi durdulie, şi 
albă în casa lui, alcătuită numai dintr-o odaie, şi se încuie acolo cu ea şi cu 
ursita sa. Şi numai unul Allah ştie ce s-a petrecut în noaptea aceea. Şi, a 
doua zi, plecând să-şi vadă de treburile de la agie, kurdul îşi zise: „Mi-am 
întemeiat norocul cu fata aceasta.” Iar seara, întorcându-se acasă, îi ajunse 
numai o privire spre a-şi da seama că totul era bine orânduit în casă. Şi în 
fiecare zi îşi zicea: „Încă nu s-a născut acela căruia să-i fie dat a-şi băga 
nasul în ciorba mea.” Iar liniştea-i era desăvârşită, şi tihna, deplină. Şi habar 
n-avea că, în pofida priceperii lui celei multe, femeia-i iscusită din naştere 
şi că, dacă-şi doreşte ceva, nimica nu poate să-i stea în cale. Şi-avea să 
capete şi el, în curând, învăţătura aceasta. 

Se afla, într-adevăr, pe uliţă, chiar peste drum de fereastra casei, un 
zalhangiu de carne de oaie. Şi măcelarul acela avea un fiu, un pezevenghi 
desăvârşit, care din firea lui era plin de viaţă şi de voioşie, şi care de 
dimineaţă până seara cânta necurmat, cu un glas tare frumos. lar tânăra 
soţie a kurdului căpetenie de agii fu înrobită de farmecele şi de glasul fiului 
măcelarului, şi se petrecu între ei ceea ce se petrecu... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute nouăzeci şi una noapte 


Urmă: 


...[ar tânăra soţie a kurdului căpetenie de agii fu înrobită de farmecele şi 
de glasul fiului măcelarului, şi se petrecu între ei ceea ce se petrecu. 

Şi jupânul kurd se întoarse acasă în ziua aceea mai devreme ca de obicei, 
şi băgă cheia în broască, spre a descuia uşa. Iar soţia lui, care în clipita 
aceea se afla tocmai în dârdora bucuriei, auzi scârţâitul cheii şi lăsă toate ca 
să sară drept în picioare. Şi dete zor să-l ascundă pe drăguţul ei într-un 
ungher al odăii, pe după frânghia pe care atârnau toate hainele, şi ale 
soţului, şi ale ei. Pe urmă îşi luă izarul cel mare, cel cu care se învăluia de 
obicei, şi coborî scăriţa să-l întâmpine pe bărbatul său, zdrahonul care, 


urcând scara până la jumătate, apucase să adulmece că se petrece în casa lui 
ceva ce nu se petrecea de obicei. Şi îi zise nevesti-sii: 

— Ce-i aici? Şi ce faci cu izarul? 

lar ea răspunse: 

— Povestea cu izarul, o, stăpâne al meu, este o poveste care, dacă ar fi 
scrisă cu acul pe colţul dinlăuntru al ochiului, ar sluji de învăţătură aceluia 
care ar citi-o cu cinstire! Ci, mai întâi, vino şi stai colea pe divan, ca să ţi-o 
povestesc! 

Şi îl trase înspre divan, îl pofti să şadă jos şi urmă astfel: 

— Află, dar, că era în cetatea Cairo o căpetenie de agii, om amarnic şi 
zuliar, care o veghea pe nevastă-sa fără de răgaz. Şi, ca să fie încredinţat de 
credința sa, o închisese într-o casă, cumu-i aceasta, care nu avea decât 
numai o odaie. Ci, în pofida tuturor iscodelilor lui, muieruşca îl încornora 
din toată inima şi se împreuna pe coarnele lui cele nesimţitoare cu fiul unui 
măcelar vecin al lor, până ce, într-o zi, întorcându-se acasă mai devreme ca 
de obicei, căpetenia de agii mirosi ceva. Şi, într-adevăr, când femeia îl 
auzise la uşă, dăduse zor să-l ascundă pe drăguţul ei, iar pe bărbatu-său îl 
trăsese pe un divan, întocmai precum făcui eu cu tine. Şi-atunci, muierea îi 
aruncă pe cap o basma pe care o avea în mână şi îl strânse cu ea de gât din 
toate puterile, uite-aşa! 

Şi, spunând acestea, nevestica aruncă izarul pe capul kurdului şi i-l strânse 
pe după gât, râzând, şi urmându-şi povestirea astfel: 

— Şi când puiul de lele fu bine prins în năframă şi cu capul, şi cu gâtul, 
femeiuşcă strigă la drăguţul ei ascuns pe după hainele soţului: „Hei, 
drăguţule, iute, iute! Fugi!” lar măcelarul cel tânăr dete zor să iasă din 
ascunzătoarea lui şi să se repeadă, pe scară, în uliţă. Şi-aceasta-i povestea cu 
izarul pe care-l ţineam în mână, ya sidi! 

Şi, după ce povesti astfel povestea aceasta, şi văzând că drăguţul ei este de 
mult în afară de orice primejdie, nevestica lăsă izarul pe care îl răsucise 
vârtos împrejurul gâtului soţului ei, kurdul, şi se puse pe-un râs, de se 
prăvăli pe spate. 

lar căpitanul kurd, scăpând din sugrumare, nu ştiu dacă se cade să râdă ori 
să se supere de povestea şi de joaca soţiei lui. Şi-apoi kurd era şi kurd 
rămânea. Şi drept aceea nu pricepu niciodată nimic din toată păţania. Iar 
mustăţile şi smoacele lui de păr nu se feşteliră întru nimic. Şi muri ca un om 
fericit, mulţumit şi îndestulat, lăsând multă prăsilă pe urma lui. 


lar Şeherezada, în noaptea aceea, mai spuse şi povestea ce urmează, şi care-i o înfruntare între 
mărinimia a trei inşi de soiuri osebite, şi-anume între un soţ, un drăguţ şi un hoţ. 


Care este cel mai mărinimos? 


Se povesteşte că erau la Bagdad un văr şi o vară, care de când erau copii se 
îndrăgiseră cu o dragoste mare. lar părinţii lor îi meniseră unul altuia, 
zicând totdeauna: „Când s-o face mare Habib, avem să-l însurăm cu 
Habiba!” Şi copiii trăiseră şi crescuseră împreună, şi odată cu ei crescuse şi 
dragostea lor. Ci, când ajunseră la vârsta să se însoare, ursita nu hotărî 
însurătoarea lor. Întrucât părinţii, loviti de prăvaliştea vremilor, rămăseseră 
tare săraci; iar tatăl şi mama Habibei se socotiră norocoşi primindu-l ca soţ 
pentru fata lor pe un prea-cinstit şeic, unul dintre negustorii cei mai bogaţi 
din Bagdad, care o ceruse de soţie. 

Şi, după ce măritişul ei cu şeicul fu hotărât, tânăra Habiba voi să-l vadă pe 
Habib pentru cea din urmă oară şi îi spuse plângând: 

— O, fiu al unchiului meu, o, mult-iubitule, tu ştii ce s-a întâmplat, şi ştii 
că părinţii mei m-au dat de soţie unui şeic pe care nu l-am văzut niciodată şi 
care nu m-a văzut niciodată. Şi iacătă că, prin căsătoria aceasta, suntem 
prădaţi pe totdeauna de iubirea noastră, o, verişorul meu! Şi poate că 
moartea noastră ar fi mai de dorit decât viaţa! 

Iar Habib răspunse suspinând: 

— O, mult-iubita mea verişoară, amară-i soarta noastră, iar viaţa noastră 
de-aci înainte nu mai are nicio însemnătate! Cum am mai putea noi, departe 
unul de altul, să mai simţim gustul vieţii şi să ne mai bucurăm de 
frumuseţile pământului? Of! of! o, verişoara mea, cum avem să mai 
îndurăm noi povara ursitei noastre? 

Şi se plânseră unul pe altul, de era să se topească de durere. Pe urmă 
veniră şi-i despărţiră, spunându-le că mireasa este aşteptată spre a fi dusă la 
casa soţului. 

lar deznădăjduita Habiba fu dusă cu alai la casa şeicului. Şi, după slujbele 
cele îndătinate, şi după urările şi vorbele de binecuvântare, nunta luă sfârşit 
şi toată lumea plecă, lăsând-o pe tânăra mireasă la soţul ei. 

lar când veni şi ceasul de împreunare, şeicul intră în odaia de nuntă şi o 
văzu pe nevastă-sa cum plângea în perne şi cum pieptul i se zbătea plin de 
suspine. Şi gândi: „De bună seamă, plânge şi ea aşa cum plâng toate fetele 
când se despărţesc de mama lor. Ci noroc că nu ţine prea mult, îndeobşte. 


Cu un pic de ulei izbuteşti să-i dai de hac până şi lacătului cel mai ruginit, 
iar cu dulceaţă se domesticesc până şi puii de leu!” Şi se duse lângă fată, pe 
când ea plângea, şi îi zise: 

— Ya setti Habiba, o, lumină a sufletului, pentru ce îţi prăpădeşti tu aşa 
frumuseţea ochilor? Şi ce durere-i pe tine, de te face să uiţi până şi că lângă 
tine se află cineva pe care nu l-ai cunoscut până acuma? 

Ci fata, auzind glasul soţului ei, fu cuprinsă de alt val de lacrimi şi de 
suspine şi îşi cufundă capul şi mai tare în căpătâie. Iar şeicul, cam încurcat, 
îi spuse: 

— Ya setti Habiba, dacă plângi după mama ta, din pricină că te-ai despărţit 
de ea, spune-mi şi mă duc să ţi-o aduc pe dată! 

Iar copila, drept orice răspuns, scutură din cap între perne, plângând şi mai 
tare, şi nimic altceva. Iar soţul zise: 

— Dacă după tatăl tău, ori după vreuna dintre surorile tale, ori după doica 
ta, ori după vreo dihanie dragă, vreun cocoş, ori vreo pisică, ori vreo gazelă, 
plângi tu cu atâta jale, spune-mi şi, pe Allah! plec să ţi-o aduc! 

Ci numai o mişcare tăgadnică din cap între perne fu răspunsul. Iar şeicul 
cugetă o clipă şi zise: 

— Poate că plângi chiar după casa părinţilor tăi, în care ţi-ai petrecut 
pruncia şi copilăria, o, Habiba? Dacă după ea plângi, spune-mi, şi te iau de 
mână şi-acolo te duc! 

lar copila, oleacă mai alintată de vorbele cele bune ale soţului ei, ridică un 
pic capul; şi ochii ei frumoşi erau plini de lacrimi, iar obrazul ei vrăjitor era 
ca o flacără. 

Şi răspunse, cu un glas tremurând de plâns: 

— Ya sidi, nu după mama mea plâng, nici după tatăl meu, nici după 
surorile mele, nici după doica mea, nici după altele dragi mie! Te rog, dară, 
fierbinte, să mă ierti a-ţi dezvălui pricina lacrimilor şi a jalei mele. 

Iar şeicul cel minunat, care vedea pentru întâia oară dezvelit obrazul soţiei 
sale, rămase tare tulburat de frumuseţea sa, de copilăreasca vrajă ce se 
revărsa din toată făptura ei şi de dulceaţa graiului său. Şi îi zise: 

— Ya setti Habiba, o, tu, cea mai frumoasă dintre fete şi cunună a lor, dacă 
nu despărţirea de ai tăi şi de casa ta îţi face jale, înseamnă că-i altă pricină. 
Şi te rog să mi-o spui, ca să-i caut leacul. 

lar ea răspunse: 

— Fie-ţi milă! lartă-mă de a-ţi spune! 

El grăi: 


— Înseamnă, atunci, că pricina nu-i alta decât neplăcerea şi sila ce ai faţă 
de mine. Or, pe viaţa ta! dacă mi-ai fi spus, prin mijlocirea mamei tale, că 
nu voiai să fii soţia mea, eu hotărât că nu te-aş fi silit să intri împotriva voiei 
tale în casa mea! 

Şi ea spuse: 

— Nu, pe Allah! o, stăpâne al meu, pricina chinului meu nu este 
nicidecum neplăcerea ori sila! Cum să am simţămintele acestea faţă de 
cineva pe care nu l-am văzut niciodată? Ci se datorează cu totul altui lucru, 
pe care n-aş putea să ţi-l dezvăluiesc! 

Ci el stărui mai departe, atâta de dibaci şi cu atâta bunătate, că fata, cu 
ochii în jos, sfârşi prin a-i mărturisi dragostea ce-o avea pentru vărul ei, 
spunând: 

— Pricina lacrimilor şi a jalei mele este o făptură dragă, care a rămas 
acasă, şi anume fiul unchiului meu, cel cu care am crescut laolaltă, care m-a 
îndrăgit şi pe care l-am îndrăgit din pruncie! lar dragostea, o, stăpâne al 
meu, este o buruiană care îşi are rădăcinile înfipte în inimă, şi, ca s-o 
smulgi, ar trebui să smulgi şi inima odată cu ea! 

La dezvăluirea aceasta a soţiei sale, şeicul lăsă capu-n jos, fără a scoate o 
vorbă. Şi cugetă un ceas de vreme, pe urmă săltă capul şi-i spuse fetei: 

— O, stăpâna mea, legea lui Allah şi a Profetului său — asupra-i fie 
rugăciunea şi pacea! — îl opreşte pe drept-credincios să dobândească cu sila 
fie ce-o fi de la un drept-credincios. Iar dacă bucata de pâine — nu se cade a 
fi luată cu sila de la un drept-credincios, ce va fi când este vorba să-i 
răpească inima? Aşa că linişteşte-ţi sufletul şi însenină-ţi ochii! Şi nimic nu 
are să se întâmple, decât ceea ce a fost scris la ursitoarea ta! 

Şi adăugă: 

— Ridică-te, dar, o, soţie a mea de-o clipă, şi, cu îngăduinţa şi cu deplina 
mea voie, du-te la acela care are asupra ta nişte drepturi mai temeinice decât 
ale mele şi fii a lui în toată slobozenia. Şi să te întorci aici de cu zori, până a 
se deştepta slugile şi a te vedea când te întorci. Întrucât din ceasul acesta 
eşti ca o copilă a mea, din carnea şi din sângele meu! lar părintele nu se 
atinge de fata lui. Şi, după ce am să mor, tu ai să fii moştenitoarea mea! 

Şi mai adăugă: 

— Ridică-te, fiica mea, fără a şovăi, şi du-te de-l alină pe vărul tău, care 
pesemne că te plânge cum se plâng morţii! 

Şi o ajută să se scoale, şi îi puse cu chiar mâna lui rochiile cele frumoase şi 
nestematele de mireasă, şi o însoţi până la poartă. lar ea ieşi în uliţă, cu 


hainele cele frumoase şi cu nestematele ei, ca o idoliţă purtată în zilele de 
sărbătoare de către necredincioşi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute nouăzeci şi doua noapte 


Urmă: 


„„„lar ea ieşi în uliţă, cu hainele cele frumoase şi cu nestematele ei, ca o 
idoliţă purtată în zilele de sărbătoare de către necredincioşi. Da nu apucă ea 
să facă nici douăzeci de paşi pe uliţă, pe unde niciun suflet nu trecea la 
ceasul acela de noapte, că deodată o umbră neagră sări din beznă şi se 
repezi la ea. Or, era un hoţ, pândind vreo pradă de noapte, şi care, văzându-i 
sclipirea nestematelor, îşi zisese: „lacătă cu ce am să mă îmbogăţesc pe 
toată viaţa!” Şi o înşfacă vârtos şi se găti s-o prade, spunându-i cu glas 
înfundat şi înfricoşător: 

— Dacă deschizi gura să strigi, lungimea are să ţi se amestece cu lăţimea! 

Şi pusese mâna pe salbe, când privirea lui dete de frumuseţea obrazului 
fetei; şi, năucit cu totul, gândi: „Pe Allah! am s-o prad pe ea întreagă, că-i 
mai scumpă decât toate comorile!” Şi îi zise: 

— O, stăpâna mea, nu ţi se va face niciun rău! Da nu mi te împotrivi, ci 
vino de bunăvoia ta cu mine. Şi noaptea noastră are să fie o noapte 
binecuvântată. 

Căci gândea: „Asta-i o almee! Căci numai almeele ies noaptea îmbrăcate 
cu atâta strălucire. Şi pesemne că vine de pe la vreo nuntă de emir!” 

Iar copila, drept orice răspuns, începu să plângă. Şi hoţul îi zise: 

— Pe Allah! pentru ce plângi? Fac jurământ că n-am să te jefuiesc, dacă 
mi te dai de bunăvoie! 

Şi, totodată, o luă de mână şi vru s-o tragă după el. Atunci, printre 
plânsete, fata îi spuse cine era şi îi istorisi mărinimia şeicului, soţul ei, şi nu- 
i ascunse nimica din toată povestea. Şi adăugă: 

— lar acuma sunt în mâinile tale. Fă cu mine ce-ai vrea! 

Când hoţul, care era cel mai afurisit tâlhar la drumul mare din tot isnaful 
hotilor de la Bagdad, auzi povestea ciudată a fetei şi când pricepu toată 
strălucirea purtării mărinimoase a şeicului, soţul ei, lăsă o clipă capu-n jos 
şi chibzui adânc. Pe urmă ridică fruntea şi-i spuse fetei: 

— Şi unde locuieşte fiul unchiului tău, cel pe care îl ai drag? 

Ea spuse: 


— În cutare mahala, pe cutare uliţă, unde şade în odaia ce dă spre grădina 
casei! 

Iar hoţul spuse: 

— O, stăpâna mea, nu se va putea spune vreodată că doi îndrăgostiţi au 
fost păgubiţi de dragostea lor de către un hoţ. Dăruiască-ţi Allah milele lui 
cele mai alese în noaptea aceasta, pe care te duci s-o petreci cu vărul tău! 
lar eu am să te călăuzesc şi am să te însoțesc, spre a te feri de întâlnirile 
nedorite cu alţi hoţi de-ai ca mine! 

Şi adăugă: 

— O, stăpâna mea, dacă vântul este al tuturora, fluierul nu este al meu! 

Şi, rostind acestea, hoţul o luă pe fetişcană de mână şi o însoţi, cu toate 
cinstirile ce se arată faţă de o domniţă, până la casa iubitului ei. Şi îşi luă 
rămas-bun de la ea, după ce îi sărută poala rochiei, şi îşi văzu de drumul 
său. 

Iar fata împinse poarta de la grădină, străbătu grădina şi se duse drept la 
odaia vărului ei. Şi îl auzi cum suspina, singur-singurel, cu gândul la ea. Şi 
bătu la uşă; şi glasul plin de plânsete al vărului ei întrebă: 

— Cine este la uşă? 

Ea spuse: 

— Habiba! 

Iar el dinlăuntru strigă: 

— O, glas al dulcei Habiba! 

Şi mai spuse: 

— Habiba este moartă! Cine eşti tu, care îmi vorbeşti cu glasul ei? 

Ea spuse: 

— Sunt eu, Habiba, fiica unchiului tău! 

Şi uşa se deschise, iar Habib căzu leşinat în braţele verişoarei sale. Şi când, 
în urma îngrijirilor dulcei Habiba, se trezi din leşinul lui, Habiba îl puse să 
se culce lângă ea, îi aşeză capul pe genunchii ei şi îi istorisi ce i se 
întâmplase cu şeicul, soţul ei, şi cu hoţul cel mărinimos. lar Habib, când 
auzi, fu atâta de tulburat, că dintru-ntâi nu izbuti să rostească o vorbă. Pe 
urmă se sculă deodată şi îi spuse verişoarei lui: 

— Vino, 0, verişoara mea mult-iubită! 

Şi o luă de mână, fără a voi să se prilejuiască de ea, şi ieşi cu ea în uliţă, şi 
o duse, fără a rosti o vorbă, la casa şeicului, soţul ei. 

Când şeicul o văzu pe soţia sa întorcându-se cu tânărul Habib, vărul ei, şi 
când înţelese pricina care îi aducea astfel pe amândoi la casa lui, îi pofti în 


chiar odaia lui şi îi sărută, aşa cum un părinte îşi sărută copiii, şi le spuse cu 
un glas plin de greutate: 

— Când un drept-credincios i-a spus soţiei lui: „Tu eşti fata mea, din 
carnea şi din sângele meu!”, nicio putere nu mai poate să-l dezlege de 
vorbele lui! Încât, dar, o, copiii mei, nu-mi datoraţi nimic! Întrucât sunt 
legat cu chiar vorbele mele! 

Şi, după ce le grăi astfel, scrise pe numele lor şi casa, şi bunurile ce le 
avea, şi se duse să locuiască în altă cetate. 


Iar Şeherezada lăsă în seama sultanului Şahriar să tragă învăţătura, fără a-l întreba nimic în privinţa 
aceasta. Şi, în noaptea aceea, mai spuse: 


Bărbierul jugănit 


Cică era la Cairo un băieţandru, fără seamăn de frumos şi de dăruit. Şi 
avea ca prietenă, care îl iubea mult şi pe care şi el o iubea, o fetişcană al 
cărei soţ era un yuzbaşiu, vătaf peste o sută de caralii de agie, om plin de 
năprăsnicie şi de vitejie, care avea nişte mâini de numai cu un deget de-al 
lor şi ar fi fost de-ajuns spre a-l strivi pe băieţandru. Şi yuzbaşiul acela avea 
toate însuşirile cele minunate în stare să mulţumească haremul său: ci 
băieţandrul nu avea pic de barbă, iar soţia lui era dintre femeile acelea care 
poftesc mai mult la carnea de miel; şi era ca o cârlană dintre acelea cărora le 
place să se simtă strunite mai cu seamă de către flăcăiandri. 

Or, într-o bună zi, yuzbaşiul intră în casă şi îi spuse puiandrei, soţia sa: 

— O, Cutare, sunt poftit în după-amiaza aceasta să mă duc în cutare loc, 
în nişte grădini, ca să răsuflu văzduh curat cu nişte prieteni. Dacă, dar, 
pentru o treabă sau alta, va fi nevoie de mine, vei şti unde să mă cauţi. 

Iar soţia îi spuse: 

— Nimenea nu are să dorească altceva de la tine decât să te ştie în bucurie 
şi în mulţumire! Du-te de te veseleşte în grădini, o, stăpâne al meu, şi 
aceasta să te însenine şi să te înflorească, spre bucuria noastră! 

Şi yuzbaşiul se duse pe drumul lui, firitisindu-se, încă o dată, că are o soţie 
atâta de grijulie, şi atâta de mult dăruită, şi atâta de mult ascultătoare, şi 
atâta de cuviincioasă. 

Şi, de cum întoarse el spatele, soţia strigă: 

— Mărire lui Allah, carele îl depărtează de la noi, în după-amiaza aceasta, 
pe yuzbaşiul acesta crunt! lacătă că am să trimit după clenciul inimii mele! 

Şi îl chemă pe hadâmbuţul pe care îl avea în slujba ei, şi-i spuse: 


— O, băiatule, du-te degrabă după Cutărică, din partea mea. lar dacă nu ai 
să-l găseşti acasă, să-l cauţi peste tot până ce ai să-l găseşti şi să-i spui: 
„Stăpâna mea îţi trimite salamalecul şi îţi spune să te duci la ea acasă, chiar 
acuma!” 

Iar hadâmbul cel micuţ ieşi de la stăpâna lui şi, negăsindu-l pe flăcăiandru 
acasă, porni să străbată, în căutarea lui, toate prăvăliile din suk, pe unde 
avea năravul de-a se duce să stea. Şi, până la urmă, îl găsi în prăvălia unui 
bărbier, unde intrase spre a se rade pe cap. Şi se apropie de el taman în 
clipita când bărbierul îi înfăşură gâtul cu un ştergar curat, şi îi spuse: 

— Deie Allah ca bărbieritul să-ţi fie plăcut! 

lar hadâmbuţul, apropiindu-se, aşadar, de flăcău, se plecă înspre el şi-i 
spuse la ureche: 

— Stăpâna mea, Cutare îţi trimite salamalecurile ei cele mai alese şi mă 
însărcinează să-ţi spun că astăzi ţărmul este limpede şi că yuzbaşiul este la 
grădini! Dacă, dar, ţii să te bucuri, nu ai decât să vii fără de amânare şi fără 
de zăbavă. 

lar băieţandrul, auzind acestea, nu mai putu să rabde a mai zăbovi acolo 
nicio clipită şi-i strigă bărbierului: 

— Şterge-mă repede pe cap, că mă duc; şi am să mă întorc altă dată! 

Şi, rostind vorbele acestea, îi puse în mână o drahmă din argint, întocmai 
ca şi când ar fi fost dichisit pe cap de bărbier. Iar bărbierul, văzând atâta 
dărnicie, îşi zise: „Îmi dă o drahmă când nici nu l-am ras pe cap! Ce-are să 
fie când are să şi fie ras pe cap? Pe Allah! iacătă un muşteriu pe care n-am 
să-l scap din ochi. Fără de nicio îndoială, când am să-l rad pe cap are să-mi 
dea un pumn de drahme de-acestea!” 

Estimp, flăcăiandrul se ridică repede şi ieşi în uliţă. Iar bărbierul îl însoţi 
până în pragul prăvăliei, spunându-i: 

— Allah fie cu tine, o, stăpâne al meu! Nădejdea mea-i că, după ce ai să-ţi 
orânduieşti daravelile cele zornice, ai să te întorci în prăvălia aceasta, din 
care ai să ieşi încă şi mai frumos decât la intrare. Allah fie cu tine! 

Iar flăcăul răspunse: 

— Taiieb! prea bine! am să mă întorc! 

Şi o zbughi degrabă, şi pieri după colţul uliţei. 

Şi ajunse dinaintea casei drăguţei sale, soţia yuzbaşiului. Şi tocmai era 
gata să bată în uşă, când, spre uluirea lui nespusă, văzu răsărindu-i dinainte, 
venind din partea cealaltă a uliţei, bărbierul. Şi neştiind cam care putea să 


fie treaba ce-l făcea să fugă aşa pe bărbier, care de departe îi făcea nişte 
semne de chemare, nu mai bătu în poartă. lar bărbierul îi spuse: 

— O, stăpâne al meu, Allah fie cu tine! Mă rog ţie să nu uiţi de prăvălia 
mea, care s-a înmiresmat de venirea ta şi s-a luminat. lar înțeleptul spuse: 
„Când te-ai dedulcit într-un loc, să nu mai cauţi altul!” Iar doftorul cel mare 
al arabilor, Abu Ali el Hossein Ibn Sina — asupra-i fie milele Celui 
Preaînalt! — a spus: „Niciun lapte nu este de asemuit, pentru copil, cu laptele 
mamei! Şi nimica nu-i este mai dulce capului decât mâna unui bărbier 
dibaci!” Nădăjduiesc, dar, de la tine, o, stăpâne al meu, că ai să cunoşti 
prăvălia mea dintre toate celelalte prăvălii din suk. 

Iar flăcăiandrul zise: 

— Hei, uallah! de bună seamă, am s-o cunosc, o, bărbierule! 

Şi împinse poarta, care se şi deschisese de dinlăuntru, şi grăbi s-o închidă 
în urma lui. Şi urcă să se întâlnească cu drăguţa sa, spre a-şi face treaba cea 
îndătinată. 

Ci bărbierul, în loc să se întoarcă la prăvălia lui, rămase înfipt în uliţă, 
dinaintea porţii, zicându-şi: „Cel mai bine-i să-l aştept chiar aici pe 
muşteriul acesta, ca să-l călăuzesc chiar eu la prăvălie, de teamă să nu care 
cumva să greşească la cele ale vecinilor mei!” 

Şi, fără a slăbi uşa măcar o clipită din ochi, se proţăpi acolo. 

Ci în ceea ce îl priveşte pe yuzbaşiu, după ce ajunse la locul de întâlnire, 
prietenul său îi zise: 

— Ya sidi, iartă-mi necuviinţa fără de pereche, de care mă fac vinovat fată 
de tine. Ci a murit maică-mea şi trebuie să-i orânduiesc înmormântarea. 
lartă-mă, dar, de-a nu putea să mă bucur astăzi cu tine, şi iartă-mi purtarea 
cea urâtă. Allah e milos! şi avem să venim altă dată împreună aici, cât mai 
curând. 

Şi îşi luă rămas-bun de la el, tot cerându-şi întruna iertăciune, şi plecă pe 
drumul lui. Iar yuzbaşiul, cu nasul cam alungit, îşi zise în sineşi: „Bătu-le-ar 
Allah pe babele cele afurisite, care înnegurează într-un chip atâta de ticălos 
zilele de voioşie! Şi afunda-le-ar Pârdalnicul în hăurile cele mai adânci 
dinti-al cincelea iad!” 

Şi, grăind acestea, scuipă o dată cu năduf... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute nouăzeci şi treia noapte 


Urmă: 


„..Şi, grăind acestea, scuipă o dată cu năduf, mormăind în barbă: „Scuip pe 
tine şi pe pământul care-o să te astupe, o, mamă a pacostelor!” Şi îşi luă 
calea îndărăt înspre casă, şi ajunse pe uliţa lui, cu nişte ochi bulbucaţi de 
mânie. 

Şi îl zări pe bărbierul ce sta înţepenit, cu privirile pe ferestrele de la casa 
lui, ca un câine care aşteaptă să i se arunce un os. Şi îl umflă şi-i zise: 

— Ce-i cu tine, bre? Şi ce treabă-i între tine şi casa aceasta? 

Iar bărbierul se temeni până la pământ şi răspunse: 

— O, sidi yuzbaşiule, îl aştept aici pe cel mai bun muşteriu al prăvăliei 
mele! Întrucât pâinea mea este în mâinile lui! 

Iar yuzbaşiul, tare uimit, îl întrebă: 

— Ce băsădeşti tu, mă javră de efriţi? Nu cumva casa mea o fi acuma loc 
de întâlnire pentru muşteriii unor bărbieri de teapa ta? Cară-te, o, puşlamao, 
că, de nu, ai să-mi afli greutatea mâinii! 

Iar bărbierul spuse: 

— Numele lui Allah fie asupra-ţi, o, stăpâne al meu, yuzbaşiule, şi asupra 
casei tale, şi asupra celor care locuiesc în preacinstita-ţi casă, sălaş al bunei- 
cuviinţe şi al tuturor virtuţilor! Ci, pe preascumpa-ţi viaţă! mă juruiesc că 
muşteriul meu cel mai bun a intrat chiar aci! Şi, întrucât iacătă că-i cam de 
multişor de când se află aici, iar meseria şi prăvălia mea mă pun în 
neputinţă de a-l mai aştepta, mă rog ţie să-i spui, când ai să-l vezi, să nu 
zăbovească mai mult! 

Iar soţul fetişcanei îi zise: 

— Şi ce fel de om este muşteriul tău, o, plod de codoşi şi prăsilă de 
pezevenghi? 

El spuse: 

— Este un tinerel frumos, cu nişte ochi iacă-aşa, şi cu un mijlocel iacă-aşa, 
şi cilibiu foc! E un şalabi întru totul, zarif la purtări şi la strai, şi filotim! şi 
dulce! o bucată de zahăr, ya sidi, un fagure de miere, uallahi! 

Când vătaful cel de peste o sută de caralii de agie auzi asemenea laudă şi 
asemenea zugrăvire a celui ce intrase în casa lui, îl înşfacă pe bărbier de 
ceafa şi, zgâlţâindu-l de câteva ori, îi spuse: 

— O, prăsilă de puşlamale şi pui de lele! 

Iar bărbierul cel zgâlţâit strigă: 

— Nu am nimic împotrivă! 

lar yuzbaşiul urmă: 


— Încă mai cutezi să rosteşti asemenea vorbe despre casa mea? 

lar bărbierul zise: 

— O, stăpâne al meu, ai să vezi ce are să-ţi spună muşteriul meu când ai 
să-i spui: „Bărbierul cel cu mână dulce te aşteaptă la poartă!” 

Iar yuzbaşiul, spumegând, răcni la el: 

— Dacă-i aşa, şezi aci şi-aşteaptă până mă duc să-ţi cercetez spusele! 

Şi se repezi în casă. 

Or, estimp, muieruşca, văzând şi auzind de după fereastră tot ce se 
întâmpla în uliţă, avusese destul răgaz să-l ascundă pe drăguţul ei în fântâna 
casei. Şi când yuzbaşiul intră în odaie, nu mai era acolo nici flăcău, nici 
nimic ce să se asemuie cât de cât cu aşa ceva. Şi o întrebă pe nevastă-sa: 

— Hei, pe Allah! o, femeie, oare chiar este cumva de crezut că un bărbat 
să fi intrat în casa noastră? 

lar nevasta, ca supărată până peste poate de o atare bănuială, strigă: 

— O, ce ruşine asupra casei noastre şi asupra mea! Cum să fi putut, o, 
stăpâne al meu, să intre aici un bărbat? Izgonit fie Cel-Rău! 

lar yuzbaşiul spuse: 

— Păi un bărbier, care se află în uliţă, mi-a spus că aşteaptă să iasă de la 
noi un tinerel, muşteriu de-al lui! 

Ea spuse: 

— Şi nu l-ai sfărâmat de zid? 

El spuse: 

— Mă duc să-l sfărâm! 

Şi coborî, şi îl înşfacă pe bărbier de ceafă, şi începu să-l răsucească, 
răcnind la el: 

— O, codoş al maică-tii şi-al nevesti-tii! Ai cutezat să rosteşti asemenea 
vorbe despre haremul unui drept-credincios? 

Şi urma, fără de îndoială, să-i facă dintr-odată lungimea să-i treacă prin 
lăţime, când bărbierul strigă: 

— Pe adevărul pe care ni l-a dezvăluit Profetul, o, yuzbaşiule, l-am văzut 
cu ochii mei pe flăcău când a intrat în casă! Da nu l-am văzut să fi ieşit! 

Iar celălaltul îl opri din răsuceală şi rămase până peste măsură de uluit 
auzindu-l pe insul acela stăruind a mărturisi asemenea lucru până şi 
dinaintea morţii. Şi îi zise: 

— Nu vreau să te ucid până a nu-ţi dovedi că minţi, o, câine! vino-ncoace! 

Şi îl târî în casă, şi începu să străbată cu el toate odăile, şi de jos, şi de sus, 
şi peste tot. Şi, după ce cercetară şi răscoliră tot, coborâră în curte şi 


scotociră prin toate colţurile, fără să găsească nimic. Şi yuzbaşiul se 
întoarse înspre bărbier şi-i spuse: 

— Nu este nimic! 

Iar celălalt spuse: 

— Dreptu-i, da mai este şi fântâna aceasta, pe care încă nu am cercetat-o. 

Şi-aşa! Iar flăcăul auzea toată vânzoleala şi toate vorbele lor. Şi, la vorba 
din urmă, despre fântână şi despre cercetarea fântânii, îl blestemă în inima 
lui pe bărbier, gândind: „A, puiul de codoaşe ale puşlamalâcului! Are să mă 
ducă la spânzurătoare!” lar nevestica, la rându-i, îl auzi şi ea pe bărbier 
vorbind de cercetarea fântânii şi coborî în graba mare, strigându-i soţului ei: 

— Da până când, o, bărbate, ai să-l mai laşi să-ţi bată curtea şi haremul pe 
plodul ăsta dintr-un potop de încornoraţi ai neruşinării? Şi nu ţi-e ruşine ţie 
să-l bagi aşa în tihna sălaşului tău pe un străin de teapa ăstuia de colea? Ce 
mai aştepti de nu-l osândeşti după nelegiuirea lui? 

Iar yuzbaşiul spuse: 

— Drept spui tu, o, femeie, trebuie să-l pedepsesc. Ci tu eşti cea ponegrită, 
aşa că tu se cade să-l osândeşti. Pedepseşte-l după greutatea şi după fapta 
clevetirilor lui! 

Atunci, puicana se sui în casă şi luă un cuţit de la bucătărie, şi îl încinse la 
foc până ce se făcu alb de fierbinte. Şi veni la bărbierul pe care yuzbaşiul îl 
şi aşternuse la pământ dintr-o smucitură. Şi, cu cuțitul cel încins, îi arse 
vinişoarele, şi îi scoase ouşoarele, în vreme ce yuzbaşiul îl ţinea proptit la 
pământ. După care îl aruncară în uliţă, strigând în urma lui: 

— Asta are să te înveţe minte să mai pălăvrăgeşti despre haremurile 
oamenilor cinstiţi! 

lar amărâtul de bărbier zăcu acolo până ce nişte trecători miloşi îl ridicară 
şi îl duseră la prăvălia lui. Şi gata cu el! 

Ci în ceea ce îl priveşte pe flăcăiandrul închis în fântână, apoi acesta, de 
îndată ce toată zarva din casă conteni, dete zor să iasă din ascunzătoarea lui 
şi să-şi slobozească picioarele în vânt. Şi Allah coperi ceea ce avea de 
coperit! 


Iar Şeherezada nu voi să lase cumva noaptea aceea să treacă fără a-i mai povesti sultanului Şahriar 
şi povestea cu Faiiruz şi cu soţia lui. 


Povestea cu Faiiruz şi cu soţia lui 


Se povesteşte că un sultan şedea într-o zi pe terasa saraiului său, 
revenindu-se şi bucurându-şi ochii cu priveliştea cerului de deasupra 
capului şi cu grădinile cele frumoase de la picioarele sale. Şi dete deodată 
cu privirea, pe terasa unei case aşezate peste drum de saraiul său, de o 
femeie cum nu mai văzuse nicicând alta asemenea ca frumuseţe. Şi se 
întoarse înspre cei care îl înconjurau şi îi întrebă: 

— A cui este casa aceea? 

lar ei răspunseră: 

— A slujitorului tău, Faiiruz. lar femeia este soţia lui! 

Atunci, sultanul cobori de pe terasă; iar patima îl şi lăsase beat, fără de vin, 
şi dragostea era în inima lui. Şi îl chemă pe slujitorul său, Faiiruz, şi îi 
spuse: 

— la scrisoarea aceasta şi du-te în cutare cetate, şi adu-mi răspunsul! 

Şi Faiiruz luă scrisoarea, şi se duse acasă la el, şi îşi puse scrisoarea sub 
cap, şi îşi trecu aşa noaptea toată. lar când se făcu dimineaţă, se sculă, îşi 
luă bun-rămas de la soţie şi plecă înspre cetatea cu pricina, habar neavând 
ce rosturi avea domnul său împotriva lui. 

Estimp, sultanul se ridică degrabă, numaidecât după ce soţul plecă, şi se 
îndreptă, îmbrăcat în haine străvestite, înspre casa lui Faiiruz, şi bătu la uşă. 
Iar soţia lui Faiiruz întrebă: 

— Cine este la uşă? 

Şi el răspunse: 

— Sunt eu, sultanul, stăpânul soţului tău! 

Şi ea deschise. Iar el şi spuse, aşezându-se: 

— Am venit ca musafir. 

lar ea zâmbi şi răspunse: 

— Mă adăpostesc întru Allah de un astfel de musafirlâc. Întrucât chiar că 
nu mă aştept la nimica bun de la el! 

Ci sultanul spuse: 

— O, alean al inimilor, noi suntem stăpânul soţului tău şi socotim că nu ne 
prea cam cunoşti! 

lar ea răspunse: 

— Ba te cunosc, o, doamne şi stăpâne al meu, şi cunosc şi ce gând ai, şi 
ştiu şi ce vrei, şi că eşti stăpânul soţului meu. Şi, spre a-ţi dovedi că pricep 
prea bine care ţi-e treaba, te povăţuiesc, o, sultane al meu, să ai sufletul 
atâta de sus înălţat, cât să ţi se potrivească şi ţie stihurile poetului: 


Nu am să-mi fac vreodată cale 
Pe drumul către vreun izvor 
Ce stă cu ghizdul buzei sale 
La bunăvoia tuturor 

Şi-şi lasă proaspetele ape 

Toţi trecătorii să-i adape. 


Când muştele cele murdare 
Şi-abat pe farfuria mea 
Roirea lor bâzâitoare, 

De mi-ar fi foamea cât de grea, 
Las farfurie şi bucate, 

Că altceva nu se mai poate. 
La fel şi leul ocoleşte 

Un drum ce duce la vreun vad 
La care, strecuraţi hoțeşte, 

Şi câinii vin la adăpat, 

Să lipăie şi ei la fel 

De unde se adapă el. 


Şi, după ce spuse stihurile, soţia lui Faiiruz adăugă: 

— Ci tu, o, Măria Ta, ai bea din fântâna pe care alţii înaintea ta şi-au pus 
buzele? 

Iar sultanul, auzind vorbele acestea, se uită la ea cu uimire. Şi fu atâta de 
tulburat, încât întoarse spatele, fără a mai găsi o vorbă de răspuns; şi, în 
graba lui de a fugi, îşi pierdu acolo unul dintre papuci. Şi-aceasta-i fu 
păţania. 

Ci în ceea ce îl priveşte pe Faiiruz, iacătă! După ce ieşi din casă, spre a se 
duce unde îl trimisese sultanul, căută scrisoarea în buzunar şi nu o găsi. Şi 
îşi aduse aminte că o pusese sub căpătâi. Şi se întoarse din drum, şi intră în 
casă chiar la o clipită după ce sultanul tocmai ieşise. Şi văzu imineul 
sultanului, pe prag. Şi numaidecât înţelese pricina trimiterii lui afară din 
cetate, în nişte locuri depărtate. Şi îşi zise: „Sultanul, stăpânul meu, nu mă 
trimite acolo decât ca să-şi dea frâu slobod la o patimă tăinuită!” Da păstră 
tăcerea şi, intrând fără zarvă în odaie, luă scrisoarea de unde o lăsase şi 
plecă iar, fără ca soţia să fi prins de veste de întoarcerea lui. Şi părăsi 
cetatea în grabă, şi se duse să-şi îndeplinească solia cu care fusese însărcinat 
de sultanul, stăpânul său. Şi Allah îi scrise bună pace, şi omul duse 


scrisoarea la locul poruncit, şi se întoarse în cetatea sultanului aducând 
răspunsul cerut. Şi, până a se duce să se odihnească la el acasă, dete zor să 
se înfăţişeze dinaintea sultanului care, spre a-l răsplăti pentru vrednicia lui, 
îl dărui cu o sută de dinari. Şi nimica nu se pomeni despre ceea ce ştim. 

lar Faiiruz, luând cei o sută de dinari, se duse la sukul giuvaiergiilor şi al 
argintarilor şi cumpără, de toţi banii, nişte lucruri strălucite, tot felul de 
podoabe plăcute femeilor. Şi le duse pe toate nevesti-sii, spunându-i: 

— Acestea-s spre a sărbători întoarcerea mea! 

Şi adăugă: 

— la-le şi pe astea, şi tot ce ai aici, şi întoarce-te la casa tatălui tău! 

Iar ea îl întrebă: 

— Pentru ce? 

— Pentru că sultanul, stăpânul meu, m-a coperit cu bunătatea lui. Şi pentru 
că vreau ca toată lumea să afle, şi ca tatăl tău să se bucure văzând la tine 
toate podoabele acestea, drept aceea doresc să te văd cum pleci acolo unde 
îţi spun. 

lar ea răspunse: 

— Cu drag şi cu toată inima bucuroasă! 

Şi se împodobi cu tot ce-i adusese bărbatu-său, şi cu tot ce mai avea, şi 
plecă la casa tatălui ei. Şi taică-său se bucură foarte de venirea ei şi de toate 
mândreţele pe care le vedea pe ea. Şi şezu în casa tatălui său vreme de o 
lună întreagă, fără ca soţul ei, Faiiruz, să se mai fi gândit să vină după ea, şi 
fără ca baremi să fi trimis să ceară ştiri despre ea. 

Încât, la capătul lunii aceleia de despărţire, fratele tinerei neveste veni la 
Faiiruz şi-i zise: 

— O, Faiiruz, dacă nu vrei să dezvăluieşti pricina mâniei ce-o ai împotriva 
soţiei tale, şi pricina părăsirii în care ai lăsat-o, vino măcar şi apără-te, în 
pricina cu noi, dinaintea sultanului, stăpânul nostru! 

lar Faiiruz răspunse: 

— Dacă voi vreţi să vă judecaţi, eu nu am să mă judec! 

Iar fratele tinerelei spuse: 

— Ci vino totuşi, ca să mă auzi ce pâră am! 

Şi se duse cu el dinaintea sultanului. 

Şi îl găsiră pe sultan, în sala de judeţe, cu cadiul stând jos lângă el. Şi 
fratele tinerei femei, după ce sărută pământul dintre mâinile sultanului, 
spuse: 

— O, stăpâne al nostru, vin să mă judec pentru o pricină! 


Iar sultanul îi spuse: 

— Pricinile de judecat îl privesc pe domnia sa, cadiul. Cu el se cade să 
vorbeşti! 

Iar fratele tinerei femei se întoarse înspre cadiu şi zise: 

— Allah lumineze judeţele domnului nostru, cadiul! Or, iacătă pâra şi jalba 
noastră: i-am închiriat, numai ca închiriere, omului acesta, o grădină 
frumoasă, bine ocrotită cu ziduri înalte şi păzite, minunat îngrijită şi sădită 
cu flori şi cu pomi roditori. Ci omul acesta, după ce a strâns toate florile şi a 
mâncat toate poamele, a dat jos zidurile, a lăsat grădina vraişte în cele patru 
vânturi şi a adus totul în stare de jaf. Şi-acuma vine să rupă învoiala şi să ne 
dea îndărăt grădina în starea în care a adus-o! Şi-aceasta-i plângerea noastră 
şi pricina noastră, ya sidi'l cadi! 

Şi cadiul se întoarse înspre Faiiruz şi îi zise: 

— Da tu ce ai a spune, o, tinere? 

Şi el răspunse: 

— Într-adevăr, le dau îndărăt grădina într-o stare mai bună decât era 
înainte! 

Iar cadiul îi spuse fratelui: 

— Este adevărat că dă îndărăt grădina în stare mai bună, precum ne 
mărturiseşte? 

Iar fratele zise: 

— Nu. Ci aş vrea să aflu de la el pricina care l-a împins să ne-o dea 
îndărăt! 

Şi cadiul întrebă, întorcându-se înspre Faiiruz: 

— Ce ai de zis, o, tinere? 

Şi Faiiruz răspunse: 

— Le-o dau îndărăt din toată inima mea şi în pofida inimii mele! Iar 
pricina acestei dări îndărăt, întrucât doreşte s-o afle, este că am intrat în 
grădina cu pricina şi am văzut pe pământul ei urmele trecerii leului şi ale 
piciorului lui. Şi mi-a fost frică să nu mă sfâşie leul, de m-aş mai încumeta 
încă o dată. Şi pentru aceea am dat grădina îndărăt stăpânului ei. Şi nu am 
făcut treaba aceasta decât din cinstire faţă de leu şi din frică pentru mine... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute nouăzeci şi patra noapte 


Urmă: 


...Şi nu am făcut treaba aceasta decât din cinstire faţă de leu şi din frică 
pentru mine. 

Iar sultanul, care sta tolănit pe perne şi asculta fără a lăsa să se vadă, când 
auzi vorbele lui Faiiruz, slujitorul său, şi pricepu unde bate tâlcul, se ridică 
pe jumătate şi îi spuse tânărului: 

— O, Faiiruz, linişteşte-ţi sufletul, alungă-ţi temerile şi întoarce-te la 
grădina ta. Întrucât, pe adevărul şi pe sfinţenia Islamului! grădina ta este cea 
mai bine apărată şi cea mai bine păzită din câte am văzut eu în viaţa mea; 
iar zidurile ei sunt la adăpost de orice călcare; iar pomii, roadele şi florile ei 
sunt cele mai curate şi cele mai frumoase din câte am văzut vreodată! 

Şi Faiiruz înţelese. Şi se întoarse la soţia lui. Şi o iubi. Şi, în felul acesta, 
nici cadiul, nici nimenea dintre cei mulţi câţi se aflau de faţă în sala de 
judeţe nu putu să priceapă nimic din pricina aceea, care rămase tăinuită 
între sultan şi Faiiruz şi fratele soţiei. Ci numai unul Allah este 
Atoateştiutor! 


Obârşia şi deşteptăciunea 


Era odată un om, şamit de baştină, pe care Allah îl dăruise, ca pe toţi 
şamiţii din neamul său, cu un sânge vârtos şi cu o minte întunecată. Întrucât 
este lucru ştiut că, atunci când Allah a împărţit darurile sale oamenilor, a 
pus în fiecare pământ însuşirile cele bune şi însuşirile cele rele, care urmau 
să se treacă din neam în neam tuturor celor ce aveau să se nască acolo. Şi- 
aşa îi dărui el cu minte şi cu isteciune pe locuitorii din Cairo, cu putere 
bărbătească pe cei din Egiptul-de-Sus, cu dragoste de poezie pe părinţii 
noştri arabi, cu vitejie pe călăreţii din pustie, cu obiceiuri cuviincioase pe 
locuitorii din Irak, cu prietenie faţă de oaspeţi pe triburile cele rătăcitoare, şi 
cu multe alte daruri şi multe alte pământuri; ci sirienilor nu le dete decât 
patima după chilipir şi dorul de neguţătorie, şi îi uită cu totul când împărţi 
darurile cele plăcute. Drept aceea, orice-ar face, un şamit, din ţările care se 
întind de la marea cea sărată până la marginile pustiului Damascului, are să 
fie pururea un mocofan cu sânge vârtos, iar mintea lui nu are să fie vreodată 
deschisă decât la ispita cea grosolană a chilipirului şi a pişicherlăcului. 

Şi-aşa că sirianul cu pricina se trezi într-o bună zi cu dorinţa de a se duce 
să chilipirgească pe la Cairo. Şi, fără de nicio îndoială, numai soarta lui cea 
păcătoasă i-a suflat gândul acesta de a se duce să trăiască printre oamenii 
cei mai plăcuţi şi mai isteti de pe pământ. Ci, ca toţi cei din neamul lui, era 


plin de îngâmfare şi gândi că avea să-i năucească pe oamenii de acolo, 
întrucât avea să ducă nişte lucruri frumoase cu el. Luă, într-adevăr, în nişte 
lăzi, tot ceea ce avea mai strălucit ca mătăsării, ca bogasiuri scumpe, ca 
arme luminate şi alte lucruri asemenea, şi se cărăuşi în cetatea cea ocrotită, 
Misr Al-Kabhirah, Cairo! 

Şi purcese cu a închiria o prăvălie pentru mărfurile sale şi o odaie pentru 
sine într-un han din cetate, în inima sukurilor. Şi începu să se ducă în fiecare 
zi pe la muşterii şi pe la neguţători, poftindu-i să vină să-i vadă mărfurile. Şi 
urmă să lucreze tot aşa o bucată de vreme, până când într-o bună zi, cum se 
duse să se preumble, şi se tot uita ba la dreapta, ba la stânga, se întâlni cu 
trei fetişcane ce veneau aplecate şi legănate, şi care râdeau spunându-şi 
nişte lucruri aşa şi-aşa. Şi erau toate una mai frumoasă decât cealaltă, şi mai 
ispititoare, şi mai dulci. Şi, când le zări, mustăţile i se zburliră şi i se 
cutremurară; şi se apropie de ele, când fetele îi aruncară nişte ocheade, şi le 
zise: 

— Se poate, oare, să veniţi a-mi ţine tovărăşie plăcută, la hanul meu, spre 
a ne veseli în noaptea aceasta? 

Iar ele răspunseră, zâmbăreţe: 

— Binevoim, într-adevăr, şi vom face ceea ce ne vei spune să facem, spre 
a-ţi fi pe chef. 

Iar el întrebă: 

— La mine sau la voi, o, stăpânele mele? 

Ele spuseră: 

— Eh, pe Allah! la tine! Ce, tu crezi cumva că soţii noştri ne-ar lăsa să 
aducem acasă bărbaţi străini? 

Şi adăugară: 

— În noaptea aceasta vom veni la tine! Spune-ne, aşadar, unde locuieşti. 

El spuse: 

— Locuiesc într-o odaie la cutare han, pe cutare uliţă. 

lar ele spuseră: 

— Dacă-i aşa, pregăteşte-ne o cină şi ţine-ne-o la cald; iar noi vom veni la 
tine după ceasul rugăciunii de noapte. 

lar el spuse: 

— Vorbele voastre sunt desăvârşite! 

Şi fetele îl lăsară, spre a-şi vedea de drum. Iar el, la rându-i, se duse după 
merinde şi cumpără peşte, castraveți, stridii, vin şi mirodenii, şi le aduse pe 
toate în odaia lui; şi pregăti cinci feluri de bucate cu carne, fără a mai pune 


la socoteală şi orezul, şi legumele; şi le găti chiar el, cu mâna lui; şi tinu 
totul gata, cât mai bine cu putinţă. 

lar când se făcu vremea de cină, cele trei femei veniră, aşa cum 
fagăduiseră, învăluite în nişte căbăniţe albastre, ce le făceau de 
nerecunoscut. Ci, după ce intrară, îşi aruncară hainele de pe umeri şi şezură 
jos ca nişte lune. Iar sirianul se sculă şi veni dinaintea lor, stând apoi şi el 
jos, ca un ulcior, după ce rânduise cum se cuvine farfuriile pline cu bucate. 
Şi fetele mâncară fiecare atâta cât încăpu în ele. Iar el le aduse pe urmă 
sofraua cu vinuri. Şi cupa începu să se poarte între ei. Şi sirianul, la 
îndemnurile lor stăruitoare, nu lăsă să-l treacă niciun rând de la băutură şi 
bău până ce începu capul să i se bălăngăne în toate părţile. Şi atunci, 
prinzând oarecare inimă, începu să se uite în ochii tovarăşelor sale; şi putu 
să se minuneze de frumuseţea fetelor şi să se bucure de nurii lor. Şi se 
învârti între uluială şi năuceală. Şi se clătină între aiureală şi zăpăceală. Şi 
nu mai ştiu să osebească bărbat de femeie. Iar starea lui fu nemaipomenită, 
şi soarta — jalnică. Şi privea fără a vedea, şi mânca fără a bea. Şi dete să se 
slujească de picioare, şi căzu-n cap. Şi îşi roti ochii împrejur, şi scutură din 
nas mahmur. Şi suflă, şi strănută. Şi râse, şi plânse. După care se întoarse 
înspre una dintre cele trei mioare şi îi făcu întrebare: 

— Allah fie asupra ta! ya setti, ce nume-i fi având tu, oare? 

Ea răspunse, cum se cuvine: 

— Ai-mai-văzut-vreodată-pe-cineva-ca-mine? 

lar mintea lui zbură şi mai tare, şi strigă în gura mare: 

— Nu, uallahi, nu am mai văzut pe cineva ca tine! 

Pe urmă se întinse pe jos, sprijinindu-se în coate, şi o întrebă şi pe cea de-a 
doua: 

— Da pe tine, ya setti, o, sângele vieţii inimii mele, cum te cheamă? 

Ea răspunse: 

— N-ai-văzut-vreodată-pe-cineva-care-să-semene-cu-mine! 

lar el strigă: 

— Inşallah! fie voia lui Allah, o, stăpână a mea, N-ai-văzut-vreodată-pe- 
cineva-care-să semene-cu-mine! 

Pe urmă se întoarse înspre cea de-a treia şi o întrebă: 

— Da pe tine, ya setti, o, pojar al inimii mele, cam care poate fi 
preacinstitul tău nume? 

Ea răspunse: 

— Uită-te-la-mine-şi-ai-să-mă-cunoşti! 


Şi, auzind acest al treilea răspuns, sirianul se rostogoli pe duşumea, 
strigând cât îl ţinea gura: 

— Nu am nimica împotrivă, o, stăpână a mea, Uită-te-la-mine-şi-ai-să-mă- 
cunoşti! 

Şi ele preumblară pocalul necontenit şi îl deşertară în gâtlejul lui, până ce 
se prăbuşi, cu capu-naintea picioarelor şi cu suflarea împiedicată. Atunci, 
văzându-l în starea aceea, fetele se ridicară şi îi scoaseră turbanul, şi îi 
puseră pe cap o tichie de nebun. Pe urmă se uitară împrejurul lor şi puseră 
gabja pe tot ce găsiră la îndemână, şi bani, şi lucruri de preţ. Şi, încărcate cu 
prada, şi cu inima uşoară, îl lăsară în hanul lui să grohăie ca un bivol, şi 
lăsară odaia în seama stăpânului ei. lar Atoateacoperitorul acoperi ceea ce 
avea de acoperit. 

Or, a doua zi, când se trezi din beţia lui, sirianul se văzu singur în odaie şi 
nu zăbovi a băga de seamă că odaia fusese măturată de tot ce se afla în ea. 
Şi deodată îşi dobândi pe deplin simţurile şi strigă: 

— Nu este măreție şi putere decât numai întru Allah Slăvitul şi Marele! 

Şi se repezi afară din han, cu tichia de nebun pe cap, şi începu să-i întrebe 
pe toţi trecătorii dacă nu întâlniseră pe numitele Cutare, şi Cutare, şi 
Cutare. Şi rostea numele pe care i le spuseseră cele trei femei. lar oamenii, 
văzându-l împopoţonat aşa, îl credeau scăpat de la maristan şi răspundeau: 

— Nu, pe Allah! nu am văzut niciodată pe cineva ca tine! 

lar alţii ziceau: 

— Niciodată nu am văzut pe cineva care să ţi se asemuie! 

Iar alţii răspundeau: 

— Ne uităm la tine, într-adevăr, da nu te cunoaştem! 

Încât, la capătul întrebărilor, nu mai ştiu ce să facă şi nici cui să se plângă 
şi, până la urmă, întâlni un trecător milos şi bun de sfat, care îi spuse: 

— Ascultă-mă pe mine, o, şamitule! Cel mai bun lucru pe care îl ai de 
făcut, în împrejurarea aceasta, este de a te întoarce în ţara Şamului, fără de 
amânare şi fără de zăbavă, întrucât la Cairo, vezi tu, oamenii ştiu să 
răsucească şi capetele tari, şi pe cele uşoare, şi ştiu să se joace cu ouăle tot 
atâta de bine ca şi cu pietrele. 

Iar şamitul, cu nasul alungit până-n pământ, se întoarse în ţara lui, din care 
n-ar fi trebuit să iasă niciodată. 

Şi, întrucât adesea li s-au întâmplat asemenea păţanii, cei de baştină din 
ţara Şamului îi clevetesc în gura mare pe copiii Egiptului. 


Iar Şeherezada, sfârşind de istorisit povestea aceasta, tăcu. Şi sultanul Şahriar îi zise: 


— Numai unul Allah este Învățător şi Luminător! 

Iar ea adăugă: 

— Da ce-ar mai rămâne din snoavele acestea, pe lângă Povestea cu Cartea magică? 

Iar sultanul Şahriar zise: 

— Ce-i cu cartea aceea magică, o, Şeherezada, şi care-i povestea ei? 

Iar ea spuse: 

— Las” să ţi-o povestesc, o, Măria Ta, în noaptea următoare, de-o vrea Allah şi dacă aşa este 
plăcerea ta! 

Iar sultanul zise: 

— De bună seamă! vreau să ascult, în noaptea următoare, povestea aceea, pe care nu o ştiu. 

În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a opt sute nouăzeci şi cincea noapte 


Micuta Doniazada se ridică de pe chilimul pe care sta ghemuită şi zise: 

— O, sora mea, când ai să începi să ne povesteşti povestea cu cartea magică? 

Iar Şeherezada răspunse: 

— Fără amânare şi fără de zăbavă, dat fiind că aceasta-i dorinţa stăpânului nostru, sultanul. 
Şi spuse: 


POVESTEA CU CARTEA MAGICĂ 


Se povesteşte, în hronicile noroadelor şi în cărţile din vremurile vechi — ci 
numai unul Allah ştie trecutul tot şi poate să vadă cele ce vin! — că într-o 
noapte ca toate nopţile califul, fiul califilor urmaşi drepţi ai lui Abbas, 
Harun Al-Raşid, care domnea la Bagdad, s-a ridicat în patul său, pradă unei 
apăsări, şi aşa, îmbrăcat în hainele sale de noapte, a poruncit să fie chemat 
la el Massrur, spătarul Măriei Sale, care s-a şi înfăţişat numaidecât dinainte- 
i. Şi califul i-a zis: 

— O, Massrur, noaptea aceasta este sugrumătoare şi grea peste pieptul 
meu, şi doresc să-mi risipeşti posomorala. 

Iar Massrur a răspuns: 

— O, emire al drept-credincioşilor, scoală-te şi haide să mergem pe terasă 
ca să privim cu ochii noştri pologul cerurilor presărat cu stele, şi să vedem 
cum se preumblă luna strălucită, în vreme ce înspre noi are să se ridice 
cântecul clipocitor al apelor, şi suspinele roţilor scârţâitoare ale puţurilor cu 
scripeţi de la grădinile de zarzavat, cele despre care a spus poetul: 


Fântâni cu scripeţi jalnic suspinând, 
De lacrimi pline şi de geamăt blând, 
V-asemuiţi cu-ndrăgostiţii, când, 

În ciuda vrăjii ce le arde-n gând, 

Şi zi, şi noapte-şi trec mereu oftând, 

Fără-a-i mai da şi bucuriei rând. 


Şi tot poetul acela, o, emire al drept-credincioşilor, a spus, vorbind despre 
apa curgătoare: 


Iubita mea e-o fată vrăjitoare, 

Ea mă adapă şi tot ea îmi cântă, 
Ca o grădină fără asemănare: 
Izvoare-s ochii-i, cu privire blândă, 
Iar glasul ei e apa curgătoare. 


Şi Harun îl ascultă pe spătarul său şi clătină din cap, şi zise: 

— Nu de asta am chef în noaptea de-acum! 

Şi Massrur zise: 

— O, emire al drept-credincioşilor, se află în saraiul tău trei sute şaizeci de 
puiandre de toate culorile, asemenea cu tot atâtea lune şi gazele, şi 
îmbrăcate în rochii frumoase ca nişte flori. Scoală-te şi hai să le prefirăm pe 
toate cu privirea, fără ca ele să ne vadă, fiecare în iatacul ei. Şi ai să le 
asculti cântecele, şi ai să le vezi jocurile, şi ai să te uiţi la zbengurile lor. Şi 
atunci, sufletul tău are să se simţească îmbiat înspre vreuna dintre ele. Şi ai 
s-o iei de soaţă, în noaptea aceasta, şi ea are să se dedea plăcerilor ei cu tine. 
Şi avem să vedem noi atunci ce-o să mai rămână din posomorala ta! 

Ci Harun spuse: 

— O, Massrur, du-te de mi-l adu pe Giafar numaidecât! 

lar Massrur răspunse cu ascultare şi cu supunere. Şi se duse să-l caute pe 
Giafar acasă, şi îi spuse: 

— Hai la emirul drept-credincioşilor! 

Şi Giafar răspunse: 

— Ascult şi mă supun! 

Şi se sculă pe clipă pe dată, se îmbrăcă şi purcese cu Massrur la sarai. Şi se 
înfăţişă califului, care se afla tot în pat, şi sărută pământul dintre mâinile lui, 
ŞI zise: 

— Deie Allah să nu fie pentru vreun lucru rău! 

Iar Harun spuse: 

— Nu este de nimic alta decât de bine, o, Giafar! Ci sunt cam mohorât în 
noaptea aceasta, şi chinuit, şi apăsat. Şi l-am trimis pe Massrur să-ţi spună 
să vii aici ca să mă veseleşti şi ca să-mi risipeşti urâtul. 

Iar Giafar chibzui o clipită şi răspunse: 

— O, emire al drept-credincioşilor, când sufletul nostru nu voieşte să se 
veselească nici cu frumuseţea cerului, nici cu cea a grădinilor, nici cu 
dulceaţa vântului, nici cu vederea florilor, nu mai rămâne decât un leac, şi 
anume cartea. Întrucât, o, emire al drept-credincioşilor, cea mai frumoasă 
grădină este tot un dulap cu cărţi. lar o preumblare printre luminile lui este 
cea mai dulce şi cea mai vrăjită dintre preumblări! Scoală-te, aşadar, şi 
haidem să căutăm vreo carte, la întâmplare, pe rafturile dulapurilor cu cărţi! 

Iar Harun răspunse: 

— Drept grăieşti, o, Giafar! Acesta-i leacul cel mai bun împotriva urâtului. 
Şi deloc nu mă gândisem la el. 


Şi se sculă şi, însoţit de Giafar şi de Massrur, se duse în sala în care se 
aflau dulapurile cu cărţi. 

lar Giafar şi Massrur ţineau fiecare câte o făclie, şi califul lua cărţile din 
dulapurile cele strălucite şi din lăzile de lemn înmiresmat, şi le deschidea, 
şi-apoi le închidea iarăşi. Şi cercetă aşa multe lăzi şi dulapuri şi, până la 
urmă, puse mâna pe o carte tare veche, pe care o deschise la întâmplare. Şi 
nimeri peste un lucru care pesemne că l-o fi ispitit straşnic, de vreme ce, în 
loc de-a lăsa cartea după o clipită, şezu jos şi începu s-o cerceteze foaie cu 
foaie şi să citească cu luare-aminte. Şi iacătă că deodată începu să râdă de 
se prăvăli pe spate. Pe urmă luă iarăşi cartea şi îşi urmă citirea. Şi iacătă că 
lacrimile începură să curgă din ochii lui; şi începu să plângă de i se udă 
barba toată, iar lacrimile-i curgeau printre firele din barbă până pe cartea pe 
care o ţinea pe genunchi. Pe urmă închise cartea, o puse în zăloaga ei şi se 
ridică de plecare. 

Iar Giafar, după ce îl văzuse pe calif plângând şi râzând, nu se putu stăpâni 
să nu-i spună stăpânului său: 

— O, emire al drept-credincioşilor şi domn peste cele Două Lumi, cam 
care poate să fie pricina ce te-a făcut şi să râzi, şi să plângi aproape tot într- 
aceeaşi clipită? 

Iar califul, auzind întrebarea, se mânie până peste marginile mâniei şi răcni 
la Giafar, cu un glas sugrumat: 

— O, câine din câinii de barmakizi, de unde atâta neobrăzare din partea 
ta? Şi ce te priveşte pe tine? lacătă că îţi iei nasul de a te dovedi supărător şi 
îngâmfat, şi treci peste marginile rostului tău! Nu-ţi mai rămâne acuma 
decât să-l mai şi sfruntezi pe calif! Or, pe ochii mei! de vreme ce te bagi 
unde nu te priveşte, vreau ca povestea aceasta să aibă toate urmările pe care 
le cere. Îţi poruncesc, aşadar, să te duci să cauţi pe careva care ar putea să-ţi 
spună pentru ce am râs şi am plâns la citirea acestei cărţi, şi care să 
ghicească ce se află în scriptura aceasta, de la cea dintâi foaie până la cea 
din urmă. Şi dacă nu ai să-l găseşti pe insul acela, am să-ţi tai capul şi-am 
să-ţi arăt eu atunci ce m-a făcut să râd şi să plâng. 

Când auzi vorbele acestea şi când văzu mânia califului, Giafar spuse: 

— O, emire al drept-credincioşilor, am săvârşit o greşeală. lar greşeala este 
faptă de oameni de teapa mea, pe când iertarea este faptă a unora ce au 
sufletul ca acela al Măreţiei Tale. 

Ci Harun răspunse: 


— Nu! şi mă leg cu jurământ! Să te duci să-mi cauţi pe careva care să-mi 
spună numaidecât tot ce cuprinde cartea asta! De nu, am să-ţi tai capul pe 
clipă pe dată. 

Şi Giafar spuse: 

— O, emire al drept-credincioşilor, Allah a zidit cerurile şi lumile în şase 
zile, şi, dacă ar fi vrut, le-ar fi zidit într-un ceas. lar dacă nu a făcut aşa, a 
fost spre a arăta făpturilor sale că, în toate lucrurile, chiar spre a făptui 
binele, trebuie să purcezi cu chibzuinţă şi răbdare. Cu atât mai mult când 
este vorba de-a făptui ceva împotriva binelui, o, emire al drept- 
credincioşilor. Ci, dacă ţii neabătut să mă duc să-l caut pe insul în stare să 
ghicească tot ce te-a făcut să râzi şi să plângi, îngăduie robului tău măcar un 
răspăs de trei zile! 

Iar califul spuse: 

— Dacă nu-mi aduci insul despre care e vorba, ai să pieri de moartea cea 
mai cruntă! 

lar Giafar răspunse: 

— Mă duc în solia poruncită! 

Şi ieşi numaidecât, schimbat la faţă, cu sufletul tremurând şi cu inima 
plină de amar şi de mâhnire. 

Şi se duse acasă, cu inima amară, mai întâi să-şi ia bun-rămas de la tatăl 
său, Yahia, şi de la fratele său, El-Fadl, şi să plângă. Iar ei îi spuseră: 

— Pentru ce te vedem în starea aceasta de tulburare şi de mâhnire, o, 
Giafar? 

lar el le povesti tot ce se întâmplase între el şi calif, şi îi înştiinţă despre 
porunca primită. Şi adăugă: 

— Cine se joacă cu un tăiş ascuţit se taie la mână; iar cine se luptă cu leul 
are să fie ucis. În ceea ce mă priveşte, nu se mai află loc pentru mine lângă 
calif; întrucât de-aci înainte şederea în preajma lui este cea mai mare dintre 
primejdii pentru mine, ca şi pentru tine, o, părintele meu, şi ca şi pentru 
tine, o, fratele meu! Aşa că este mai bine să mă duc departe de ochii lui. 
Întrucât a-ţi mântui viaţa este un lucru tare scump şi niciodată nu e destul de 
cântărit la chiar preţul lui. Îar depărtarea este cea mai bună mântuire pentru 
gâturile noastre. Şi-apoi, poetul a spus: 


Tu viaţa-ţi mântuie de tângă 
Şi de prăpădul care vine, 
Iar casa las-o să se plângă 


Acelui ce-a zidit-o bine. 


Iar la acestea, părintele său şi fratele răspunseră: 

— Nu pleca, o, Giafar, întrucât califul s-ar putea să te ierte! 

Ci Giafar spuse: 

— A făcut jurământ! Or, cum aş putea eu să găsesc pe cineva în stare să 
ghicească de la cea dintâi privire pricina ce l-a făcut pe calif să râdă şi să 
plângă, precum şi ce cuprinde, de la început până la sfârşit, afurisita aceea 
de carte? 

Şi Yahia răspunse, atunci: 

— Drept grăieşti, o, Giafar! Numai plecarea ta ne mai poate mântui 
capetele. Şi cel mai bine ar fi să te duci la Damasc, şi să şezi acolo până ce 
prăvălişul sorții are să se sfârşească şi are să ni se întoarcă norocul cel bun. 

Iar Giafar întrebă: 

— Şi în lipsa mea ce are să se facă soţia mea şi haremul meu? 

Iar Yahia spuse: 

— Du-te şi nu te mai îngriji de nimic. Acestea-s nişte porţi pe care tu nu 
mai ai răgazul să le descui. Du-te la Damasc, întrucât aşa ţi-a fost judeţul 
ursitei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute nouăzeci şi şasea noapte 


Urmă: 


...Acestea-s nişte porţi pe care tu nu mai ai răgazul să le descui. Du-te la 
Damasc, întrucât aşa ţi-a fost judeţul ursitei. 

Şi Yahia adăugă: 

— Cât despre ceea ce ar putea să se mai întâmple, după plecarea ta, Allah 
are să vegheze. 

Ca urmare, Giafar vizirul îşi plecă urechea la vorbele părintelui său şi, fără 
de amânare şi zăbavă, luă la el o pungă în care se aflau o mie de dinari, îşi 
puse sileaful şi jungherul, îşi luă rămas-bun de la tatăl său şi de la fratele 
său, încălecă pe un catâr şi, neînsoţit de niciun rob şi de niciun slujitor, 
purcese la drum înspre Damasc. Şi, de-a dreptul prin pustie, se tot duse şi 
nu conteni să drumeţească decât în cea de a zecea zi, când ajunse la câmpia 
cea verde a El-Marjului, care-i intrarea în Damascul cel desfătător. 


Şi văzu Minaretul Miresei cel frumos, care ţâşnea din verdeata 
împrejmuitoare, îmbrăcat de la temelie până în vârf cu cahle daurii, şi 
grădinile cele scăldate de izvoare, unde se lăfăiau straturile de flori; şi 
câmpiile cu mirti, şi dealurile cu albăstrele, şi şesurile cu leandri. Şi se opri 
să se uite la toate acele mândreţi, ascultând păsările ciripitoare de prin 
copaci. Şi văzu că cetatea aceea era o cetate a cărei pereche nu fusese 
zămislită nicăieri pe faţa pământului. Se uită la dreapta, se uită la stânga şi, 
până la urmă, zări un om. Şi se duse la omul acela şi îi spuse: 

— O, fratele meu, care-i numele acestei cetăţi? 

lar omul răspunse: 

— O, doamne al meu, cetatea, în vremurile de demult, se chema Jullag, şi 
despre ea grăieşte poetul în stihurile acestea: 


Jullag îmi e străvechiul nume, 

Şi inimilor le sunt drag! 

Prin mine râuri curg şirag, 

Şi-n preajmă-mi, din afund de veac. 


Grădină-a raiului pe lume, 
Cuib de minuni fără de preţ, 
Damasc, cetate-a mea, şi steag, 
Chilim de vis, tărâm măreț, 
Nimic nu-mi poate fi mai drag 
Decât prea-albii tăi pereți. 


Mult prea frumoasele-ţi terase 
Să fie binecuvântate, 

Şi pururi fie-ţi lăudate 
Prea-falnicele frumuseți 

De pe terasele-ţi frumoase. 


lar omul care prociti stihurile adăugă: 

— Se mai cheamă şi Şam, altfel zis Grăunte-de-Frumuseţe, dat fiind că ea 
este grăuntele frumuseţii lui Dumnezeu pe pământ. 

lar Giafar simţi o dulce înfiorare auzind lămuririle acestea. Şi îi mulţumi 
omului, şi descălecă de pe catâr, şi îl luă de frâu spre a putea să meargă aşa 
cu el printre case şi geamii. Şi, încetişor, se preumbla cercetând una după 
alta casele cele frumoase, pe dinaintea cărora trecea. Şi, privind aşa, zări, în 


fundul unei ulite bine măturate şi bine stropite, o casă falnică în mijlocul 
unei grădini mari. lar în grădină văzu un cort de mătasă înflorată, împodobit 
cu chilimuri strălucite de Khorassan, şi cu perdele bogate, şi ticsit cu perne 
de mătasă, cu scaune şi cu sofale. Iar un bărbat tânăr şedea jos, în mijlocul 
cortului, ca luna când răsare în cea de a paisprezecea zi a ei. Şi era îmbrăcat 
uşor, neavând pe cap decât o basma, iar pe trup — numai o hăinuţă de 
culoare trandafirie. lar dinaintea lui şedeau cu luare-aminte o mulţime de 
inşi, şi băuturi de toate felurile şi de cele mai alese. 

lar Giafar se opri un răstimp să-şi bucure ochii cu priveliştea aceea şi se 
simţi tare mulţumit de ceea ce vedea la bărbatul acela tânăr. Şi, uitându-se 
mai cu luare-aminte, zări lângă bărbat o femeie tânără şi frumoasă ca 
soarele pe un cer senin. lar pe pieptul ei se afla o alăută, ca un copil în 
braţele mamei sale. Şi cânta stihurile acestea: 


Vai de acei ce inima şi-o lasă 

În mâinile spre care doru-i poartă: 
Când vor dori s-o ia-ndărăt acasă, 

N-au să şi-o mai găsească decât moartă. 


Au dăruit-o mâinilor iubite 

Atunci când şi-au simţit-o-ndrăgostită — 
Pentru că inimii îndrăgostite 

Îi e robia dragostei menită. 


Adânc din piept şi-au smuls-o fără minte! 
Rosteşte tu, o, pasăre, mereu: 

„Din piept şi-au smuls-o, neluând aminte 
Că are să le fie tare greu!” 


Au omorât-o fără nicio vină, 

Iar mult-iubitu-acum îşi bate joc 
De cel ce cu iubire i se-nchină 
Şi care arde-n dulcele ei foc. 


Eu sunt acel ce caută iubirea, 
Eu sunt iubirea, fratele ei sunt; 
Eu, mistuit, îmi plâng nefericirea 
Întruna suspinând şi repetând: 


„Priviţi-l pe cel ce iubirea crudă 

L-a vestejit! Chiar dacă neschimbat 
Rămase-n sineşi, ca să-i facă-n ciudă 
Ei fără milă l-au înmormântat!” 


Iar Giafar, auzind cuvintele şi cântecul, simţi o mulţumire nemărginită, iar 
lăuntrurile i se tulburară la mlădierile acelui glas, şi rosti: „Pe Allah! e 
frumos!” Ci copilandra şi începuse iarăşi, pe alt glas, cu alăuta pe genunchi, 
să cânte stihurile acestea: 


Plin de aceste simţăminte, 
La dragoste să iei aminte: 
Nu e nimica uimitor 

Că te iubesc cu-atâta dor. 


Spre tine mâna mi-o întind, 
Cerându-ţi milă şi şoptind, 
Cu umilinţă, să te-nduri, 
Să-mi dai surâsul dulcei guri! 


Îmi trece chinuita viaţă 

Pierind sub ochiul tău de gheață. 
Ah, niciodată nu mi-ai dat 
Surâsul drag, mult aşteptat. 


De-atăâta dor, plâns bob cu bob, 
Trăiesc pe lume ca un rob, 

Iar biata-mi inimă-i bolnavă 
De lacrimi negre de otravă. 


Până ce cântarea acestor stihuri să se sfârşească, Giafar se apropiase de 
poartă tot mai mult, mânat de desfătarea pe care o simţea de a o auzi şi de a 
o privi pe copilandra care cânta. Şi, deodată, tânărul ce sta culcat sub cort îl 
zări, se ridică pe jumătate, chemă pe unul dintre robii săi cei mărunţei şi îi 
spuse: 

— Îl vezi pe omul de colo, de la intrare, din faţa noastră? 

Iar copilandrul spuse: 

— Da! 

Iar tânărul bărbat spuse: 


— Trebuie să fie vreun străin, întrucât văd asupra lui semnele 
drumeţitului. Dă fuga de mi-l adu, şi ai grijă să nu-l superi. 

Şi băiatul răspunse: 

— Cu bucurie şi plăcere! 

Şi zori să se ducă la Giafar, care îl văzu venind; şi băieţelul îi spuse: 

— În numele lui Allah, o, doamne al meu, mă rog ţie, aibi bunătatea de-a 
veni la stăpânul nostru. 

Iar Giafar trecu poarta cu copilandrul şi, ajungând dinaintea intrării în cort, 
îşi lăsă catârul pe seama robilor îndatoritori şi trecu pragul. Iar stăpânul cel 
tânăr se şi afla în picioare, întru cinstea sa; şi veni înspre el, desfăcându-şi 
larg mâinile, şi îl întâmpină cu nişte urări de bun venit, de parcă l-ar fi 
cunoscut dintotdeauna, şi, după ce mulţumi lui Allah pentru trimiterea 
oaspetelui, cântă: 


O, oaspete al meu, bine-ai venit! 
Sosirea ta ne-aduce bucurie, 

Şi ne dă viaţă chipul tău vrăjit. 

Pe chipul tău mă jur: simt cum învie 
Inima-n piept, de cum te-am fost zorit — 
Şi aş muri, de-ar fi să pieri, vai mie! 


Şi, după ce cântă acestea în cinstea lui Giafar, îi zise: 

— Placu-ţi de-a sta, o, dulce doamne al meu! Şi mărire lui Allah pentru 
fericita ta venire! 

Şi prociti rugăciunea pentru oaspetele de la Allah şi îşi urmă astfel 
cântecul: 


De-am fi avut vreun semn de înştiinţare 
Despre venirea ta, pe sub picioare 

Am fi întins în calea ta, covor, 

Curatul sânge-al inimilor noastre 

Şi catifeaua neagră-a ochilor. 

Căci mai presus ne eşti, venit din astre, 
Decât ni-i pleoapa ce-o plecăm cu dor. 


Şi, după ce sfârşi cântecul, se apropie de Giafar, îl sărută pe piept, îi 
preamări harurile şi îi spuse: 


— O, stăpâne al meu, ziua de azi este o zi fericită şi, de n-ar fi şi fost o 
sărbătoare, aş fi facut-o eu, spre a da mulţumire lui Allah! 

Iar robii se buluciră numaidecât dinaintea lor; şi el le spuse: 

— Aduceţi-ne cele pregătite! 

lar ei aduseră tăvile cu mâncăruri, cu fripturi şi cu toate celelalte lucruri 
minunate, iar tânărul îi spuse lui Giafar: 

— O, doamne al meu, înțelepţii spun: „Dacă eşti poftit, îndestulează-ţi 
sufletul cu ceea ce se află dinaintea ta.” Or, noi, dacă am fi ştiut că ai să ne 
luminezi astăzi cu sosirea ta, ţi-am fi gătit însăşi carnea noastră şi ne-am fi 
junghiat şi pruncii în cinstea ta. 

Iar Giafar răspunse: 

— Pun, aşadar, mâna, şi am să mănânc până ce am să mă satur! 

lar tânărul începu să-i dea cu chiar mâna lui bucăţile cele mai bune şi să 
stea la taifas cu toată dragostea şi cu toată plăcerea. Pe urmă fură aduse 
ibricul şi ligheanul, şi i se spălară mâinile. După care tânărul stăpân îl pofti 
să treacă în sala de băuturi, unde îi spuse fetişcanei să cânte. lar ea luă lăuta, 
îi potrivi strunele, o sprijini pe pieptul ei şi, după ce murmură o clipită, 
cântă: 


Iacătă-l, mândrul oaspe, a căruia venire 
De toţi e-ntâmpinată cu drag şi cu cinstire, 
Mai dulce ca nădejdea, măreț de strălucire. 


Din plete-i se revarsă o negură curată, 
De care înşişi zorii, cu faţa speriată 
Şi ruşinaţi, sărmanii, nici nu se mai arată. 


Iar când ursita-mi neagră era să mă omoare, 
Cerui oblăduinţa-i; şi el, venind din zare, 
Intoarse vieţii-un suflet din moarte şi pierzare. 


Şi iată-mă acuma sunt robul pe vecie 
Al Craiului Iubirii, iar dulcea mea robie 
Imi e pe totdeauna deplina bucurie. 


lar Giafar fu cuprins de o voioşie până peste poate, la fel cu voioşia 
tânărului, gazda sa. Ci tot nu contenea nicidecum a rămâne îngrijorat de 
năpasta lui cu califul. Iar îngrijorarea aceea era vădită pe chipul şi în 


purtarea lui. Şi nu rămase nevăzută ochilor tânărului, care pricepu limpede 
că Giafar era tulburat, înfricoşat, îngândurat şi chinuit de ceva. Iar Giafar, la 
rându-i, pricepu că tânărul băgase de seamă starea sa şi că, din bună- 
cuviinţă, se ferea să-l întrebe de pricina tulburării. Ci, până la urmă, tânărul 
îi zise: 

— O, doamne al meu, ascultă ceea ce au spus înţelepţii: 


Nu-ţi fie teamă şi nu te-ntrista 
De cele câte-asupra noastră vin. 
Ia mai degrabă un pocal şi bea 
Otrava sfântă a acestui vin 
Ce-alungă şi necaz, şi voie-rea. 


Nu vezi cum zugrăviră mâini de vis 
Caftanul băuturii-n flori frumoase, 
Cu crinul alb, cu dulcele narcis, 
Cu floarea de Neman, cu tiparoase, 
Pe vița viei scrise cu dichis? 


Dacă te-apasă gânduri şi tristețe, 

Tu leagănă-le-ncetişor şi blând, 
Pentru ca-n somn adânc să se răsfeţe 
La sânul băuturilor, cântând, 

Al florilor şi-al fetelor iubeţe. 


Pe urmă îi spuse lui Giafar: 

— Nu-ţi chinui şi nu-ţi zbuciuma inima, o, stăpâne al meu. 

Şi îi zise fetişcanei: 

— Cântă! 

lar ea cântă. Şi Giafar, care se desfăta la acele cântece şi era vrăjit de ele, 
spuse, într-un sfârşit: 

— Să nu contenim a ne veseli, când cu cântecul, când cu vorba, până ce 
lumina zilei are să se curme şi are să vină noaptea cu negurile ei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute nouăzeci şi şaptea noapte 


Urmă: 


— Să nu contenim a ne veseli, când cu cântecul, când cu vorba, până ce 
lumina zilei are să se curme şi are să vină noaptea cu negurile ei. 

Şi tânărul le porunci robilor să aducă nişte cai. lar ei se supuseră îndată; şi 
îi aduseră oaspetelui stăpânului lor o iapă împărătească. Şi amândoi săriră 
pe spinarea cailor şi porniră să străbată Damascul, şi să se bucure de 
priveliştea sukurilor şi a uliţelor, până ce ajunseră dinaintea unei case 
luminate strălucit şi împodobite cu fanare de toate culorile; iar dinaintea 
unei porţi se afla o lampă mare de aramă frumos lucrată, spânzurând de un 
lanţ de aur. Iar în curtea casei erau nişte chioşcuri înconjurate de cioplituri 
în piatră minunate, şi pline cu toate neamurile de păsări şi cu toate soiurile 
de flori; iar în mijlocul tuturor acelor clădiri se afla o sală boltită, cu 
ferestrele de argint. lar tânărul deschise uşa de la sala aceea. Iar sala se ivi 
ca o grădină a raiului, însufleţită de cântecele păsărilor şi de miresmele 
florilor, şi de clipocitul izvoarelor. Şi casa toată răsuna de feluritele graiuri 
ale acelor păsări, şi era căptuşită numai cu mătasă, şi bine chivernisită cu 
perne de atlaz şi cu pene de struţ. Şi se mai afla acolo, de asemenea, o 
grămadă nenumărată de tot soiul de lucruri rare şi de minunăţii scumpe, şi 
era îmbălsămată de mireasma florilor şi a poamelor; şi adăpostea o 
sumedenie neînchipuită de bogății falnice, farfurii şi tacâmuri din argint, 
cupe de preţ, căţui pentru ars mirodenii, şi grămezi de ambră sură, de 
pulbere de aloe şi de poame uscate. Într-un cuvânt, era ca locuinţa zugrăvită 
în stihul acesta al poetului: 


Era o casă albă, -ntr-o grădină, 
Şi care strălucea ca o lumină 
Din toată măreţia ei deplină. 


Şi, după ce Giafar şezu jos, tânărul îi spuse: 

— Un potop de binecuvântări s-a coborât din cer asupra capului nostru, o, 
doamne şi oaspete al meu, odată cu venirea ta! 

Şi îi mai spuse încă multe alte lucruri gingaşe, şi îl întrebă, într-un sfârşit: 

— Şi care este pricina căreia îi datorăm cinstea sosirii tale în cetatea 
noastră? Aici găseşti prieteni şi bunăstare, şi toată dragostea! 

Iar Giafar răspunse: 

— Eu, o, stăpâne al meu, sunt oştean de meserie, şi poruncesc peste o 
ceată de oşteni. lar de baştină sunt din cetatea Bassrei, de unde vin acuma. 
Iar pricina sosirii mele este că, neputând să-i plătesc califului haraciul pe 
care i-l datorez, am fost cuprins de spaimă pentru viaţa mea şi am luat fuga 


cu capu-n pământ, de frică. Şi nu m-am oprit din goană, prin câmpuri şi prin 
pustiuri, până ce m-a adus la tine soarta. 

lar tânărul spuse: 

— O, venire binecuvântată! Şi care-i numele tău? 

El răspunse: 

— Numele meu este ca şi al tău, o, doamne al meu. 

lar tânărul, auzind aceasta, zâmbi şi spuse râzând: 

— O, doamne al meu, aşadar te numeşti Abu'l Hassan! Ci mă rog ţie să nu 
mai ai nicio strângere de inimă şi nicio tulburare în pieptul tău. 

Şi dete poruncă să fie aduse bucatele. Şi li se aduseră nişte tablale pline cu 
tot felul de bunătăţuri alese şi desfătătoare, şi mâncară, şi rămaseră 
mulţumiţi. După care masa fu ridicată şi se aduseră ibricul şi ligheanul. Şi 
se spălară pe mâini, şi se ridicară, şi se duseră în sala de băuturi, care era 
plină cu flori şi cu poame într-un chip desăvârşit. lar tânărul vorbi cu 
fetişcana în privinţa muzicii şi a cântecului. Iar ea îi încântă pe amândoi şi îi 
desfătă cu desăvârşirea meşteşugului ei; şi până şi casa, cu ziduri cu tot, era 
tulburată şi mişcată. lar Giafar, în vâlvora înflăcărării sale, îşi scoase 
hainele şi le azvârli cât colo, după ce le făcu bucățele. Iar tânărul îi spuse: 

— Uallahi! deie Allah ca sfâşierea hainelor să aibă drept urmare bucuria şi 
nicidecum supărarea şi necazul. Şi alunge Atotputernicul amarul urâtului de 
la noi. 

Pe urmă făcu semn unuia dintre robii lui, care numaidecât îi aduse lui 
Giafar nişte haine noi, ce preţuiau o sută de dinari, şi îl ajută să se îmbrace. 
Iar tânărul îi spuse fetişcanei: 

— Schimbă glasul alăutei! 

Iar ea schimbă glasul şi cântă stihurile acestea: 


Privirea-mi pătimaşă se pierde după el, 

Iar el nici nu ia seama la tristul meu măcel. 
Deci să-mi închei urarea şi cântecul, strigând: 
„Iubirea-mi pentru tine nici crâncenul mormânt 
Nu are să mi-o stingă din inimă nicicând!” 


lar când se isprăvi şi cântecul acesta, Giafar iarăşi se despuie de haine 
chiuind. Şi tânărul îi spuse: 

— Fie ca Allah să-ţi îmbuneze viaţa şi facă el ca începutu-i să-i fie 
sfârşitul, iar sfârşitul să-i fie începutul! 


Iar robii îl îmbrăcară pe Giafar iarăşi cu haine noi, mai frumoase decât cele 
dintâi. Iar fetişcana nu mai rosti nimic vreme de un ceas, pe când cei doi 
şedeau la taifas. Pe urmă tânărul îi spuse lui Giafar: 

— Ascultă, o, doamne al meu, ce a spus poetul despre ţara în care, spre 
cinstea noastră, te-a adus ursita în ziua aceasta binecuvântată. 

Şi-i spuse fetişcanei: 

— Cântă-ne vorbele poetului despre valea noastră, cea care în vremurile 
de demult se chema valea Rabwatului. 

Şi copila cântă: 


O, dulce strălucire-a nopţii noastre 
În valea-mbelşugatului Rabwat, 

Pe unde vântu-adie-n zări albastre 
Cu valuri de miresme-mbălsămat! 


E-o salbă împrejuru-i, sclipitoare: 
De pomi înalţi, de ierburi unduind. 
Câmpiile-i chilimuri sunt, de floare, 
Cu păsări care ciripesc argint. 


Livezile-i, când ne zăresc pe-aproape, 
Ne-mbie cu bogatul lorpomet. 

Iar noi, pe malul răcoroasei ape, 
Sorbim taclale-n cupe de poet. 


Frumoasă este valea noastră scumpă, 

Şi darnică-i, iar vântul şoptitor, 

Când pe poteci prin lunca noastră umblă, 
Ne-aduce numai daruri de la flori. 


Când copila sfârşi de cântat, Giafar, pentru cea de-a treia oară, se despuie 
de hainele sale. Iar tânărul stăpân se ridică şi îl sărută pe frunte, şi porunci 
să fie îmbrăcat cu alt veşmânt. Căci tânărul acela, aşa cum se va dovedi, era 
omul cel mai mărinimos şi cel mai minunat de pe vremurile lui, iar dărnicia 
mâinii sale şi înălţimea sufletului său erau pe puţin tot atât de mari ca şi cele 
ale lui Hatim, căpetenia tribului Thay. Şi tăifasui cu el mai departe despre 
întâmplările zilelor, şi despre tâlcuri, şi despre snoave, şi despre izbânzile 
cele mai de seamă ale poeziei. Şi îi zise: 


— O, doamne al meu, nu îţi împovăra mintea cu griji şi cu îngândurări. 

Iar Giafar îi spuse: 

— O, stăpâne al meu, mi-am părăsit ţara fără a avea răgaz nici să mănânc, 
nici să beau. Şi am făcut-o cu gândul de a mă veseli şi de a vedea lumea. 
Dar dacă Allah mi-o hărăzi să mă mai întorc vreodată în ţara mea, şi dacă 
rudele mele, şi prietenii mei, şi vecinii mei au să mă cerceteze şi au să mă 
iscodească, întrebându-mă unde am fost şi ce am văzut, am să le spun 
binefacerile cu care m-ai cinstit şi hatârurile pe care le-ai grămădit asupra 
capului meu, în cetatea Damascului, din ţara Şamului. Şi am să le spun ce 
am văzut aici, şi ce am văzut dincolo, şi am să le rostesc nişte cuvântări tare 
frumoase, şi am să le dezvăluiesc nişte lucruri pline de învăţăminte despre 
toate cele cu câte are să mi se îmbogăţească mintea pe lângă tine, în cetatea 
ta. 

Iar tânărul răspunse: 

— Mă adăpostesc întru Allah împotriva ispitei gândurilor de mândrie! 
Numai El este singur mare. 

Şi adăugă: 

— Vei rămâne cu mine atâta cât vei voi, zece ani, ori mult, precum ţi-o fi 
placul! Întrucât casa mea este casa ta, cu stăpânul ei şi cu tot ce se află în 
ea. 

Şi, estimp, făcându-se noapte târzie, intrară hadâmbii şi aşternură pentru 
Giafar un pat gingaş în capătul sălii, la locul de cinste. Şi mai aştermură un 
pat, alături de cel al lui Giafar. Şi plecară, după ce orânduiră şi dichisiră 
totul precum se cuvine. lar Giafar vizirul, văzând acestea, îşi zise în sine: 
„Pesemne că gazda mea este neînsurată! Şi de aceea şi-a pus patul lângă al 
meu. Socot că pot să arunc o întrebare.” 

Şi, ca urmare, cuteză să o întrebe pe gazda sa: 

— O, stăpânul meu, eşti holtei sau eşti însurat? 

lar tânărul răspunse: 

— Sunt însurat, o, doamne al meu! 

Iar Giafar răspunse la aceasta: 

— Pentru ce, dar, dacă eşti însurat, vrei să dormi alături de mine, în loc să 
te duci la haremul tău şi să te culci ca oamenii însuraţi? 

Iar tânărul răspunse: 

— Pe Allah, o, stăpâne al meu, haremul, cu tot ce se află în el, nu are să-şi 
ia zborul şi voi avea mai târziu tot timpul să mă duc şi acolo să mă culc. Ci 
acuma ar fi prea grosolan şi urât din parte-mi, şi grozav de necioplit, şi, vai, 


cât de ruşinos! să-l las singur, spre a mă duce să mă culc în haremul meu, pe 
un om ca tine, un musafir, un oaspete de la Allah! O atare faptă ar fi cu totul 
potrivnică bunei-cuviinţe şi datorinţelor ospeţiei! Şi, cu adevărat, o, stăpâne 
al meu, atâta timp cât şederea ta va binevoi să cinstească această casă, nu 
am să-mi odihnesc capul pe patul din haremul meu, nici nu am să mă culc 
în harem, câtă vreme nu se va rosti bun-rămasul între tine şi mine, în ziua 
care îţi va plăcea şi pe care o vei alege, când ai să vrei să te întorci cu pace 
şi tihnă în cetatea şi în ţara ta! 

lar Giafar îşi zise în sineşi: „Asta-i o treabă de-a mirărilea, minunătoare 
până peste poate!” Şi dormiră împreună în noaptea aceea. 

lar a doua zi, dis-de-dimineaţă, se sculară şi se duseră la hammam, unde 
tânărul — căruia, de fapt, i se spunea Attaf-cel-Darnic — trimisese, pentru 
folosinţa oaspetelui său, un rând de haine falnice. Şi, după ce se îmbăiară 
cum nu se poate mai desfătător, încălecară pe nişte cai minunaţi, pe care îi 
găsiră gata înşăuaţi la poarta hammamului, şi porniră înspre mecet, ca să 
meargă să vadă Mormântul Sultanei, şi îşi petrecură toată ziua aceea 
prefirând cu gândul vieţile oamenilor şi morţile lor. Şi tot aşa făcură şi mai 
apoi, în toate zilele, ducându-se să vadă când o piaţă, când alta, şi dormind 
noaptea cot la cot, în chipul mai înainte arătat, vreme de patru luni... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute nouăzeci şi opta noapte 


Urmă: 


„„.Şi tot aşa făcură şi mai apoi, în toate zilele, ducându-se să vadă când o 
piaţă, când alta, şi dormind noaptea cot la cot, în chipul mai înainte arătat, 
vreme de patru luni. 

Or, la capătul acestui răstimp, Giafar îşi simţi sufletul plin de tristeţe şi 
gândurile abătute; şi, într-o bună zi, şezu jos şi plânse. Iar Attaf-cel-Darnic, 
văzându-l că plânge, îl întrebă, spunându-i: 

— Allah alunge de la tine mâhnirea şi amarul, o, stăpâne al meu! Pentru ce 
te văd plângând? Şi ce a putut să-ţi pricinuiască mâhnirea aceasta? Dacă ţi-e 
pieptul apăsat, pentru ce nu îmi dezvăluieşti pricina ce-ţi face inima grea şi 
sufletul amar? 

lar Giafar răspunse: 

— O, fratele meu, îmi simt pieptul apăsat până peste poate şi mi-ar plăcea 
să umblu aiurea, pe ulițele Damascului, şi mi-ar plăcea tot aşa să-mi 


potolesc gândurile cu vederea geamiei ommiazilor! 

Şi Attaf-cel-Darnic răspunse: 

— Da cine, oare, ar putea să te oprească, o, fratele meu? Au nu mai eşti 
slobod să te duci să te preumbli pe unde vrei şi să-ţi răcoreşti sufletul cum 
îţi place, în aşa fel ca pieptul să ţi se uşureze şi mintea să ţi se însenineze şi 
să ţi se bucure? Într-adevăr, o, fratele meu, toate astea-s chiar nimic, chiar 
nimic! 

Şi Giafar se sculă să plece, când gazda îl opri spre a-i spune: 

— O, doamne al meu, ai numai bunătatea de a răbda o clipă, pentru ca 
slugile noastre să-ţi poată înşăua o iepşoară. 

Ci Giafar răspunse: 

— O, prietene, mi-ar plăcea mai mult să mă duc pe jos; întrucât omul care- 
i călare nu se mai poate bucura privind şi luând seama împrejurul său; ci 
ceilalţi oameni se bucură privindu-l şi luând seama la el. 

lar Attaf-cel-Darmnic îi spuse: 

— Fie! Ci lasă-mă baremi să-ţi dau o pungă cu dinari, spre a putea să faci 
niscaiva mile în calea ta şi să împărţi bani cu pumnul, aruncându-i mulţimii! 

Şi adăugă: 

— Acuma, poţi să te duci să te preumbli. Şi deie Allah ca aceasta să-ţi 
liniştească sufletul, şi să te uşureze, şi să te facă să te întorci la noi plin de 
voioşie şi de mulţumire! 

Ca urmare, Giafar luă de la preadamica lui gazdă o pungă cu trei sute de 
dinari şi ieşi din casă, însoţit de urările prietenului său. 

Şi se îndreptă încetişor, cu gândurile la năpasta în care îl băgase califul şi 
tare deznădăjduit de-a găsi vreo dezlegare, ori ca vreo întâmplare să-i 
îngăduiască a dovedi tâlcul, ori să găsească omul care l-ar putea dovedi, şi 
ajunse aşa dinaintea geamiei celei falnice, şi sui cele treizeci de trepte de 
marmură de la uşa cea mare, şi îşi bucură ochii minunându-se de miroziile 
cele frumoase de farfuriu, de auriturile, de nestematele şi de marmorele 
strălucite, care o împodobeau pe toate părţile, şi de havuzurile cele 
frumoase, în care curgea o apă atâta de curată, că nici nu se vedea. Şi se 
înălţă cu gândul la Allah, şi îşi făcu rugăciunea, şi ascultă predica, şi şezu 
acolo până la prânz, simțind o răcoreală mare cum îi cobora în suflet şi îi 
liniştea inima. Pe urmă ieşi din geamie şi îi milui pe calicii de la uşă, rostind 
stihurile acestea: 


Văzut-am frumuseţile minune 


Strânse aci-n geamia din Jullag. 
Şi pe pereţi văzut-am ce tâlc spune 
Preasfântul frumuseţilor şirag. 


Şi-am înţeles, precum ca să se ştie, 
Din toată sfânta frumuseţe scrisă: 
Norodul, când se duce la geamie, 
Găseşte uşa pururea deschisă! 


Şi, după ce plecă de la moscheea cea frumoasă, îşi urmă preumblarea prin 
mahalale şi pe uliţe, privind şi luând seama, până ce ajunse dinaintea unei 
case strălucite, cu înfăţişare domnească, împodobită cu nişte ferestre din 
argint chenăruite cu aur, care vrăjeau mintea, şi cu nişte perdele de mătasă 
la fiecare fereastră. Şi, în faţa porţii, se afla o laviţă de marmură aşternută 
cu un chilim. Şi, cum se simţea cam ostenit de preumblarea sa, Giafar şezu 
jos pe laviţă şi începu să se gândească la sine, la starea lui, la întâmplările 
din vremea din urmă şi la ce s-o fi putut întâmpla, în lipsa lui, la Bagdad. 

Şi, deodată, iacătă că la una dintre ferestre perdeaua se trase la o parte şi o 
mână albă toată, urmată de stăpâna ei, se ivi cu o stropitoare micuță din aur. 
Şi femeia aceea era ca luna plină, cu nişte priviri pierzătoare de minţi şi cu 
un chip ce nu-şi avea sor’ pe lume. Şi zăbovi o clipă să stropească florile 
din glastrele de la fereastră, nişte flori de busuioc, de iasomie îngemănată, 
de garoafe şi de micsandre. lar mişcările ei erau numai gingăşie, numai 
duioşie şi frumuseţe, pe când stropea cu mâna florile mirositoare. Iar Giafar, 
la vederea ei, îşi simţi inima rănită de iubire. Şi se ridică în picioare, şi se 
temeni până la pământ dinaintea ei. lar tinerica, sfârşind de stropit florile, se 
uită pe uliţă şi îl zări pe Giafar cum sta plecat până la pământ. Şi, dintru- 
ntâi, dete să închidă fereastra şi să plece. Pe urmă se răzgândi şi, aplecându- 
se peste pervaz, îi spuse lui Giafar: 

— Casa aceasta este cumva casa ta? 

Iar el răspunse: 

— Nu, pe Allah! o, stăpâna mea, casa nu este casa mea, dar robul care se 
află la uşa ei este robul tău! Şi aşteaptă poruncile tale! 

Iar ea spuse: 

— Dacă această casă nu este a ta, atunci ce cauţi aici şi pentru ce nu pleci? 

Iar el răspunse: 

— Pentru că, ya setti, m-am oprit aici spre a ticlui în cinstea ta câteva 
stihuri! 


Iar ea întrebă: 


— Şi cam ce ai putut să spui tu despre mine, în stihurile tale, bre omule? 
Şi numaidecât Giafar rosti imnul acesta, pe care îl ticlui acolo pe loc: 

El singur poate să ia nişte vise 

Şi chip aievea să le dea apoi! 
Albă îţi este rochia, cum este 

Şi mâna-ţi albă, şi precum deplină 
Îţi este soarta, ca într-o poveste: 


Un alb în alb, lumină în lumină.” 


Pe urmă, întrucât în pofida acestor stihuri ea tot voia să plece, Giafar 
strigă: 

— Aşteaptă, fie-ţi milă, o, stăpâna mea! lacătă alte stihuri pe care le-am 
alcătuit despre înfăţişarea şi despre gingăşia ta! 

Iar ea spuse: 

— Şi cam ce-ai putut să spui tu în privinţa mea? 

Iar el rosti următoarele stihuri: 


[i vezi tu chipul falnic cum răsare 
Şi, cu tot vălul care îl adumbră, 
E ca o lună luminând pe zare? 


De strălucirea lui, preasfânta umbră 
A templelor în care e slăvită 

Se luminează toată-ntr-o clipită, 

Iar soarele, când o priveşte-n faţă, 
Zavistnic se întunecă şi-ngheață. 


Îngălbeneşte roşul trandafir 
Când îi zăreşte fruntea, de necaz; 
Iar mărul rumen pare tibişir 

Pe lângă-mbujoratul ei obraz. 


Un muritor, dacă o vede-o dată, 
Rămâne pururi jertfă a iubirii, 
Arzând pe veşnicie, fără pată, 
În flăcările chinului simţirii. 


Când tânăra femeie auzi stihurile acestea, îi spuse lui Giafar: 

— Ai fost strălucit! Ci acestea-s nişte vorbe mai mari decât tine! 

Şi îi aruncă o ocheadă care îl săgetă, închise fereastra şi pieri grabnic. lar 
vizirul Giafar şezu răbduriu pe laviţă, nădăjduind şi aşteptând ca fereastra 
să se mai deschidă o dată şi să-i îngăduie a mai arunca o privire asupra 
minunii abia zărite. Şi ori de câte ori da să se ridice şi să plece, patima îi 
spunea: „Stai!” Şi nu conteni să tot facă aşa până ce se lăsă seara. Atunci, se 
sculă, cu inima lulea, şi se întoarse acasă la Attaf-cel-Damic. Şi îl găsi pe 
Attaf aşteptându-l chiar la intrarea casei, în prag, şi strigând, când îl văzu: 


— O, doamne al meu, m-ai lăsat astăzi cum nici nu se poate mai amărât de 
lipsa ta! lar gândurile mele erau cu tine, din pricina aşteptării îndelungi şi a 
zăbăvniciei întoarcerii tale. 

Şi se aruncă la pieptul lui şi îl sărută între ochi. Ci Giafar nu răspunse 
nimic, şi sta pierit. lar Attaf se uită la el şi citi pe chipul lui multe vorbe, 
găsindu-l, într-adevăr, tare schimbat la faţă, şi galben, şi mohorât. Şi îi zise: 

— O, doamne al meu, te văd tulburat la chip şi cu mintea aiurea! 

Iar Giafar răspunse: 

— O, doamne al meu, din clipa când m-am despărţit de tine şi până acuma 
m-a chinuit o durere rea de cap, întrucât am dormit greu as'noapte pe 
căpătâiul meu. lar la geamie nu am priceput nimic din rugăciunile pe care le 
rosteau drept-credincioşii. lar starea mea este jalnică, şi sănătatea mea-i 
mişelnică! 

Atunci, Attaf-cel-Darnic îşi luă oaspetele de mână şi îl duse în sala în care 
le plăcea lor, de obicei, să stea de vorbă. lar robii aduseră tăvile cu 
mâncăruri pentru masa de seară. Ci Giafar nu putu să mănânce nimic şi 
ridică mâna. lar tânărul îl întrebă: 

— Pentru ce, o, doamne al meu, ridici mâna şi o depărtezi de la mâncare? 

Iar el răspunse: 

— Pentru că masa de as'dimineaţă mi-a căzut greu şi nu mai pot să cinez. 
Ci nu este nicio supărare din asta! Întrucât nădăjduiesc că un ceas de somn 
are să facă răul să treacă, iar mâine n-o să mai am nimic la stomah! 

Ca urmare, Attaf porunci să se aştearnă patul lui Giafar, mai devreme ca 
de obicei, iar Giafar se întinse pe pat, cu gândurile tare clătinate. Şi îşi trase 
învelitoarea peste el, şi începu să cugete la fetişcană, la frumuseţea, la 
gingăşia, la făptura, la alcătuirea ei fericită şi la tot ceea ce Atoatedătătorul 
— preamărit fie El! — îi dăruise ca frumuseţe, ca strălucire şi ca desăvârşire. 
Şi îşi uită de toate câte i se întâmplaseră în zilele trecutului său, şi de 
necazul cu califul, şi de porunca primită, şi de neamurile, şi de prietenii, şi 
de ţara lui. Şi aşa era de amamic zbuciumul gândurilor sale, încât se simţi 
cuprins de ameţeală, iar trupu-i fu năpădit de înfiorare. Şi nu mai conteni să 
se tot sucească şi să se tot răsucească, potopit de foc, în patul lui, până 
dimineaţa. Şi era ca un ins pierdut pe marea dragostei. 

Şi, cum se făcuse ceasul la care, de obicei, se sculau, Attaf se sculă cel 
dintâi şi se plecă asupra-i, şi-i zise: 

— Cum o duci cu sănătatea? Gândurile mele au stat toată noaptea plecate 
asupra ta. Şi am văzut limpede că n-ai gustat din somn până la ziuă. 


Iar Giafar răspunse: 
— O, fratele meu, nu prea mi-e bine, nu am niciun chef... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute nouăzeci şi noua noapte 


Urmă: 


— O, fratele meu, nu prea mi-e bine, nu am niciun chef. 

Auzind vorbele acestea, Attaf-cel-Damic, minunatul, fu cuprins de 
tulburare până peste marginile tulburării şi trimise pe dată un rob alb să 
caute un doftor. lar robul dete fuga să-şi împlinească misia, şi nu zăbovi 
mult până ce să se întoarcă cu doftorul cel mai bun din Damasc şi cel mai 
iscusit dintre doftorii de pe vremea lui. 

Şi doftorul, hakim de frunte, veni la Giafar, care sta întins pe pat, cu ochii 
pierduţi, şi se uită la faţa lui, şi îi zise: 

— Nu te tulbura că mă vezi, şi darul sănătăţii să fie asupra-ţi! Dă-mi 
mâna! 

Şi îi luă mâna, şi îi pipăi bătăile vinelor, şi văzu că tot lucrul era la locul 
lui, fără de nicio vătămătură, fără de nicio suferinţă şi fără de nicio durere, 
iar bătăile inimii erau pline şi opririle dintre bătăi erau opriri sănătoase. Şi, 
după ce cercetă toate acestea, pricepu care este pricina răului şi că bolnavul 
era bolnav de dragoste. Şi nu voi, de faţă cu Attaf, să pomenească nimic 
despre ceea ce băgase de seamă la bolnav. Şi, ca să facă lucrurile cu 
gingăşie şi fără multă zarvă, luă o bucată de hârtie şi scrise pe ea leacul. Şi 
puse încetişor hârtia sub capul lui Giafar, spunându-i: 

— Leacul se află sub capul tău! Şi ţi-am hotărât o curăţenie. Dacă o vei 
lua, vei fi vindecat. 

Şi, grăind astfel, hakimul îşi luă ziua-bună de la Giafar, spre a se duce să-i 
îngrijească pe ceilalţi bolnavi ai săi, care erau mulţi. Şi Attaf îl însoţi până 
la poartă, unde îl întrebă: 

— O, hakimule, ce are? 

Şi hakimul răspunse: 

— Lucrul se află pe hârtie. 

Şi plecă. 

lar Attaf se întoarse la oaspetele său şi îl găsi sfârşind de citit poezia 
aceasta: 


Într-o zi veni la mine 

Un hakim, mă luă de mână, 
Să-mi măsoare, cum se cere, 
Ale inimii bătăi. 

Eu strigai: „Ci lasă mâna, 
Că nu-n mână şi nu-n vână, 
Ci în suflet arde focul 

Ce mă mistuie-n văpăi! ” 


El, atunci, îmi spuse iarăşi: 
„Bea sirop de trandafir 
Mestecat cu suc de limbă 
Şi nu spune nimănui!” 

Eu îi răspunsei: „Siropul 
Bine-l ştiu, e-un elixir 

Ce-l adun de pe obrajii 
Pentru care mă pierdui. 


Ci de unde, o, hakime, 

Să găsesc eu suc de limbă? 

Şi cum aş putea, hakime, 

Să mai potolesc vreodată 

Jarul care-mi arde viaţa, 

Dorul care-n piept mă-nghimpă?” 
Şi atunci, hakimu-mi spuse: 

„Eşti îndrăgostit rău, iată!” 


Eu îi spun: «Da!» El răspunde: 
„Nu-i decât un singur leac: 

Să aduci pricina boalei 

Lângă tine-aci-n iatac!” 


lar Attaf, care nu auzise stihurile şi nu prinsese din ele decât versul de la 
urmă, fără a-l pricepe, şezu la capătul patului şi îl întrebă pe oaspetele său 
ce-i spusese şi ce îngrijiri îi hotărâse hakimul. lar Giafar răspunse: 

— O, fratele meu, mi-a scris o hârtie care se află colea sub pernă. 

lar Attaf scoase hârtia de sub pernă şi o citi. Şi găsi pe ea rândurile 
acestea, scrise de mâna hakimului: 


„În numele lui Allah cel Atoatevindecătorul, părintele leacurilor şi al 
tămăduirilor! 

Iată ce este de luat, cu ajutorul şi cu binecuvântarea lui Allah! 

Trei măsuri de înfăţişare netulburată a iubitei, amestecate cu un dram de 
sfială şi cu oleacă de teamă de-a nu fi pândit de către pizmaşi; apoi, trei 
măsuri de împreunare deplină, străluminată cu un bob de zăbavă şi de 
depărtare; apoi, două dramuri de duioşie curată şi de gingăşie, fără 
amestec de tărâţe de despărţenie; să se facă un ir cu bob de tămâie de 
săruturi, cu care să se ungă dinţii şi mijlocul; câte două măsuri din fiecare 
fel; apoi, o sută de săruturi, pe cele două preafrumoase granate ce se 
cunosc, dintre care cincizeci trebuie să fie îndulcite, petrecându-le printre 
buze, urmând datina porumbeilor, iar cele douăzeci următoare după datina 
păsărelelor; apoi, două măsuri potrivite de mângâieri de Alep şi de suspine 
de Irak; apoi, două oca de vârfuri de limbă, în gură şi în afara gurii, de 
mestecat şi de frământat bine; apoi, a se pune pe o plită trei drahme de 
boabe de Egipt, adăugându-se untură de cea bună, şi a se fierbe în apa 
dragostei şi în siropul dorului, la un foc de lemn de plăceri, în ungherul 
patimii; după care să se strecoare totul printr-un divan cât mai moale şi să 
se adauge două oca de sirop de gură şi să se bea pe nemâncate, vreme de 
trei zile. Iar în cea de-a patra zi, să se ia ca masă de prânz o felioară din 
pepenele iubirii, cu lapte de migdală şi cu zeamă de lămâie de jind; apoi, 
într-un sfârşit, să se ia trei măsuri de frământătură de coapse. Şi să se 
încheie cu o baie, întru desăvârşirea zviduirii. Şi salamaleikum! ” 


Când Attaf-cel-Darnic isprăvi de citit leacurile, nu se putu opri de a râde şi 
de a-şi bate palmele una de alta. Pe urmă se uită la Giafar şi îi spuse: 

— O, fratele meu, doctorul acesta este un doctor mare, iar priceperea lui 
este o pricepere mare. lacătă că te-a găsit bolnav de iubire! 

Şi adăugă: 

— Spune-mi, aşadar, cine te-a fermecat şi de cine te-ai îndrăgostit? 

Giafar însă, cu capu-n jos, nu dete niciun răspuns şi nu voi să rostească 
nicio vorbă. lar Attaf se simţi tare mâhnit de tăcerea pe care Giafar o păstra, 
şi o păstrase faţă de el, şi rămase tare necăjit de lipsa lui de încredere, şi îi 
spuse: 

— O, fratele meu, au nu îmi eşti tu mai mult decât prieten, au nu eşti tu în 
casa mea aşa cum e sufletul într-un trup”? Iar între mine şi tine au nu sunt, 
oare, patru luni petrecute întru prietenie, întru tovărăşie, întru tăifăsuială şi 


întru dragoste curată? Pentru ce, dar, să-mi tăinuieşti starea ta? În ceea ce 
mă priveşte, sunt tare întristat şi înfricoşat că te văd singur, fără de călăuz, 
într-o treabă atâta de gingaşă! Tu, într-adevăr, eşti un străin, nu eşti din 
cetatea aceasta de scaun, pe când eu sunt fiu al acestei cetăţi şi pot să te ajut 
cu folos, şi pot să-ţi risipesc tulburarea şi îngândurarea. Pe viaţa mea, peste 
care eşti stăpân, şi pe pâinea şi sarea care sunt între noi, mă rog ţie să-mi 
dezvăluieşti taina ta! 

Şi nu încetă să-i tot vorbească aşa, până ce îl hotărî să se destăinuiască. Şi 
Giafar săltă capul şi-i spuse: 

— Nu am să-ţi tăinuiesc mai mult pricina tulburării mele, o, fratele meu! 
Şi de-acuma înainte nu am să-i mai învinuiesc pe îndrăgostiţii care sunt 
bolnavi de dor şi de nerăbdare. Întrucât iacătă că mi s-a întâmplat o 
daravelă la care niciodată nu m-aş fi gândit că are să mi se întâmple, nu, 
niciodată! Şi nu ştiu ce are să mi se tragă din asta, întrucât păţania mea este 
o păţanie atât de afurisită şi de încurcată, încât ar putea să mă ducă la 
pierderea vieţii. 

Şi îi povesti ce i se întâmplase; cum, după ce şezuse jos pe lavita de 
marmură, fereastra se deschisese dinaintea lui şi cum o muieruşcă se ivise, 
cea mai frumoasă de pe vremea ei, care îşi stropise grădina de la fereastră. 
Şi adăugă: 

— Acuma inima mea pătimaşă se zbuciumă de dragoste pentru ea! A 
închis dintr-odată fereastra, după ce a repezit numai o aruncătură de ochi pe 
uliţa unde mă aflam, şi a trântit-o atâta de repede, de parcă un străin ar fi 
văzut-o fără iaşmac pe faţă. Şi, din pricina prea-multului zbucium şi a 
pojarului dragostei în care mă aflu pentru ea, iacătă-mă acum că nu mai 
sunt bun de nimic, nu mai sunt în stare nici să mănânc, nici să beau ceva; 
iar somnul mi-e măcinat de patima dorului după aceea care şi-a aşezat 
cuibul în inima mea. 

Apoi adăugă: 

— Şi-aceasta-i păţania mea, o, Attaf, fratele meu, şi ţi-am povestit tot ce 
mi s-a întâmplat, fără a-ţi ascunde nimic. 

Când mult-darnicul Attaf auzi spusele oaspetelui său şi când le înţelese tot 
tâlcul, lăsă capu-n jos şi chibzui vreme de un ceas. Întrucât din toate 
arătările şi din toate semnele auzite, şi din zugrăvirea casei, a ferestrei şi a 
uliţei, pricepuse, fără putinţă de îndoială, că frumoasa cu pricina nu era alta 
decât chiar soţia lui, fata lui socru-său, pe care o iubea, şi care şi ea îl iubea, 
şi care locuia într-o casă aparte, cu slujnicele şi roabele ei. Şi îşi zise sieşi: 


„O, Attaf, nu se află ajutor şi putere decât numai întru Allah Preaînaltul şi 
Atotputernicul! Şi de la 
Allah venim şi la El ne întoarcem!” 

lar mărinimia şi strălucirea sufletului său se ridicară pe dată deasupra, şi 
gândi: „Nu am să fiu, în prietenia mea, asemenea aceluia care zideşte pe 
nisip şi pe apă, ci, pe Allah cel Atotmăreţ! am să-mi slujesc oaspetele cu 
sufletul şi cu tot bunul meu.” 

Şi, chibzuind aşa, se înturmă cu o faţă zâmbitoare şi liniştită înspre oaspete 
şi îi spuse: 

— O, fratele meu, linişteşte-ţi sufletul şi înseninează-ţi ochii, întrucât iau 
asupra capului meu de a face ca socotinţele tale să răzbată la ţinta înspre 
care năzuieşti. Cunosc, într-adevăr, neamurile copilandrei despre care mi-ai 
vorbit şi care de câteva zile este o femeie despărțită de soţul ei. Şi am să mă 
duc, pe clipă pe dată, să mă îngrijesc de cele de cuviinţă. Iar tu, o, fratele 
meu, aşteaptă în deplină linişte întoarcerea mea şi ai să fii multumit. 

Şi îi mai spuse şi alte vorbe spre a-l linişti, apoi plecă. 

Şi se duse la casa lui, în care trăia nevastă-sa, copilandra pe care o văzuse 
Giafar, şi intră în sala bărbaţilor, fără a-şi schimba hainele şi fără a spune o 
vorbă nimănui; şi îl chemă pe unul dintre hadâmbii cei tineri şi îi porunci: 

— Du-te la socrul meu, părintele stăpânei tale, şi spune-i să vină aici! 

Iar hadâmbuţul dete fuga la socru şi îl aduse la stăpânul său. 

Şi Attaf se ridică în cinstea lui socru-său, spre a-l întâmpina, şi îl sărută, şi 
îl pofti să şadă, şi îi spuse: 

— O, taică al meu, nu e nimic decât de bine! Află că, atunci când Allah îşi 
trimite binefacerile sale la slujitorii săi, le arată totodată şi calea de urmat. 
Or, calea mea este găsită, întrucât inima mea înclină înspre Mecca şi doreşte 
să se ducă să vadă casa lui Allah şi să sărute piatra cea neagră a Sfintei 
Kaabe, pe urmă să plece mai departe la El-Medinah, să vadă şi mormântul 
Profetului — asupra-i fie rugăciunea, pacea, milele şi binecuvântările! Şi am 
hotărât să mă duc la locurile sfinte anul acesta, şi să-mi fac hagialâcul la 
ele, ca să mă întorc hagiu desăvârşit. Pentru aceea, nu se cade să las în urma 
mea nici legături, nici angarale ori datorinţe, nici nimic ce-ar putea să-mi 
apese cugetul, întrucât niciun om nu ştie dacă mâine va mai fi sub prietenia 
ursitei sale. Şi, drept aceea, o, taică al meu, te-am chemat spre a-ţi înmâna 
semnul că mă despart de fiica ta, soţia mea! 

Când socrul preadarnicului Attaf, părintele soţiei sale, auzi vorbele acestea 
şi înţelese că Attaf voia să se despărţească de soţie, rămase până peste poate 


de tulburat şi, dând în mintea lui alt tâlc dedesubturilor acelei hotărâri, 
spuse: 

— O, Attaf, fiul meu, ce te sileşte a săvârşi atare faptă? Dacă vrei să pleci, 
lăsând-o aici pe soţia ta, oricât de lungă ti-ar fi lipsa şi oricât răspăs ar fi să 
te călătoreşti, soţia ta nu ar avea de ce să-ţi fie mai puţin soţie, şi avere a ta, 
şi bun al tău! Că nimica nu te sileşte să te despărțeşti de ea, o, fiul meu! 

lar Attaf răspunse, pe când lacrimile îi curgeau din ochi: 

— O, taică al meu, am făcut jurământ, iar ceea ce este scris trebuie să se 
întâmple! 

lar părintele tinerei neveste, înmărmurit de vorbele lui Attaf, simţi jalea 
cum îi năpădeşte inima. lar tânăra soţie a lui Attaf, la ştirea aceea, rămase 
ca moartă, iar starea ei fu o stare amarmică, iar sufletul i se cufundă în 
noapte, în amărăciune şi în durere. Întrucât îl iubea din copilărie pe soţul ei, 
Attaf, care era fiul unchiului ei, iar dragostea sa pentru el era până peste 
poate... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă suta noapte 


Urmă: 


„..întrucât îl iubea din copilărie pe soţul ei, Attaf, care era fiul unchiului ei, 
iar dragostea sa pentru el era până peste poate. 

lar Attaf, după ce îl înştiinţă pe socrul său de hotărârea luată, grăbi să se 
ducă la oaspete şi să-i spună: 

— O, fratele meu, m-am îngrijit de treaba cu tânăra cea despărțită de 
bărbatul ei şi a vrut Allah să facă a izbândi mijlocirea mea. Bucură-te, 
aşadar, întrucât acuma împerecherea ta cu ea are să fie lesnicioasă. Scoală- 
te şi scutură-te de mâhnire şi de mohorală. 

Şi Giafar se sculă îndată, iar mohorala i se topi, şi mâncă şi bău cu poftă, şi 
îi mulțumi Ziditorului. Şi atunci, Attaf îi spuse: 

— Află acuma, o, fratele meu, că, pentru ca eu să pot mijloci încă şi mai 
cu folos, nu trebuie ca tatăl iubitei tale, cu care am să mai vorbesc despre 
însurătoarea ta, să ştie că eşti un străin şi să nu-mi spună: „O, Attaf, da de 
când îşi mărită părinţii fetele cu bărbaţi străini, pe care nu îi cunosc?” Aşa 
încât gândul meu este ca tatăl copilei să te cunoască într-un chip cât mai 
prielnic pentru tine. Şi, drept aceea, am să poruncesc să se întindă pentru 
tine nişte corturi la marginea cetăţii, cu nişte chilimuri frumoase, cu perne, 


cu lucruri scumpe şi cu cai. Iar tu să te duci, fără ca să ştie cineva că ieşi de 
aici, să te aşezi în corturile acelea frumoase, care au să fie corturile tale de 
drumeţie, şi să-ţi faci o descălecare falnică în cetatea noastră. Iar eu, la 
rându-mi, o să am grijă a răspândi în toată cetatea zvonul că eşti un om de 
vază de la Bagdad, ba chiar am să spun că eşti însuşi Giafar Al-Barmaki şi 
că vii din partea emirului drept-credincioşilor ca să cunoşti cetatea noastră! 
Iar valiul Damascului, şi cadiul, şi naipul, pe care chiar eu am să mă duc să- 
i înştiinţez, de sosirea vizirului Giafar, au să vină singuri în întâmpinarea ta, 
şi au să ţi se închine cu salamalecurile lor, şi au să sărute pământul dintre 
mâinile tale. Iar tu atunci să le spui la fiecare vorbele ce se cade să se spună 
şi să-i cinsteşti după cinurile lor. Şi am să vin şi eu la tine în cort, iar tu să 
ne spui nouă tuturora: „Am venit în cetatea voastră spre a-mi mai schimba 
priveliştea şi spre a găsi o soţie pe placul meu! Şi, cum am auzit vorbindu- 
se despre frumuseţea fetei emirului Amr, pe ea mi-ar plăcea s-o iau de 
soţie!” Şi atunci, o, fratele meu, nu are să se întâmple decât ceea ce 
jinduieşti. 

Aşa îi grăi Attaf-cel-Darmic oaspetelui despre al cărui nume şi despre a 
cărui stare nu avea habar, şi care nu era altul decât Giafar Al-Barmaki din 
cap până-n talpă. Şi nu se purta în felul acesta faţă de el decât pentru că îi 
era oaspete şi pentru că Giafar gustase din pâinea şi din sarea găzduirii lui. 
Întrucât Attaf-cel-Darnic era împodobit cu un suflet mare şi cu simţăminte 
dumnezeieşti. Şi nu s-a mai aflat vreodată pe pământ, până la el, om care să 
i se asemuie, şi nu are să se mai afle vreodată nici după el. 

lar Giafar, când auzi vorbele prietenului său, se ridică în picioare şi luă 
mâna lui Attaf şi dete s-o sărute; ci Attaf nu voi să-l lase, ci îşi trase mâna 
repede. Şi Giafar, tăinuindu-şi mai departe numele şi cinul lui de mare vizir, 
şi de cap al barmakizilor, şi de cunună a lor, îi mulţumi gazdei sale cu toată 
căldura sufletului şi îşi petrecu noaptea aceea cu el, şi se culcă într-un pat cu 
el. lar a doua zi, de cu zori, se sculară amândoi şi îşi făcură spălările, şi 
rostiră rugăciunea de dimineaţă. Pe urmă plecară împreună, şi Attaf îl însoţi 
pe prietenul său afară din cetate. 

După care Attaf porunci să se aşeze corturile şi să se rostuiască toate cele 
de trebuinţă, şi cai, şi cămile, şi catâri, şi mameluci, şi lăzi cu tot soiul de 
daruri de împărţit, şi sipete mari cu pungi de galbeni şi de arginţi. Şi trimise 
toate astea afară din cetate, tainic, şi se duse iarăşi la prietenul său, şi îl 
îmbrăcă într-o mantie de mare-vizir, strălucită întru totul şi de mare preţ. Şi 
puse să i se întocmească în cortul cel de fală un jeţ de mare vizir, şi îl pofti 


să şadă pe el. Şi habar nu avea Attaf că acela ce avea să fie numit de aci 
înainte marele vizir Giafar era, într-adevăr, chiar Giafar, fiul lui Yahia 
barmakidul! Şi, acestea fiind făcute şi ticluite, trimise ca pristavi nişte robi 
la naipul Damascului să-l vestească de sosirea lui Giafar, vizirul cel mare, 
trimis cu solie de către calif. 

Şi, de îndată ce naipul Damascului fu înştiinţat despre acea venire, ieşi din 
cetate, însoţit de mai-marii cetăţii de sub zabetul şi de sub ocârmuirea sa, şi 
se duse în întâmpinarea vizirului Giafar, şi sărută pământul dintre mâinile 
sale şi îi spuse: 

— O, doamne al meu, pentru ce nu ne-ai dat de ştire mai devreme despre 
binecuvântata ta venire, ca să ne fi fost cu putinţă a-ţi orândui o primire 
vrednică de cinul tău? 

Şi Giafar răspunse: 

— Nu era nicidecum de trebuinţă! Miluiască-te Allah şi să te ocrotească şi 
să-ţi sporească sănătatea deplină; ci eu nu am venit aici decât cu gândul de 
a-mi schimba oleacă priveliştile şi de a cunoaşte cetatea voastră. Şi, de 
altminteri, nu am să rămân aici decât puţină vreme, numai atât cât să pot a 
mă însura. Căci, cu adevărat, am auzit că emirul Amr are o fată de neam 
ales şi doresc de la tine să tocmeşti treaba cu tatăl ei, şi să mi-o dobândeşti 
de la el de soţie. 

lar naipul Damascului răspunse: 

— Ascult şi mă supun. Că soţul ei tocmai s-a despărţit de ea, întrucât 
doreşte să se ducă la Hedjaz în hagialăc. Şi, de îndată ce răstimpul cel 
legiuit al despărțirii are să se scurgă, nu are să mai fie nicio piedică pentru 
ca logodirea cu Luminăţia Ta să-şi capete locul. 

Şi îşi luă ziua bună de la Giafar, şi plecă, pe clipă pe dată, la părintele 
tinerei neveste, soţia cea despărțită de mult-damicul Attaf, şi îl pofti să vină 
la corturi, şi îi spuse că vizirul cel mare, Giafar, îşi mărturisise dorinţa de a- 
şi sărbători căsătoria cu fiică-sa cea de viţă aleasă. lar emirul Amr nu putu 
să răspundă decât că ascultă şi că se supune. 

Atunci, Giafar dete porunca de a se aduce caftanele de fală şi pungile cu 
aur şi de a se împărţi plocoanele. Şi ceru sa vină cadiul şi martorii şi, fără 
zăbavă, îi puse să scrie senetul de căsătorie. Şi puse să se scrie, ca zestre şi 
ca adiată pentru tânăra nevastă, zece lăzi cu scumpeturi şi zece pungi cu aur. 
Şi porunci să fie scoase darurile, şi cele mari, şi cele mici, şi, cu filotimia lui 
de barmakid, puse să se împartă celor de faţă, bogaţi şi săraci, pentru ca 
toată lumea să fie mulţumită. Şi, după ce senetul fu scris pe o bucată de 


hârtie de mătasă, porunci să se aducă apă şi zahăr, şi puse să se întindă 
dinaintea oaspeţilor mesele cu mâncăruri şi cu bunătăţuri. Şi toată lumea 
mâncă, şi se spălă pe mâini. Pe urmă se aduseră dulceţurile şi poamele, şi 
băuturile cele răcoritoare. 

Şi când totul se isprăvi şi după ce senetul fu pecetluit, naipul Damascului îi 
spuse vizirului Giafar: 

— Mă duc să orânduiesc o casă pentru şederea ta şi pentru primirea soţiei 
tale! 

Ci Giafar răspunse: 

— Aceasta nu este cu putinţă. Mă aflu aici trimis în solie de emirul drept- 
credincioşilor şi trebuie s-o iau cu mine pe soţia mea la Bagdad, unde 
urmează a se face sărbătorile de nuntă, numai acolo. 

lar tatăl soţiei spuse: 

— a-ţi nevasta, şi ai să pleci când îţi va plăcea. 

Şi Giafar răspunse: 

— Nici aşa nu se poate, întrucât mai întâi trebuie să pun să se facă hainele 
de mireasă ale fiicei tale, şi, de îndată ce au să fie gata, am să plec, chiar în 
ziua aceea! 

Şi tatăl răspunse: 

— Nu am nimica împotrivă! 

lar când hainele miresei fură gata, şi dacă toate lucrurile merseră cum 
trebuie, tatăl miresei porunci să fie adus palanchinul, iar fiica lui să se suie 
în el. Şi alaiul luă calea înspre corturi, cu o mulţime de lume. Şi, după bun- 
rămasurile şi dintr-o parte, şi din cealaltă, se dete semnul de plecare. Şi 
Giafar, pe calul său, şi soţia, în palanchinul cel strălucit, luară drumul înspre 
Bagdad, cu o pohfală măreaţă şi bine orânduită. 

Şi călătoriră o bucată de vreme. Şi tocmai ajunseseră la locul ce se cheamă 
Tiniat el'Iqab, care se află la cale de o jumătate de zi de Damasc, când 
Giafar se uită în urma lui şi zări departe, înspre Damasc, un călăreț ce venea 
după ei în goana calului. Şi porunci numaidecât caravanei să se oprească, 
spre a putea să vadă cam ce treabă putea să fie. Iar când călăreţul fu aproape 
de tot de ei, Giafar se uită la el şi iacătă că era Attaf-cel-Darnic, care venea 
după ei strigând: 

— Nu te opri, o, fratele meu! 

Şi se apropie de Giafar şi îl sărută, şi îi spuse: 

— O, doamne al meu, nu am avut pic de tihnă departe de tine. O, Abu'l- 
Hassan, fratele meu, ar fi fost mai bine pentru mine să nu te fi văzut şi să nu 


te fi cunoscut niciodată, întrucât acuma nu mai pot să-ţi îndur lipsa. 

Şi Giafar îi mulţumi şi îi spuse: 

— Nu am fost în stare să mă apăr împotriva tuturor binefacerilor cu care 
m-ai copleşit. Ci mă rog la Allah să înlesnească întâlnirea noastră cât mai 
curând şi să nu ne mai despărţească niciodată. El este cel Atotputernic şi El 
poate ceea ce vrea. 

Pe urmă Giafar se dete jos de pe cal şi porunci să se aştearnă un chilim de 
mătase, şi şezu alături de Attaf. Şi li se aduse un cocoş fript, nişte puiandri, 
nişte zaharicale şi alte bunătăţuri. Şi mâncară. Şi li se aduseră poame uscate, 
şi curmale coapte. Pe urmă băură vreme de un ceas şi încălecară iar pe caii 
lor. Şi Giafar îi spuse lui Attaf: 

— O, fratele meu, orice călător trebuie să plece înspre locul lui de plecare. 

lar Attaf îl strânse la piept, şi îl sărută între ochi, şi îi spuse: 

— O, frate al meu, Abu'l Hassane, să nu curmi trimiterea scrisorilor tale 
către noi, şi să nu-ţi alungeşti lipsa de lângă inima noastră. Şi dă-mi ştiri, 
despre toate câte ţi s-or întâmpla, aşa fel încât să fie ca şi cum aş fi lângă 
tine. 

Şi îşi mai spuseră şi alte vorbe de rămas-bun, şi se despărțită, şi fiecare 
plecă pe drumul său. Şi iacă-aşa cu Giafar, vizirul cel mare, de care 
prietenul său nici cu gândul nu gândea că ar fi chiar Giafar. Şi-aşa şi cu 
Attaf-cel-Darnic! 

lar în ce o priveşte pe copilandra cea despărțită de bărbat, soţia cea 
proaspătă a lui Giafar, iacătă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute una noapte 


Urmă: 


„„„lar în ce o priveşte pe copilandra cea despărțită de bărbat, soţia cea 
proaspătă a lui Giafar, iacătă. Dacă pricepu că şi cămilele, şi caravana se 
opriseră din mers, scoase capul de sub palanchin şi îl văzu pe vărul ei, 
Attaf, aşezat jos pe chilim lângă Giafar, şi cum şedeau amândoi mâncând şi 
bând laolaltă, şi cum îşi luară pe urmă rămas-bun. Şi ea îşi zise în sineşi: 
„Pe Allah! acela este vărul meu, Attaf, iar celălalt este bărbatul care m-a 
văzut la fereastră şi peste care chiar îmi pare că am lăsat să curgă oleacă de 
apă, când îmi stropeam grădina de la fereastră. Şi, fără nicio îndoială, este 
prieten cu verişorul meu. S-a îndrăgostit de mine şi a zugrăvit casa mea; şi 


atunci, dămnicia şi mărinimia sufletului vărului meu au trecut peste orice; şi 
s-a despărţit de mine pentru ca prietenul lui să mă ia de soţie.” Şi, cugetând 
astfel, începu să plângă singurică, în palanchin, şi să se căineze despre cele 
ce i se întâmplaseră, despre despărţenia de verişorul său, pe care îl iubea, de 
părinţii şi de rudele ei. Şi îşi petrecu prin minte cine este ea acum şi cine 
fusese. Şi lacrimi fierbinţi îi curgeau din ochi, în vreme ce spunea stihurile 
acestea: 


Plâng când îmi amintesc de-aceste locuri 
Pe care-n suflet pururi le dezmierd. 
Plâng frumuseți şi bucurii, şi jocuri, 

Pe care pe vecie-acum le pierd. 

Nu-l osândiţi, oh, pe cel ce iubeşte 

Şi care din iubire-nebuneşte! 


Aceste locuri şi aceste pieţe 
Cuprind tot ce pe lume am mai drag. 
Mărire celui ce cu frumuseţe 
Le-a-mpodobit pe toate, de la prag. 


Păstreze-Allah acele zile sfinte 

Pe care le-am trăit aici cu voi, 

O, scumpi prieteni! Şi mă rog fierbinte 
Să mă întoarcă iarăşi înapoi. 


Iar când sfârşi de rostit stihurile, plânse şi se jelui, şi iarăşi spuse: 


Mă mir cum fără voi mai pot trăi, 
Sub viforul atâtor vijelii. 

Of, prea-iubiţii mei care vă las, 
Până la cel din urmă-al vieţi-mi ceas 
Cu voi are să-mi fie pururea, 

Plină de dorul vostru, inima. 


După care iar plânse şi suspină, şi nu se putu opri a-şi aminti şi stihurile 
acestea: 


O, voi, cei căror sufletul v-am dat, 
Intoarceţi-vă iarăşi lângă mine. 


Din suflet să vă smulg am încercat, 
Ci nu am izbutit, şi greu îmi vine. 


Cu milă se cuvine să priveşti 

La jertfa unei vieţi care se curmă, 

Şi până-n ceasul morții pământeşti 
Spre tine-şi mână dorul cel din urmă. 


O, nu mă minunez Că v-am pierdut: 
M-aş minuna numai dacă vreodată 
Ursita întru care m-am născut 

Ar fi să-i fie altuia-nchinată. 


Şi-atâta cu ea! Ci în ceea ce îl priveşte pe vizirul cel mare, Giafar, iacătă. 
De îndată ce caravana porni iarăşi la drum, veni lângă palanchin şi îi spuse 
celei proaspăt măritate: 

— O, stăpână a palanchinului, ne-ai omorât! 

Ci, la vorbele acestea, ea se uită la el cu dulceaţă şi cu sfiiciune, şi 
răspunse: 

— Nu se cade să-ţi vorbesc, întrucât sunt verişoara-soţie a prietenului şi a 
tovarăşului tău, Attaf, emirul mărinimiei şi al dămiciei faţă de prieteni. 
Dacă pâlpâie în tine cel mai mărunt simţământ omenesc, s-ar cădea să faci 
şi tu pentru el ceea ce el, în mărinimia lui, a făcut pentru tine! 

Când auzi vorbele acestea, Giafar rămase tare tulburat în sufletul său; ci, 
pricepând cât de plină de măreție era acea împrejurare, îi spuse tinerei soţii: 

— O, tu, oare, chiar îi eşti verişoara-soţie? 

Iar ea spuse: 

— Da! Tu m-ai văzut la fereastră în cutare zi, când s-a întâmplat cutare şi 
cutare lucru, şi când inima ţi s-a aprins după mine. Şi i-ai povestit lui. lar el 
s-a despărţit de mine. Şi, aşteptând să treacă răstimpul legiuit, a pregătit 
toate câte îmi pricinuiesc atâta mâhnire acuma. Şi, dacă te-am lămurit cum 
stau lucrurile, nu-ţi mai rămâne acum decât să te porţi ca un om. 

Când auzi vorbele acestea, Giafar se porni să suspine amarnic, spunând: 

— De la Allah venim şi la el ne întoarcem. O, tu, iacătă că acuma îmi eşti 
poprită, şi ai rămas în mâinile mele ca un zălog sfânt, până ce ai să te întorci 
la locul pe care vei binevoi să-l arăţi. 

Pe urmă spuse uneia dintre slugile lui: 

— Te însărcinez cu paza stăpânei tale. 


Şi călătoriră aşa mai departe, zi şi noapte; şi-atâta cu ei! 


Ci în ceea ce îl priveşte pe califul Harun Al-Raşid, iacătă. Îndată după 
plecarea lui Giafar, se simţi amărât şi plin de mâhnire din pricina lipsei lui. 
Şi fu cuprins de o mare nerăbdare, şi tulburat de dorul de a-l vedea iar. Şi se 
căi de porunca peste putinţă de împlinit, la care îl osândise pe vizir, 
nevoindu-l astfel să rătăcească prin pustiuri şi sihăstrii ca un pribeag, şi 
silindu-l, la ananghia aceea, să-şi părăsească locurile de baştină. Şi trimise 
crainici în toate părţile să-l caute. Ci nu putu să capete nicio ştire despre el 
şi rămase tare necăjit că nu-l mai avea alături. Şi aşa că îi ducea dorul şi îl 
aştepta. 

Or, când Giafar cu caravana lui ajunse aproape de Bagdad, califul fu 
înştiinţat despre aceasta şi se bucură în sufletul său, şi îşi simţi inima cum i 
se uşurează şi pieptul cum i se înfiorează. Şi ieşi întru întâmpinarea lui, şi, 
de îndată ce ajunse lângă el, îl sărută şi îl strânse Ia piept. Şi se întoarseră 
împreună la sarai, iar emirul drept-credincioşilor îl pofti pe vizirul său să-i 
stea alături şi îi zise: 

— Acuma, istoriseşte-mi povestea ta din clipa când ai ieşit din saraiul 
acesta şi tot ce ţi s-a întâmplat în răstimpul cât ai lipsit. 

Şi Giafar îi istorisi toate câte i se întâmplaseră, din clipa plecării sale până 
în clipa întoarcerii. Ci nu este de niciun folos să le mai spunem şi noi încă o 
dată. Iar califul fu cuprins de o minunare mare, şi zise: 

— Uallahi! mi-ai pricinuit multă mâhnire cu lipsa ta. Ci acuma tare aş dori 
să-l cunosc pe prietenul tău! Iar în ceea ce o priveşte pe copilandra din 
palanchin, socotinţa mea este că se cade să te despărţeşti numaidecât de ea 
şi s-o pomeşti pe drumul de întoarcere, însoţită de o slugă de credinţă. 
Întrucât dacă tovarăşul tău are să vadă în tine un vrăjmaş, are să ne fie şi 
nouă un vrăjmaş; iar dacă va găsi în tine un prieten, are să ne fie şi nouă tot 
prieten. Şi avem să-l poftim să vină în mijlocul nostru, şi avem să-l vedem, 
şi are să ne facă bucurie a-l aştepta, şi avem să ne petrecem vremea cu el în 
voioşie. Un atare om nu este de lepădat, iar de la mărinimia lui avem să 
tragem o pildă mare şi multe alte lucruri folositoare. 

Şi Giafar răspunse: 

— A asculta înseamnă a ne supune. 

Şi porunci să se orânduiască pentru copila cu pricina o casă tare frumoasă, 
într-o grădină plăcută, şi puse la poruncile ei un şir întreg de robi şi de slugi. 
Şi îi trimise încă chilimuri şi farfuriuri şi toate lucrurile celelalte de câte s-ar 


fi putut a avea trebuinţă. Ci nu se duse pe la ea şi nu căută s-o vadă 
vreodată. Şi în fiecare zi îi trimitea salamalecurile lui şi vorbe liniştitoare în 
ceea ce priveşte întoarcerea sa acasă şi întâlnirea cu vărul ei. Şi îi hotărî o 
mie de dinari pe lună pentru cheltuielile ei de trai. Şi-atâta cu Giafar şi cu 
califul, şi cu copilandra din palanchin. 

Ci în ceea ce îl priveşte pe Attaf, lucrurile luară cu totul altă întorsătură! 
Într-adevăr, de cum îşi luă bun-rămas de la Giafar şi porni îndărăt pe 
drumul său, toţi cei care erau zavistioşi pe el se prilejuiră de întâmplare spre 
a-i vicleni pieirea în mintea naipului de la Damasc. Şi îi spuseră naipului: 

— O, doamne al nostru, au cum de nu-ţi arunci ochii înspre Attaf? Ori tu 
nu ştii că vizirul Giafar era prietenul lui? Şi nu ştii că Attaf a dat fuga după 
el, spre a-şi lua rămas-bun, atunci când oamenii noştri s-au întors, şi că l-a 
însoţit până la Katifa? Şi nu ştii că Giafar i-a spus atunci: „Nu ai trebuinţă 
de nimic ce ţi-aş putea rostui, o, Attaf?” Şi că Attaf i-a răspuns: „Da, am 
trebuinţă de ceva. Şi anume de un firman al califului, prin care să fie mazilit 
naipul Damascului.” Şi astea au fost spuse şi făgăduite între ei. Şi lucrul cel 
mai cuminte care îţi rămâne de făcut este să-l pofteşti la tine la masa de 
dimineaţă, până a nu te pofti el la masa lui de seară, întrucât izbânda se 
caută în prilej, iar norocul nu îl ajută decât pe acela care cutează. 

Şi naipul Damascului răspunse: 

— Bine aţi grăit! Aduceţi-l, aşadar, la mine numaidecât. 

lar ei se duseră acasă la Attaf, care se odihnea liniştit, fără să aibă habar că 
cineva ar putea să ţese ceva împotriva sa. Şi se aruncară asupra-i, înarmaţi 
cu junghere şi cu bâte, şi-l bătură până îl umplură de sânge. Şi îl târâră 
dinaintea naipului. Iar naipul porunci să-i fie prădată casa. Şi robii lui, şi 
bunurile lui, şi toţi ai lui trecură în mâinile afurisiţilor. Şi Attaf întrebă: 

— Care este nelegiurea mea? 

lar ei răspunseră: 

— O, faţă de catran! au chiar atâta eşti de neştiutor al judeţului lui Allah 
(preamărit fie El!), încât să-l vicleneşti pe naipul Damascului, domnul şi 
părintele nostru, şi pe urmă să socoţi că poţi să dormi tihnit în casa ta? 

Şi i se dete poruncă gâdelui să-i taie capul pe clipă pe dată. Şi gâdea îi 
rupse o bucată din mantie şi îl legă la ochi. Şi chiar apucase să ridice spada 
asupra gâtului lui Attaf, când unul dintre emirii ce se aflau de fată la osândă 
se ridică şi zise: 

— O, naipule, nu te grăbi aşa să porunceşti a i se tăia acestui om capul. 
Căci graba este sfat de la Şeitan, iar zicala spune: „Numai acela ajunge la 


ţintă care poartă răbdarea în inima sa, pe câtă vreme greşeala este fapta 
aceluia ce se grăbeşte.” Opreşte-te, dar, de a te grăbi în ceea ce priveşte 
gâtul acestui om; întrucât s-ar putea ca aceia care au vorbit împotriva lui să 
nu fie decât nişte mincinoşi. Şi nimenea nu este ocolit de zavistie. Aşa că ai 
răbdare, întrucât s-ar putea să te căieşti mai târziu că i-ai luat viaţa pe 
nedrept. Şi cine ştie ce are să se întâmple când vizirul Giafar are să audă 
năpasta pe care ai poruncit s-o îndure prietenul şi tovarăşul său! Şi-atunci 
capul tău nu are să-ţi mai stea în tihnă pe grumaz... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute doua noapte 
Urmă: 


„„„Şi-atunci capul tău nu are să-ţi mai stea în tihnă pe grumaz. 

Când auzi vorbele acestea, naipul Damascului se scutură de somnia lui şi 
ridică mâna, şi opri spada ce ameninţa de-atâta de aproape viaţa lui Attaf. Şi 
porunci ca Attaf să fie numai aruncat în temniţă şi legat cu lanţul de gât. Şi 
îl târâră, în pofida ţipetelor şi a rugăminţiilor lui, în temnita cetăţii, şi fu 
legat de gât cu lanţul, precum fusese poruncit. Şi toate nopţile, şi toate zilele 
Attaf şi le trecea plângând, luându-l de martor pe Allah şi rugându-l să-l 
izbăvească de chinuri şi de năpaste. 

Şi trăi astfel vreme de trei luni. 

Or, într-o noapte, se trezi şi se umili dinaintea lui Allah, şi făcu câţiva paşi 
prin temniţa lui, atâta cât îi îngăduia lungimea lanţului. Şi văzu că era 
singur în temniţă şi că temnicerul, care în ajun îi adusese pâinea şi apa, 
uitase să încuie uşa în urmă-i. Şi de la uşa aceea întredeschisă venea o limbă 
de lumină. lar Attaf, dacă văzu aşa, îşi simţi deodată vinele cum i se umflă 
de o putere până peste poate şi, dintr-o zvâcnitură, rupse lanţul care îl lega. 
Şi, pe dibuite, cu multă grijă, o luă la picior prin întortocheturile temniţei 
adormite şi, până la urmă, se pomeni dinaintea chiar a porţii ce da înspre 
uliţă. Şi nu avu mult de scotocit până să găsească cheia, spânzurată într-un 
cui. Şi, deschizând uşa, fără niciun zgomot, ieşi în uliţă şi fugi în noapte. Iar 
negurile lui Allah îl ocrotiră până dimineaţa. 

Şi de îndată ce porţile cetăţii se deschiseră, ieşi amestecându-se printre 
lume şi grăbi pasul înspre Alep. Şi, după o drumeţie lungă, ajunse fără de 
necaz la cetatea Alepului, şi intră în geamia cea mare. Şi acolo văzu o ceată 


de oameni străini, care se pregăteau vădit de plecare. Şi îi întrebă unde se 
duc. lar ei răspunseră: 

— La Bagdad! 

Şi Attaf strigă pe dată: 

— Merg şi eu cu voi! 

lar ei spuseră: 

— Trupurile noastre ale pământului sunt, ci zahereaua nu ne vine decât 
numai de la Allah! 

Şi plecară, cu Attaf între ei. Şi, peste douăzeci de zile de drum, ajunseră la 
cetatea Kufa; şi îşi urmară aşa călătoria până ce ajunseră la Bagdad. Şi Attaf 
văzu o cetate straşnic zidită, şi falnică, şi bogată în palate măreţe, care se 
înălţau până la cer, şi plină de grădini frumoase; şi trăiau în ea deopotrivă şi 
învăţaţi, şi neştiutori, şi săraci, şi bogaţi, şi buni, şi răi. Şi intră în cetate, 
învăluit în mantia lui de om sărac, pe cap cu un turban slinos şi deşirat, şi cu 
o barbă neţesălată şi cu nişte plete tare lungi peste ochi. Şi starea lui era 
jalnică. Şi aşa intră el pe uşa de la cea dintâi geamie din cale. Şi nu mâncase 
de două zile. Şi şezu jos într-un colţ, să se odihnească şi să cugete cu jale, 
când un cerşetor, din tagma cerşetorilor care milogesc pe la porţile lui 
Allah, intră în geamie şi veni de şezu chiar dinaintea lui. Şi puse jos de pe 
umeri un sac vechi, pe care îl avea în cârcă, şi îl deznodă, şi scoase o pâine, 
pe urmă un pui, pe urmă altă pâine, pe urmă nişte plăcinte, pe urmă o 
portocală, pe urmă nişte măsline, pe urmă nişte gogoşi cu curmale, pe urmă 
un castravete. Şi flămândul de Attaf cu ochii vedea şi cu nasul adulmeca. 
lar cerşetorul începu să mănânce, şi Attaf să se uite la el, pe când cerşetorul 
îşi înfuleca tihnit prânzul, care părea chiar masa lui Issa, fiul Miriamei 
(asupra lor a amândurora fie pacea şi binecuvântarea lui Allah!). Şi Attaf, 
care nu numai că nu mâncase de două zile, da care de patru luni nu se mai 
săturase, îşi zise în sineşi: „Pe Allah! tare aş mai lua o îmbucătură din 
puicanul acela minunat, şi o bucată din pâinea aceea, şi baremi o felie din 
castravetele acela grozav.” Şi dorinţa de pâine, şi de puişor, şi de castravete 
ardea atâta de tare în ochii lui, încât cerşetorul se uită la el. Şi, de atâta 
foame năprasnică, Attaf nu se putu opri să nu plângă, iar cerşetorul dete din 
cap uitându-se la el şi, după ce înghiţi îmbucătura de minunăţie, care îi 
umplea gura, prinse grai şi spuse: 

— Pentru ce, dar, o, taică al bărbilor slinoase, faci ca străinii şi ca javrele 
cele hămesite, care cerşesc cu ochii bucăţica pe care o mănâncă stăpânul 
lor? Pe ocrotirea lui Allah! de-ai vărsa tu atâtea lacrimi cât să umpli cu ele 


şi Yaxartul, şi Bactrosul, şi Dajlahul, şi Eufratul, şi apa Bassrei, şi apa 
Antiohiei, şi Orontele, şi Nilul Egiptului, şi marea cea sărată, şi adâncurile 
tuturor mărilor, tot nu ţi-aş da nicio bucată din ce mănânc. Da dacă vrei să 
mănânci pui alb şi pâine caldă, şi miel fraged, şi toate zaharicalele şi 
plăcintele lui Allah, nu ai decât să baţi la poarta vizirului cel mare, Giafar, 
fiul lui Yahia barmakidul. Întrucât şi el a primit la Damasc găzduire de la un 
om pe nume Attaf, şi întru amintirea, şi întru cinstirea aceluia îşi împarte şi 
el acuma milele; şi nici nu se mai scoală, nici nu se mai culcă fără a vorbi 
despre el. 

Când auzi vorbele acestea ale cerşetorului cel cu sacul bine ticsit, Attaf îşi 
ridică ochii înspre cer şi grăi: „O, tu, cel ale căror gânduri sunt de 
nepătruns, iacătă că îţi reverşi iarăşi milele tale asupra slujitorului tău!” Şi 
rosti stihurile acestea: 


De-ndată ce-ţi vezi trebile-ncurcate, 
Le lasă-n plata Domnului-a-toate, 
Pe urmă şezi lângă necazul tău 
Şi-alungă de la tine gândul rău. 


După care se duse la un neguţător de hârtie şi îi ceru să-i dea de milă o 
bucăţică de hârtie şi să-i împrumute un calam, numai cât să scrie câteva 
cuvinte. Şi neguţătorul binevoi să-i dea ceea ce îi ceruse. Şi Attaf scrise cele 
ce urmează: 

„Din partea fratelui tău, Attaf, pe care Allah îl ştie! Cel ce stăpâneşte 
lumea să nu care cumva să se îngâmfe, întrucât într-o zi va fi doborât şi va 
rămâne singur în ţărână cu soarta lui cea amară. Dacă m-ai vedea, nu m-ai 
mai cunoaşte, din pricina sărăciei şi a ticăloşiei; căci potrivniciile vremilor, 
foamea, setea şi un drum lung mi-au adus şi trupul, şi sufletul în stare de 
sfârşeală. Şi iacătă că, sosind aici, te găsesc iară. Şi pacea fie cu tine!” 

Pe urmă împături scrisoarea şi dete calamul îndărăt stăpânului lui, 
multumind cu căldură. Şi întrebă unde este casa lui Giafar. Şi, după, ce i se 
arătă unde este, Attaf se opri şi şezu dinaintea porţii, la oarecare depărtare. 
lar străinii de la poartă îl văzură cum sta aşa în picioare acolo şi nerostind 
nicio vorbă. Şi nici ei nu-i ziseră nimic. Şi tocmai când începea să se simtă 
tare încurcat de şederea aceea, un hadâmb, îmbrăcat într-o mantie falnică şi 
încins cu un brâu din aur, trecu pe lângă el. Şi Attaf se duse la hadâmb şi îi 
sărută mâna, şi îi spuse: 


— O, doamne al meu, trimisul lui Allah! (asupra-i fie rugăciunea şi 
pacea!) a spus: „Mijlocitorul unei fapte bune este ca şi acela care săvârşeşte 
fapta cea bună, iar acela care a făcut o faptă bună este din rândul 
preafericiţilor lui Allah în cer.” 

Şi hadâmbul întrebă: 

— Şi de ce ajutorinţă ai lipsă? 

El spuse: 

— Doresc de la bunătatea ta să duci hârtia aceasta stăpânului acestei case, 
spunându-i: „Fratele tău, Attaf, este la poartă.” 

Când auzi asemenea vorbe, hadâmbul fu cuprins de o mânie mare şi ochii 
îi ieşiră din cap, şi zbieră: 

— O, mincinos sfruntat! Aşa socoti tu că arată fratele vizirului Giafar? 

Şi, cu mâna în care ţinea un toiag cu capătul din aur, îl plesni pe Attaf 
peste faţă. Şi sângele lui Attaf ţâşni din obraz, şi bietul de el căzu cât era de 
lung la pământ, întrucât osteneala, foamea şi plânsetul îl slăbiseră până 
peste poate. Ci stă scris la Sfânta Carte: „Allah a pus simtământul bunătătii 
în inima unor robi, întocmai cum a pus simţământul răutăţii în inima unor 
nerobi.”; drept aceea, un alt hadâmb, care văzuse de departe tot ce ceea se 
petrecuse, se duse la cel dintâi, plin de mânie şi de supărare faţă de cele ce 
făcuse, şi de milă faţă de Attaf. Iar hadâmbul dintâi spuse: 

— N-ai auzit că se dedea frate cu vizirul Giafar? 

Iar cel de al doilea hadâmb îi răspunse: 

— O, om al răutăţii, şi fiu al răutăţii, şi rob al răutăţii! O, blestematule! O, 
mişelule! Da ce, Giafar o fi vreun proroc de-ai noştri? Au nu e şi el un câine 
de-al pământului ca şi noi? Au nu toţi oamenii sunt fraţi, dacă au ca tată şi 
ca mamă pe Adam şi pe Eva, şi n-a zis poetul: 


Toţi oamenii pe lume-s fraţi de-o seamă; 
Părinte li-e Adam, şi Eva mamă. 


Şi osebirea nu se află, oare, numai în bunătatea mai multă ori mai puţină 
din inimi? 

Şi, după ce vorbi astfel, se aplecă asupra lui Attaf, şi îl ridică, şi îl ajută să 
şadă jos, şi îl şterse de sângele ce-i curgea pe faţă, şi îl spălă, şi îi scutură 
praful de pe haine, şi îl întrebă: 

— O, fratele meu, ce doreşti? 

Şi Attaf răspunse: 


— Nu doresc decât ca hârtia aceasta să-i fie dusă lui Giafar şi să-i fie dată 
în mână. 

Iar slujitorul cel cu inimă miloasă luă hârtia din mâinile lui Attaf şi intră în 
sala în care şedea vizirul cel mare, Giafar barmakidul, în mijlocul 
dregătorilor, al rudelor şi al prietenilor săi, unii stându-i de-a dreapta, iar 
alţii de-a stânga. Şi toţi beau, şi spuneau stihuri, şi se desfătau cu zvoana de 
alăute şi cu cântările cele dulci. Iar Giafar vizirul, cu pocalul în mână, le 
spunea celor dimprejurul său: 

— O, voi toţi câţi sunteţi laolaltă, lipsa de dinaintea ochilor nu înseamnă şi 
lipsa din inimă. Şi nimica nu poate să mă oprească a nu mă gândi la fratele 
meu, Attaf, şi să vorbesc despre el. Acela-i omul cel mai strălucit al vremii 
şi al anilor lui. Mi-a dăruit cai, şi robi tineri, albi şi negri, şi fete tinere, şi 
haine frumoase, şi lucruri scumpe, atâtea cât să întocmească zestrea şi 
adiata pentru soţia mea. Şi dacă nu s-ar fi purtat aşa, eu hotărât că m-aş fi 
prăpădit şi aş fi pierit fără de mântuire. Şi a fost binefăcătorul meu, fără să 
ştie cine sunt, şi a fost darnic fără niciun gând de câştig ori de vreun folos! 

Când auzi vorbele acestea ale săpânului său, slujitorul cel cu suflet bun se 
bucură în inima lui, şi păşi înainte, şi îşi plecă gâtul şi capul dinainte-i, şi îi 
înfăţişă hârtia. lar Giafar o luă şi, citind-o, fu cuprins de o stare de tulburare 
ca un om care ar fi băut otravă. Şi nu mai ştiu nici ce face, nici ce spune. Şi 
căzu cât era de lung, drept cu faţa pe podea, încă mai ţinând în mână cupa 
de cleştar şi hârtia. Şi cupa se sparse într-o puzderie de bucățele, şi îl tăie la 
frunte, adânc. Şi sângele începu să curgă, iar hârtia îi scăpă din mână. 

Când slujitorul văzu toate astea, dete zor să-şi sloboadă picioarele în vânt, 
din pricina spaimei de ce avea să urmeze. Iar prietenii vizirului Giafar îl 
ridicară pe stăpânul lor şi îi opriră curgerea sângelui. Şi strigară: 

— Nu se află mântuire şi putere decât întru Allah cel Preaînalt şi 
Atotputernic! Blestemaţii aceştia de slujitori sunt pururea bântuiţi de firea 
lor cea rea: tulbură viaţa domnilor din palate şi îi supără în ceasurile lor cele 
mai plăcute. Pe Allah! acela care a scris hârtia aceasta chiar că ar trebui să 
fie târât la valiu, care să-i ardă o sută de ciomege şi să-l arunce în temniţă. 

Şi, ca urmare, robii vizirului ieşiră să-l caute pe cel care scrisese hârtia. Şi 
Attaf curmă toată căutarea spunând: 

— Eu sunt, o, stăpânii mei! 

Iar ei îl înşfăcară şi îl târâră dinaintea valiului, şi cerură să-i hotărască o 
sută de lovituri de ciomag. Şi valiul aşa făcu. Şi, pe deasupra, porunci să se 
scrie pe lanţurile lui din temniţă: „Pe viaţă.” Aşa-i făcură lui Attaf-cel- 


Darmnic! Şi iarăşi îl aruncară la popreală, unde şezu alte două luni, şi unde 
urmele i se pierdură şi i se şterseră. 

Şi, după aceste două luni, se născu un copil la emirul drept-credincioşilor, 
Harun Al-Raşid, care, cu prilejul acela, porunci să se împartă pomeni şi să 
se facă daruri la toată lumea, iar întemniţaţii să fie sloboziţi din temnițe şi 
din poprelişti. Iar printre cei ce fură scoşi astfel din lanţuri se afla şi Attaf- 
cel-Darmnic. 

Când se văzu slobozit de la opriş, slab, flămând, prăpădit şi gol, Attaf îşi 
ridică privirile spre cer şi strigă: „Preamărit să fii, Doamne, în toată 
împrejurarea!” Şi oftă şi zise: „Am îndurat toate acestea, din pricină, fără de 
îndoială, că oi fi săvârşit vreo greşeală cândva, întrucât Allah m-a fericit cu 
milele sale cele mai alese, iar eu i-am răspuns cu neascultare şi cu 
răzvrătire. Ci mă rog lui fierbinte să mă ierte, întrucât mă cufundasem prea 
tare în stricăciune şi în purtarea mea cea ticăloasă!” 

Pe urmă rosti stihurile acestea: 


O, Doamne, muritorul săvârşeşte 

Ce nu se cade şi ce nici gândeşte! 
E-un biet sărman, şi-ntreaga viaţă ţine 
Numai de sfânta milă de la tine. 


Într-ale vieţii patimi şi plăceri, 
De sine-şi uită, şi de ce-a fost ieri, 
Plin de prostie pururi va rămâne, 
Tu iartă-i lui greşalele, stăpâne! 


Şi mai vărsă câteva lacrimi, şi îşi zise în sineşi: „Acuma ce să fac? Dacă 
plec înspre ţara mea, slab cum sunt, am să mor înainte de-a ajunge acolo; 
iar de-aş avea norocul să ajung, nu aş avea nicio linişte pentru viaţa mea, 
din pricina naipului; iar dacă rămân aici, printre cerşetori, să cerşesc şi eu, 
niciunul dintre ei nu are să mă îngăduiască în isnaful lor, întrucât nimenea 
nu mă cunoaşte; şi nu pot să-mi fiu pentru mine de niciun ajutor şi de niciun 
folos. 

Drept aceea, am să las grija sorții mele aceluia carele este stăpânul 
soartelor... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a nouă sute treia noapte 


Urmă: 


...Drept aceea, am să las grija sorții mele aceluia carele este stăpânul 
soartelor. lacătă că totul s-a întors împotriva mea şi totul este potrivnic 
aşteptărilor mele. Şi multă dreptate avea poetul atunci când spunea: 


Am străbătut întreg pământul 
Din Răsărit până-n Apus, 

Şi numai trudă şi durere 
Aflai oriunde m-am fost dus. 


Am cunoscut potop de oameni, 
Dar nicăierea n-am găsit 

Un om să-mi fie pe potrivă 

Şi nici prieten nesmintit. 


Şi iarăşi plânse şi jeli: „O, Allah! dă-mi virtutea răbdării!” După care se 
ridică şi porni înspre o geamie, în care intră. Şi şezu acolo până după- 
amiază. lar foamea lui nu făcu alta decât să sporească; şi Attaf zise: „Pe 
milosârdia şi pe atotputernicia ta, mă jur că nu am să cer nimic de la nimeni 
altul afară de Tine!” Şi şezu în geamie, fără a întinde mâna la niciun drept- 
credincios, până la căderea nopţii. Şi-atunci ieşi, zicând: „Ştiu spusa 
profetului — asupra-i fie binecuvântarea şi tihna lui Allah! — care zice: 
«Allah îţi îngăduie să dormi în sfântul lăcaş, ci tu lasă lăcaşul pentru 
închinătorii săi, căci sfântul lăcaş este pentru rugăciune şi nu pentru 
dormit.»” 

Şi rătăci pe uliţi o vreme, până ce, într-un sfârşit, ajunse la nişte ziduri 
năruite, unde intră spre a-şi trece noaptea şi a dormi. Şi, în beznă, se 
împiedică şi căzu cu faţa la pământ. Şi simţi că se prăbuşise chiar peste 
lucrul de care se împiedecase. Şi văzu că era trupul unui om ucis de curând. 
Iar cuțitul ucigaşului se afla lângă el pe pământ. 

lar Attaf, când pricepu cum stă treaba, sări în sus cu zdrenţele de pe el 
năclăite de sânge. Şi şezu aşa, împietrit, buimăcit şi neştiind la ce să se 
îndemne, zicându-şi: „Oare să stau ori să fug?” Şi, pe când se afla în starea 
aceea, valiul şi cu oamenii săi de la agie tocmai treceau pe dinaintea intrării 
de la ruină; şi Attaf strigă: 

— Veniţi de vă uitati aici! 


Iar ei intrară cu făcliile lor şi găsiră trupul celui omorât, şi cuțitul lângă el, 
şi pe nenorocitul de Attaf în picioare, la capul celui omorât, cu zdrenţele lui 
cruntate de sânge. Şi răcniră la el: 

— O, mişelule, tu l-ai ucis! 

lar Attaf nu dete niciun răspuns. Ei, atunci, se repeziră pe el, iar valiul le 
zise: 

— Legaţi-l belci şi aruncaţi-l în temniţă, până ce avem să dăm seama 
despre întâmplarea aceasta marelui vizir, Giafar. lar dacă Giafar are să 
poruncească moartea ucigaşului, avem să-l dăm în seama călăului. 

Şi făcură precum spuseră. 

Şi-aşa că a doua zi calemgiul de la agie puse în scris pentru Giafar toată 
întâmplarea, ticluită astfel: „Am intrat într-o ruină şi am dat acolo peste un 
ins care îl omorâse pe altul. Iar noi l-am cercetat şi el a mărturisit, cu 
tăcerea lui, că era făptaşul omorului. Care sunt, dară, poruncile tale?” lar 
vizirul porunci să-l dea morţii. Şi, ca urmare, îl scoaseră pe Attaf din 
temniţă, îl târâră la locul unde se făceau spânzurătorile şi tăierea capetelor, 
rupseră o fâşie din zdrenţele lui şi îl legară cu ea la ochi. Şi îl deteră în 
seama gâdelui. Iar gâdea îl întrebă pe valiu: 

— O, doamne al meu, să-i retez gâtul? 

Şi valiul răspunse: 

— Kes! 

lar gâdele îşi roti paloşul cel ascuţit, care străluci şi aruncă sclipiri în 
văzduh; şi îl răsuci, şi îl şi adusese înainte spre a-i zbura căpăţâna lui Attaf, 
când un strigăt se auzi în spatele lui: 

— Opreşte-ţi mâna! 

Şi era glasul vizirului cel mare, Giafar, care se întorcea dintr-o preumblare. 

Iar valiul îi ieşi înainte şi sărută pământul dintre mâinile lui. Şi Giafar îl 
întrebă: 

— La ce s-a strâns aici atâta lume? 

Şi valiul răspunse: 

— La osânda unui tânăr de la Damasc, cel pe care l-am găsit ieri în casa 
năruită şi care, la toate întrebările noastre, de trei ori rostite, a răspuns cu 
tăcerea în privinţa insului de viţă aleasă, pe care l-a ucis. 

Şi Giafar zise: 

— Aha, un om a venit de la Damasc până aici ca să se bage într-o belea ca 
aceasta? Uallahi, iacătă un lucru peste putinţă! 


Şi porunci să fie adus osânditul dinaintea lui. Şi când osânditul ajunse 
dinainte-i, Giafar nu îl cunoscu, întrucât înfăţişarea lui Attaf se schimbase, 
iar chipul său cel frumos şi toată fala strălucirii lui se topiseră de mult. Şi 
Giafar îl întrebă: 

— Din ce ţară eşti, o, tinere? 

Iar el răspunse: 

— Sunt un om din Damasc! 

Şi Giafar întrebă: 

— Chiar din cetate, sau de prin satele învecinate? 

lar Attaf răspunse: 

— Uallahi! o, doamne al meu, sunt chiar din cetatea Damascului, în care 
m-am născut. 

Şi Giafar întrebă: 

— Nu cumva l-ai cunoscut, din întâmplare, pe un om vestit pentru 
mărinimia şi pentru dămicia inimii lui, pe care îl chema Attaf? 

Iar osânditul la moarte răspunse: 

— L-am cunoscut pe vremea când erai prieten cu el şi şedeai la el, în 
cutare casă, pe cutare uliţă, din cutare mahala, o, stăpâne al meu, şi când vă 
duceaţi amândoi să vă preumblaţi împreună prin grădini! L-am cunoscut 
atunci când te-ai însurat cu verişoara şi soţia lui! L-am cunoscut când v-aţi 
luat rămas-bun pe drumul Bagdadului şi când aţi băut din aceeaşi cupă! 

Şi Giafar răspunse: 

— Da! tot ceea ce spui despre Attaf este adevărat! Da ce s-a întâmplat cu 
el după ce ne-am despărţit? 

Şi el răspunse: 

— O, stăpâne al meu, a fost bătut de soartă; şi i s-a întâmplat cutare, şi 
cutare, şi cutare lucru! 

Şi îi înşirui istorisirea a toate câte i se întâmplaseră, din ziua despărțirii lor, 
pe drumul ce ducea la Bagdad, până în clipa când gâdele era să-i reteze 
gâtul. Şi spuse stihurile acestea: 


M-a luat în gheare timpul 
Şi m-a supus şi-nfrânt, 
Pe când tu îţi duci viaţa 
În slavă şi în cânt. 


Jur împrejuru-mi lupii 
Se strâng să mă sfâşie, 


Pe când tu, leul falnic, 
Stai plin de măreție. 


Orice-nsetat din lume 
La uşa ta când bate, 
Tu îi alini durerea 

Şi buzele-nsetate. 

E cu putință, oare, 
Ca eu să mor de sete, 
Când tu eşti tuturora 
Izvor de zaiafete? 


Şi, după ce rosti stihurile acestea, strigă: 

— O, Giafar, doamne al meu, te cunosc! 

Şi mai strigă: 

— Eu sunt Attaf! 

lar Giafar, la rându-i, se ridică în picioare, dând un strigăt mare, şi se 
repezi în braţele lui Attaf. Şi-atâta de mare fu bucuria lor, încât rămaseră ca 
ameţiţi o bucată de vreme. Şi, când îşi veniră iarăşi în fire, se sărutară şi se 
întrebară unul pe altul despre toate câte li se întâmplaseră, de la început 
până la sfârşit. Şi încă nu sfârşiseră ei de a-şi face toate destăinuirile, când 
un strigăt mare se auzi; şi se întoarseră şi văzură că strigătul fusese scos de 
un şeic, care venea spunând: 

— Nu este omeneşie ceea ce se petrece aici! 

Şi se uitară la el şi văzură că şeicul acela era un bătrân cu o barbă cănită cu 
hennea, şi cu capul coperit de o basma albastră. Şi Giafar, când îl văzu, îl 
pofti să vină la el şi îl întrebă ce necaz îl aduce. Iar şeicul cel cu barba 
cănită strigă: 

— Depărtaţi-l, o, oamenilor, pe nevinovatul de sub satâr! Întrucât omorul 
acela nu este săvârşit de el, şi el n-a ucis pe nimeni; iar leşul tânărului 
omorât nu este fapta lui, şi nu are niciun amestec în treaba aceasta! Întrucât 
ucigaşul nu sunt decât chiar eu! 

Şi Giafar, vizirul, spuse: 

— Atunci, tu l-ai omorât? 

El răspunse: 

— Da! 

El întrebă: 


— Şi pentru ce l-ai ucis? Au nu ţi-e pic de teamă de Allah, în inima ta, de 
ucizi aşa un fiu de neam ales, un haşimit? 

lar şeicul răspunse: 

— Tânărul pe care l-aţi găsit mort era bunul meu şi eu însumi l-am crescut. 
Şi în fiecare zi căpăta bani de la mine pentru cheltuielile lui. Ci, în loc să-mi 
fie credincios, se ducea să petreacă ba cu unul, Şumuşag, ba cu unul, Najiş, 
ba cu Ghazis, ba cu Ghubar, ba cu Ghuşir, ba cu alţi ticăloşi; şi îşi petrecea 
zilele cu ei, dându-mă uitării pe mine. Şi, pe barba mea! toţi se lăudau că l- 
au avut, până şi Odis măturătorul de gunoaie, până şi Abu-Butran, papugiul. 
lar ciuda mea nu făcea decât să sporească în fiece zi. Şi degeaba l-am 
povăţuit, şi degeaba m-am străduit să-l fac să-şi schimbe purtările, că n-a 
ascultat de niciun sfat şi de nicio dojană; până când, într-un sfârşit, alaltăieri 
seară, l-am prins cu numitul Şumuşag, măţălarul; şi, când l-am văzut aşa, s- 
a înnegurat lumea dinaintea feţei mele şi, chiar în casa năruită în care l-am 
prins, acolo l-am şi omorât! Şi m-am dezlegat aşa de toate chinurile câte 
mi-a pricinuit. Şi asta-i povestea mea! 

Pe urmă adăugă: 

— Şi am păstrat tăcere până astăzi. Da când am auzit ca în locul făptaşului 
avea să fie osândit un nevinovat, n-am mai putut să păstrez taina şi am venit 
aici ca să-l scot pe nevinovat de sub secure! Şi iacătă-mă dinaintea voastră: 
frângeţi-mi grumazul şi luaţi viaţă pentru viaţă! Da daţi-i mai întâi drumul 
tânărului acestuia nevinovat, care nu are niciun amestec în treaba asta! 

Iar Giafar, auzind vorbele şeicului, cugetă o clipă şi zise: 

— Pricina este îndoielnică! Şi, la îndoială, nu ai alta de făcut decât să 
depărtezi mâna! O, şeicule, du-te în pacea lui Allah şi să ţi se ierte! 

Şi îi dete drumul. 

După care îl luă pe Attaf de mână şi îl strânse iarăşi la piept, şi îl duse la 
hammam. Şi, după ce prăpăditul de Attaf se învioră şi se întremă, se duse cu 
Giafar la saraiul califului. Şi intră la calif şi sărută pământul dintre mâinile 
lui, şi zise: 

— Attaf-cel-Darnic se află aici, o, emire al drept-credincioşilor! Acela care 
mi-a fost gazdă la Damasc, care m-a omenit cu atâta cinstire, cu atâta 
bunătate şi cu atâta dărnicie, şi care m-a aşezat mai presus decât chiar 
sufletul lui! 

Şi Al-Raşid spuse: 

— Adu-l la mine numaidecât! 


Şi Giafar îl aduse aşa cum era, slăbit, vlăguit şi tremurând încă de 
tulburare. Ci Attaf tot nu se lăsă a nu-i închina califului temenelile şi 
salamalecurile sale, în cel mai frumos chip şi cu cele mai iscusite vorbe. Iar 
Al-Raşid suspină când îl văzu şi spuse: 

— În ce stare te văd, o, bietul de tine! 

Iar Attaf plânse; şi, la poftirea lui Al-Raşid, îşi istorisi toată povestea, de la 
început până la sfârşit. Şi în vreme ce povestea, Al-Raşid plângea şi 
suspina, la fel ca şi Giafar, plin de mâhnire. 

Şi iacătă că, estimp, intră şeicul cel cu barba cănită, cel ce fusese iertat de 
către Giafar. Şi califul, când îl văzu, începu să râdă. 

Pe urmă îl rugă pe Attaf-cel-Darnic să şadă şi îl puse să-şi mai spună o 
dată povestea. Şi când Attaf sfârşi de istorisit, califul se uită la Giafar şi îi 
zise: 

— la spune-mi, o, Giafar, ce socoţi să faci pentru fratele tău, Attaf? 

Şi el răspunse: 

— Mai întâi, sângele meu este sângele lui, iar eu îi sunt rob. Apoi, ţin gata, 
anume pentru el, nişte lăzi în care se află trei milioane de dinari din aur; 
apoi, de tot atâtea milioane, am pregătit pentru el nişte cai de soi ales, nişte 
copilandri, nişte robi albi şi negri, nişte fete din toate ţările, şi tot felul de 
bunuri. lar el are să şadă cu noi, ca să ne bucurăm de el. 

Şi adăugă: 

— În ceea ce priveşte verişoara şi soţia sa, aceasta-i o treabă între mine şi 
el! 

Şi califul pricepu că venise vremea să-i lase singuri pe cei doi prieteni; şi 
le îngădui să plece. Şi Giafar îl duse pe Attaf acasă şi îi spuse: 

— O, Attaf, fratele meu, află că fiica socrului tău este neatinsă şi că nu i- 
am văzut chipul dezvelit, din ziua de când noi ne-am despărţit... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute patra noapte 


Urmă: 


— O, Attaf, fratele meu, află că fiica socrului tău este neatinsă şi că nu i- 
am văzut chipul dezvelit, din ziua de când noi ne-am despărţit. Şi iacătă că 
m-am dezlegat şi m-am despărţit de ea, lăsând-o ţie; şi am şters senetul de 
nuntă dintre mine şi ea. Şi îţi dau îndărăt, tot în starea în care se află, 
zălogul cel scump, pe care l-ai pus în mâinile mele. 


Şi aşa fu. lar Attaf şi verişoara sa se găsiră iarăşi, cu aceeaşi dragoste şi cu 
aceeaşi bucurie. 

Iar în ceea ce îl priveşte pe naipul Damascului, care fusese izvorul tuturor 
necazurilor lui Attaf, califul îşi trimise caraliii să-l zeberească şi să-l lege în 
lanţuri, şi să-l arunce în temniţă. Şi să-l lase acolo până la o nouă poruncă. 

lar Attaf petrecu la Bagdad câteva luni, în fericire desăvârşită, alături de 
verişoara lui şi alături de Giafar, prietenul său, şi în tovărăşia lui Al-Raşid. 
Şi tare ar mai fi vrut să-şi petreacă toată viaţa la Bagdad; ci îi veneau de la 
Damasc noian de scrisori din partea rudelor şi a prietenilor săi, care îl rugau 
stăruitor să se întoarcă în ţara lui; şi socoti că era dator să facă aşa. Şi se 
duse să ceară buna învoire a califului, care îi dete îngăduinţa, da nu fără 
păreri de rău şi nu fără suspine de prieten. Ci nu voi să-l lase să plece fără a- 
i da dovezi de bunăvoință. Aşa încât îl căftăni valiu al Damascului şi îl 
împodobi cu toate însemnele slujbei sale. Şi porunci să fie însoţit de un alai 
de călăreţi şi de o caravană de catâri şi de cămile, cu o sumedenie de poveri 
de daruri strălucite. Şi aşa fu dus cu pohfală până la Damasc. 

Şi toată cetatea Damascului fu luminată şi împodobită, cu prilejul 
întoarcerii lui Attaf, cel mai mărinimos dintre fiii cetăţii. Întrucât Attaf era 
iubit şi cinstit de tot norodul din toate stările, şi mai cu seamă de către cei 
săraci, care îi plânseseră mereu lipsa. 

Ci, pentru naip, porunca de-a doua a califului ajunse întru privinţa lui 
osândindu-l la moarte, pentru nedreptăţile ce săvârşise. Ci preabunul Attaf 
puse vorbă în apărarea sa pe lângă Al-Raşid, care atunci se mărgini a-i 
schimba osânda cu întemnițarea pe viaţă. 

Cât despre Cartea cea magică, în care califul citise lucrurile acelea, ce-l 
făcuseră să râdă şi să plângă totodată, nici nu se mai pomeni. Întrucât Al- 
Raşid, cu totul bucuros că-l avea iarăşi alături pe vizirul său, Giafar, nu-şi 
mai aduse aminte de nişte lucruri trecute. lar Giafar, care la rându-i nu 
izbutise deloc să tălmăcească ce cuprindea cartea, nici să găsească omul în 
stare a i-o tălmăci, se feri să mai aducă vorba despre atare treabă. Şi, de 
altminteri, nu este de niciun folos să mai aflăm nici noi nimic, întrucât, de 
atunci încolo, toţi trăiră în fericire, şi în prietenie netulburată, şi în toate 
huzururile vieţii, până la sosirea Sfarâmătoarei de bucurii şi Ziditoarei de 
morminte, cea care şade la porunca Stăpânului ursitelor, Singurul viu, 
Atotmilosârdnicul faţă de drept-credincioşii săi. 


— Şi asta este, o, mult-norocitule sultan, urmă Şeherezada, tot ceea ce ne-au lăsat povestitorii despe 
Attaf-cel-Darnic, care locuia la Damasc. Ci povestea lui nici nu se poate asemui, nici pe de aproape, 


nici pe departe, cu aceea pe care am de gând să ţi-o povestesc, dacă nu cumva vorbele mele ţi-au 
împovărat sufletul. 

Iar Şahriar răspunse: 

— Ce tot spui tu, o, Şeherezada? Povestea aceasta m-a umplut de învăţăminte, şi m-a luminat, şi m- 
a făcut să cuget. Şi iacătă-mă-s gata să te ascult, ca în ziua dintâi. 

Atunci, Şeherezada spuse: 


POVESTEA CEA STRĂLUCITĂ CU CRĂIŞORUL DIAMANT 


Se povesteşte în cărţile oamenilor desăvârşiţi, ale învăţaţilor şi ale poeţilor 
care şi-au deschis saraiul înţelepciunii lor şi pentru cei care dibuiesc în 
nevolnicie laude multe şi alese aceluia carele, pe pământ, i-a dăruit cu 
strălucire pe câţiva dintre oameni, întocmai cum a aşezat pe bolta cerurilor 
soarele, bageaca slavei sale, iar la marginea zărilor a pus zorile, facla din 
sala de noapte a frumuseţii lui; carele a înveşmântat cerul în mantia de 
mătasă a norilor, şi pământul în caftanul cel luminos al verdeţii; carele a 
împodobit grădinile cu pomi, şi pomii cu hainele lor verzi; carele a dat 
însetaţilor izvoarele cele cu ape bune, petrecăreţilor le-a dat umbra viţei-de- 
vie, femeilor le-a dat frumuseţea, primăverilor le-a dat trandafirii, 
trandafirilor le-a dat zâmbetul, şi, spre a încununa trandafirii, le-a dat 
gâtlejul cântător al privighetorilor; carele a pus femeia sub ochii bărbatului, 
iar în inima bărbatului a sădit dorinţa, ca pe un giuvaier în inima pietrei! — 
se povesteşte, aşadar, că într-o împărăție de printre împărăţiile cele mari era 
un domn falnic, al căruia fiece pas era o fericire, ai căruia robi erau o 
bucurie şi un noroc, şi care era mai drept decât Chosroe-Anuşirvan, şi mai 
darnic decât Hatim-Tai. 

Şi domnul acela cu fruntea senină se chema Şams-Şah, şi avea un fiu cu 
purtări alese şi cu farmece minunate, asemănător la frumuseţe cu steaua 
Canope când străluceşte peste mare. 

Iar flăcăul acela împărătesc, pe care îl chema Diamant, veni într-o zi la 
părintele său şi zise: 

— O, tată al meu, astăzi mi-e lehamite de traiul în cetate, şi sufletului meu 
îi e dor să plece la vânătoare şi la preumblare, spre a se însenina. Altminteri, 
de atâta zaiflâc, am să-mi sfâşii hainele de pe mine. 

Când auzi vorbele feciorului său, sultanul Şams-Şah, dată fiind dragostea 
cea mare, pe care o avea pentru el, grăbi să dea poruncile de trebuinţă 
pentru vânătoarea şi pentru preumblarea cu pricina. Şi chehaelele de 
vânătoare şi păsărarii pregătiră şoimii, iar grăjdarii înşăuară caii de munte. 
lar beizadea Diamant trecu în fruntea unei cete strălucite de flăcăi bine 


clădiţi şi o luă cu ei înspre locurile pe unde dorea el să vânătorească, spre a- 
şi risipi sastiseala din suflet. 

Şi, călărind într-un vârtej turbat, ajunse până la urmă la poalele unui munte 
ce da cu vârful de cer. Şi, la poalele acelui munte, era un copac mare; iar la 
poalele acelui copac curgea un izvor; iar din izvorul acela se adăpa un cerb- 
lopătar, cu capul plecat asupra apei. Şi Diamant, vrăjit de privelişte, porunci 
oamenilor lui să-şi oprească pe loc caii şi să-l lase să se ducă singur să 
ispitească şi să prindă vânatul acela. Şi se repezi cu tot focul bidiviului său 
înspre cerbul cel sălbatic şi mândru... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute cincea noapte 
Urmă: 


„„„Şi se repezi cu tot focul bidiviului său înspre cerbul cel sălbatic şi 
mândru, care, pricepând că viaţa-i spânzura de-o clipită, făcu o săritură 
mare şi, cu o răsucitură sprintenă, se află dincolo de bătaia săgeţii, pe cele 
patru picioare ale lui, mâncând depărtarea sub copite, spre câmpie. Iar 
Diamant, slobozit, în vântul goanei, se luă după cerb în câmpie, hăt departe 
de ceata sa înarmată. Şi îşi văzu de urmărirea lui, până ce calul, tot numai o 
spumă şi fără de răsuflare, lăsă să-i spânzure o limbă uscată, în pustiul 
acela, în care nu se vedea nici urmă şi nici mireasmă de fiu de-al lui Allah, 
şi unde, drept orice suflare, nu se afla decât duhul Nevăzutului. 

Or, atunci, taman ajunsese dinaintea unei coline de nisip, care îi închidea 
zarea şi pe după care cerbul pierise. lar Diamant, mohorât, se sui pe colină 
şi, ajungând pe povârmnişul celălalt, văzu deodată o altă privelişte 
aşternându-i-se sub priviri. Întrucât, în locul uscăciunii nemiloase a 
pustiului, o oază răcoroasă îşi ducea acolo traiul de verdeață, udată de 
pârâuri şi împodobită cu straturi sălbatice de flori roşii şi de flori albe, 
asemănătoare cu asfinţitul şi cu zoritul de zi. Şi Diamant simţi cum sufletul 
i se însenină şi cum inima-i înfloreşte, de parcă ar fi intrat în grădina păzită 
de Radwan, străjerul cel întraripat. 

După ce coconul Diamant se minună de desăvârşirea lucrării 
Atoatezămislitorului, după ce îşi adăpă calul şi după ce bău şi el din apa cea 
bună a oazei, în căuşul mâinii, se ridică şi îşi roti privirile, spre a cerceta 
împrejurimile după amănuntele lor. Şi iacătă că la umbra unui copac tare 
bătrân, ce părea că îşi are rădăcinile afundate până la porţile cele de 


dinlăuntru ale pământului, văzu un jeţ singuratic. Şi pe jeţul acela şedea un 
crai bătrân, cu capu-ncununat de coroana împărătească şi cu picioarele 
desculţe, cufundat în gânduri. Şi Diamant, cuviincios, i se temeni cu un 
salamalec. Iar sultanul cel bătrân îi răspunse la salamalec şi îi zise: 

— O, fecior de crai, pentru care pricină ai străbătut pustia cea amarmnică, pe 
unde nici pasărea nu poate să mai bată din aripi şi unde sângele fiarelor 
sălbatice se preschimbă în fiere? 

Iar Diamant îi istorisi păţania lui, şi adăugă: 

— Da tu, o, mult-bătrâne doamne, poţi să-mi spui pricina şederii tale în 
locul acesta împresurat de sihăstrie? Întrucât povestea ta trebuie să fie o 
poveste ciudată! 

Şi sultanul cel bătrân răspunse: 

— Hotărât, povestea mea este ciudată şi de-a mirărilea! Ci atâta-i de 
ciudată, încât ar fi mai bine ca tu să nu stărui a-i auzi din gura mea 
istorisirea. De nu, are să fie pentru tine pricină de lacrimi şi de năpaste. 

Ci beizadea Diamant spuse: 

— Poţi să vorbeşti, o, bătrâne, întrucât sunt hrănit cu laptele maicii mele şi 
sunt fiul tatălui meu. 

Şi stărui întruna spre a-l hotărî să-i istorisească cele ce dorea să asculte. 

Atunci, sultanul cel bătrân, stând pe jeţul lui de sub pom, spuse: 

— Ascultă, dar, vorbele pe care am să le scot din căsulia inimii. Strânge-le 
şi pune-le în pulpana hainei tale. 

Şi îşi plecă o clipă capul, pe urmă îl ridică şi grăi astfel: 


Află, dar, o, flăcăule, că, înainte de venirea mea în ostrovul acesta din 
inima pustiului, am fost domn peste pământurile de la Babyl, în mijlocul 
bogățiilor, al saraiurilor, al oştilor şi al slavei mele. Iar Allah Slăvitul — 
Preamărit fie EI! — îmi hărăzise ca urmaşi şapte copii împărăteşti, care îl 
binecuvântau pe Zămislitorul lor şi care erau bucuria inimii mele. Şi toate 
din împărăţia mea se petreceau în pace şi în îmbelşugare, până ce într-o zi 
fiul meu cel mare află din gura unui chervanagiu că în ţările cele depărtate 
ale Sinnului şi ale Masinnului trăieşte o domniţă, fiica sultanului Camus, 
fiul lui Tammuz, pe care o cheamă Mohra şi care nu-şi are seamăn pe lume; 
că desăvârşirea frumuseţii ei înnegurează faţa lunii pline; şi că Iosif şi 
Zuleikha dinaintea ei îşi au urechea găurită cu belciugul robiei. Cu-o vorbă, 
că e plăsmuită întocmai ca în stihurile poetului: 


E-o frumuseţe care-şi face pradă 


Din inimile celor ce-o privesc; 
Sidef din rai e păru-i ca o nadă, 
Obrajii-s trandafiri care-nfloresc. 


Iar buzele-i rubine-s şi zahar; 

Şi dinţii-i albi surâd chiar şi-n mânie. 
E-o frumuseţe care pune jar 

În suflete, şi care le sfâşie. 


Şi chervanagiul îi mai spuse fiului meu cel mare că sultanul Camus nu mai 
are alt copil, decât pe mult-norocita aceea de fată. lar mlădiţa cea 
fermecătoare din grădina frumuseţii fiind ajunsă la primăvara înmuguririi 
ei, şi albinele începând să roiască prin preajma trupului înflorit, era 
nezăbavnic, cumu-i datina, spre a i se alege un soţ, să se adune de prin toate 
ţările toţi domnişorii cei tineri în vârstă de-a cere şi de-a fi primiţi. Ci se 
hotărî că peţitorii sunt datori să răspundă numaidecât la o întrebare pe care 
avea să le-o pună domniţa, întrebare ce nu cuprindea decât vorbele acestea: 
Care sunt legăturile dintre Roada-bradului şi Chiparos? Şi-atâta era tot ce i 
se cerea peţitorului ca zestre pentru domniţă din partea soţului, ci cu 
legământul că aceluia care nu va şti să răspundă cu pricepere la întrebare i 
se va tăia capul şi i se va agăța în vârful saraiului. 

Or, când fiul meu află toate acestea din gura chervanagiului, inima i se 
pârjoli ca o bucată de carne pe grătar; şi veni la mine, vărsând lacrimi ca 
dintr-un nor de potoape. Şi, gemând, îmi ceru îngăduinţa să plece, spre a se 
duce să încerce a dobândi domniţa din ţările Sinnului şi Masinnului. 

Iar eu, speriat peste poate de pornirea lui de nebunie, degeaba încercai să-l 
tămăduiesc, întrucât doftoria poveţelor rămase fără de putere asupra răului 
pricinuit de boala iubirii. Şi atunci, îi spusei fiului meu: 

— O, lumină a ochilor mei, dacă nu poţi, fără a muri de jale, să te opreşti 
de-a pleca înspre meleagurile Sinnului şi Masinnului, unde domneşte 
sultanul Camus, fiul lui Tammuz, părintele domniţei Mohra, am să te 
însoțesc în fruntea oştilor mele. Şi, dacă sultan Camus are să primească de 
bunăvoie să mi-o dăruiască pe fiică-sa pentru tine, totul are să fie bine; dacă 
nu, pe Allah! am să poruncesc să se dărâme asupra-i zidurile saraiului său şi 
am să-i spulber împărăţia în vânt. Şi aşa, fata are să ajungă o roabă şi un 
bun al tău. 

Ci fiul meu cel mare nu se arătă deloc a găsi gândul meu pe placul său şi 
îmi răspunse: 


— Nu este potrivit cu cinstea noastră, o, tată al meu, să luăm cu sila ceea 
ce nu ni se dăruieşte cu bună-credinţă. Aşa că trebuie să mă duc chiar eu să 
dau răspunsul cerut şi s-o dobândesc astfel pe fata sultanului. 

Eu, atunci, pricepui mai bine decât oricând că nicio făptură nu poate, faţă 
de ceea ce i-a fost scris la ursitoare, să şteargă nici măcar o slovă din 
cuvintele pe care le-a zugrăvit în Cartea Ursitelor diacul cel întraripat. Şi, 
văzând că aşa fusese scris la soarta copilului meu, îi dădui, nu fără prisos de 
suspine, îngăduinţa de a se duce. Şi, ca urmare, îşi luă bun-rămas de la mine 
şi plecă să-şi caute ursita. 

Şi ajunse pe meleagurile cele afunde, peste care domneşte sultanul Camus, 
şi se înfăţişă la saraiul unde şade domniţa Mohra, şi nu putu să răspundă la 
întrebarea despre care ţi-am spus, o, străinule. Şi domniţa cea fără pic de 
milă puse să i se taie capul şi să-i fie agăţat în vârful saraiului. lar eu, la 
ştirea aceasta, plânsei toate lacrimile deznădejdii. Şi, îmbrăcat cu haine de 
moarte, şezui închis cu durerea mea vreme de patruzeci de zile. Iar toţi 
prietenii îşi coperiră capul în cenuşă. Şi de durere ne sfâşiarăm hainele. Şi 
tot saraiul răsuna de ţipete de jale şi de un zbucium ca acela de la învierea 
de Apoi. 

Atunci, cel de al doilea fecior al meu, cu chiar mâna lui, puse în inima mea 
cea de a doua rană a chinului, înghițind ca şi frate-său băutura morţii. Căci, 
ca şi fratele lui mai mare, voi să facă şi el încercarea. Pe urmă veni rândul 
celorlalţi cinci copii ai mei, care, în acelaşi chip, luară calea pieirii şi muriră 
ca jertfe ale simţământului dragostei. 

lar eu, lovit fără de leac de ursita cea neagră şi doborât de o jale fără de 
nădejde, îmi lăsai scaunul de domnie şi ţara şi plecai să rătăcesc pe căile 
bejaniei. Şi trecui, ca un lunatic, prin câmpii şi prin pustietăţi. Şi ajunsei, 
cum mă vezi, cu coroana pe cap şi cu picioarele goale, în locul unde mă aflu 
acum, aşteptând moartea în jeţul acesta. 

După ce beizadea Diamant auzi povestirea sultanului cel bătrân, fu lovit şi 
el de săgeata simţământului ucigaş şi începu să scoată nişte oftaturi de dor, 
ce scăpărau scântei. Întrucât, cum a spus poetul: 


S-a strecurat iubirea-n mine 

Şi fâră ca s-o fi văzut, 

Doar prin auz! Şi nu mi-e bine. 
Nici n-am habar cum de-a putut 
Necunoscuta mea iubită 


Să-mi fure inima vrăjită. 


Şi iacă-aşa cu sultanul de odinioară de la Babyl, cel care sta pe jeţul lui, în 
oază, şi iacătă povestea lui cea tristă! 

Cât despre soţii de vânătoare ai lui Diamant, apoi aceia, îngrijoraţi foarte 
de lipsa crăişorului lor, după un răstimp, în ciuda poruncii pe care le-o dase 
de a nu se duce după el, plecară să-l caute şi, într-un sfârşit, îl găsiră tocmai 
când ieşea din oază. Şi beizadeaua venea cu capul jalnic lăsat în piept, şi cu 
chipul cuprins de veştejire. Iar ei se strânseră împrejurul lui, ca fluturii la un 
trandafir, şi îi deteră un cal de schimb, sprinten la fugă, uşor ca o adiere de 
vânt, care gonea mai iute decât închipuirea. lar Diamant dete calul său 
dintâi slugilor din alaiul său, şi încălecă pe cel ce i se adusese, şi care avea o 
şa aurită şi un frâu împodobit cu mărgăritare. Şi ajunseră cu toţii, fără de 
necaz, la saraiul sultanului Şams-Şah, părintele lui Diamant. 

Şi sultanul, în loc de a-l vedea pe fiul său cu un chip înflorit şi cu o inimă 
uşurată, în urma acelei preumblări şi a acelei vânători, îl găsi tare mohorât 
la obraz şi cufundat într-un noian de mâhnire neagră. Căci dragostea îl 
pătrunsese până la oase, îl făcuse slab şi fără de putere, şi acuma îi mistuia 
inima şi sufletul... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şasea noapte 


Urmă: 


...Căci dragostea îl pătrunsese până la oase, îl făcuse slab şi fără de putere, 
şi acuma îi mistuia inima şi sufletul. 

Şi sultanul, după multe stăruind şi rugăminţi, izbuti până la urmă să-l 
înduplece pe fiul lui să-i dezvăluiască pricina acelei stări pline de jale. Şi, 
odată dat la o parte vălul tainei, sultanul îl sărută pe fiul său şi îl strânse la 
piept, şi îi spuse: 

— Nu-i niciun necaz! Însenină-ţi ochii şi linişteşte-ţi sufletul cel drag, 
întrucât am să trimit la sultan Camus, fiul lui Tammuz, care domneşte peste 
ţările Sinnului şi ale Masinnului, nişte soli cu o scrisoare scrisă de mâna 
mea, spre a i-o cere de soţie pentru tine pe fiica lui, Mohra. Şi am să pun să 
i se ducă, pe cămile, o mulţime de calabalăcuri cu haine de preţ, cu 
giuvaieruri scumpe şi cu daruri de toate soiurile, vrednice de domni. Şi 
dacă, spre prăpădul vieţii lui, părintele domniţei Mohra nu va primi cererea 


noastră şi are să ne fie astfel un prisos de ruşinare şi de supărare, am să 
trimit asupra-i oştile de poghiaz, care să-i năruiască în sânge scaunul de 
domnie şi să-i spulbere coroana în vânt. Şi aşa avem s-o dobândim cinstit 
pe preafrumoasa Mohra, cea cu purtări năzdrăvane. 

Aşa îi vorbi, de pe jeţul său daurit, sultanul Şams-Şah fiului său, Diamant, 
de faţă cu vizirii, cu emirii şi cu ulemalele, care încuviinţară din cap vorbele 
împărăteşti. 

Ci beizadea Diamant răspunse: 

— O, adăpost al lumii, nu putem face aşa! Mai degrabă am să mă duc 
chiar eu şi am să dau răspunsul cerut. Şi numai prin vrednicia mea am s-o 
dobândesc pe domniţa cea vrăjitoare. 

Iar sultanul Şams-Şah, auzind răspunsul fiului său, începu să scoată nişte 
gemete îndurerate şi spuse: 

— O, suflet al tatălui tău, mi-am păstrat până acuma, datorită ţie, şi 
strălucirea ochilor, şi vlaga trupului, căci tu eşti singura mângâiere a inimii 
mele bătrâne de sultan, şi singurul stâlpar al frunţii mele. Cum de poţi să mă 
părăseşti ca să dai fuga în calea morţii celei fără de mântuire? 

Şi îi vorbi aşa mai departe, spre a-i înduioşa inima. Ci în zadar. Şi, ca să 
nu-l vadă cum moare sub ochii lui de jale mocnită, fu nevoit să-l lase să 
plece slobod. 

Şi crăişorul Diamant încăleca pe un cal frumos ca un vis, luând drumul ce 
ducea înspre împărăţia lui Camus. lar tatăl său şi mama sa, şi toţi ai săi îşi 
frământară mâinile de deznădejde şi se cufundară în fântâna cea fără de 
fund a mâhnirii. 

Şi coconul Diamant drumeţi din otac în otac, şi, dată fiind bună pacea care 
îi fu menită, ajunse, într-un sfârşit, în mult-depărtata cetate de scaun din 
inima împărăției lui Camus. Şi se pomeni dinaintea unui sarai mai înalt 
decât un munte. lar în vârful acelui sarai spânzurau cu miile capetele de 
beizadele şi de crai, unele cu coroana lor, iar altele goale şi pletoase. Iar pe 
întinsul meidanului erau ridicate corturile de atlazuri de zarafir şi de satinuri 
chinezeşti, cu perdele de muselinuri daurite. 

Şi, după ce se minună îndelung de toate, beizadea Diamant băgă de seamă 
că la poarta cea mare a saraiului sta spânzurată o tobă împodobită cu 
nestemate, la fel ca şi măciuca ei. Iar pe toba aceea sta scris cu slove de aur: 
„Orice ins de sânge împărătesc, care ar vrea s-o vadă pe domniţa Mohra, să 
bată cu măciuca în toba aceasta.” Şi Diamant, fără a şovăi, descălecă din şa 
şi se duse drept la poarta cu pricina. Şi luă măciuca împodobită cu 


nestemate şi izbi cu ea în vuvă atâta de năprasnic, încât huietul pe care îl 
scoase cutremură cetatea toată. 

Şi numaidecât slugile de la sarai se înfăţişară şi îl duseră pe beizadea la 
sultanul Camus. Şi sultanul, la vederea frumuseţii lui, îşi simţi sufletul răpit 
şi gândi să-l scape pe crăişor de la moarte. Şi-aşa că îi spuse: 

— Vai de tinereţea ta, o, fiul meu! Pentru ce vrei să-ţi pierzi viaţa, ca toţi 
cei care nu au putut să răspundă la întrebarea fetei mele? Leapădă-te de 
ispita aceasta, fie-ţi milă de zilele tale şi te fac musaip al meu. Întrucât 
nimenea, afară numai de Allah cel Atoateştiutor, nu cunoaşte tainele şi nu 
poate să descurce gândurile cele zănatice ale unei fete. 

Şi, întrucât beizadea Diamant stăruia în hotărârea lui, sultan Camus îi mai 
spuse: 

— Ascultă, o, fiul meu! îmi este cu mare jale să văd cum merge la o 
moarte fără de fală un flăcău atâta de frumos de pe meleagurile Soarelui- 
Răsare. Drept aceea, mă rog ţie, până a nu înfrunta clipa cea neagră, 
chibzuieşte vreme de trei zile; şi numai atunci întoarce-te să ceri hatârul ce 
are să despărţească dulcele-ţi cap de împărăţia trupului tău. 

Şi îi făcu semn să plece. 

Iar coconul Diamant fu nevoit în ziua aceea să se întoarcă de la sarai. Şi, 
spre a-şi trece vremea, porni să hoinărească prin sukuri şi prin prăvălii, şi 
văzu că oamenii din ţara aceea a Sinnului şi a Masinnului erau plini de 
cuviinţă şi de isteciune. Ci se simţea mânat mereu înspre casa în care trăia 
aceea a cărei viaţă îl momise din afundul ţării lui, întocmai precum acul este 
tras înspre piatra magnetică. 

Şi ajunse dinaintea grădinii saraiului, şi gândi că, dacă ar izbuti să se 
strecoare acolo în grădină, ar putea s-o zărească pe domniţă şi să-şi 
mulţumească sufletul cu vederea ei. Ci nu ştia cum să facă să se strecoare 
înlăuntru, fără a fi oprit de străjerii de la poartă; când iacătă că zări un şanţ 
ce-şi vărsa apa din grădină, pe sub zid. Şi îşi zise că ar putea să intre cumva 
în grădină odată cu apa. Drept care, cufundându-se dintr-odată în apa din 
şanţ, trecu fără de nicio piedică pe sub zid în grădină. Şi şezu un răstimp 
într-un loc ferit, spre a-şi zvânta hainele la soare. 

Pe urmă se sculă şi începu să se preumble cu paşi agale printre pomi. Şi se 
minuna de grădina aceea verde, scăldată de apa izvoarelor şi împodobită ca 
un bogătan într-o zi de sărbătoare; şi unde floarea trandafirului alb îi 
zâmbea surorii sale de pe trandafirul cel roşu; unde graiul privighetorilor 
îndrăgostite de iubiții lor, trandafirii, era duios ca o cântare dulce pe nişte 


stihuri gingaşe; unde pe patul florilor din straturi se tolăneau potoape de 
frumuseți; unde stropii de rouă de pe purpura trandafirilor erau ca lacrimile 
unei copile cuminţi, pe care a necăjit-o cineva; unde păsărelele din livadă, 
bete de voioşie, cântau toate cântecele din gâtlejul lor, pe când printre 
crengile chiparoşilor cei drepţi de pe malul izvoarelor îngurluiau turturelele 
cu gâtul împodobit de salba sfiiciunii; unde, într-un sfârşit, totul era atâta de 
desăvârşit de frumos, încât, puse în cumpănă, grădinile Iremului nu puteau 
să fie decât un tufăriş de spini. 

Şi, cum se preumbla aşa, domol şi cu luare-aminte, crăişorul Diamant se 
pomeni deodată, la o cotitură de cărare, dinaintea unui havuz de marmură 
albă, iar pe malul havuzului era aşternut un chilim de mătasă. Şi pe chilimul 
acela şedea tolănită leneş, ca o panteră la odihnă, o copilă atâta de 
frumoasă, încât toată grădina se aprindea de la strălucirea sa. lar mireasma 
cosiţelor părului ei era atâta de tare, încât răzbătea până în cer, ca să 
înmiresmeze cu ambră minţile huriilor. 

Şi beizadea Diamant, la vederea acelei mult-norocite copile, pe care nu 
mai putea să se sature privind-o, aşa precum un bolnav de dropică nu se mai 
satură să bea din apa Eufratului, pricepu că o frumuseţe ca aceea nu putea 
să se reverse decât numai de la Mohra, cea pentru care potop de suflete se 
mistuiau ca nişte fluturi într-o făclie. 

Şi iacătă că, pe când Diamant sta răpit de vrajă şi de minunare, o 
copilandră dintre însoţitoarele Mohrei veni înspre locul unde se afla el 
ascuns şi dete să umple cu apă de la izvor un pocal din aur, pe care îl ţinea 
în mână. Şi deodată fata scoase un țipăt de spaimă şi scăpă în apă pocalul 
din aur. Şi se întoarse în fugă, tremurând şi cu mâna la inimă, între soaţele 
ei. lar acelea o duseră numaidecât la stăpâna lor, Mohra, ca să-i lămurească 
pricina zăpăcelii şi a scăpării pocalului în apă. 

Şi copila, care pe numele ei se chema Creangă-de-Mărgean, izbutind să-şi 
mai potolească oleacă bătăile inimii, îi spuse domniţei: 

— O, cunună a capului meu, o, stăpâna mea, pe când mă aflam aplecată 
asupra râului, am văzut deodată oglindindu-se în apă un chip tânăr de 
flăcău, atâta de frumos, că nici nu ştiu de este al unui fecior de oameni ori al 
vreunui fiu de ginni. Şi, de tulburare, mi-a scăpat pocalul din aur din mână 
în apă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a nouă sute şaptea noapte 

domniţa Mohra, 
spre a se 
încredința, 
porunci ca o 
altă fată dintre gf} 
însoţitoarele ei 
să se ducă 
îndată şi să se uite în apă. Şi numaidecât o altă fată dete fuga la râu şi, când 
văzu oglindit în ape chipul cel minunat, se întoarse în goană, cu inima arsă 
şi gemând de iubire, să-i spună stăpână-sii: 

— O, stăpână a noastră, Mohra, nu ştiu, da aş zice că acel chip din apă este 
chipul vreunui înger ori al vreunui fecior de ginni! Ori poate că o fi coborât 
în râu chiar luna! 

La spusele acestea ale însoţitoarei sale, domniţa Mohra simţi tăciunele 
ispitei cum i se aprinde în suflet; şi dorinţa de a vedea chipul vrăjit îi zvâcni 
în inimă. Şi se sculă pe picioarele ei cele gingaşe şi, mândră ca păunii, porni 

înspre izvor. Şi văzu chipul lui Diamant. Şi se îngălbeni de tot la obraz, şi 
căzu pradă dragostei. 

Şi, clătinându-se, şezu sprijinită de soaţele ei; apoi porunci să fie chemată 
în mare grabă doica ei şi îi spuse: 

— Du-te, o, doică, şi adu-mi-l pe cel al cărui chip se oglindeşte în apă. Ori 
de nu, am să mor! 

lar manca răspunse că ascultă şi că se supune, şi plecă, scociorând cu ochii 
în toate părţile. 

Şi, după un răstimp, privirea-i căzu, într-un sfârşit, asupra cotlonului unde 
şedea pitit crăişorul cel cu trup minunat, flăcăul cu obraz de soare, cel pe 
care îl pizmuiau până şi sorii cerului. Şi, la rându-i, văzându-se dovedit, 
preafrumosului Diamant îi veni deodată gândul, spre a-şi scăpa viaţa, să se 
prefacă nebun. 

Încât, când doica veni să-l ia de mână, cu toate grijile ce se pun atunci 
când se ating aripile unui fluture, şi îl duse dinaintea stăpânei sale celei fără 
de asemuire, flăcăul cu obraz de soare, crăişorul cu trup vrăjitor începu să 
râdă ca smintiţii şi să spună: 

— Sunt flămând şi nu mi-e foame! 

Şi, tot aşa, să spună: 

— Un munte de bumbac s-a făcut ca pământul din pricina apei! 

Şi la fel spuse, dându-şi ochii peste cap: 

— Ceara s-a topit din pricina zăpezii; cămila a mâncat jarul; şoarecele a 
mistuit pisica! 

Şi adăugă: 

— Eu, şi nimeni altul, am să mănânc lumea toată! 

Şi urmă, fără a-şi pierde răsuflarea, să înşiruiască tot aşa o sumedenie de 
vorbe fără cap şi fără coadă, fără rost şi fără tâlc, până ce domniţa se 
încredinţă de nebunia lui. 

Atunci, cum avusese destul răstimp să se minuneze de frumuseţea lui, se 
simţi cutremurată în inimă şi tulburată în cuget, şi, plină de mâhnire, spuse, 
întorcându-se înspre însoţitoarele sale: 

— Vai, vai! uf, ce păcat! 

Şi, după ce rosti vorbele acestea, se înfioră şi se scutură ca un puişor de 
găină pe jumătate mort. Întrucât dragostea, pentru întâia oară, intrase în 
sinea ei şi stârnise urmările cele de obşte. 

Or, după o bucată de vreme, izbuti să se rupă din vraja de a-l privi pe 
flăcău şi spuse cu tristeţe soaţelor sale: 


— Cum vedeţi, flăcăul acesta este nebun, ca urmare a faptului că în mintea 
lui şi-au făcut sălaş ginnii. lar voi ştiţi că nebunii lui Allah sunt nişte sfinţi 
mari, şi că este un păcat tot atâta de mare lipsa de cuvioşie faţă de sfinţi 
precât este acela de a te îndoi de însăşi puterea lui Allah sau de obârşia 
cerească a Coranului. Aşa că se cade să-l lăsăm aici în slobozenie deplină, 
ca să trăiască în voie şi să facă tot ce-o vrea. Şi nimeni să nu se apuce să-l 
înfrunte ori să nu-i dea orice-o fi să-şi dorească ori să ceară. 

Pe urmă se întoarse înspre flăcău, pe care îl lua drept vreun sfânt cucernic, 
şi îi spuse, sărutându-i mâna cu o evlavie smerită: 

— O, preacinstite cucernice, fă-ne hatârul de a-ţi alege ca adăpost grădina 
noastră, unde vei avea tot ce îţi va fi de trebuinţă. 

Şi cucermnicul cel tinerel, care era chiar Diamant în carne şi oase, răspunse, 
bulbucându-şi ochii: 

— De trebuinţă! de trebuinţă! de trebuinţă! 

Şi adăugă: 

— Chiar nimic! chiar nimic! chiar nimic! 

Atunci, domniţa Mohra îl lăsă, după ce se temeni pentru cea din urmă oară 
dinaintea lui, şi plecă lămurită şi mohorâtă, urmată de prietenele şi de 
manca ei bătrână. 

Şi-aşa că preacucernicul tinerel fu înconjurat de-aci înainte de tot felul de 
cinstiri şi de îngrijiri. lar chioşcul ce i se lăsă ca adăpost fu slujit de roabele 
cele mai credincioase ale domniţei Mohra şi, de dimineaţa până seara, era 
ticsit cu tablale pline cu bucate de toate soiurile. Iar evlavia flăcăului ajunse 
a fi cinstită de tot saraiul. Şi-aşa că toţi veneau în graba cea mai mare să 
măture ţărâna pe unde umblase el şi să strângă rămăşiţele de la mesele lui, 
ori bucăţile tăiate de la unghiile lui, ori vreun alt lucru asemănător, spre a-şi 
face talismane din ele. 

Or, într-o zi, copila pe care o chema Creangă-de-Mărgean, şi care era 
prietena cea mai dragă a domniţei Mohra, intră la cucernicul cel tânăr, care 
era singur, şi se duse lângă el, galbenă toată de tulburare şi tremurând, şi îşi 
puse capul cu umilinţă la picioarele lui şi, oftând şi gemând întruna, îi 
spuse: 

— O, cunună de pe capul meu, o, stăpâne al desăvârşirilor, Allah 
Preaînaltul, izvoditorul frumuseţii cu care eşti însemnat, are să se facă încă 
şi mai mult pentru tine, prin mijlocirea mea, dacă vrei să îngăduieşti. Inima 
mea, care tremură pentru tine, e tristă şi se topeşte de dragoste precum 
ceara, căci săgețile privirilor tale au lovit-o, iar sulița iubirii a străpuns-o. 


Spune-mi, aşadar, fie-ţi milă! cine eşti şi cum ai ajuns în grădina noastră; 
aşa încât, cunoscându-te mai bine, să pot să te slujesc mai cu folos. 

Ci Diamant, care se temea să nu fie la mijloc vreo viclenie de-a domniţei 
Mohra, nu se lăsă săgetat de vorbele rugătoare şi de privirile pătimaşe ale 
fetişcanei, şi urmă mai departe a se rosti tot aşa cum fac cei a căror minte 
este, într-adevăr, sub puterea ginnilor. lar Creangă-de-Mărgean, gemând şi 
suspinând, se rugă mai departe de flăcău şi se învârti împrejurul lui ca un 
fluture de noapte împrejurul unei făclii. Şi, întrucât el tot nu se da în vileag, 
răspunzând pe de lături, ea, într-un sfârşit, îi spuse: 

— Pe Allah şi pe Prorocul! deschide-ţi lăuntrurile inimii şi dezvăluie-ţi 
fată de mine taina. Întrucât este neîndoielnic că ai o taină ascunsă. Iar eu am 
o inimă care-i un sipet a cărui cheie se pierde după ce a fost încuiat. 
Grăbeşte-te, aşadar, pentru dragostea care se şi află spre folosul tău în 
sipetul acesta, şi spune-mi cu toată încrederea ceea ce de bună seamă că ai 
a-mi spune! 

Când auzi vorbele acestea ale gingaşei Creangă-de-Mărgean, beizadea 
Diamant se încredinţă că mireasma dragostei se putea mirosi din spusele ei 
şi că, aşa fiind, nu avea de ce să nu-i dezvăluiască preagingaşei fete cum stă 
treaba. Se uită, aşadar, o clipită la ea, fără a scoate o vorbă; pe urmă zâmbi 
la rându-i şi, deschizându-şi băierile inimii, spuse: 

— O, preafrumoaso, dacă am ajuns până aici, după ce am îndurat un potop 
de cazne şi m-am primejduit amarnic, am făcut-o numai cu nădejdea de a 
răspunde la întrebarea domniţei Mohra, şi anume: „Care sunt legăturile 
dintre Roada-bradului şi Chiparos?” Dacă, o, preamiloaso, ştii tu răspunsul 
cel bun de dat la întrebarea aceasta tulbure, spune-mi-l şi simţămintele 
inimii mele au să se aprindă pentru tine... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute opta noapte 

„„.Şi simţămintele inimii mele au să se aprindă pentru tine. 

Şi beizadea Diamant adăugă: 

— Să nu ai nicio îndoială! 

lar Creangă-de-Mărgean răspunse: 

— O, flăcăule nesăbuit, de bună seamă! nu am nicio îndoială în ceea ce 
priveşte simţămintele de căprior ale inimii tale, da dacă vrei să-ţi răspund în 


privința întrebării aceleia ciudate, atunci făgăduieşte-mi pe adevărul 
credinţei noastre că ai să mă iei de soţie şi că ai să mă pui mai presus de 
toate femeile din saraiul tatălui tău, în împărăţia ta. 

Atunci, beizadea Diamant luă mâna fetei şi şi-o duse la inimă, făgăduindu- 
i cinstirile nunţii şi cinul pe care i-l cerea. 

Când Creangă-de-Mărgean dobândi de la beizadea Diamant făgăduiala şi 
încredințarea, se înfioră de voie bună şi de mulţumire, şi îi spuse: 

— O, comoară a vieţii mele, află că sub patul de fildeş al domniţei Mohra 
stă ascuns un arap negru. Şi acel arap a venit şi s-a oploşit acolo, neştiut de 
nimeni, afară de domniţă, după ce a fugit din ţara lui, care este cetatea 
Wakak. Or, tocmai ticălosul de arap a stârnit-o pe domniţa noastră să le 
pună fiilor de crai întrebarea aceea ciudată. Aşa că, dacă vrei să afli 
dezlegarea cea adevărată a întrebării, trebuie să te duci în cetatea arapului, 
carevasăzică în cetatea Wakak. Şi numai aşa poate să fie dezlegată taina. Şi- 
atâta-i tot ce ştiu eu în privinţa legăturilor dintre Roada-bradului şi 
Chiparos. Ci Allah este mai ştiutor! 

Când auzi din gura preafrumoasei Creangă-de-Mărgean vorbele acestea, 
beizadea Diamant îşi zise în sineşi: „O, inima mea, trebuie să mai rabzi 
oleacă până a vedea ce lumină va să ni se arate de după perdeaua tainei. 
Întrucât de acuma, o, inima mea, fără de îndoială că vei avea de înfruntat în 
cetatea arapului, şi anume în cetatea Wakak, destule năpaste care au să te 
necăjească.” Pe urmă se întoarse înspre fată şi îi spuse: 

— O, preamiloaso, de bună seamă! atâta vreme cât nu voi fi plecat la 
cetatea Wakak, cetatea arapului, şi nu voi fi pătruns taina despre care-i 
vorba, socotesc că nu îmi este îngăduită nicio tihnă. Ci, dacă Allah mi-o 
hărăzi ocrotinţă şi m-o ajuta să răzbat la dobânda jinduită, am să-ţi 
împlinesc, atunci, dorinţa. De nu, mă învoiesc a nu mai sălta capul până la 
Ziua de Apoi. 

Şi, după ce grăi astfel, crăişorul Diamant îşi luă rămas-bun de la Creangă- 
de-Mărgean cea suspinândă, cea gemândă, cea oftândă, şi, cu inima topită, 
ieşi din grădină, nevăzut de nimeni, şi se duse la hanul unde îşi avea 
lucrurile de drum, şi încălecă pe un cal frumos ca un vis, şi plecă pe drumul 
lui Allah. 

Ci întrucât habar nu avea în ce parte era aşezată cetatea Wakak, şi nici 
despre drumul pe care trebuia să apuce spre a răzbate la ea, şi nici pe unde 
urma să treacă spre a ajunge acolo, începu a-şi întoarce privirile înspre toate 
zările, căutând vreun semn ce-ar fi putut să-l lumineze, când iacătă că dete 


cu ochii de un derviş îmbrăcat într-o mantie verde şi cu picioarele încălţate 
în nişte papuci de saftian galben ca lămâia, cu un toiag în mână şi semănând 
cu Khizir străjerul, aşa de strălucitoare faţă avea şi aşa de luminoasă îi era 
mintea asupra lucrurilor; şi dervişul acela venea înspre beizadea. Şi 
Diamant se duse la preacinstitul derviş, îl întâmpină cu un salamalec şi 
descălecă de pe cal. Şi, după ce dervişul îi întoarse salamalecul, Diamant îl 
întrebă: 

— În ce parte, o, preacinstite, este aşezată cetatea Wakak şi la ce depărtare 
se află? 

Iar dervişul, după ce se uită cu luare-aminte la beizadea vreme de un ceas, 
îi spuse: 

— O, fecior de crai, opreşte-te de-a purcede pe un drum fără de ieşire şi pe 
o cale înfricoşată. Leapădă-te de gândul nebunesc şi apucă-te de orice altă 
caznă, întrucât, de-ai sta toată viaţa să-ţi răsuceşti capul căutând drumul 
acela, şi tot n-ai să-i afli urma. Ba încă, râvnind să ajungi la cetatea Wakak, 
dai vântului morţii şi fiinţa, şi viaţa ta cea scumpă! 

Ci beizadea Diamant îi spuse: 

— O, preacinstite şi preacucernice şeic, ţinta mea este o ţintă mare, iar 
rostul meu este un rost atâta de însemnat, încât mai degrabă aş fi gata să 
jertfesc o mie de vieţi ca a mea decât să mă lepăd de gândul meu. Dacă, 
aşadar, ştii ceva despre acel drum, fii-mi călăuză precum Khizir străjerul. 

Dacă văzu că Diamant nu voia să se abată cu niciun chip de la gândul lui, 
în pofida multelor poveţe de tot felul, ce urmase a i le da, dervişul îi spuse: 

— O, tinere binecuvântat, află că cetatea Wakak este aşezată în inima 
muntelui Kaf, acolo unde sălăşluiesc ginnii, marezii şi efriţii, atât în 
lăuntrul, cât şi în afara ei. Şi, spre-a ajunge acolo, sunt trei drumuri: un 
drum pe la dreapta, altul pe la stânga şi altul pe la mijloc; da trebuie să 
mergi pe drumul din dreapta, şi nu pe cel din stânga, precum nu trebuie să 
încerci nici a-l lua pe cel de la mijloc. De fapt, după ce ai să drumeţeşti o zi 
şi o noapte, şi după ce au să se arate zorii cei adevăraţi, ai să vezi un 
minaret pe care se află o lespede de marmură, cu o însemnare săpată în 
litere kufice. Or, tu chiar însemnarea aceea trebuie s-o citeşti. Şi numai după 
citirea ei urmează să-ţi orânduieşti drumurile! 

lar beizadea Diamant îi mulţumi bătrânului şi îi sărută mâna. Pe urmă 
încălecă iarăşi pe cal şi o luă pe drumul din dreapta, care avea să-l ducă la 
cetatea Wakak. 


Şi merse o zi şi o noapte pe drum, şi ajunse la poalele minaretului 
dervişului. Şi văzu că minaretul era mare cât bolta sinilie a cerurilor. Şi în 
zidul lui era învrâstată o lespede de marmură săpată cu o scriere kufică. Iar 
scrierea aceea se citea aşa: „Cele trei drumuri pe care le vezi dinaintea ta, o, 
călătorule, duc toate la ţara Wakak. Dacă purcezi pe cel din stânga, ai să 
înduri multe amaruri. Dacă purcezi pe cel din dreapta, ai să te căieşti. lar 
dacă o iei pe cel de la mijloc, are să fie înfricoşător!” 

După ce îşi desluşi scrierea şi după ce îi pricepu tot tâlcul, beizadea 
Diamant luă un pumn de ţărână şi, aruncându-l în deschizătura hainei sale, 
spuse: „Să fiu făcut ţărână, da să ajung la ţintă!” Şi iarăşi sări în şa şi, fără a 
şovăi, purcese pe cel mai primejdios dintre cele trei drumuri, acela de la 
mijloc. 

Şi merse o zi şi o noapte, neabătut. Şi, dimineaţa, se arătă privirii lui o 
întindere mare, acoperită de nişte copaci cu crengile până la cer. lar copacii 
erau rânduiţi ca un gard ce slujea şi de hotar al unei grădini înverzite, şi de 
adăpost al ei împotriva vântului sălbatic. Iar poarta de la grădina aceea era 
închisă cu o stâncă mare. Şi acolo, spre a străjui poarta şi grădina, şedea un 
arap cu o faţă atâta de neagră, încât aşternea o umbră întunecată peste toată 
grădina, şi de la care noaptea cea fără de lună îşi trăgea negurile. Şi plodul 
acela de păcură era uriaş. Buza lui de sus se ridica mult deasupra nărilor ce 
se asemuiau cu nişte pătlăgele vinete, iar buza de jos îi spânzura până la gât. 
La piept ţinea o piatră de moară, ce-i slujea de pavăză; iar o spadă lucrată 
din fier chinezesc îi atârna la brâul făcut dintr-un lanţ de fier atâta de gros, 
încât prin oricare dintre zalele lui ar fi putut să treacă, în toată voia, un 
elefant de război. Şi, la ceasul acela, arapul sta culcat cât era de lung pe 
nişte blăni de jivină; iar din gura-i căscată larg ieşeau nişte sforăituri surori 
cu tunetele. 

Şi beizadea Diamant descălecă, fără a se tulbura, agăţă frâul calului nu 
departe de căpăţâna arapului şi, sărind peste poarta de piatră, intră în 
grădină. 

Iar reveneala din grădină era atâta de minunată, încât crengile pomilor se 
clătinau ca nişte oameni beţi. lar pe sub pomi treceau nişte căpriori mari, 
care aveau în coarne nişte podoabe din aur bătute cu nestemate, pe când o 
haină de horbote le coperea spinarea, iar nişte basmale de atlaz fluturau 
legate la gâtul lor. Şi toţi căpriorii aceia, şi cu copitele de dinainte, şi cu 
picioarele de dindărăt, şi cu ochii, şi cu sprâncenele, începură să-i facă 
semne vădite lui Diamant să nu intre în grădină. Ci Diamant, fără a lua în 


seamă semnele lor, şi socotind mai degrabă că acei căpriori nu fac aşa din 
ochi, din sprâncene şi din picioare decât spre a-şi răzvedi şi mai limpede 
bucuria ce-o aveau de a-l întâmpina, începu să se preumble liniştit pe 
cărările din grădină. 

Şi, într-un sfârşit, ajunse, preumblându-se aşa, la un sarai ce n-ar fi fost de 
asemuit nici cu cel al lui Kessra ori al lui Kaisar. Iar prin uşa întredeschisă 
se ițţea un chip vrăjit de fetişcană, care era o zână şi care ar fi făcut-o până şi 
pe luna cea nouă să se răsucească de pizmă. Şi căpşorul acela, ai cărui ochi 
ar fi făcut-o de ocară până şi pe floarea de zarnacadea, se uita ba într-o 
parte, ba într-alta, zâmbind. 

Or, de cum îl zări pe Diamant, rămase înmărmurită şi totodată răpită de 
frumuseţea lui. Şi şezu un răspăs de vreme aşa; pe urmă îi răspunse la 
salamalec şi îl întrebă: 

— Cine eşti, o, tinere plin de cutezanţă, care îţi îngădui să intri într-o 
grădină în care nici păsările cerului nu îndrăznesc să-şi fâlfâie aripile? 

Aşa grăi către Diamant copilandra, pe care o chema Latifa, cea atâta de 
frumoasă, încât era prăpădul vremilor ei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute noua noapte 


Urmă: 


„„„Aşa grăi către Diamant copilandra, pe care o chema Latifa, cea atâta de 
frumoasă, încât era prăpădul vremilor ei. Şi Diamant se temeni până la 
pământ dinaintea sa şi, ridicându-se apoi, răspunse: 

— O, mlădiţă din grădina desăvârşirii, o, stăpâna mea, sunt cutare, fiul lui 
cutare, şi mă aflu aici pentru cutare şi pentru cutare lucru! 

Şi îi istorisi povestea lui de la început până la sfârşit, fără a ocoli niciun 
amănunt. Ci nu ar avea niciun rost s-o mai spunem încă o dată. 

Iar Latifa, auzindu-i istorisirea, îl luă de mână şi îl pofti să şadă jos lângă 
ea pe chilimul întins sub bolta de viţă de la intrare. Pe urmă, cu vorbe dulci, 
îi spuse: 

— O, chiparos umblător din grădina frumuseţii, ce păcate pe tinereţile 
tale! 

Pe urmă adăugă: 

— O, ce gând amăgitor! o, ce dor greu de împlinit! o, ce primejdie! 

Şi mai zise: 


— Trebuie să-ţi schimbi gândul, dacă ţii la sufletul tău cel scump. Şi mai 
degrabă rămâi aici cu mine, pentru ca mâna ta cea binecuvântată să se 
prindă de gâtul darurilor mele. Întrucât desfătările cu o fată frumoasă, şi ca 
o zână la chip, cum sunt eu, socot a fi mai de dorit decât să cauţi 
necunoscuturile. 

Ci Diamant răspunse: 

— Câtă vreme nu voi fi plecat la cetatea Wakak şi nu voi fi dezlegat taina 
cu pricina, şi anume: „Care sunt legăturile dintre Roada-bradului şi 
Chiparos?”, orice bucurie şi orice mulţumire îmi sunt oprite. Ci, o, prea- 
minunato, după ce îmi voi împlini dorul, am să-mi pun, însurându-mă cu 
tine, salba împerecherii noastre la gâtul darurilor tale. 

Iar Latifa suspină, spunând: 

— O, inimă părăsită! 

Pe urmă făcu semn unor paharnici cu obrazul de trandafir să vină mai 
aproape. Şi porunci să fie aduse nişte fete a căror vedere uluia soarele şi 
luna, şi ale căror plete unduinde stârneau o înfiorare fără de voie în inimile 
îndrăgostiţilor. Şi porniră să se rotească pocalele de bună-venire, spre a-l 
cinsti pe oaspetele cel vrăjit, în zvon de alăute şi de cântece. Iar gingăşia 
fetelor, îngemănată cu cea a cântecelor, răpea şi îmbăta inimile toate, şi pe 
cele deschise, şi pe cele închise. 

Or, după ce cupele fură golite, beizadea Diamant se sculă în picioare spre 
a-şi lua rămas-bun de la copilandră. Şi îi spuse, după ce îi aşternu dinainte 
urările şi mulţumirile lui: 

— O, domniţă a lumii, acum aş vrea să-mi cer învoire de la tine; întrucât, 
precum ştii, drumul pe care îl am de străbătut este lung şi, dacă aş zăbovi o 
clipită mai mult, pojarul dragostei tale şi-ar revărsa flăcările în holdele 
sufletului meu. Ci, de-o vrea Allah, după izbânda dorului meu, am să mă 
întorc să culeg de aici trandafirii dorinţei şi să-mi potolesc setea inimii arse. 

Când fetişcana văzu că beizadea Diamant, după care se aprinsese toată, 
stăruie în hotărârea lui de-a o părăsi, se sculă şi ea în picioare şi luă un toiag 
lucrat în chip de şarpe, asupra căruia bojmodi nişte vorbe într-o limbă 
neînţeleasă. Şi deodată roti toiagul şi îl izbi cu el pe beizadea în umăr atâta 
de straşnic, încât acela se răsuci de trei ori pe loc şi căzu jos, pierzându-şi 
pe dată înfăţişarea de om. Şi se preschimbă într-un căprior ca toţi căpriorii. 

Şi numaidecât Latifa îi agăţă în coarne nişte podoabe asemenea cu cele ce 
le purtau ceilalţi căpriori, şi îi legă la gât o năframă de mătasă înhorbotată, 
şi îi dete drumul în grădină, strigându-i: 


— Du-te între semenii tăi, de vreme ce n-ai voit să te bucuri de un chip 
frumos de zână! 

Şi Diamant căpriorul se duse pe cele patru picioare ale lui, animal ca 
înfăţişare, da rămânând asemeni fiilor lui Adam în ceea ce priveşte 
însuşirile lăuntrice şi simţămintele. 

Şi umblând aşa pe cele patru picioare, de-a lungul cărărilor pe unde ca şi el 
hălăduiau semenii lui preschimbaţi în rumegătoare, Diamant căpriorul 
începu să cugete adânc la starea cea nouă, ce-i fusese dată, şi să chibzuiască 
în ce fel ar putea să-şi dobândească slobozenia şi să scape din mâinile 
vrăjitoriţei. Şi, târcolind aşa, ajunse într-un colţ din grădină unde zidul era 
cu mult mai jos decât în toate celelalte părţi. Şi, după ce îşi înălţă sufletul 
înspre Stăpânul ursitelor, îşi luă vânt şi dintr-o săritură trecu peste zid. Ci, 
fără de zăbavă, pricepu că se afla tot în aceeaşi grădină, de parcă nici n-ar fi 
sărit peste zid; şi se încredinţă atunci că lucrul acesta era urmarea puterilor 
vrăjii. Şi-apoi de şapte ori la rând sări peste zid în acelaşi chip, dar fără mai 
multă izbândă, întrucât se pomenea tot în acelaşi loc. Atunci, nedumerirea 
lui ajunse până peste orice margine, iar tăciunii nerăbdării îi arseră copitele. 
Şi porni pe un du-te-vino de-a lungul zidului, ca un leu în cuşcă, până ce se 
pomeni dinaintea unei deschizături ca o fereastră, săpate în zid, şi care 
rămăsese nevăzută privirilor lui. Se strecură prin deschizătura aceea şi, cu 
mare caznă, se văzu de data aceasta dincolo de împrejmuirea grădinii. 

Şi se pomeni într-altă grădină, a cărei mirosnă desfătătoare înmiresma 
minţile. Iar la capătul cărărilor acelei grădini i se arătă un sarai. lar la una 
dintre ferestrele saraiului văzu un obraz tânăr şi dulce la culoare ca laleaua 
cea gingaşă, şi cu nişte ochi ce-ar fi stârnit zavistia gazelei chinezeşti. 
Pletele ei, de culoarea chihlimbarului, strânseseră în ele toate razele 
soarelui, iar pielea-i era ca de iasomie persienească. Şi avea faţa zâmbitoare 
şi îndreptată înspre Diamant. 

Or, atunci când căpriorul Diamant ajunse aproape de tot de fereastra ei, 
fata se ridică în mare grabă şi coborî în grădină. Şi smulse câteva smocuri 
de iarbă; şi, ca spre a-l îmblânzi şi a-l face să nu fugă la apropierea ei, îi 
întinse de departe iarba, cu multă drăgălăşie, plescăindu-şi limba. Iar 
Diamant căpriorul, care nu voia mai mult decât să vadă cam ce putea să fie 
cu această de-a doua fată, porni înspre copilandră, dând fuga aşa cum fac 
animalele flămânde. Şi numaidecât copila, pe care o chema Gamila şi care 
era soră cu Latifa după tată, da nu şi după mamă, apucă panglica de mătasă 
de la gâtul beizadelei-căprior şi se sluji de ea ca de o zgardă spre a-l mâna 


înlăuntrul palatului ei. Iar acolo, dete zor să-l îmbie cu poame şi cu cele mai 
alese răcoritoare. lar el mâncă şi bău până ce se sătură. 

Şi-apoi îşi lăsă capul pe-o parte, şi-l puse pe umărul copilei şi începu să 
plângă. lar Gamila, tare tulburată când văzu lacrimile cum curg aşa din 
ochii acelui căprior, îl dezmierdă gingaş cu mâna ei cea dulce. lar el, 
simțind asupra-şi duioşia aceea, îşi puse capul jos la picioarele fetei şi 
începu să plângă şi mai tare. lar ea îi spuse: 

— O, căpriorul meu drag, de ce plângi? Te iubesc mai mult ca pe mine 
însămi! 

Ci el îşi îndoi plânsetele şi lăcrimările, şi îşi alintă capul de picioarele 
dulcei şi miloasei Gamila, care pricepu de data aceasta, fără nicio putinţă de 
îndoială, că o ruga fierbinte să-i dea iarăşi înfăţişarea lui cea omenească. 

Atunci, măcar că îi era tare frică de vrăjitoriţa Latifa, sora ei mai mare, se 
sculă şi se duse de luă dintr-o firidă din perete un sipeţel împodobit cu 
nestemate. Şi, atunci pe loc, îşi făcu spălările cele sfinte, se înveşmântă cu 
şapte rochii de in, proaspăt înălbite, şi luă un picuţ din lictarul ce se afla... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute zecea noapte 


Urmă: 


„..Şi, atunci pe loc, îşi făcu spălările cele sfinte, se înveşmântă cu şapte 
rochii de in, proaspăt înălbite, şi luă un picuţ din lictarul ce se afla în 
sipeţel. Şi îi dete căpriorului să mănânce lictarul acela şi, în aceeaşi clipită, 
îl trase cu putere de năframa vrăjită, care îi înconjura gâtul. Iar căpriorul se 
scutură o dată şi, ieşind din forma lui de rumegător, îşi luă iarăşi înfăţişarea 
de fiu de-al lui Adam. 

Pe urmă veni de sărută pământul dintre mâinile tinerei Gamila şi, 
mărturisindu-i mulţumirile, îi spuse: 

— Iacătă, o, domniţă, că m-ai scăpat din gheara blestemului şi mi-ai dat 
iarăşi viaţa de făptură omenească. Deci, cum aş putea, cu limba mea, să-ţi 
mulţumesc pe măsura bunătăţii tale, când toate firele făpturii mele cântă 
preamărirea bunăvoinţei şi a milei tale, o, mult-norocito! 

Ci Gamila se repezi să-l ajute a se ridica de jos şi, îmbrăcându-l în haine 
împărăteşti, îi spuse: 

— O, tinere beizadea, a cărui strălucire răzbate prin haine şi a cărui 
frumuseţe ne luminează casa şi grădina, cine eşti şi ce nume ai? Şi care este 


pricina căreia îi datorăm cinstea venirii tale, şi cum ai fost prins în iţele 
surorii mele, Latifa? 

Atunci, crăişorul Diamant istorisi mântuitoarei sale toată povestea lui. Iar 
când isprăvi de grăit, fata îi spuse: 

— O, Diamant, ochi al meu, leapădă-te, mă rog ţie fierbinte, de gândul cel 
primejdios şi fără de roadă, care te frământă, şi nu te duce să-ţi pui tinereţea 
cea dulce şi viaţa, care este scumpă, la voia unor puteri necunoscute. 
Întrucât este dincolo de orice socotinţă a te pune fără de pricină în calea 
primejdiei. Mai degrabă rămâi aici şi umple-ţi cupa vieţii cu vinul 
desfătărilor. Întrucât iacătă-mă gata a te sluji cum vei vrea şi a pune huzurul 
tău mai presus de al meu, ascultându-te precum ascultă un copil de glasul 
maicii sale. 

Iar Diamant răspunse: 

— O, domnită, datorintele ce le am faţă de tine sunt atâta de grele asupra 
aripilor sufletului meu, încât ar trebui, fără de zăbavă, să-mi fac pielea 
pantofiori şi să încalţ cu ei picioarele tale gingaşe. Căci tu m-ai îmbrăcat 
iarăşi cu înfăţişarea mea de om, scoţându-mă din blana de căprior şi 
mântuindu-mă din vrăjitoriile surorii tale, farmazoana. Numai că, 
deocamdată, dacă mărinimia va avea să se reverse asupra-mi, mă rog ţie 
fierbinte să-mi îngăduieşti neamânat o învoire de câteva zile, spre a izbuti 
să-mi îndeplinesc dorul. Şi-atunci când, mulţumită ocrotinţei pe care o 
aştept de la Allah Preaînaltul, am să mă întorc de la cetatea Wakak, am să 
purced numaidecât pe calea desfătărilor tale, aşternându-mă la picioarele 
tale cele vrăjitoare. Şi, făcând aşa, nu voi socoti decât că îndeplinesc 
datorinţele unei inimi care ştie să păstreze recunoştinţa. 

Când fata văzu că oricât ar urma să mai stăruie spre a-l face să se 
înduplece, Diamant nu se putea învoi cu ceea ce îl sfătuia ea şi că rămânea 
prins de gândul lui cel fără de nădejde, nu putu să facă altfel decât să-i 
îngăduiască să plece. Drept care, plângând, oftând şi gemând, îi spuse: 

— O, ochi al meu, întrucât nimeni nu se poate scutura de ursita prinsă la 
gâtul lui şi-i scrisa ta să mă părăseşti îndată după ce ne-am întâlnit, spre a te 
ajuta în drumul tău, spre a-ţi înlesni întoarcerea şi spre a-ţi ocroti sufletul 
cel scump, vreau să-ţi dăruiesc trei lucruri ce mi-au fost hărăzite ca 
moştenire! 

Şi se duse de luă un sipet mai mare dintr-o altă firidă din perete, îl deschise 
şi scoase din el un arc din aur cu săgețile lui, o spadă de oţel chinezesc şi un 
jungher cu plăselele de jad, şi le înmână lui Diamant, spunându-i: 


— Arcul şi săgețile acestea au fost ale prorocului Saleh — asupra-i fie 
rugăciunea şi pacea! Spada aceasta, care este ştiută sub numele de 
Scorpionul lui Soleiman, este atâta de straşnică, încât, de-ai lovi cu ea un 
munte, l-ai despica întocmai ca pe un săpun. Şi, într-un sfârşit, jungherul 
acesta, făurit odinioară de înțeleptul Tammuz, este de nepreţuit pentru cel 
care îl are, întrucât îl apără de orice lovire, datorită puterii tainice din lama 
lui. 

Pe urmă adăugă: 

— Ci, o, Diamant, nu ai să poţi răzbate până la cetatea Wakak, de care ne 
despart şapte oceane, decât cu ajutorul uncheşului meu, Al-Simmurg. 
Pentru aceea, lipeşte-ţi urechea de buzele mele şi ascultă bine poveţele ce 
vor izvori spre folosul tău. 

Şi tăcu un răstimp, apoi spuse: 

— Află, dar, o, scumpe al meu Diamant, că la o zi de drum de-aici este o 
fântână; şi chiar lângă fântâna aceea este saraiul unui sultan negru, cu 
numele de Tak-Tak. Iar saraiul lui Tak-Tak este străjuit de patruzeci de 
etiopieni sângeroşi, fiecare având sub poruncile lui o oaste de cinci mii de 
arapi crunţi. Or, sultanul Tak-Tak are să fie binevoitor faţă de tine, date fiind 
lucrurile pe care ţi le înmânez; ba are să-ţi facă multe chefuri, măcar că, 
îndeobşte, are năravul de-a pune să fie prăjiţi în frigare trecătorii de pe 
drum, şi a-i mânca fără de sare şi fără de mirodenii. lar tu să stai două zile 
în ospeţie la el. După care Tak-Iak are să te trimită cu alai la saraiul 
moşului meu, Al-Simmurg, cu ajutorul căruia poate că vei izbuti să răzbaţi 
până la cetatea Wakak şi să dezlegi taina legăturilor dintre Roada-bradului 
şi Chiparos. 

Iar ca încheiere spuse: 

— Mai ales, o, Diamant, ia bine seama să nu care cumva să te depărtezi 
nici măcar cu un fir de păr de la ceea ce ţi-am spus! 

Pe urmă îl sărută, plângând, şi îi zise: 

— Şi-acuma, când din pricina lipsei tale viaţa are să fie o povară pentru 
inima mea, până ce te vei întoarce eu nici nu am să mai zâmbesc, nici nu 
am să mai vorbesc, ci am să-i ţin cugetului meu necontenit deschisă uşa 
mâhnirii. Suspinele au să curgă neostoit din inima mea şi nu am să vreau să 
mai ştiu nimic despre făptura mea. Întrucât, fără de putere şi fără de nicio 
stâlpare lăuntrică, făptura mea nu va mai fi de-acuma înainte decât oglinda 
sufletului meu. 

Pe urmă începu să rostească stihurile acestea: 


O, inima-mi, să n-o arunci departe 

De ochii dulci, pe care i-a-ndrăgit 
Narcisa ce se zbuciumă şi arde. 

O, tu, cel care nu te-ai beţivit, 

Să nu-l alungi pe cel ce n-are parte 
Decât de-alinul vinului coclit, 

Ci du-l în crâşmă iar, să-şi bea amarul! 
Of, inima-mi nu poate să mai scape 

De oştile ce-mprăştie pojarul 

Țâşnind de sub prădalnicele-ţi pleoape; 
Cum, când s-a spart, rămâne spart paharul, 
Aşa va sta, până-mi vei fi aproape, 

Şi haina mea, de zbucium şi de dor! 

O, frumuseţe dulce, o, iubite, 

O, bunule, o, farmec vrăjitor, 

Stă inima-mi şi zace de ispite 

Sub nemilosul, cruntul tău picior 
Gingaş ca iasomiile-nflorite! 

O, inima-mi de fată fără minte, 

La vârsta cea mai caldă-a tinereţii, 

Cât va să zacă ea de-aci-nainte 

Şi până la adâncurile vieţii, 

În jurul unui fur de vise sfinte, 

Tâlhar de inimi, soare-al frumuseţii! 


Pe urmă copila îşi luă rămas-bun de la Diamant, chemând asupra lui 
binecuvântările şi urându-i bună pace. Şi zori să se întoarcă în sarai, spre a- 


şi ascunde lacrimile ce-i scăldau obrajii. 


lar Diamant, pe calul său, plecă frumos ca un fiu de ginni şi îşi urmă 
drumul din olac în olac, întrebând de cetatea Wakak. Şi călărind aşa, până la 
urmă ajunse fără de necaz la o fântână. Or, aceea era chiar fântâna copilei. 
Şi chiar acolo se înălța cetatea de strajă a sultanului arapilor, năprasnicul 
Tak-Tak. Şi Diamant văzu, într-adevăr, că împrejurimile acelui castel erau 
străjuite de nişte etiopieni înalţi de zece coţi, cu chipurile înfricoşătoare... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a nouă sute unsprezecea noapte 


Urmă: 


„..Şi Diamant văzu, într-adevăr, că împrejurimile acelui castel erau 
străjuite de nişte etiopieni înalţi de zece coţi, cu chipurile înfricoşătoare. Şi, 
fără a lăsa spaima să-i năpădească pieptul, îşi legă calul sub pomul de la 
fântână şi şezu jos la umbră spre a se odihni. Şi îi auzi pe arapi cum vorbeau 
între ei: 

— Într-un sfârşit, iacătă că după amar de vreme o făptură omenească vine 
să ne mai îndestuleze cu nişte carne proaspătă. Puneţi iute gabja pe 
chilipirul acesta, să-şi mai îndulcească şi sultanul nostru limba şi cerul gurii. 

Şi, ca urmare, vreo zece-doisprezece etiopieni dintre cei mai crunţi pormiră 
înspre Diamant, ca să-l înşface şi apoi, fript la frigare, să-l ducă sultanului 
lor. 

Când văzu că ceasul vieţii lui chiar sosise, Diamant trase de la brâu spada 
solomonească şi, năpustindu-se asupra haidăilor, pe o sumedenie dintre ei îi 
făcu să se călătorească înspre câmpiile morţii. lar când procleţii aceia ai 
iadului poposiră la capătul călătoriei la care fuseseră porniţi, ştirea ajunse 
printr-un crainic şi la sultanul Tak-Tak care, cuprins de o mânie vânătă, îl 
trimise numaidecât, spre a-i veni de hac cutezătorului, pe vătaful arapilor 
săi, smolitul de Mak-Mak. lar acel Mak-Mak, care era o pacoste vestită, 
venea în fruntea oastei lui de smoliţi, ca o roire de viespi. Şi moartea 
fulgera din ochii care-şi căutau prada. 

Or, la vederea lui Mak-Mak, beizadea Diamant se ridică pe cele două 
picioare ale sale şi îl aşteptă cu pulpele încordate. Şi ticălosul de Mak-Mak, 
şuierând ca o năpârcă încornorată, şi mugind pe nările lui găvănoase, veni 
drept asupra lui Diamant, îşi ridică ghioaga cea sfărâmătoare de tigve şi o 
învârti în aşa chip, de vâjâia văzduhul. Ci, tot atunci, Diamant cel preaiubit 
îşi zvâcni braţul întrarmat cu jungherul lui Tammuz şi, ca într-o sticlire de 
fulger, înfipse lama între coastele etiopianului cel uriaş şi îl făcu pe plodul 
acela dintr-o liotă de încornoraţi să bea moartea dintr-o sorbitură. Şi pe dată 
îngerul morţii veni lângă blestemat, aducându-i ceasul de pe urmă. 

Şi-atunci, arapii din ceata lui Mak-Mak, când îl văzură pe vătaful lor căzut 
la pământ, cu lungimea-i turtită peste lăţime, îşi sloboziră picioarele în vânt 
şi îşi luară zborul ca vrăbiile dinaintea babanului cel cu plisc vârtos. Iar 
Diamant se luă după ei şi îi omorî pe care îi omorî. Şi scăpară care scăpară. 

Când sultanul Tak-Iak auzi de prăpădul lui Mak-Mak, mânia i se sui la nas 
atâta de năprasnic, încât nu-şi mai osebea mâna dreaptă de mâna stângă. Şi 


prostia lui îl stârni să se ducă însuşi să-l înfrunte pe Diamant, viteazul 
munţilor şi al văilor, cununa vitejilor. Ci, la vederea voinicului tunător, 
plodul cel negru al scârbavnicei cu nas mare îşi simţi vinele cum se 
înmoaie, burdihanul cum i se chirceşte şi vântul morţii cum bate peste capul 
lui. Iar Diamant îl luă la ochi şi, slobozind înspre el una dintre săgețile 
prorocului Saleh — asupra-i fie rugăciunea şi pacea! —, îl făcu să-şi înghită 
ţărâna de pe călcâie şi, dintr-o lovitură, îi trimise sufletul să se sălăşluiască 
în locurile cele negre, unde Doica Vulturilor îi şi cără calabalăcurile. 

După care Diamant făcu terci din arapii ce-l înconjurau pe sultanul lor 
mort şi tăie drum drept cu calul său printre trupurile văduvite de suflete. Şi 
ajunse aşa, biruitor, la poarta saraiului unde domnise Tak-Tak. Şi bătu la 
poartă, aşa cum bate un stăpân la poarta casei lui. Iar cea care veni să-i 
deschidă era una căreia acel 'Tak-Tak al blestemului îi răpise şi scaunul de 
domnie, şi moştenirea. Şi era o copilandră ca o gazelă speriată, şi avea un 
chip atâta de ispititor, încât presăra sare pe rana din inima iubeţilor. Şi dacă 
nu ieşise mai de departe în întâmpinarea lui Diamant, nu o făcuse din 
pricină că, într-adevăr, greutatea şoldurilor de sub mijlocelul ei gingaş nu i- 
o îngăduise, şi pentru că dolofanul ei, împodobit cu un potop de gropiţe, era 
atâta de falnic şi de binecuvântat, încât nu putea să şi-l mişte decât anevoie, 
dat fiind că se cutremura din chiar firea lui, ca iaurtul din strachina 
beduinului şi ca o bucată de peştii de gutuie în mijlocul unei tablale 
înmiresmate cu smirnă. 

Şi îl primi pe Diamant cu toate revărsările de bucurie ale unei întemniţate 
fată de cel care îi aduce slobozenia. Şi voi să-l suie în scaunul de domnie al 
sultanului răposat. Ci Diamant nu voi să primească şi, luând-o de mână, o 
pofti să urce chiar ea în scaunul acela, pe care Tak-Tak îl răpise părintelui 
ei. Şi nu-i ceru nimic în schimbul atâtor faceri de bine. Atunci, biruită de 
mărinimia lui, copila îi spuse: 

— O, preafrumosule, de ce credinţă ţii tu, de săvârşeşti binele aşa, fără a 
nădăjdui răsplată? 

Iar Diamant răspunse: 

— O, domnită, credinţa Islamului este credinţa mea, şi legea lui este legea 
mea! 

Iar ea îl întrebă: 

— Şi pe ce sunt stătorite, o, stăpânul meu, legea aceea şi credinţa aceea? 

El răspunse: 


— Sunt stătorite numai pe adeverirea Unităţii, prin mărturisirea crezului ce 
ne-a fost dezvăluit de Profetul nostru — asupra-i fie rugăciunea şi pacea! 

Ea întrebă: 

— Şi poţi tu să-mi faci hatârul de a-mi dezvălui, la rându-ţi, mărturisirea 
acelui crez care îi face pe oameni atâta de desăvârşiţi? 

El spuse: 

— Mărturisirea stă numai în aceste cuvinte: „Nu este alt dumnezeu decât 
unul, Allah, şi Mohamed este trimisul lui Allah!” Şi oricine le rosteşte din 
inimă, pe clipă pe dată se şi încunună întru Islam. Şi, de-ar fi fost el chiar 
cel mai de pe urmă dintre necredincioşi, ajunge numaidecât deopotrivă cu 
cel mai ales dintre musulmani. 

Auzind vorbele acestea, domniţa Aziza îşi simţi inima înfiorată de credinţa 
cea dreaptă; aşa că ridică deodată mâna şi, ducându-şi degetul arătător în 
dreptul ochilor, rosti şehadaua şi se încunună numaidecât întru Islam... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute douăsprezecea noapte 


Urmă: 


„„„aşa că ridică deodată mâna şi, ducându-şi degetul arătător în dreptul 
ochilor, rosti şehadaua şi se încunună numaidecât întru Islam. 

După care, domniţa Aziza îi spuse lui Diamant: 

— O, stăpâne al meu, acuma, că m-ai făcut sultană şi sunt pe deplin 
luminată asupra căii celei drepte, iacătă-mă între mâinile tale, gata să te 
slujesc cu ochii mei, şi gata să fiu o roabă între roabele din haremul tău. 
Vrei, aşadar, să-mi faci hatârul de a primi de soţie pe sultana acestei ţări şi 
să trăieşti cu ea oriunde ţi-o plăcea, luând-o în alaiul tău, sub strălucirea 
frumuseţii tale? 

Şi Diamant răspunse: 

— O, stăpână, îmi eşti tot atâta de scumpă ca şi viaţa mea, ci acuma o 
treabă de mare însemnătate mă cheamă, pentru care mi-am părăsit şi tatăl, şi 
mama, şi împărăţia, şi ţara. Şi poate că părintele meu, sultanul Şams-Şah, 
chiar m-o şi plânge, la ceasul de-acum, ca pe un mort, ori încă şi mai rău. Ci 
eu trebuie să merg acolo unde mă aşteaptă ursita, în cetatea Wakak. Şi, la 
întoarcerea mea, inşallah! am să mă însor cu tine şi am să te iau în ţara mea, 
şi am să mă bucur de frumuseţea ta. Însă, deocamdată, doresc să aflu de la 
tine, dacă ştii, unde se găseşte Al-Simmurg, moşul domniţei Latifa. Întrucât 


numai Al-Simmurg acela va putea să mă îndrume înspre cetatea Wakak. Ci 
eu habar nu am unde şade şi nu ştiu nici măcar cine este, ori de este vreun 
ginn sau vreo fiinţă omenească. Dacă, dar, ai tu ceva la ştiinţă despre 
uncheşul domniţei Gamila, acel preascump Al-Simmurg, grăbeşte de-mi 
spune, ca să plec în căutarea lui. Şi asta-i tot ceea ce îţi cer deocamdată, dat 
fiind că doreşti să-mi fii pe plac. 

Când auzi de ţinta lui Diamant, domnita Aziza se necăji în inima ei şi se 
mohorî până peste poate. Ci, văzând bine că nici lacrimile, nici suspinele nu 
ar izbuti să-l destoarne pe tânărul beizadea de la hotărârea lui, se sculă din 
jeţ şi, luându-l de mână, îl duse în tăcere pe sub bolțile palatului şi ieşi cu el 
în grădină. 

Şi era o grădină asemenea cu aceea peste care Radwan este străjer 
întraripat. O întindere de trandafiri mărginea cărările, iar adierea ce trecea 
peste trandafirii aceia, şi părea că ar cerne mosc, înmiresma răsuflarea şi 
îmbălsăma minţile. Acolo laleaua îmbobocea beată de propriu-i sânge, iar 
tiparoasa se zbuciuma cu tot freamătul său spre a preamări în felul ei 
cântecul măsurat al filomelei. Acolo izvoarele alergau ca nişte copii râzând, 
pe sub trandafirii ce-şi înstrunau cu ele mugurii. 

Şi-aşadar, domniţa Aziza, târându-şi după ea grelele-i fălnicii, în pofida 
mijlocului subţirel, ce se prăpădea sub o povară atâta de vajnică, ajunse 
împreună cu Diamant la poalele unui copac mare, ce ocrotea la ceasul acela 
sub frunzaru-i măreț somnul unui uriaş. lar domniţa îşi apropie buzele de 
urechea lui Diamant şi-i spuse cu glas şoptit: 

— Cel pe care îl vezi culcat aci este chiar cel pe care îl cauţi, unchiul 
domniţei Gamila, Al-Simmurg cel zbu- rător. Dacă, atunci când are să se 
scoale din somnul lui, norocul tău o vrea ca el să-şi deschidă ochiul drept 
înaintea ochiului stâng, are să fie bucuros a te vedea şi, cunoscând după 
armele tale că eşti trimis la el de către fiica fratelui său, are să facă pentru 
tine ceea ce ai să-i ceri. Da dacă, spre nenorocul şi spre ursita ta fără de 
leac, ochiul lui stâng are să se deschidă cel dintâi luminii, vei fi pierdut fără 
de izbavă; întrucât are să te înşface, cu toată vitejia ta, şi, ridicându-te de la 
pământ cu puterea braţelor lui, are să te ţie sus, ca pe o vrabie în ghearele 
unui şoim, şi are să te trântească de pământ, sfărâmându-ţi oasele cele dulci, 
o, preascumpul meu, şi făcând să se îngemăneze lungimea trupului tău 
prearâvnit cu lăţimea! 

Pe urmă adăugă: 


— Şi acuma Allah să te ocrotească, şi să te păstreze, şi să zorească 
întoarcerea ta lângă o îndrăgostită pe care au şi năpădit-o suspinele 
pricinuite de lipsa ta! 

Şi îl lăsă, depărtându-se în graba mare, cu ochii plini de lacrimi şi cu 
obrajii înroşiţi ca florile de rodie. 

lar Diamant aşteptă vreme de un ceas ca uriaşul Al-Simmurg cel zburător 
să se trezească din somnul lui. Şi gândea în cugetul său: „De ce s-o fi 
numind uriaşul acesta zburător? Şi cum o fi putând el, fiind atâta de uriaş, 
să se înalțe fără aripi în văzduh şi să umble altfel decât un elefant?” Pe urmă 
îşi pierdu răbdarea văzând că Al-Simmurg sforăia mai departe sub pom cu 
un vuiet întocmai precum al unei turme de elefanţi tineri; şi-aşa că se aplecă 
şi îl gâdilă la talpa picioarelor. Iar uriaşul, la pipăitul acela, se cutremură 
scurt şi bătu văzduhul cu picioarele, slobozind o vântuitură înfricoşătoare. 
Şi, tot atunci, deschise amândoi ochii deodată... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute treisprezecea noapte 


Urmă: 


„„„se cutremură scurt şi bătu văzduhul cu picioarele, slobozind o vântuitură 
înfricoşătoare. Şi, tot atunci, deschise amândoi ochii deodată. 

Şi îl văzu pe tânărul crăişor, şi pricepu că el era făptaşul gâdilelii de la 
talpă. Drept care, ridicându-şi piciorul, îi slobozi crăişorului drept în obraz 
o vântuitureală care tinu vreme de un ceas şi care ar fi otrăvit, la patru 
parasanji de jur împrejur, orice făptură vie. lar Diamant nu scăpă de la acea 
vijelie drăcească decât datorită puterii ascunse în armele pe care le purta la 
el. 

Şi-aşa, când uriaşul Al-Simmurg îşi isprăvi zahereaua, se răsuci pe şezutul 
său şi, uitându-se cu mirare la domnişorul cel tânăr, îl întrebă: 

— Ce? Încă n-ai murit de prăpădul pe care ţi l-am slobozit, bre, făptură 
omenească? 

Şi, rostind acestea, se uită la el mai cu luare-aminte şi văzu armele pe care 
le purta. 

Atunci, se sculă pe cele două picioare ale lui şi se temeni dinaintea lui 
Diamant, şi îi spuse: 

— O, stăpâne al meu, iartă-mi purtarea! Da dacă m-ai fi prevestit de 
venirea ta prin vreun rob, ţi-aş fi aşternut chiar pletele mele pe pământul pe 


care aveai să păşeşti. Nădăjduiesc, dar, că nu ai să pui la inimă ceea ce a 
fost fără de voia şi fără de gând rău din partea mea. Încât fă-mi hatârul de a- 
mi spune ce necaz mare te apasă, de ţi-ai luat osteneala să vii până în locul 
acesta, unde nu pot să răzbată nici fiinţe omeneşti, nici jivine. Grăbeşte, dar, 
de-mi lămureşte pricina, ca să pot osteni întru folosul tău, la caz de nevoie, 
şi să te ajut a-ţi izbândi norocul. 

lar Diamant, după ce îl încredinţă pe Al-Simmurg de dragostea sa, îi 
istorisi povestea, fără a ocoli niciun amănunt. Pe urmă îi spuse: 

— Şi nu am venit până la tine, o, taică al zburătorilor, decât spre a dobândi 
ajutorul tău şi a răzbate până la cetatea Wakak, peste oceanele cele de 
netrecut. 

După ce Al-Simmurg auzi istorisirea lui Diamant, îşi duse mâna la inimă, 
apoi la frunte, şi răspunse: 

— Pe capul şi pe ochiul meu! 

Pe urmă adăugă: 

— Avem să plecăm fără de zăbavă înspre cetatea Wakak, ci numai după ce 
avem să rostuim zahereaua mea cu de-ale gurii. Pentru aceea, am să mă duc 
să vânez nişte măgari sălbatici, de care este plină pădurea de aici, şi am să 
aduc vreo câţiva ca să fac nişte chebap din carnea lor, şi nişte burdufuri din 
pieile lor. Şi, când avem să fim rostuiţi amândoi cu lucrurile acestea 
trebuitoare, ai să te sui pe grumazul meu ca pe un cal, iar eu am să-mi iau 
zborul cu tine. Şi aşa am să te ajut să treci peste cele şapte oceane. lar când 
am să fiu slăbit de osteneală, tu să-mi dai chebap şi apă, până ce avem să 
ajungem la cetatea Wakak. 

Şi întocmai precum spusese, plecă numaidecât la vânătoare şi prinse şapte 
măgari sălbatici, câte unul pentru trecerea peste fiecare ocean, şi făcu din ei 
chebapul şi burdufurile de care pomenise. Pe urmă se întoarse la Diamant şi 
îl pofti să se suie pe grumazul lui, după ce umpluse cu chebapul făcut din 
cei şapte măgari sălbatici o desagă pe care şi-o petrecuse pe după gât, şi 
după ce îşi pusese în spinare cele şapte burdufuri umplute cu apă de izvor. 

Or, când Diamant se văzu cocoţat aşa pe grumazul lui Al-Simmurg uriaşul, 
îşi zise în sineşi: „Uriaşul acesta este mai mare decât un elefant şi se laudă 
că poate să zboare fără aripi cu mine prin văzduhuri! Pe Allah! Acesta-i un 
lucru de-a mirărilea şi de care n-am mai auzit să se fi pomenit vreodată.” Şi, 
în vreme ce cugeta astfel, auzi deodată ca un vuiet de vânt prin crăpătura 
unei uşi, şi băgă de seamă că pântecele uriaşului se umflă văzând cu ochii şi 
ajunge pe dată mare cât o boltă de casă. Şi vuietul acela de vânt se făcea 


acuma asemenea cu un şuierat de foale, pe măsură ce pântecele uriaşului se 
umfla. Şi deodată Al-Simmurg izbi cu piciorul în pământ şi se ridică, într-o 
clipită, cu toată povara lui, plutind pe deasupra grădinii. Pe urmă se înălţă 
mai departe în ceruri, mişcând din picioare ca o broască prin apă. Şi, când 
ajunse la o înălţime potrivită, lunecă drept înspre apus. Şi, când se simţea 
dus împotriva voii lui, de către vânt, mai sus decât dorea, slobozea vreo 
două-trei vântuituri, de felurite tării şi lungimi. lar când, dimpotrivă, ca 
urmare a acelor pierderi, pântecele i se dezumfla, sorbea aerul prin toate 
deschizăturile lui de sus, adică pe gură, pe nas şi pe urechi. Şi numaidecât 
se ridica iarăşi în văzduhul siniliu, şi luneca drept şi iute ca pasărea. 

Şi călătoriră aşa, ca păsările, plutind pe deasupra apelor şi străbătând unul 
după altul oceanele. Şi, de fiecare dată după ce străbăteau câte o mare dintre 
cele şapte mări, coborau să se odihnească oleacă pe pământ tare, să 
mănânce chebap de măgar sălbatic şi să bea apă din burdufuri. 

Totodată uriaşul îşi împrospăta şi tainul de puteri de zbor, da numai după 
ce dormea câteva ceasuri spre a se întrema de ostenelile călătoriei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute paisprezecea noapte 


Urmă: 


... Totodată uriaşul îşi împrospăta şi tainul de puteri de zbor, da numai 
după ce dormea câteva ceasuri spre a se întrema de ostenelile călătoriei. Şi, 
după şapte zile de străbatere prin văzduh, ajunseră într-o dimineaţă 
deasupra unei cetăţi cu totul şi cu totul albe, care dormea între grădinile ei. 
Iar zburătorul îi spuse lui Diamant: 

— Tu de acuma înainte îmi eşti ca un fiu şi nu-mi pare rău deloc de 
ostenelile câte le-am îndurat ca să te car până aici. Acuma am să te cobor pe 
terasa cea mai înaltă din cetatea aceasta, care-i chiar cetatea Wakak şi în 
care fără de nicio îndoială că ai să găseşti dezlegarea pe care o cauţi la 
ghicitoarea aceea, şi anume: „Care sunt legăturile dintre Roada-bradului şi 
Chiparos!” 

Pe urmă adăugă: 

— Da, aici este cetatea arapului cel negru, care se află sub patul de fildeş 
al domniţei Mohra. Şi aici ai să poţi tu cunoaşte întrucât este acel arap 
izvoditorul acelei socoteli mult încurcate. 


Şi, rostind acestea, coborî dezumflându-se încet-încet şi îl lăsă pe beizadea 
Diamant, binişor şi fără de zguduială, taman pe terasa cu pricina. Şi, 
luându-şi bun-rămas de la el, îi dete un smoc de păr din barbă, spunându-i: 

— Păstrează cu grijă asupra-ţi firele acestea din barba mea şi să nu te 
desparţi de ele niciodată. Iar când ti s-o întâmpla vreo năprasnă amarmnică, şi 
ori de câte ori vei avea trebuinţă de ajutorul meu, fie ca să te scap de la vreo 
ananghie, fie ca să te aduc îndărăt acolo de unde te-am luat, nu vei avea 
decât să dai foc la unul dintre firele acestea de păr şi ai să mă şi vezi fără de 
zăbavă dinaintea ta. 

Şi, cu asta, se umflă iar şi se înălță în văzduh, lopătând uşor şi spornic 
înspre casa lui. 

lar Diamant, şezând pe terasă, începu să chibzuiască la cele ce avea de 
făcut. Şi se întreba cam cum urma să purceadă, spre a coborî de pe terasă 
fără să fie zărit de oamenii ce locuiau în casă, când deodată văzu că se 
iveşte pe scară venind înspre el un tinerel de o frumuseţe fără pereche, şi 
care era chiar stăpânul acelei case. Iar flăcăiandrul cel zâmbitor la chip îl 
întâmpină cu un salamalec şi îi ură bun venit, spunând: 

— Ce dimineaţă luminoasă aduce venirea ta pe terasa casei mele, o, tu, cel 
mai frumos dintre oameni? Eşti înger, eşti ginn ori eşti făptură omenească? 

Iar Diamant răspunse: 

— O, flăcăule drag, sunt fiinţă omenească, bucuroasă că îşi începe ziua 
aceasta cu preadulcea vedere a ta. Şi mă aflu aici pentru că aici m-a mânat 
ursita mea. Şi atâta-i tot ceea ce pot să-ţi spun despre rostul meu pe 
binecuvântata-ţi casă. 

Şi, grăind astfel, îl strânse pe tinerel la piept. Şi amândoi îşi jurară 
prietenie. Şi coborâră laolaltă în sala de primire, şi mâncară, şi băură 
împreună. Mărire Aceluia carele împrieteneşte două fiinţe frumoase şi 
carele netezeşte în calea lor stavilele şi dezleagă încurcăturile! 

Or, după ce prietenia se legă între Diamant şi băieţandrul care se numea 
Farah şi care era chiar prietenul de taină al sultanului cetătii Wakak, 
Diamant îi zise: 

— O, prietene Farah, tu, care eşti preaiubit de sultan şi tovarăş al lui de 
inimă, şi, drept urmare, nimic nu poate să-ţi rămână ascuns din treburile 
împărăției acesteia, ai putea, dată fiind prietenia noastră, să-mi faci un bine 
ce nu are a-ţi cere nicio cheltuială? 

Iar tânărul Farah răspunse: 


— Pe capul şi pe ochii mei, o, prietene Diamant! Grăieşte şi, de-ar fi să-mi 
dau şi pielea ca să-ţi faci din ea papuci, m-aş supune cu bucurie şi cu 
mulţumire! 

lar Diamant îi zise, atunci: 

— Poţi tu numai să-mi spui care sunt legăturile dintre Roada-bradului şi 
Chiparos? Şi poţi să-mi lămureşti, cu acelaşi prilej, rostul arapului cel negru 
culcat sub patul de fildeş al domniţei Mohra, fiica sultanului Tammuz ben 
Camus, stăpânul peste meleagurile Sinnului şi Masinnului? 

Când auzi întrebarea lui Diamant, tânărul Farah se schimbă cu totul la 
chip, şi faţa i se făcu galbenă, şi tulbure privirea. Şi începu să tremure de 
parcă s-ar fi pomenit dinaintea îngerului Asrail. lar Diamant, văzându-l în 
starea aceea, îi spuse cele mai dulci cuvinte, spre a-i linişti sufletul şi a i-l 
scutura de spaime. lar tânărul Farah îi grăi, într-un sfârşit: 

— O, Diamant, afla că sultanul a poruncit să fie omorât orice băştinaş şi 
orice străin care ar rosti numele Chiparos sau Roada-bradului. Întrucât 
Chiparos este chiar numele sultanului nostru, iar Roada-bradului este 
numele sultanei noastre. Şi iacătă tot ce ştiu eu despre această taină 
înfricoşată. În ceea ce priveşte legăturile dintre sultanul Chiparos şi sultana 
Roada-bradului, habar n-am, tot aşa precum limba mea nu ştie să-ţi spună 
nimic despre rostul arapului cu pricina, în treaba aceasta primejdioasă. Tot 
ceea ce pot să-ţi spun, o, Diamant, spre a te mulţumi, este că nimeni altul, 
afară doar de sultanul Chiparos, nu cunoaşte taina aceea ascunsă. Iar eu stau 
gata să te călăuzesc la sarai şi să te duc dinaintea sultanului. lar tu ai să te 
pricepi cum să-i dobândeşti dragostea, şi poate că ai să izbuteşti, atunci, să 
dezlegi singur nodul acela încurcat. 

Şi Diamant îi mulţumi prietenului său pentru ajutor şi hotărî împreună cu 
el ziua când să se ducă la sultanul Chiparos. Şi când ceasul aşteptat veni, 
plecară împreună la sarai; şi se ţineau de mână, ca doi îngeri. Iar sultanul 
Chiparos, când îl văzu pe Diamant, se umplu de desfătare şi de zâmbet. Şi, 
după ce îşi bucură privirile uitându-se la el vreme de un ceas, îi porunci să 
se apropie. lar Diamant veni dinaintea sultanului şi, după temenelile şi 
urările cuvenite, îi dete în dar un mărgăritar roşu, pe care îl purta legat la un 
şirag de mătănii de chihlimbar galben, atâta de scump, că toată împărăţia 
Wakak nu ar fi putut să-i plătească preţul şi nici domnii cei mai mari nu ar fi 
putut să dobândească unul pe potrivă. lar Chiparos fu mulţumit până peste 
poate şi primi peşcheşul, spunând: 

— Este primit de inima noastră. 


Pe urmă adăugă: 

— O, flăcău împodobit cu gingăşie, poţi să-mi ceri în schimb orice hatâr 
vei voi, îţi este îndeplinit de la început. 

Şi Diamant, de cum auzi vorbele acestea, pe care le nădăjduia, răspunse: 

— O, doamne, al vremilor, ferească-mă Allah de a-ţi cere alt hatâr decât 
acela de a-ţi fi rob! Ci, dacă binevoieşti chiar a-mi îngădui şi dacă îmi 
dăruieşti iertarea vieţii, ţi-aş spune ceea ce am pe inimă! 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute cincisprezecea noapte 


Urmă: 


„„.Ţi-aş spune ceea ce am pe inimă! 

Şi Diamant adăugă: 

— O, doamne al meu, surzii şi orbii sunt tare fericiţi că nu sunt ispitiţi de 
prăpădurile care pătrund în noi prin ochii şi prin urechile noastre. Întrucât, 
în necazul care este necazul meu, urechile mele sunt cele care au tras 
asupra-mi nenorocul! Întrucât, o, tu, pavăză a lumii, din ziua cea neagră 
când am auzit pomenindu-se dinaintea mea cele ce am să-ţi povestesc, nu 
am mai avut nici tihnă, nici odihnă. 

Şi îi istorisi de şart toată povestea. Ci nu ar fi de niciun folos s-o luăm 
iarăşi de la cap. Pe urmă adăugă: 

— Şi acuma, dacă ursita m-a cinstit cu vederea prea-luminoasei tale feţe, 
o, doamne al vremurilor, şi dacă binevoieşti a-mi dărui, ca pe un hatâr 
nepreţuit, mila pe care îmi îngăduieşti a ţi-o cere, am să-ţi cer numai să-mi 
spui care sunt întocmai legăturile dintre stăpânul nostru, sultanul Chiparos, 
şi stăpâna noastră, sultana Roada-bradului, şi să-mi spui, cu prilejul acesta, 
şi care este rostul arapului cel negru culcat la ceasul de acum sub crivatul de 
fildeş al domniţei Mohra, fiica sultanului Tammuz ben Camus, oblăduitorul 
peste ţările Sinnului şi ale Mesinnului. 

Aşa îi vorbi Diamant sultanului Chiparos, domnul cetăţii Wakak. Iar sultan 
Chiparos, pe măsură ce Diamant vorbea, se schimba vădit şi la faţă, şi la 
starea sufletului. Iar când Diamant îşi încheie spusele, Chiparos se făcuse ca 
focul; şi pojarul se aprinsese în ochii lui. Iar clocotul lăuntric îi fierbea în 
piept, asemenea întru totul cu clocotul unei căldări pe vatra jarului. Şi 
rămase o clipă fără a putea să scoată nicio şoaptă. Şi deodată răbufni, 
zicând: 


— Vai de tine, o, străinaşule! Pe viaţa capului meu, de n-ai fi ajuns să-mi 
fii ca şi sfânt, în urma jurământului ce-am făcut de a-ţi dărui iertarea vieţii, 
într-o clipită ţi-aş fi şi despărţit căpăţâna de grumaz! 

Iar Diamant spuse: 

— O, doamne al vremilor, iartă-i robului tău necuviinţa! Ci nu am săvârșit- 
o decât după îngăduinţă. lar acuma, orice ai spune, nu poţi, dată fiind 
făgăduinţa ta, să faci altfel decât să te îndupleci faţă de rugămintea mea. 
Întrucât tu mi-ai poruncit să rostesc dinainte-ţi o dorinţă, iar dorinţa aceasta, 
pe care mi-o cunoşti, este chiar singura dorinţă care mă arde. 

Atunci, sultan Chiparos, la spusele acestea ale lui Diamant, rămase până 
peste poate de încurcat şi de mohorât. Iar sufletul i se repezea ba înspre 
pornirea de a-l omori pe Diamant, ba înspre aceea de a-şi ţine făgăduielile 
date. Ci pornirea de a-l omori era, şi încă cu mult, cea mai aprigă. Izbuti 
totuşi să şi-o înfrâne deocamdată şi îi zise lui Diamant: 

— O, fiu al sultanului Şams-Şah, pentru ce vrei tu să mă sileşti a-ţi da pe 
vânt viaţa degeaba? N-ar fi mai bine pentru tine să te lepezi de gândul 
prăpădului care te stăpâneşte şi să-mi ceri în schimb altceva, fie şi o 
jumătate din împărăţia mea? 

Ci Diamant stărui, spunând: 

— Sufletul meu nu-şi doreşte nimica mai mult, o, sultane Chiparos! 

Atunci, sultanul îi spuse: 

— Nu am nimica împotrivă. Da să ştii bine că, după ce am să-ţi 
dezvăluiesc ceea ce vrei să afli, am să poruncesc să ţi se taie capul, fără de 
mântuire! 

Iar Diamant zise: 

— Pe capul şi pe ochii mei, o, doamne al vremurilor! După ce am să aflu 
dezlegarea pe care o caut, şi anume: care sunt legăturile dintre stăpânul 
nostru, sultanul Chiparos, şi stăpâna noastră, Roada-bradului, şi care-i rostul 
arapului cu domniţa Mohra, îmi voi face spălările cele sfinte şi voi muri cu 
capul tăiat! 

Atunci, sultanul Chiparos rămase tare posomorât, nu doar pentru că se 
vedea silit să dezvăluiască o taină la care ţinea mai mult decât la sufletul 
său, ci şi din pricina morţii nesăbuite a lui Diamant. Şezu, aşadar, cu capu-n 
jos şi cu nasul lungit, vreme de un ceas. După care puse paicii să golească 
sala domnească şi le dete prin semne câteva porunci. lar paicii ieşiră, şi- 
apoi se întoarseră din nou peste o clipită, ţinând de o curea din piele roşie 
împodobită cu nestemate un ogar frumos, din neamul ogarilor de culoarea 


sturzului. Şi pe urmă întinseră, cu multă fală, un chilim mare şi pătrat, de 
atlaz. lar ogarul veni şi se aşeză pe unul dintre colţurile chilimului. După 
care intrară în sală câteva femei roabe, având în mijlocul lor o copilandră, 
cu trup gingaş, cu mâinile legate la spate, vegheată cu ochi aprigi de 
doisprezece etiopieni crunţi. Şi roabele o puseră pe fetişcană să şadă pe 
colţul dimpotrivă al chilimului, şi dinaintea ei o tabla pe care se afla un cap 
de arap. lar acel cap era ţinut în sare şi în balsamuri, şi părea tăiat de 
curând. 

Pe urmă sultanul făcu alt semn. Şi numaidecât intră baş-bucătarul 
saraiului, urmat de nişte robi ce aduceau tot soiul de mâncăruri ispitite la 
vedere şi la gust; şi aşeză toate bucatele acelea pe o faţă de masă dinaintea 
ogarului. Şi, după ce câinele mâncă şi se sătură, rămăşiţele fură puse într-o 
strachină murdară şi amărâtă dinaintea copilei celei frumoase, care avea 
mâinile legate. Şi fata începu dintru-ntâi să plângă; pe urmă să zâmbească; 
şi lacrimile ce cădeau din ochii ei se făceau mărgăritare, iar zâmbetele de pe 
buzele ei se făceau trandafiri. lar etiopienii strânseră cu gingăşie 
mărgăritarele şi trandafirii, şi le deteră sultanului. 

După care sultanul Chiparos îi spuse lui Diamant: 

— A venit ceasul morţii tale, fie sub paloş, fie în ştreang! 

Ci Diamant zise: 

— Da, de bună seamă, o, Măria Ta! dar nu până ce nu am să capăt de la 
tine lămurirea despre ceea ce am văzut acuma. După care am să mor! 

Atunci, sultanul Chiparos îşi săltă poala de la caftanul său împărătesc peste 
piciorul cel stâng şi, cu bărbia în palma dreaptă, grăi aşa: 

— Află, dar, o, fiu al sultanului Şams-Şah, că această copilandră, pe care o 
vezi astfel cu mâinile legate la spate şi ale cărei lacrimi şi zâmbete sunt 
mărgăritare şi trandafiri, se cheamă Roada-bradului. Şi este soţia mea. Iar 
eu, sultanul Chiparos, sunt stăpânul acestei ţări şi al acestei cetăti, care este 
cetatea Wakak... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaisprezecea noapte 


Urmă: 


— Află, dar, o, fiu al sultanului Şams-Şah, că această copilandră, pe care o 
vezi astfel cu mâinile legate la spate şi ale cărei lacrimi şi zâmbete sunt 
mărgăritare şi trandafiri, se cheamă Roada-bradului. Şi este soţia mea. Iar 


eu, sultanul Chiparos, sunt stăpânul acestei ţări şi al acestei cetăti, care este 
cetatea Wakak. 

Or, într-o zi dintre zilele lui Allah, mă aflam plecat din cetatea mea la o 
vânătoare, când fusei cuprins în câmp de o sete amamică. Şi, asemenea 
celui pierdut într-un pustiu, umblai prin toate părţile căutând apă. Şi, după 
destule cazne şi căutări, într-un sfârşit, dădui peste o groapă întunecată, cu 
apă, săpată de neamurile cele de demult. Şi îi mulţumii lui Allah Preaînaltul 
pentru norocul acela, măcar că nu mai aveam putere nici să mă mişc. Da 
chemând într-ajutor numele lui Allah, izbutii să ajung până la ghizdurile 
gropii, la care era greu să răzbaţi, din pricina năruiturilor şi a sfărâmăturilor. 
Pe urmă, slujindu-mă de fesul meu ca de o găleată şi de turbanul adăugat la 
brâul meu ca de o frânghie, lăsai totul să alunece în fântână. lar inima mi se 
şi răcorea, numai auzind clipocitul apei în fesul meu. 

Ci, vai! când vrusei să trag frânghia aceea închipuită, nimica nu veni la 
mine. Întrucât fesul se făcuse atâta de greu, de parcă ar fi strâns în el toate 
năpastele. Şi mă străduii în toate chipurile, încercând să-l mişc, fără a 
izbuti. Şi, la capătul deznădejdii şi nemaiputând să îndur setea ce mă seca, 
strigai: „Nu este ajutor şi putere decât la Allah! O, fiinţe ce v-aţi ales lăcaşul 
în groapa aceasta, ori că sunteţi ginni, ori că sunteţi făpturi omeneşti, fie-vă 
milă de un sărman de-al lui Allah, pe care setea l-a adus în pragul morţii, şi 
Lăsaţi-mă să-mi scot din fântână găleata. O, preastrăluciţilor stăpâni ai 
acestei fântâni, mi se usucă sufletul şi mi se îneacă răsuflarea în gură!” 

Şi începui să-mi strig aşa obida, şi să gem lung, până ce, într-un sfârşit, 
răzbătu din fântână până la urechea mea un glas din care pricepui vorbele 
acestea: „Viaţa este mai de preţ decât moartea. O, slujitorule al lui Allah, 
dacă ne scoţi din puţul acesta, avem să te răsplătim. Viaţa este mai de pret 
decât moartea!” 

Eu atunci, uitând pe-o clipită de setea mea, îmi adunai puterile câte îmi 
mai rămăseseră şi, opintindu-mă, ajunsei, într-un sfârşit, să izbândesc a 
scoate din fântână fesul cu tot ce atârna de el. Şi văzui, încleştate cu mâinile 
de fesul meu, două muieri tare bătrâne, şi oarbe, şi cocârjate la trup ca un 
arc, şi atâta de slabe, încât ar fi putut să treacă prin urechile acului. Ochii le 
erau înfundaţi în cap, fălcile fără dinţi, capetele se bâţâiau jalnic, picioarele 
le tremurau, iar părul le era alb ca bumbacul dărăcit. Şi când, cuprins de 
milă şi uitându-mi de-a binelea de sete, le întrebai care era pricina de 
sălăşluiau în puţul cel vechi, ele îmi spuseră: 


— O, tinere preamilos, am stârnit odinioară mânia stăpânului nostru, 
domnul ginnilor cei Dintru-ntâi Născuţi, care ne-a văduvit de vedere şi a 
poruncit să fim aruncate în puţul acesta. Şi iacătă-ne gata să te ajutăm să 
dobândeşti, drept mulţumire, tot ce ţi-ai putea dori. Ci, mai întâi, avem să-ţi 
arătăm cum să ne lecuieşti de orbie. Şi, odată lecuite, avem să fim dobânda 
binefacerii tale. 

Şi urmară astfel: 

— Nu departe de aici, în cutare loc, se află un râu, unde are obiceiul să 
vină pe mal o vacă de cutare culoare. Du-te şi caută nişte baligă proaspătă 
de la vaca aceea, unge-ne cu ea pe ochi şi, în chiar clipita aceea, avem să ne 
căpătăm iarăşi vederea. Ci, atunci când vaca are să se ivească, tu trebuie să 
te ascunzi de ea, întrucât, dacă te-ar vedea, nu s-ar mai băliga. 

Eu atunci, supunându-mă spuselor lor, porii înspre partea unde se afla 
râul cu pricina, pe care nu-l văzusem în căutările mele de mai înainte, şi 
ajunsei la locul arătat, unde mă ghemuii pe după nişte stufărişuri. Şi nu 
peste mult timp văzui că iese din apă o vacă albă ca argintul. Şi, de cum 
ajunse pe mal, se bălegă îmbelşugat, apoi începu să pască la iarbă. După 
care intră iarăşi în apă şi pieri. 

Eu mă ridicai numaidecât din locul meu, strânsei balega de la vaca aceea 
albă şi mă întorsei la fântână. Şi unsei cu balegă ochii bătrânelor, iar ele 
numaidecât îşi căpătară vederile şi se uitară în toate părţile. 

După care îmi sărutară mâinile şi îmi spuseră: 

— O, stăpâne al nostru, doreşti bogăţie, ori sănătate, ori vrei să ai parte de 
vreo mândreţe de fată? 

lar eu, fără a şovăi, răspunsei: 

— O, mătuşele mele, Allah Preadarnicul m-a şi miluit cu bogăţie şi cu 
sănătate. Ci, în ceea ce priveşte frumuseţea, niciodată nu am avut la 
îndemână cu ce să-mi astâmpăr inima! Daţi-mi parceaua aceea de mândreţe, 
despre care pomeneaţi! 

Iar ele îmi spuseră: 

— Pe capul şi pe ochii noştri! avem să-ţi dăm parceaua de mândreţe. Este 
chiar fiica sultanului nostru. E asemenea cu bobocul cel zâmbitor al 
trandafirului din grădină, şi-i ea însăşi un trandafir, fie de grădină, fie 
sălbatic. Ochii-i sunt galeşi ca ai unui om beat, iar un sărut de-al ei 
potoleşte un potop de necazuri dintre cele mai negre. În ceea ce priveşte 
frumuseţea ei, în totului tot, soarele se topeşte dinainte-i, luna se luminează 
de la ea şi toate inimile cad răpuse, iar părinţii ei, care o au dragă până peste 


poate, o ţin toată vremea la pieptul lor şi îşi încep ziua bucurându-şi ochii 
cu frumuseţea ei. Şi-aşa cum e, cu tot ce are ea tainic, va să fie a ta; şi ai să 
te bucuri de ea; iar ea, la fel, de tine... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute şaptesprezecea noapte 


Urmă: 


„„„iar părinţii ei, care o au dragă până peste poate, o ţin toată vremea la 
pieptul lor şi îşi încep ziua bucurându-şi ochii cu frumuseţea ei. Şi-aşa cum 
e, cu tot ce are ea tainic, va să fie a ta; şi ai să te bucuri de ea; iar ea, la fel, 
de tine. Aşa că avem să te călăuzim la ea; şi amândoi aveţi să faceţi ceea ce 
aveţi de făcut. Ci să iei seama ca părinţii ei să nu te vadă, mai ales la ceasul 
îmbrăţişărilor; întrucât te-ar arunca de viu în foc. Ci nici răul acela nu are să 
fie fără de leac; întrucât noi avem să fim mereu acolo, spre a veghea asupra 
ta şi a te scăpa de la moarte. Şi chiar că nimica nu are să ţi se întâmple decât 
bine, întrucât noi avem să venim la tine în temniţă şi avem să te ungem pe 
trup cu untură de şarpe faraonic, încât, de-ar fi să stai şi o mie de ani pe 
vreun rug ori în vreun cuptor, trupul tău nu va păţi nici cel mai mic rău, iar 
focul ar fi pentru tine ca o scaldă tot atâta de răcoroasă ca într-un izvor din 
grădina lremului. 

Şi, după ce mă prevestiră astfel despre tot ceea ce avea să mi se întâmple, 
şi mă liniştiră de la început în ceea ce priveşte sfârşitul lucrurilor, cele două 
bătrâne mă purtară, cu o iuţeală ce mă ameţea, până la saraiul cu pricina, 
care era saraiul sultanului ginnilor cei Dintru-ntâi Născuţi. Şi deodată mi se 
păru că mă văd în raiul cel desăvârşit. Iar în sala lăturalnică, în care fusei 
dus, o văzui pe aceea ce îmi fusese menită de ursitoare, o copilă luminată de 
chiar frumuseţea ei şi culcată în crivatul ei, cu capul sprijinit pe o pernă 
vrăjită. Şi, hotărât! Faţă de strălucirea ei s-ar fi ruşinat până şi soarele; iar 
de-ai fi privit-o mai îndelung, ţi-ai fi spălat mâinile de înţelepciune şi de 
viaţă. Şi-atunci, numaidecât, săgeata cea ageră a dorinţii de desfătare cu ea 
lovi adânc în inima mea. Şi rămăsei dinaintea ei, cu gura căscată, pe când 
copilul ce-mi fusese lăsat de moştenire se însufleţi amarnic şi nu mai râvnea 
nimica alta decât să adulmece văzduhul vremilor. 

La priveliştea aceea, copila cea lunară îşi încruntă sprânceana, îndemnată 
parcă de vreun simţământ de ruşine, în vreme ce privirea-i plină de 
vicleşuguri îşi da îngăduinţa. Şi îmi spuse cu un glas pe care îl voia mânios: 


— O, făptură omenească, de unde ai venit şi ce-i cu asemenea cutezanţă la 
tine? Au nu te temi că o să-ţi speli mâinile cu chiar viaţa ta? 

Iar eu, pricepându-i gândurile cele adevărate faţă de mine, răspunsei: 

— O, stăpâna mea ca de miere, ce viaţă este mai de dorit decât clipa 
aceasta, în care sufletul meu se bucură de icoana ta? Pe Allah! mi-ai fost 
scrisă de la ursitoare şi am venit aici anume spre a mă supune ursitei mele. 
Mă rog, aşadar, ţie, pe ochii tăi, diamantele acelea, să nu mai risipeşti cu 
vorbe deşarte o vreme ce-ar putea să fie folosită mai cu alt rost. 

Atunci, copilandra se scutură dintr-odată de înfăţişarea ei adormită şi se 
repezi la mine, împinsă parcă de un dor nebiruit, şi mă luă în braţe, şi mă 
strânse la pieptu-i cu nesaţ, şi se îngălbeni de tot, şi căzu topită în braţele 
mele. Şi nu zăbovi a se zmuci, a zvâcni şi a icni, cu atâta foc, încât, atunci 
pe loc şi numaidecât, copilul cel nătărău se şi strecură în leagănul său, fără 
de ţipete ori necaz, întocmai ca peştele într-un pârâu ori într-un iaz. lar 
sufletul meu, scăpat de orice greu, nu mai luă aminte decât la desfătul 
fierbinte şi la ce avea dinainte. Şi ne trecurăm ziua toată, şi noaptea toată, 
fără a vorbi, fără a mânca, fără a bea, numai în frământ de şolduri şi de 
coapse, şi în tot ce mai urmează, întru ceea ce se dă şi întru ceea ce se ia. Şi 
berbecul cel încornat nu o ocroti deloc pe oiţa aceea războinicoasă, iar 
bătăile lui erau chiar ca ale unui adevărat taică vânjos la grumaz, iar 
zumaricaua pe care o dărui fu o zumarica bine mestecată, iar tătânele 
strălucirii nu se lăsă mai prejos de căuşul cel năzdrăvan, iar dulcele mizilic 
îi fu năprasnicului cel chior mertic, iar catârca iabraşă fu domolită de cârja 
dervişului la ispaşă, iar mierloiul cel mut de faţă îşi potrivi glasul după 
filomela cea cântăreaţă, iar iepurica fără ureche întocmai cu cocoşul cel fără 
de glas o pereche, iar zbanţul cel fără de căpută făcu să fulgere limba cea 
mută, şi, într-un cuvânt, tot ceea ce era de luat fu luat, şi ceea ce era de dat 
fu dat; şi nu mai contenirăm treaba măreaţă decât atunci când se făcu 
dimineaţă, ca să rostim rugăciunea amândoi şi să ne ducem să ne spălăm 
apoi. 

Şi petrecurăm aşa o lună întreagă, fără ca să aibă habar cineva că mă aflam 
în sarai şi de viaţa grozavă pe care o duceam noi doi, plină numai de 
giugiuleli fără de cuvinte şi de alte lucruri la fel. Iar bucuria mea ar fi fost 
deplină, de n-ar fi fost spaima pe care nu contenea s-o trăiască iubita mea, 
că are să vadă taina noastră descoperită de către tatăl şi mama sa, teamă 
atâta de amamică, într-adevăr, încât smulgea inima din inimă. 


Or, ziua aceea atâta de înfricoşată nu zăbovi a veni. Întrucât, într-o 
dimineaţă, tatăl copilandrei, când se sculă, se duse în iatacul fetei sale şi luă 
seama că frumuseţea ei lunară şi frăgezimea ei se cam ofiliseră şi că un fel 
de lâncezeală grea îi adâncea trăsăturile şi i le acoperea cu o veştejeală. Şi, 
pe dată, o chemă şi pe mamă, şi îi spuse: 

— Pentru ce s-o fi schimbat aşa la culoare faţa fetei noastre? Au nu vezi şi 
tu cum vântul cel jalnic al toamnei a veştejit trandafirii din obrajii ei? 

lar mama se uită îndelung, tăcută şi cu ochi bănuielnici, la fata care 
dormea cuminte, şi, fără a rosti un cuvânt, se duse lângă ea, săltă cu o 
mişcare repede cămaşa şi, cu două degete de la mâna stângă, despărţi cele 
două jumătăţi vrăjitoare de jos ale fetei sale. 

Şi cu ochii ei văzu ceea ce văzu, şi anume dovada neabătută a fetiei ce-şi 
luase zborul de la iepuriţa de culoarea iasomiei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute optsprezecea noapte 


Urmă: 


...Şi cu ochii ei văzu ceea ce văzu, şi anume dovada neabătută a fetiei ce- 
şi luase zborul de la iepuriţa de culoarea iasomiei. Şi, la dovedirea aceea, 
era să leşine de tulburare şi strigă: 

— O, ruşinea şi cinstea ei jefuite! O, fată dezmăţată şi atâta de ticăloasă! 
O, urmele cele de netăgăduit de pe haina fecioriei ei! 

Pe urmă o zgâlţâi repezit şi o trezi, ţipând la ea: 

— Dacă nu mărturiseşti adevărul o, căţeao, am să te fac să guşti moartea 
cea cruntată! 

Şi tinerica, trezită aşa deodată şi văzând-o pe maică-sa cu un nas plin de 
mânie neagră împotriva ei, îi dete-n gând ce se întâmplase şi pricepu tulbure 
că ceasul amarnic venise. Încât nu încercă nici să tăgăduiască ceea ce nu era 
cu putinţă de tăgăduit, nici să mărturisească ceea ce era de nemărturisit. Şi 
chibzui să lase-n jos capul şi pleoapele, şi să păstreze tăcere. Şi, din vreme 
în vreme, sub potopul vorbelor ca o vijelie aruncate de maică-sa, se 
mulţumi să salte o clipită pleoapele, spre a le coborî apoi numaidecât peste 
ochii buimăciţi. Cât de-a răspunde într-un fel ori într-altul, se feri cu grijă. 
Şi când, la capătul întrebărilor, al bruftuiturilor şi al vuietelor de furtună, 
mama îşi simţi glasul răguşit şi gâtlejul că nu mai scoate niciun grai, o lăsă 
pe fiică-sa acolo şi ieşi clocotind să dea poruncă să se cerceteze tot saraiul, 


spre a-l dibui pe făptaşul pagubei. Şi mă dibuiră peste tare puţină vreme, 
căutările fiind făcute pe urma lăsată de mirosul meu de făptură omenească, 
pe care nasul lor îl adulmeca. 

Şi-aşa că mă înhăţară şi mă duseră afară din harem şi din sarai; şi, 
strângând o grămadă mare de lemne, mă dezbrăcară şi se pregătiră să mă 
arunce pe rug. Şi, în clipita aceea chiar, cele două bătrâne din fântână veniră 
înspre mine şi le spuseră străjerilor: 

— Vrem să aruncăm pe trupul cel ticălos al acestei făpturi omeneşti un 
chiup cu ulei de lampă, pentru ca focul să se lipească mai bine de el şi să ne 
scape cât mai degrabă de vederea lui ticăloasă. 

lar străjerii nu pi ua, f 
avură nimica de | 

mânioase mă împresurară. Ci limbile roşii, care mă atingeau, mi se păreau 
mai dulci şi mai răcoroase decât mângâierea apei din grădinile Iremului. Şi 
şezui acolo de dimineaţa până seara, în mijlocul acelei văpăi, tot atâta de 
nevătămat ca şi în ziua când ieşisem din pântecele maicii mele. 

Or, ginnii cei Dintru-ntâia Naştere, şi care aţâţaseră focul în care credeau 
că de mult mă şi făcusem scrum, îl întrebară pe stăpânul lor ce aveau de 
făcut cu cenuşa mea. lar sultanul le răspunse să ia cenuşa şi s-o arunce 
iarăşi în foc. Iar sultana adăugă: 

— Ci, mai înainte, udaţi-vă pe ea! 

Şi, potrivit poruncii, ginnii slujitori stinseră focul, spre a-mi lua cenuşa şi a 
se uda pe ea. Şi mă găsiră zâmbitor şi nevătămat, în starea în care am spus. 

La priveliştea aceea, sultanul şi sultana ginnilor cei Dintru-ntâia Naştere 
nu mai avură nicio îndoială în ceea ce priveşte puterile mele. Şi cugetară în 
mintea lor, şi chibzuiră că erau datori de aci înainte să-l cinstească pe un om 
atâta de strălucit. Şi găsiră că era potrivit s-o mărite pe fata lor cu mine. Şi 
veniră, şi mă luară de mână, şi îşi cerură iertăciune pentru purtarea lor, şi 
mă înconjurară cu multă cinste şi căldură. Şi, când le dezvăluii că sunt fiul 
sultanului de la Wakak, se bucurară până peste marginile bucuriei, 
binecuvântând ursita care o împerechea pe fata lor cu cel mai strălucit 
dintre fiii lui Adam. Şi sărbătoriră cu toată pohfala şi bucuria însurătoarea 
mea cu mândreţea aceea cu trup de trandafir. 

Şi când, peste un şir de zile, mă ajunse dorul de a mă întoarce la împărăţia 
mea, cerui îngăduinţa de la socrul meu, tatăl soţiei mele. Şi măcar că le era 
cu durere să se despărțească de fata lor, nu voiră să se pună cumva 
împotriva dorinţei mele. 

Şi porunci să ni se pregătească un car din aur, tras de şase perechi de ginni 
zburători, şi îmi dărui, în chip de peşcheş, o grămadă de giuvaieruri şi de 
gemme minunate. Şi, după bun-rămasuri şi urări de bine, fuserăm duşi, într- 
un răstimp de cât să închizi un ochi şi să-l deschizi iar, în cetatea Wakak, 
cetatea mea. 

Or, află acuma, o, flăcăule, că tinerica pe care o vezi dinaintea ta, cu 
mâinile legate la spate, este fata socrului meu, sultanul ginnilor De-la- 
Obârşii. Chiar ea este soţia mea şi o cheamă Roada-bradului. Şi despre ea a 
fost vorba până acum, şi tot despre ea are să fie vorba şi în ceea ce am să-ţi 
povestesc de aci înainte. 

Şi-aşa, într-o noapte, la o vreme după întoarcerea mea acasă, dormeam 
lângă soţia mea, Roada-bradului. Şi, din pricina căldurii, care era mare, mă 


trezii, cum nu aveam obiceiul, şi băgai de seamă că, în ciuda fierbinţelii 
înăbuşitoare, picioarele şi mâinile Roadei-Bradului erau mai reci ca gheaţa. 
Şi rămăsei nedumerit când simţii răceala aceea ciudată şi, temându-mă ca 
nevasta-mea să nu fie lovită de vreo boală rea, o trezii încetişor şi îi spusei: 

— Dulceaţa mea, eşti rece toată! Ţi-e rău sau ce ai? 

Iar ea îmi răspunse cu glas nepăsător: 

— Nu am nimic. Mai adineaori am avut o trebuinţă şi, din pricina 
spălăturii pe care am făcut-o pe urmă, îmi sunt reci picioarele şi mâinile. 

lar eu crezui că spusele ei sunt adevărate şi, fără a mai rosti o vorbă, mă 
culcai iar. 

Or, peste câteva zile, se petrecu acelaşi lucru; iar soţia, la întrebarea mea, 
dete aceeaşi lămurire. Ci, de data aceasta, nu mai fusei mulţumit deloc şi o 
umbră de bănuială intră tulbure în mintea mea. Şi din clipita aceea rămăsei 
îngrijorat. Ci îmi încuiai toate bănuielile în sipetul inimii şi trăsei zăvorul 
tăcerii la uşa limbii mele... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute nouăsprezecea noapte 


Urmă: 


...Ci îmi încuiai toate bănuielile în sipetul inimii şi trăsei zăvorul tăcerii la 
uşa limbii mele. Şi, spre a încerca o scăpare din îngrijorarea mea, mă dusei 
pe la grajduri să mă mai uit la caii mei cei frumoşi. Şi văzui caii pe care îi 
tineam numai pentru folosinţa mea, dată fiind fuga lor mai iute ca vântul, că 
ajunseseră atâta de slabi şi de topiţi, încât le ieşeau oasele prin piele, iar 
spinarea le era roasă în mai multe locuri. Şi eu, nemaipricepând nimic, 
poruncii să vină dinainte-mi toţi grăjdarii şi îi întrebai: 

— O, pui de căţele, ce-i asta? Şi cum aşa? 

Iar ei se aruncară cu faţa la pământ dinaintea mâniei mele, şi unul dintre ei 
săltă un pic fruntea tremurând, şi îmi spuse: 

— O, stăpâne al nostru, am a-ţi spune câteva lucruri de taină. 

Iar eu îi aruncai năframa ocrotirii, poruncindu-i: 

— Spune-mi adevărul, şi nu-mi ascunde nimic, altminteri teapa te 
aşteaptă! 

Atunci, el spuse: 

— Află, o, stăpâne al nostru, că în fiece noapte, neabătut, sultana, stăpâna 
noastră, îmbrăcată în hainele sale împărăteşti, gătită cu podoabele şi cu 


giuvaerurile sale, asemenea cu Balkis în fala dichiselilor ei, vine la grajd, 
alege unul dintre caii dragi Măriei Tale, încalecă pe el şi pleacă să se 
preumble. Şi, pe la sfârşit de noapte, când se întoarce, calul nu mai este bun 
de nimic şi cade la pământ, sfârşit. Şi iacătă că de mult ţine starea aceasta 
de lucruri, de care niciodată nu am cutezat să dăm de ştire sultanului, 
stăpânul nostru! 

Or eu, aflând treburile astea ciudate, mă tulburai în inima mea, iar 
îngrijorarea mi se vijelui, şi bănuielile mi se înrădăcinară adânc în minte. Şi 
toată ziua îmi trecu astfel, fără să am o clipită de linişte spre a mă gândi la 
treburile domniei. Şi aşteptam noaptea cu o nerăbdare care îmi zvâcnea 
picioarele şi mâinile fără de voia mea. Încât, atunci când se făcu ceasul la 
care mă duceam, de obicei, lângă soţia mea, noaptea, intrai la ea şi o găsii 
gata dezbrăcată şi troznindu-şi încheieturile a somn. Şi îmi zise: 

— Sunt tare ostenită şi nu mai am alt dor decât să mă culc. lacătă că 
somnul mi se şi aşterne pe ochi. Uf! haide să ne culcăm! 

Iar eu, la rându-mi, izbutii să-mi tăinui zbuciumul lăuntric şi, prefăcându- 
mă a fi încă şi mai toropit de somn decât ea, mă întinsei pe crivat, măcar că 
eram cu totul treaz, şi începui să răsuflu cu sforăituri, ca beţivanii care dorm 
prin cârciumi. 

Atunci, femeia aceasta a blestemului se sculă ca o pisică şi îmi puse la 
buze o ceaşcă din care îmi turnă în gură tot ce se afla în ea. Iar eu avusei 
puterea să nu mă dau nicicum în vileag; ci, răsucindu-mă oleacă înspre 
perete, ca şi cum aş fi dormit mai departe, scuipai pe tăcute în pernă zeama 
de bang, pe care mi-o turnase în gură. lar ea, fără a avea vreo îndoială 
asupra puterilor bangului, nu se mai sfii de nimic şi se vânzoli în voie prin 
odaie, şi se spălă, şi se dichisi, şi îşi dete cu kohl la ochi, şi cu nard prin păr, 
şi cu sârmea indienească pe sprâncene, şi cu missie tot indienească pe dinţi, 
şi se înmiresmă cu balsam tare de trandafiri, şi se împodobi cu giuvaieruri, 
şi ieşi călcând de parcă ar fi fost beată. 

Atunci, după ce o aşteptai să iasă, mă sculai din pat şi, aruncându-mi pe 
umeri o mantie, mă luai după ea, cu paşi furişaţi. Şi o văzui cum se duce la 
grajduri, şi cum alege un cal frumos şi sprinten ca acela al domniţei Şirin. 
Şi încalecă pe el, şi plecă. Şi vrusei şi eu să încalec pe un cal, şi să mă ţin 
după ea; ci mă gândii că tropotul copitelor ar ajunge la urechile soţiei 
dezmăţate şi că astfel ar bănui ceea ce trebuia să-i rămână neştiut. Încât, 
strângându-mi brâul pe după mijloc aşa cum fac saizii şi olăcarii, o luai la 
fugă fără zarvă pe urmele calului soţiei mele, slobozindu-mi picioarele în 


vânt. lar când mă poticneam, mă sculam numaidecât; iar când cădeam, mă 
ridicam pe dată, fără a-mi pierde nădejdea. Şi fugii aşa mai departe, 
sfâşiindu-mi picioarele în pietrele de pe drum. 

Or, află, o, tinere, că, fără ca eu să-i fi dat poruncă să vină după mine, 
ogarul pe care îl vezi colea dinaintea ta, cu gâtul împodobit cu zgardă din 
aur, plecase după mine şi gonea credincios alături fără a da glas. 

Şi, după câteva ceasuri de goană fără de răgaz, soţia mea ajunse într-o 
câmpie goală, în care nu se afla decât numai o casă, mică şi zidită din 
ceamur, unde sălaşluiau nişte arapi. Şi descălecă din şa şi intră în casa 
arapilor. lar eu vrusei să intru după ea; ci uşa se închise, până să apuc să 
ajung în prag, şi mă mulţumii să mă uit printr-o bageacă, spre a încerca să 
aflu cam ce treabă putea să fie acolo. 

Şi iacătă că arapii, care erau în număr de şapte şi se asemuiau cu nişte 
bivoli, o întâmpinară pe soţia mea cu înjurături înfricoşate, şi o înşfăcară, şi 
o tăbârciră la pământ, şi o călcară în picioare cu lovituri atâta de cumplite, 
încât gândii că i-au frânt oasele şi că şi-a dat duhul. Ci ea, departe de a se 
arăta potopită de bătaia aceea cruntă, din care şi astăzi mai poartă urme pe 
umeri, pe pântece şi pe spinare, se mulțumea să le spună arapilor: 

— O, dragii mei, pe focul dragostei pe care vi-o port, mă jur vouă că am 
zăbovit oleacă în noaptea aceasta, numai din pricină că sultanul, soţul meu, 
jegosul acela, tuhăsoiul acela afurisit, a stat treaz până peste ceasul lui 
obişnuit. Altminteri, oare, aş fi aşteptat eu atâta până să viu şi să-mi bucur 
sufletul cu băutura desfătărilor voastre? 

lar eu, văzând acestea, nu mai ştiam nici unde mă aflam, nici dacă nu eram 
cumva pradă vreunui vis cumplit. Şi îmi ziceam în cugetul meu: „Ya Allah! 
nu am atins-o niciodată pe Roada-bradului nici măcar cu un trandafir! Au 
cum se face de îndură acuma asemenea lovituri, fără să moară?” Şi, pe când 
eu cugetam astfel, îi văzui pe arapi, domoliţi de rugăminţile de iertare ale 
soţiei mele, cum o dezbracă din creştet până în talpă, rupând hainele de pe 
ea şi smulgându-i giuvaierurile şi podoabele, pe urmă cum se reped peste 
ea, ca un singur ins, ca s-o potopească din toate părţile deodată. Iar ea, sub 
potopirea aceea, răspundea cu nişte suspine înfundate, cu nişte ochi albi şi 
cu gâfâituri. 

Eu atunci, neputând să îndur mai mult priveliştea, mă aruncai prin bageacă 
în mijlocul odăii şi, înşfacând o măciucă dintre măciucile ce se găseau 
acolo, mă prilejuii de năuceala arapilor, care gândeau că o fi coborât peste 
ei vreun ginn, şi tăbărâi asupra-le, şi îi doborâi cu lovituri straşnice, bine 


alduite în capetele lor. Şi pe cinci dintre ei îi deznodai în felul acesta de 
deasupra soţiei mele, şi îi dădui de-a berbeleacul drept în fundul iadului. 
Ceea ce văzând, ceilalţi doi arapi care mai rămăseseră se deznodară singuri 
de soţia mea şi îşi căutară izbăvirea în fugă. Ci izbutii să mai pun gabja pe 
unul şi, dintr-o lovitură, îl şi aşternui la picioarele mele; şi, cum nu era decât 
ametit, luai o frânghie şi vrusei să-l leg de mâini şi de picioare. Ci, pe când 
mă aplecam, soţia mea se repezi deodată pe la spate şi mă împinse cu atâta 
putere, de mă întinse jos. Atunci, arapul se folosi de prilejul acela spre a se 
scula şi a mi se aburca pe piept. Şi tocmai ridica măciuca spre-a isprăvi 
dintr-o lovitură treaba cu mine, când câinele meu cel credincios, ogarul 
acesta de culoarea sturzului, îi sări în beregată şi îl dobort la pământ, 
rostogolindu-se peste el. Iar eu mă prilejuii numaidecât de clipita prielnică, 
spre a mă năpusti asupra potrivnicului meu şi, dintr-o răsucitură de mână, îi 
şi priponii mâinile şi picioarele. Pe urmă veni şi rândul Roadei-Bradului, s- 
o iau şi s-o leg, fără a rosti o vorbă, în vreme ce ochii mei scăpărau scântei. 

Sfârşind treaba, îl târâi pe arap afară din casă şi îl legai de coada calului. 
Pe urmă o luai pe soţia mea şi o pusei dinainte-mi în şa, de-a curmezişul, ca 
pe o desagă. Şi, urmat de ogarul care îmi scăpase viaţa, mă întorsei la sarai, 
unde cu chiar mâna mea îi tăiai capul arapului al cărui trup, târât tot lungul 
drumului, nu mai era de mult decât o zdreanţă vie, şi dădui carnea lui 
câinelui s-o mănânce. Şi poruncii să i se pună la sare capul, care este chiar 
căpăţâna pe care, iacătă, o vezi aici pe tablaua aceasta, dinaintea Roadei- 
Bradului. Şi, drept orice osândă pentru soţia mea, dezmăţata, o pedepsii 
numai cu priveliştea zilnică a capului pe care i l-am tăiat arapului, 
hăndrălăul ei. Şi-aşa cu ei cu amândoi. 

Ci, în ceea ce îl priveşte pe cel de al şaptelea arap, care izbutise să fugă, 
acela nu se opri din alergătură până ce nu ajunse în ţările Sinnului şi 
Masinnului, unde domneşte sultanul Tammuz ben Camus. Şi, după un şir de 
sforării, ticălosul de arap izbuti să ajungă a se ascunde sub crivatul de fildeş 
al domniţei Mohra, fata sultanului Tammuz. Şi-acuma este sfetnicul ei de 
taină. Şi nimeni din sarai nu ştie că arapul se află sub crivatul domnitei. 

Şi iacătă, o, tinere, toată povestea mea cu această Roada-bradului. Şi- 
acesta-i rostul arapului cel negru, la ceasul de-acum sub crivatul de fildeş al 
fetei sultanului de la Sinn şi Masinn, domniţa Mohra, ucigaşa atâtor feciori 
de crai. 

Aşa îi grăi sultanul Chiparos, stăpânul cetăţii Wakak, tânărului beizadea 
Diamant. 


Pe urmă adăugă... 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute douăzecea noapte 


Urmă: 


...Aşa îi grăi sultanul Chiparos, stăpânul cetăţii Wakak, tânărului beizadea 
Diamant. 

Pe urmă adăugă: 

— De-acuma, după ce ai auzit ceea ce nicio făptură omenească nu ştie, 
întinde-ţi capul, care nu mai este al tău, şi spală-te pe mâini de viaţă! 

Ci Diamant răspunse: 

— O, doamne al vremilor, ştiu că mi-e capu-n mâinile tale şi sunt gata să 
mă despărţesc de el fără prea multe păreri de rău. Însă până acuma nodul cel 
mai de seamă al poveştii tale nu este încă destul de lămurit, în mintea mea, 
întrucât încă nu ştiu pentru ce şi-a ales cel de-al şaptelea arap ca adăpost 
tocmai subpatul domniţei Mohra, şi nu alt loc de pe pământ, şi mai ales cum 
se face că domniţa s-a învoit să-l ţină în iatacul ei! Aşa că lămureşte-mă 
cum s-a petrecut lucrul; şi, de îndată ce am să aflu, îmi voi face spălările 
cele sfinte şi voi muri! 

Când auzi vorbele acestea ale lui Diamant, sultanul Chiparos rămase până 
peste poate de uluit. Întrucât nu se aştepta la o asemenea întrebare şi, de 
altminteri, niciodată nu-l mânase ispita să afle amănuntele pe care le cerea 
Diamant. Drept aceea, nevoind să arate că habar nu avea de o pricină atâta 
de însemnată, îi spuse tânărului beizadea: 

— O, călătorule, ceea ce mă întrebi acuma este ceva ce ţine de tainele 
puterii domneşti şi, dacă ţi le-aş dezvălui, aş trage asupra capului şi a 
împărăției mele cele mai grele năpaste. Pentru aceea, mai degrabă am să-ţi 
cruţ viaţa şi capul, şi am să-ţi iert cutezanţa. Grăbeşte-te, aşadar, să pleci din 
sarai, până a nu mă desturna din hotărârea mea de a te lăsa să pleci slobod! 

lar Diamant, care nu nădăjduia să scape atâta de lesne, sărută pământul 
dintre mâinile sultanului Chiparos şi, dumirit acuma despre toate câte voise 
să ştie, ieşi din sarai dând slavă lui Allah carele îi menise mântuirea. Şi se 
duse să-şi ia rămas-bun de la tânărul său prieten, Farah, copilandrul cel 
drăgălaş, care vărsă lacrimi la plecarea lui. Pe urmă se sui pe terasa casei şi 
arse un fir de păr din barba lui Simmurg. Şi numaidecât se dezlănţui o 
răbufnitură ca de furtună, după care zburătorul se ivi dinainte-i. 


Şi, după ce îl întrebă ce voieşte, îl luă în spinare, îl trecu peste cele şapte 
oceane şi îl aduse cu dragoste şi bună-voinţă la sălaşul său. Şi îl ţinu să se 
odihnească vreme de câteva zile. După care îl luă iar în spinare şi îl duse la 
domniţa Aziza cea dulce, în mijlocul trandafirilor ce-şi îngemănau bobocii. 
Şi Diamant o găsi pe dulceaţa aceea, care îi plângea lipsa şi suspina după 
întoarcerea lui, iar obrajii ei se făcuseră asemenea florii de rodie. Şi, când îl 
văzu că intră, însoţit de Al-Simmurg zburătorul, inima i se topi; şi fata se 
ridică de jos, tremurând precum căprioara când sare la chemarea 
căpriorului. lar Al-Simmurg zburătorul, ca să nu-i stânjenească, ieşi din 
sală, lăsându-i să se alinte în voie. lar când se întoarse, peste un ceas de 
vreme, îi găsi tot îmbrăţişaţi, strălucire cu strălucire. 

Iar Diamant, care îşi împlinise toate dorurile, îi spuse lui Al-Simmurg: 

— O, binefăcătorule al nostru, o, taică al uriaşilor şi cunună a lor, aş dori 
acuma de la tine să ne porţi până la Gamila, nepoata ta cea minunată, care 
mă aşteaptă pe chilimurile roşii ale dorului! 

Şi Al-Simmurg cel năzdrăvan îi luă pe amândoi, câte unul pe fiecare umăr, 
şi îi duse, într-un răstimp cât să închizi şi iarăşi să deschizi un ochi, până la 
gingaşa Gamila, pe care o găsi cufundată în tristeţe, nemaiştiind nimica de 
făptura ei, şi suspinând stihurile acestea: 


O, inima-mi, n-o alunga departe 

De chipul drag, pe care l-a-ndrăgit 
Narcisa ce se zbuciumă de moarte! 
Iar dacă tu nu te-ai beţivănit, 

Să nu-l cerţi pe cel care n-are parte 
Decât de-alinul unui vin coclit — 

Ci du-l în crâşmă iar, să-şi bea necazul! 
Of, nu mai poate inima-mi să scape 
De oştile ce şi-au pornit poghiazul, 
Stârnite de sub vajnicile-ţi pleoape! 
Şi nu mai ştiu să-mi răcoresc obrazul 
La niciun şipot, al niciunei ape! 

Mi-e haina toată un pojar de dor, 

O, frumuseţe scumpă, o, iubite, 

O, răule, o, fermecat fecior! 
De-atăâta chin, de-atăâtea lungi ispite, 
Supusă zac sub cruntul tău picior 


Gingaş ca iasomiile-nflorite! 

O, inima mea, ca un foc fierbinte, 

La vârsta fără minte-a tinereţii, 

Cât i-o fi scris să zacă-n chinuri sfinte 
Oftând de dorul dragostei şi-al vieţii, 
Sub jugu-n care pe vecie-o prinde 

Un fur de inimi, soare-al frumuseţii ? 


lar Diamant, care nu uitase nicidecum câte datorinţe avea faţă de mult- 
miloasa Gamila, cea care îl scosese din pielea lui de cerb şi îl slobozise din 
vrăjitoriile surorii ei, Latifa, fără a mai pune la socoteală darul acelor arme 
magiceşti, cu care îl împodobise, nu pregetă să-i dovedească fierbinte 
simţămintele sale de îndatorinţă. Şi, după revărsările de bucurie ale 
întâlnirii, o rugă pe sultana Aziza să-l lase un ceas cu Gamila, fără de 
martori. lar Aziza găsi cererea lui întemeiată şi împărţeala cinstită, şi ieşi, 
împreună cu Al-Simmurg. lar când, peste un ceas de vreme, se întoarse, o 
găsi pe Gamila topită în braţele lui Diamant. 

Atunci, Diamant, căruia îi plăcea să facă fiecare lucru la ceasul cuvenit, se 
răsuci înspre cele două soţii ale sale şi înspre Al-Simmurg, şi le spuse: 

— Gândesc că este vremea să hotărâm şi rosturile domniţei Latifa, 
vrăjitoriţa, care este sora ta, ya Gamila, şi fiica fratelui tău, o, taică al 
zburătorilor. 

Şi toţi răspunseră: 

— Nu avem nimica împotrivă! 

Pe urmă Al-Simmurg, la rugămintea lui Diamant, zbură până la nepoata 
sa, vrăjitoriţa Latifa, şi, dintr-o rotitură de mână, îi legă mâinile la spate şi o 
aduse dinaintea lui Diamant. lar tânărul cocon, luând seama la ea, zise: 

— Spre-a o judeca, să şedem aici roată şi să chibzuim asupra osândei. 

lar după ce luară loc unii în faţa altora, Al-Simmurg îşi dete cu socoata, 
spunând: 

— Se cade ca, fără de şovăire, să izbăvim neamul omenesc de făcătoarea 
aceasta de rele. Eu socot că, fără a zăbovi, s-o spânzurăm cu capu-n jos şi 
pe urmă s-o tragem în ţeapă. Sau am mai putea, după spânzurare, să dăm 
carnea ei s-o mănânce vulturii şi păsările de pradă. 

lar Diamant se întoarse înspre sultana Aziza şi îi ceru părerea. lar Aziza 
spuse: 


— Eu socot că ar fi mai bine să uităm greşelile ei faţă de soţul nostru, 
Diamant, şi s-o iertăm, dată fiind bucuria noastră din ziua aceasta 
binecuvântată! 

Şi, la rându-i, Gamila fu de părere că se cădea a fi iertate păcatele surorii 
sale şi să i se ceară, în schimb, să le dea îndărăt înfăţişarea omenească 
tuturor flăcăilor pe care îi preschimbase în căpriori. Atunci, Diamant spuse: 

— Bine, iertarea şi slobozia să fie asupra ei! 

Şi îi aruncă năframa lui. Pe urmă zise: 

— Acuma ar trebui să mă lăsaţi cu ea vreme de un ceas! 

Şi se învoiră numaidecât cu dorinţa lui. lar când se întoarseră în sală, o 
găsiră pe Latifa, iertată şi mulţumită, în braţele flăcăului. 

Şi, după ce Latifa îi întoarse la înfăţişarea lor dintâi pe domnişorii şi pe 
ceilalţi inşi pe care, cu vrăjitoriile ei, îi prefăcuse în căpriori, şi când îi 
slobozi, după ce le dete să mănânce şi cu ce să se îmbrace, Al-Simmurg luă 
în spinare pe Diamant şi pe cele trei soţii ale lui şi îi duse, în scurt răstimp, 
până în cetatea sultanului Tammuz ben Camus, tatăl domniţei Mohra. Şi 
ridică nişte corturi anume pentru ei, la marginea cetăţii, şi îi lăsă acolo să se 
odihnească oleacă, ducându-se chiar el, la rugămintea lui Diamant, în 
haremul în care se afla cadâna Creangă-de-Mărgean. Şi o vesti pe copilă de 
sosirea lui Diamant, pe care fata îl aştepta cu suspine şi cu inima potopită de 
dor. Şi nu îi fu greu s-o hotărască a se lăsa dusă de el la iubitul ei. Şi o aduse 
în cortul în care Diamant aţipise, şi o lăsă singură cu el, luându-le pe 
celelalte trei soţii. lar Diamant, după revărsările de bucurie ale întoarcerii, 
ştiu să-i dovedească gingaşei Creangă-de-Mărgean că nu îşi uitase 
făgăduielile şi, atunci pe loc, îi grăi în graiul ce se cuvenea. Iar ea se umplu 
de bucurie şi de mulţumire, iar cele trei soţii ale lui Diamant o găsiră tare 
dulce. 

Or, după ce toate treburile acestea de inimă fură încheiate astfel între 
Diamant şi cele patru soţii ale sale, flăcăul se gândi să-şi îndeplinească şi 
dorul cel mai mare, care îl făcuse să plece de acasă. Şi ieşi din cort, şi porni 
singur înspre cetate, şi ajunse pe locul meidanului, dinaintea palatului 
domniţei Mohra, acolo unde spânzurau, cu miile, căpăţânile de crăişori şi de 
domni, unele purtându-şi cununile, iar altele goale de tot şi cu părul 
vânzolit. Şi se duse la tobă, şi o vuvăi cu tărie, spre a da de ştire că stă gata 
să-i dea domniţei Mohra răspunsul pe care îl cerea de la peţitorii ei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a nouă sute douăzeci şi una noapte 


Urmă: 


„„.spre a da de ştire că stă gata să-i dea domniţei Mohra răspunsul pe care 
îl cerea de la peţitorii ei. 

Şi pe dată străjerii îl duseră la sultanul Tammuz ben Camus, care îl 
cunoscu numaidecât pe flăcăul a cărui frumuseţe îl fermecase şi căruia îi 
spusese, întâia oară: „Cugetă vreme de trei zile şi întoarce-te apoi să ceri 
înfăţişarea care are să despărţească de trup preagingaşu-ţi cap.” 

Or, de data aceasta, îi făcu semn să se apropie şi îi zise: 

— O, fiul meu, Allah aibă-te în paza lui! Tot mai stăruieşti a voi să afli 
tainele şi să descâlceşti gândurile cele năstruşnice ale unei copile? 

Iar Diamant spuse: 

— Iscusinţa ghicitului vine de la Allah, iar noi nu avem a ne îngâmfa de 
darurile lui Allah! Or, taina pe care fiica ta a ascuns-o în sipetul inimii sale, 
şi la care cere dezlegarea, nimeni nu o cunoaşte. Ci eu am cheia. 

Iar sultanul spuse: 

— Păcat de tinereţile tale! Iacătă că vii să-ţi speli mâinile de viaţa ta! 

Şi, cum nu mai nădăjduia să-l întoarne pe flăcău de la gândul cel amarnic, 
porunci robilor să dea de ştire stăpânei lor, Mohra, că un cocon străin a 
venit, cu gândul de-a fi primit de ea, spre-a încerca să-i dezlege smintelile. 

Şi numaidecât în sala de primire, după valul de mireasmă al pletelor 
îmbălsămate, intră fecioara domniţă cea cu legănări vrăjite, mult-norocita 
Mohra, pricina retezării atâtor vieţi, aceea la care nu te mai săturai să te uiţi, 
întocmai precum un dropicos nu se mai satură să bea din apa Eufratului, şi 
pentru care mii de suflete se mistuiau ca fluturii în flacără. Şi, dintr-o 
aruncătură de ochi, îl cunoscu în Diamant pe santonul cel tânăr din grădină, 
flăcăul cu obraz de soare, cu trup vrăjitor, a cărui icoană îi tulburase atâta 
inima. Şi, ca urmare, rămase peste măsură de uluită; ci nu zăbovi a pricepe 
că fusese amăgită de santonul acela, care pierise deodată, fără a lăsa vreo 
urmă. Şi se mânie în sufletul ei, şi îşi zise: „De data aceasta nu are să-mi 
mai scape.” Şi, după ce şezu pe laviţa jeţului domnesc, alături de tată-său, îl 
privi pe flăcău în faţă, cu ochii înneguraţi, şi îi spuse: 

— "Toată lumea cunoaşte întrebarea! Răspunde! Care sunt legăturile dintre 
Roada-bradului şi Chiparos? 

Iar Diamant grăi: 


— Răspunsul, o, domniţă, iacătă-l: legăturile dintre Roada-bradului şi 
Chiparos sunt rele. Întrucât Roada-bradului, care este soţia lui Chiparos, 
sultanul cetăţii Wakak, a găsit plată dreaptă pentru ceea ce a săvârşit. Şi 
sunt şi nişte arapi în povestea ei! 

La vorbele acestea ale lui Diamant, domniţa Mohra se îngălbeni de tot la 
chip, iar spaima îi umplu inima. Ci, stăpânindu-şi tulburarea, spuse: 

— Vorbele tale nu sunt limpezi. Aşa că, numai după ce ai să-mi dai şi alte 
lămuriri, am să văd dacă ştii adevărul sau dacă minţi. 

Dacă văzu că domniţa Mohra nu vrea să se dea bătută faţă de ceea ce era 
vădit şi că se încăpăţânează să nu priceapă din jumătate de cuvânt, Diamant 
îi spuse: 

— O, domniţă, dacă vrei să-ţi povestesc mai pe larg, dând la o parte 
perdeaua care acoperă ceea ce se cade a fi acoperit, începe cu a-mi spune de 
la cine ai aflat lucrurile acestea, despre care o fată fecioară n-ar trebui să 
aibă nici habar! Întrucât nu este cu putinţă să nu ai aici pe careva a cărui 
venire a fost un prăpăd pentru toţi coconii de până la mine! 

Şi, rostind acestea, Diamant se întoarse înspre sultan şi spuse: 

— O, doamne al vremilor, nu se cade să mai rămâi neştiutor în ceea ce 
priveşte taina în care trăieşte cinstita-ţi fiică, şi mă rog ţie să-i porunceşti a 
răspunde la întrebarea pe care i-am pus-o! 

Iar sultanul se întoarse înspre frumoasa Mohra şi îi făcu din ochi un semn 
care voia să zică: „Vorbeşte!” Ci Mohra păstră tăcerea şi, în pofida 
semnelor înnoite ale tatălui său, nu voi nicidecum să-şi dezlege limba din 
nodul cu care o înnodase. 

Atunci, Diamant îl luă pe sultanul Tammuz de mână şi, fără a rosti o 
vorbă, îl duse în odaia domniţei Mohra. Şi deodată se aplecă şi, dintr-o 
smucitură, ridică patul de fildeş al domniţei. Şi iacătă că deodată sipetul 
tainei domniţei se sparse în ţăndări pe piatra truditorului, iar arapul, 
sfetnicul ei, se arătă ochilor tuturora, cu capul lui cel cret. 

La priveliştea aceea, sultanul Tammuz şi toţi cei de faţă rămaseră 
cufundaţi în uluire; pe urmă, de ruşine, îşi acoperiră capetele, iar pielea li se 
umplu de asudare. Şi bătrânul sultan nu mai întrebă nimic, nevoind ca ocara 
lui să li se arate oamenilor de la curtea împărătească în toată deplinătatea ei. 
Şi, fără ca măcar să mai ceară alte lămuriri, o dete pe fiică-sa în mâinile lui 
Diamant, ca să facă din ea ce-o vrea. Şi adăugă: 

— Nu îţi cer, o, fiul meu, decât să te duci cât mai degrabă de aici, luând-o 
pe fata aceasta stricată, aşa ca să nu mai aud pomenindu-se de ea, şi ochii 


mei să nu mai îndure vederea ei! 

Cât despre arap, apoi pe acela îl traseră în ţeapă. 

lar Diamant nu pregetă a da ascultare bătrânului sultan şi, luând-o pe 
domniţa pierită, o duse la corturile lui, legată de mâini şi de picioare, şi îl 
rugă pe Al-Simmurg zburătorul să-l care, cu toate soțiile lui, până la poarta 
cetăţii tătâne-său, sultanul Şams-Şah. Lucru ce fu săvârşit pe dată. lar 
năzdrăvanul Al-Simmurg îşi luă atunci rămas-bun de la Diamant, fără a voi 
să-i primească mulţumirile. Şi, umflându-se, plecă în calea lui. Şi-atâta cu 
el! 

Cât despre sultanul Şams-Şah, tatăl lui Diamant, când ştirea întoarcerii 
fiului său mult-iubit ajunse până la el, seara amarului i se preschimbă în 
dimineaţă de bucurie, după ce, din pricina lipsei lui, făcuse din cei doi ochi 
ai săi o fântână. Şi ieşi în întâmpinarea fiului, pe când crăinicirea bunei 
vestiri se răspândea în toată cetatea, iar voioşia se ridica în toate casele. Şi 
se duse la el, tremurând de tulburare, şi îl lipi pe beizadea de pieptul său, şi 
îl sărută pe gură şi pe ochi, şi plânse îndelung asupra lui, ţipând. Iar 
Diamant, cu mâinile împreunate, se străduia să-i oprească plânsetele şi 
suspinele. Iar când, într-un sfârşit, bucuriile cele dintâi se mai potoliră 
oleacă, şi când bătrânul sultan putu să grăiască, îi spuse fiului său, Diamant: 

— O, ochi şi lampă a casei părintelui tău... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a nouă sute douăzeci şi doua noapte 


Urmă: 


...O, ochi şi lampă a casei părintelui tău, istoriseşte-mi cu de-amănuntul 
povestea călătoriei tale, ca să trăiesc cu gândul zilele lipsei tale celei jalnice. 

Şi Diamant îi istorisi bătrânului sultan Şams-Şah toate câte i se 
întâmplaseră, de la început până la sfârşit. Da nu ar fi de niciun folos să le 
mai spunem şi noi încă o dată. Pe urmă i le înfăţişă, una câte una, pe cele 
patru soţii ale sale, iar la sfârşit o aduse dinainte-i pe domniţa Mohra, cea cu 
mâinile şi cu picioarele priponite. Şi îi spuse: 

— Acuma, o, taică al meu, poruncește tu în privinţa ei orice vei voi. 

Şi bătrânul sultan, pe care cel Preaînalt îl dăruise cu minte şi cu 
înţelepciune, gândi în sineşi că fiul său, în adâncul inimii lui, pesemne că o 
îndrăgise pe fetişcana aceea cruntă, pricină a morţii atâtor coconi frumoşi, 
de vreme ce pentru ea îndurase toate necazurile şi toate ostenelile. Şi îşi zise 


că, dacă ar judeca-o aspru, l-ar întrista, fără de nicio îndoială. Încât, după ce 
mai cugetă un răstimp, îi spuse: 

— O, fiul meu, acela care, după multe cazne şi piedici, dobândeşte un 
mărgăritar fără de preţ, trebuie să-l păstreze cu grijă! De bună seamă, 
domniţa aceasta cu mintea năzdrăvană s-a făcut vinovată, în orbirea ei, de 
fapte nevrednice; ci se cuvine a le socoti ca fiind săvârşite din vrerea celui 
Preaînalt. Şi dacă atâţia flăcăi au fost văduviţi de viaţă din vina ei, este 
pentru că aşa a scris în Cartea Ursitei acela carele scrie ursitele. Pe de altă 
parte, să nu uiţi, o, fiul meu, că această copilă s-a purtat faţă de tine cu 
multă gingăşie, atunci când te-ai strecurat ca santon în grădina ei. Şi-apoi 
ştii şi tu că mâna dorinţii nimănuia, fie arap, fie oricine-o fi de pe lume, nu 
s-a atins de roada pomişorului făpturii ei, şi că nimenea nu s-a bucurat de 
gustul mărului bărbiei sale, nici de fisticul buzelor ei. 

lar Diamant fu înduioşat de vorbele acestei dulci rostiri, cu atâta mai mult 
cu cât preanorocitele cele cu gingaşe purtări, soțiile sale, sprijiniră cu 
încuviințarea lor judeţul sultanului, drept care, alegând o zi şi un ceas 
prielnic, flăcăul cel cu trup de soare se desfătă cu luna aceea vicleană, 
asemănătoare cu şarpele de pe comori. Şi avu de la ea, ca şi de la celelate 
patru soţii legiuite ale sale, nişte copii minunati, ai căror paşi s-au dovedit 
tot atâtea fericiri, şi care au avut de robi, ca şi părintele lor, Diamant cel 
Strălucit, şi ca şi bunicul lor, Şams-Şah cel Măreţ, norocul şi fericirea. 

Şi-aceasta-i povestea craiului Diamant, cu toate năzdrăvăniile câte i s-au 
întâmplat... Încât, slavă aceluia carele a lăsat poveştile celor de demult ca 
învăţătură spre folosul celor de azi, pentru ca oamenii dăruiţi cu minte să 
înveţe înţelepciunea! 


Iar sultanul Şahriar, care ascultase povestea aceasta cu o luare-aminte adâncă, îi mulţumi întâia oară 
Şeherezadei, spunând: 

— Laudă ţie, o, gură de miere! M-ai făcut să uit gândurile cele amare! 

Pe urmă, deodată, obrazul i se înnegură. Iar Şeherezada văzând aceasta, dete zor să spună: 

— Da, o, doamne al vremilor! Da ce este povestea aceasta pe lângă cele ce am să-ţi povestesc 
despre Dascălul lafurilor şi al perdafurilor. 

Iar sultanul Şahriar întrebă: 

— Cine este, o, Şeherezada, dascălul acela al lafurilor şi al perdafurilor, de care eu habar n-am? 

